
Toate familiile fericite se aseamănă între ele. 
Fiecare familie nefericită însă este nenorocită în 
felul ei”.! Aceasta este cea dintâi frază a unui 
mare roman numit Anna Karenina, de scriitorul 
rus Lev Tolstoi. Tolstoi, care a scris mai multe 
romane măreţe, a manifestat un interes 
statornic faţă de literatura pentru copii şi a scris 
un număr de poveşti şi de fabule pentru ei. Dar, 
chiar dacă avea o imaginaţie fertilă, Tolstoi n-ar 
fi reuşit să explice modul straniu în care familia 
Gaunt de pe Strada 77 de Est din New York era 
nefericită. 

Pe scurt, familia lor era una neobişnuită, cu un 
tată pământean de rând, pe nume Edward, cu o 
mamă djinn, Layla, şi cu doi copii gemeni, John 
şi Philippa. Acest amestec de djinni - sau, într-o 
1 „Anna Karenina” de Lev Tolstoi, traducere de Ştefana Velisar 


Teodoreanu, Mihail Sevastos şi lon Popovici, E.S.P.L.A. - Cartea Rusă, 
Bucureşti, 1959. 


exprimare mai puţin corectă, de duhuri - şi de 
oameni de rând nu era, în mod direct, motivul 
care-i făcea nefericiţi pe membrii familiei Gaunt, 
deşi avea de-a face şi cu asta. Multă vreme 
fuseseră tare fericiţi şi, din afară, chiar păreau o 
familie model, cu o mamă fermecătoare, un tată 
extrem de bogat şi cu doi copii bine-crescuţi şi 
politicoşi. 

Un singur reproş îi puteai aduce familiei 
Gaunt: că era mai bogată decât i-ar fi priit poate 
să fie - cu toate că trebuie să spunem, în 
apărarea acestei enorme bogății de care 
dispunea, că e greu de închipuit o familie ce 
cuprinde cel puţin un djinn şi care nu e putred 
de bogată. 

Nu, iată ce-i făcea nefericiţi: în timpul zborului 
de întoarcere la New York dintr-o recentă 
călătorie în Orientul Mijlociu, doamna Gaunt 
suferise un grav accident, în urma căruia corpul 
său fizic fusese complet distrus. Pentru oameni 
- sau pentru pământeni, după cum insistă 
djinnii să-i numească pe reprezentanţii acestei 
specii aparent asemănătoare, dar complet 
diferite -, o astfel de întâmplare s-ar fi dovedit 
fatală. Numai că doamna Gaunt izbutise, cu 
inteligenţă, să-şi proiecteze spiritul afară din 
trupul incinerat şi se întorsese la New York în 
forma unui albatros, începând să-şi pună 
problema găsirii unui nou trup. Nu prea i-ar fi 
convenit să se transforme într-un câine sau într- 


o pisică, după cum nici ideea de a-şi continua 
existenţa în chip de albatros nu-i surâdea defel. 
Păsările-clovn, cum le numesc americanii în 
mod oribil, beau apă sărată şi se hrănesc cu 
capete putrezite de peşte. Şi, săturându-se în 
mod firesc de o astfel de dietă prea puţin 
apetisantă, doamna Gaunt ajunsese curând să 
caute un trup de om. 

Nu era atât de simplu pe cât părea. Doamna 
Gaunt era membră a tribului de djinni numit 
Marid, unul de djinni buni, dintre cele trei triburi 
bune. Dac-ar fi fost membră a unui trib rău, cum 
era cel al lfriţilor - unul dintre cele trei triburi 
rele -, ar fi furat pur şi simplu trupul cuiva. 
Numai că, în timp ce un djinn bun poate 
împrumuta un trup, furtul îi este strict interzis 
de Legile Bagdadului, codul care reglementează 
comportamentul tuturor djinnilor. Doar dacă nu 
cumva trupul în cauză nu este folosit. 

Intâmplarea face ca familia Gaunt să fi 
angajat o menajeră credincioasă, numită 
doamna Trump, care, ca urmare a unei 
înspăimântătoare căzături pe scări, ajunsese la 
spital, în comă. O cercetare asupra situaţiei 
doamnei Trump o convinsese pe doamna Gaunt 
că, în vreme ce trupul menajerei se păstrase 
într-o perfectă stare de funcţionare, starea 
medicală a bietei femei era ireversibilă; şi 
astfel, fiind sigură că doamna Trump ar fi 
aprobat-o, doamna Gaunt hotărâse să preia 


controlul deplin asupra trupului doamnei Trump. 

Se putea şi mai rău. Doamna Trump nu era o 
femeie urâtă. De fapt, în tinereţe chiar fusese 
încoronată regină a frumuseţii, deşi îi lipseau 
farmecul evident şi personalitatea doamnei 
Gaunt. Oricum, dacă doamna Gaunt izbutea 
uneori să uite că avea un alt trup, ceilalţi 
membri ai familiei rareori reuşeau. Domnul 
Gaunt şi cei doi copii se străduiau din răsputeri 
să se acomodeze cu ideea că doamna Gaunt se 
afla acum în interiorul doamnei Trump. 

Se spune uneori că aparențele sunt 
înşelătoare. In mod cert, era şi cazul doamnei 
Trump/Gaunt, cu nefericitul rezultat că domnul 
Gaunt avea tendinţa să-i vorbească doar despre 
problemele casnice, cum ar fi spălatul şi 
călcatul rufelor sau pregătirea cinei, în timp ce 
copiii i se tot adresau cu „doamnă Trump”, în 
loc de „mamă” sau „mami”, cerându-i întruna 
să adauge tot felul de lucruri pe lista de 
cumpărături săptămânale. 

Ceea ce poate înrăutăţea situaţia era faptul că 
prietenii familiei, care nu cunoşteau adevărata 
identitate a doamnei Trump şi nu ştiau că trei 
dintre membrii familiei Gaunt aveau puteri de 
djinni, considerau cam greu de suportat 
aparenta ei familiaritate excesivă faţă de 
domnul Gaunt. Modul în care-i lua mâna sau, 
uneori, îl săruta pe obraz. Modul în care nu 
părea să se ocupe vreodată de treburile 


gospodăreşti. Modul în care se comporta de 
parcă ar fi fost stăpâna casei. Modul în care 
purta hainele din blană ale doamnei Gaunt şi-i 
conducea maşina. 

Domnul Gaunt susţinea sus şi tare că soţia sa, 
Layla, plecase să urmeze o carieră de sculptor 
în Australia. Numai că prietenele cu ochi ageri, 
care observaseră că doamna Trump purta acum 
bijuteriile doamnei Gaunt, se întrebau dacă nu 
cumva era o minciună. Una sau două dintre ele 
chiar presupuseseră că doamnei Gaunt i se 
făcuse vânt. 

Situaţia aceasta nefericită atinse punctul 
culminant atunci când, într-o zi, un ofiţer de 
poliţie sosi la reşedinţa familiei Gaunt. Era un 
bărbat masiv şi păros, ca un urs, cu o mustață 
ca de morsă, de fel din Bronx. Se recomandă 
drept ofiţerul Michael Wolff. Îi arătă insigna de 
poliţist femeii bine îmbrăcate care-i deschise 
uşa şi care se prezentă - cel puţin faţă de el - 
ca fiind menajera familiei Gaunt, doamna 
Trump. 

— Domnul Gaunt e acasă? întrebă ofiţerul 
Wolff. 

— Nu, nu se întoarce până diseară, îi răspunse 
doamna Trump. Aş putea să întreb despre ce 
este vorba? 

— Aş vrea să vorbesc cu el despre soţia 
dumnealui, explică polițistul. Ni s-a adus la 
cunoştinţă că ar fi dispărută. 


— Prostii, zise doamna Trump. Cine-a făcut 
asta? 

— Unele prietene de-ale dumneaei. Ştiţi 
cumva unde este, doamnă Trump? 

— E în Australia. Am stat chiar eu de vorbă cu 
ea, alaltăieri. 

— Am vorbit cu autorităţile australiene, spuse 
polițistul, şi nu există vreo consemnare a 
faptului că dumneaei ar fi pătruns vreodată în 
ţară. 

— Înţeleg. 

Fără prea mare tragere de inimă, doamna 
Gaunt începu să ia în calcul eventualitatea de a- 
şi folosi puterile de djinn asupra poliţistului. 

— Poate că ar fi mai bine să intraţi. 

Prea puţin conştient de ameninţarea care 
plana deja asupra lui, polițistul pătrunse în 
frumosul hol şi, după ce doamna Trump închise 
masiva uşă neagră în urma lui, aruncă o privire 
apreciativă împrejur. 

— Drăguţă casă, zise. Îmi plac casele astea 
mari, din cartierul Upper East Side al New 
Yorkului. 

— Vă mulţumesc, îi răspunse doamna Trump. 
Apoi, amintindu-şi de rolul pe care-l juca, 
adăugă în grabă: însă e greu să faci curăţenie. 

— Nu prea semeni a femeie de serviciu, 
madam, observă polițistul. Cu tot respectu', 
coniţă, n-am văzut vreodată femeie de serviciu 
purtând aşa bijuterii sau o rochie ca asta. Şi mă 


pricep. Nevastă-mea e femeie de serviciu. 

Doamna Gaunt obişnuia să-i transforme în 
animale pe pământenii care reprezentau o 
ameninţare la adresa ei sau a familiei. Cu toate 
acestea, nu prea voia să-l prefacă pe polițistul 
Wolff într-un lup?. Un lup pe străzile din 
Manhattan putea foarte bine să fie împuşcat de 
vreun alt poliţist, în caz că ar fi încercat să 
vatăme pe cineva. Spre norocul ofițerului, se 
strădui să găsească un animal mai potrivit. 

— Toată lumea ştie că am câştigat la loteria 
din New York acum câţiva ani, spuse doamna 
Trump/Gaunt. 

Era adevărat. Multă vreme, cea mai aprinsă 
dorinţă a doamnei Trump fusese să câştige la 
loterie şi, graţie  Philippei, dorinţa i se 
îndeplinise. 

— Cât aţi câştigat? 

— Treizeci şi trei de milioane de dolari. 

Polițistul fluieră apreciativ. 

— Şi tot mai lucraţi ca menajeră? 

Poate un papagal, îşi zise ea. Fluierase exact 
ca un papagal. 

— Îmi place familia asta, explică doamna 
Trump/Gaunt. E ca şi cum ar fi a mea. N-am vrut 
ca banii să-mi schimbe viaţa. Ştiţi cum vine 
asta. 

— Pfui, cre' că asta explică multe, zise 
polițistul. Cum ar fi de ce sunteţi îmbrăcată aşa 


Wolf, în limba engleză, înseamnă lup (n. tr.) 


frumos. 

Doamna Trump/Gaunt începu să se destindă. 
Poate că avea să scape doar cu vorba bună. 

— Aşa sper. Şi vă mulțumesc pentru 
compliment, domnule poliţist Wolff. 

— Numa’ că nu explică şi unde e doamna 
Gaunt. 

— După cum v-am spus, domnule poliţist 
Wolff, am vorbit cu dumneaei alaltăieri. A dat 
telefon. Numai că habar n-am de unde a sunat, 
dacă nu era în Australia. 

Se opri pentru o clipă, luând o hotărâre 
importantă pentru propriul viitor. 

— Oricum... 

— Da? 

— Mi-a spus că se va întoarce în New York. Pe 
la sfârşitul lunii. 

— Aşa a zis, hm? 

Polițistul îşi scoase portofelul şi pescui din el o 
carte de vizită pe care i-o întinse doamnei 
Trump. 

— Sunteţi amabilă să-i spuneţi să-mi dea un 
telefon când se-ntoarce? 

— Cu multă plăcere, domnule, promise 
doamna Trump/Gaunt, conducându-l pe poliţist 
la uşă, profund uşurată la gândul că omul pleca 
pe două picioare, nu pe patru. 

În seara aceea, după cină, doamna 
Trump/Gaunt spuse că are de făcut un anunţ 
important. 


— Am hotărât să plec pentru câteva 
săptămâni, începu ea. 

— Dar unde vă duceţi, doamnă Trump? o 
întrebă domnul Gaunt. Aăă... am vrut să zic, 
unde te duci, dragă? 

— În Brazilia. 

— Şi pentru ce vă duceţi acolo, doamnă 
Trump... adică, mamă? se interesă John. 

— Să suport o operaţie, răspunse ea. O 
operaţie chirurgicală. 

— Eşti bolnavă? se miră John. 

— Într-un fel, da, aşa cred, zise doamna 
Trump/Gaunt. Dar nu cum ţi-ai închipui tu, John, 
dragule. S-ar putea spune că m-a îmbolnăvit 
gândul că toată lumea uită cine sunt de fapt. M- 
a îmbolnăvit faptul că uită că sunt doamna 
Trump doar pe dinafară. M-am săturat să uite 
că, pe dinăuntru, sunt tot Layla Gaunt. 

— lartă-mă, draga mea, spuse domnul Gaunt. 

Chiar dacă doamna Trump/Gaunt nu semăna 
câtuşi de puţin cu femeia pe care o luase de 
nevastă, îşi putea da seama că o necăjise. Aşa 
că se ridică şi se apropie de doamna 
Trump/Gaunt, apoi o sărută pe frunte. Numai că 
nu fusese un sărut drăgăstos. Domnului Gaunt îi 
venea greu să se comporte afectuos cu o 
femeie care arăta ca fosta lui menajeră, chiar 
dacă purta hainele soţiei sale. Dându-şi seama 
de acest lucru, o sărută pe frunte de două ori, 
ca supliment. Noroc că doamna Trump/Gaunt 


stătea pe scaun, fiindcă, la fel ca doamna Gaunt 
înainte, era cu un cap mai înaltă decât domnul 
Gaunt. 

— Mă tot străduiesc să-mi aduc aminte că eşti 
tu în trupul doamnei Trump. Numai că uneori 
uit, asta-i tot. Sunt un simplu om, draga mea. 
Spre deosebire de tine. 

— A, dar e numai vina mea, zise ea. Ar fi 
trebuit să ştiu că va fi mai greu decât mi-am 
închipuit. Oricum, cred că a devenit şi mai 
dificil. Ştii, a trecut astăzi un poliţist pe-aici. 

— Un poliţist? Vocea lui John trăda emoția. A 
avut loc vreun asasinat? 

— Nu, doar că poliţia aşa crede. Vedeţi voi, se 
pare că cineva a raportat cum că aş fi dispărut - 
eu, adică Layla Gaunt. 

— A, exclamă domnul Gaunt. Chiar mă 
întrebam când se va întâmpla una ca asta. Era 
de aşteptat, adăugă, dând aprobator din cap. ŞI 
ce i-ai zis, dragă? 

— l-am zis că eu - adică Layla Gaunt... în 
persoană - mă voi întoarce din Australia până la 
sfârşitul lunii. Ceea ce, desigur, ar dovedi că 
sunt încă în viaţă. Şi ar preveni o investigaţie 
sâcâitoare. 

— Şi cum o să reuşeşti să faci asta? întrebă 
Philippa. Că doar trupul tău a fost distrus când 
zburai pe deasupra vulcanului ăluia din Hawaii, 
pe drumul de întoarcere din Bagdad. A ars ca un 
cartof prăjit, aşa ne-ai spus. De la dogoarea 


unui jet piroclastic. 

— Şi este purul adevăr, draga mea. Aşa a fost. 
Mare noroc am avut că mi-a rămas în viaţă 
măcar spiritul. Dar am hotărât că forma în care 
sunt are nevoie de un mic retuş. De-asta plec în 
Brazilia. Ştiţi, Brazilia este renumită ca fiind 
capitala mondială a chirurgiei cosmetice şi 
plastice. Există un doctor acolo - doctorul 
Stanley Kowalski - care este cel mai bun chirurg 
plastic din lume. Mai multe vedete de film pe 
care le cunosc au afirmat că poate să facă 
minuni. Şi, din moment ce ştiu că doctorul 
Kowalski este tot djinn, sunt convinsă că-şi 
merită reputaţia. Vreau să mă facă să arăt 
exact cum eram înainte de accident. 

— Şi cât timp o să fiți plecată, doamnă...? 
întrebă domnul Gaunt. 

Doamna Trump/Gaunt zâmbi răbdătoare. 

— Câteva săptămâni. Poate şi mai mult. Cât o 
să fie nevoie, cred. 

— N-am putea să mergem şi noi? spuse John. 
N-am fost niciodată în Brazilia. 

— Nu cred, dragule, răspunse femeia care-i 
era mamă. In plus, aş vrea să rămâneţi amândoi 
aici şi să aveţi grijă de tatăl vostru. 

— Dar n-am nevoie să-mi poarte cineva de 
grijă, protestă domnul Gaunt. După cum vezi, 
mi-am revenit destul de bine. Sunt din nou eu 
însumi. 

Ceea ce însemna că era complet refăcut de pe 


urma vrăjii de legare matusalemice pe care 
Layla Gaunt o aruncase asupra soţului ei. Vraja 
îl făcuse să îmbătrânească într-un ritm foarte 
rapid. Pentru o vreme, domnul Gaunt arătase de 
parcă ar fi avut două sute de ani. Acum, în 
schimb, era din nou el însuşi: un bărbat 
mărunţel şi energic, cu părul cărunt, în vârstă 
de vreo cincizeci şi doi de ani, ceea ce însemna 
totuşi că era destul de bătrân. 

— Ei bine, măcar unul dintre noi poate să 
spună asta, oftă doamna Trump/Gaunt. Eu nu 
ştiu sigur cine sunt. Nu mai ştiu. De fiecare dată 
când mă privesc în oglindă, îmi vine să mă 
întreb singură dacă avem prosoape curate. Sau 
dacă pot să programez o vizită a spălătorului de 
geamuri. Sau dac-aş putea să dau o fugă până 
la magazin, să iau cafea. Ştiţi, nu numai voi o 
vedeţi pe doamna Trump. Şi eu tot pe ea o văd. 

— Nu poţi să rezolvi asta cu ajutorul puterilor 
de djinn? o întrebă Philippa. Adică să-ţi schimbi 
înfăţişarea? 

— Ar fi prea riscant, mărturisi doamna 
Trump/Gaunt. Una este să te prefaci în fum şi 
alta este să încerci să-ţi schimbi forma feţei. 
Credeţi-mă, djinnii care au încercat să se facă 
mai arătoşi au păţit lucruri groaznice. De 
exemplu, ştiam o fată la şcoală care a vrut să-şi 
facă nasul mai mic. Şi a ajuns să nu mai aibă 
nas deloc. Şi un prieten de-al lui Nimrod, ale 
cărui urechi stăteau în afară ca mânerele unui 


trofeu, a încercat să şi le apropie de ţeastă cu 
ajutorul puterilor de djinn, numai că, în loc de 
asta, a izbutit să şi le împreuneze la ceafă. 
Oribil. A fost nevoit să-i facă o vizită chirurgului 
plastic. Şi mai e şi tatăl vostru. Priviţi-l. Nu 
credeţi că, dac-aş fi putut, l-aş fi făcut mai înalt? 
Nu poţi controla genul acesta de lucruri. Te 
gândeşti să înalţi pe cineva cu câţiva centimetri 
şi ajungi să-l faci cel mai înalt om din lume. 

Domnul Gaunt îşi privi copiii şi încuviinţă. 

— Este adevărat. Am discutat o dată problema 
şi am respins ideea. Ştiaţi că unii dintre jucătorii 
profesionişti de baschet au fost nişte tipi 
mărunţei cărora li s-au împlinit trei dorinţe? 

— Şi ce-i rău în asta? se interesă John. 

— Nimic, răspunse domnul Gaunt. Dacă tot 
ce-ţi doreşti de la viaţă e să joci baschet. Vreau 
să zic, ce altceva ai putea face când ai peste doi 
metri? 

— Ştiţi ce, am crezut c-o să fiţi mulţumiţi, 
interveni doamna Trump/Gaunt. Vreau doar să 
fiu din nou eu însămi. Asta-i tot. 

— Când pleci? vru să ştie domnul Gaunt. 

— Deja l-am sunat pe doctorul Kowalski. 
Poimâine m-a programat pentru prima- 
intervenţie. Ceea ce înseamnă că în seara asta 
o să zbor spre Rio. Cu vărtejul. 

Se urcară pe acoperişul muzeului 
Guggenheim, s-o vadă plecând. 

Timp de secole, djinnii preferaseră vârtejurile 


pentru călătoriile lor, în locul covoarelor 
fermecate. Nu numai că un vârtej este la fel de 
rapid - dacă nu şi mai şi - ca un avion cu 
reacţie, dar este şi mult mai blând faţă de 
mediul înconjurător, deoarece vârtejurile sunt 
create doar dintr-un curent de aer cald. Layla 
Gaunt şi fratele ei, Nimrod, creaseră vârtejuri 
minore pe acoperişul muzeului Guggenheim 
încă de când erau copii, la prima lor vizită în 
New York. Era ceva în forma de spirală inversată 
a celebrei clădiri proiectate de Frank Lloyd 
Wright care facilita crearea unui vârtej pe 
cinste. Era o nimica toată. N-aveai decât să 
aştepţi ca un mic vânticel să se răsucească pe 
pământ, pentru ca apoi să-l prefaci într-o pâlnie. 
lar în clipa în care pâlnia începea să se înalțe, 
trebuia doar s-o încaleci şi să te ridici până la un 
vânt de mare altitudine, iar apoi te deplasai în 
orice direcţie aveai chef. Trucul pentru evitarea 
oricărei deteriorări structurale a mediului era să 
decolezi cu iuţeală. 

Dar, de această dată, Layla descoperi şocată 
că nu putea controla vântul. Nu pentru că 
puterea i s-ar fi micşorat cumva din cauza 
faptului că se afla în interiorul trupului doamnei 
Trump, ci, pur şi simplu, deoarece atmosfera 
era încărcată de aer cald şi turbulent. 

— Nu înţeleg, strigă ea, acoperind zgomotul 
vântului. Un vânticel local n-ar trebui să poată 
ajunge atât de puternic, atât de repede. Nu aici. 


Nu în New York. 

Se strădui să se ţină de vânt, dar, când viteza 
vârtejului atinse aproape cinci sute de kilometri 
pe oră, se văzu nevoită să-l lase, iar vântul îşi 
văzu de drum, spre vest, peste Central Park, 
dezrădăcinând copaci, răsturnând bănci şi 
provocând un buletin meteo, publicat a doua zi 
în ziare, ce consemna cel mai puternic vânt 
abătut asupra New Yorkului din 22 februarie 
1912, când oraşul fusese vizitat de o vijelie 
suflând cu o sută cincizeci de kilometri pe oră 
timp de cinci minute. Vântul acesta, de peste 
trei ori mai puternic, durase numai două 
minute, dispărând apoi în înaltul vâltorii 
aeriene, din fericire pentru oraş. 

— Aşa ceva nu s-a mai întâmplat niciodată, 
zise Layla. Nu înţeleg. Doar dacă... Nu, continuă 
ea, clătinând din cap. Nu se poate. Nu atât de 
repede. 

— Ce este, mamă? o întrebă Philippa. 

— Doar o speculație a unora dintre djinni, cum 
că încălzirea globală ne-ar putea afecta 
capacitatea de a crea şi de a controla propriile 
vârtejuri. Dar asta ar fi trebuit să se întâmple 
peste ani buni, încheie ea, continuând să clatine 
din cap. 

— Există mai multe uragane acum decât de 
obicei, adăugă Philippa. Ar putea să aibă o 
legătură. 

— Da, aşa este, dragă. Există, nu-i aşa? 


— Ce-ar fi să mai încerci o dată? îi propuse 
John. 

— Nici măcar nu îndrăznesc, mărturisi doamna 
Trump/ Gaunt. Cel puţin, nu într-o zonă 
aglomerată, în care vântul ar putea să provoace 
pagube. Clătină iarăşi din cap. Dumnezeule, 
cred că va trebui să merg cu avionul, ca toată 
lumea. 

Ceea ce şi făcu, dar nu înainte de a-i telefona 
fratelui ei, Nimrod, la Londra, povestindu-i ce i 
se întâmplase, doar ca să afle că şi el 
întâmpinase de curând O problemă 
asemănătoare. 

— Mă pregăteam să zbor spre America când 
mi s-a întâmplat acelaşi lucru, îi spuse el. Imi 
petrec weekendul acasă la Frank Vodyannoy, în 
New Haven. Organizează un mic turneu de 
Djinnverso. Dar acum o să fiu obligat să mă duc 
cu un zbor comercial. 

— Dar ce se-ntâmplă? îl întrebă sora lui. E din 
cauza încălzirii globale, nu? 

— Da, confirmă Nimrod. Deşi eu cred că are 
mai mult de-a face cu distrugerea pădurilor 
tropicale din Brazilia decât cu emisiile de 
carbon. 

— Şi ce-o să ne facem? insistă doamna 
Trump/Gaunt. In asemenea condiţii, mai că mi 
se pare nepotrivit să merg cu avionul în Brazilia. 

— Aşa e, o aprobă Nimrod. In acelaşi timp, 
întotdeauna am fost de părere că nu te mai 


simţi deloc ca un djinn dacă eşti obligat să 
călătoreşti cu un avion comercial. Ca să nu mai 
pun la socoteală claustrofobia. Nu ştiu cum o să 
suportăm să stăm ca găinile în coteţ timp de 
atâtea ore. 

— Pământenii suportă, răspunse sora lui. 
Cumva. 

— Dar numai pentru că s-au obişnuit să fie 
trataţi ca nişte găini. 

— Mă tem că n-o să treacă mult până când 
vom fi nevoiţi cu toţii să ne obişnuim, zise 
doamna Trump/Gaunt. Asta aş numi eu un 
adevăr incomod’. 


3 „Un adevăr incomod” (engl. An /nconvenient Truth) este numele 
unui documentar despre încălzirea globală apărut în 2006, regizat de 
Davis Guggenheim şi prezentat de fostul vicepreşedinte al SUA, Al 
Gore, câştigător al unui Oscar şi a altor numeroase premii (n. red.). 


Capitolul 1 
Cei trei druizi 


Ţinând seama de faptul că-i era frate geamăn, 
John Gaunt părea să se deosebească de sora lui 
în destule privinţe. Cel mai evident era că nu 
arăta ca ea, o caracteristică a tuturor gemenilor 
dizigoţi sau fraterni, chiar şi în cazul oamenilor. 
Ea era mai mărunţică, avea părul roşcat şi purta 
ochelari, în timp ce el era înalt şi brunet. El era, 
mai degrabă, omul acţiunii, şi nu al raţiunii. Îi 
plăceau filmele, nu cărţile. Şi îi displăcea jocul 
numit  Djinnversooctoannular, un joc ciudat 
bazat pe bluf, îndrăgit de aproape toţi djinnii. 
Atât John, cât şi Philippa erau copii ai lămpii, 
având o mamă djinn, însă doar Philippa agrea 
această străveche distracţie. John, nu prea 
îndemânatic în arta disimulării - sora lui era 
acum clasificată ca Incognito, nivelul imediat 
inferior celui de Expert -, prefera mai degrabă 
genul de jocuri cinstite, chiar dacă erau stupide, 
jucate pe un mic ecran electronic. Şi, în mod 
normal, nici nu i-ar fi trecut vreodată prin gând 
s-o însoţească pe Philippa la o partidă de 
Djinnverso, însă întâmplarea făcuse ca şi el să 
fie invitat la turneul de weekend din regiunea 
natală a lui Frank Vodyannoy, în New Haven. 

Ei, şi pentru că John fusese întotdeauna de 
părere că domnul Vodyannoy era mai degrabă 
prietenul lui decât al Philippei şi fiindcă ştia că l- 


ar fi aşteptat un weekend plictisitor de unul 
singur în New York, se hotărâse să se alăture şi 
el. Drumul cu trenul din New York până la New 
Haven dura mai puţin de două ore. În plus, casa 
domnului Vodyannoy, numită Nightshakes* era, 
după cum susţinea unchiul Nimrod, faimos de 
bântuită. Pe lângă asta, domnul Vodyannoy 
avea şi cea mai mare colecţie de tăblițe 
vorbitoare antice din lume - unele dintre ele, 
mai vechi de o sută de ani. John spera că, în 
timp ce sora, unchiul lui şi gazda lor erau 
ocupați cu jocul de Djinnverso, el avea să le dea 
întunecaţilor locuitori din  Nightshakes o 
întrebuințare practică. Fiindcă dorinţa cea mai 
sinceră a băiatului era aceea de a însărcina 
întreaga lume a spiritelor să afle cu certitudine 
dacă bătrânul lui prieten, domnul Rakshasas, 
era mort cu adevărat sau nu. 

Dar mai întâi erau nevoiţi să-i ceară 
permisiunea tatălui lor, fiindcă, mama lor 
aflându-se acum în Brazilia, el era cel însărcinat 
cu supravegherea lor. 

— Înţeleg de ce vrea Philippa să meargă, 
comentă domnul Gaunt. Adoră să joace 
Djinnverso. Dar tu, John? Nu-mi dau seama de 
ce-ai vrea tu să te duci. Deteşti jocul acela. 

— Mă gândeam că, dacă tot suntem în New 
Haven, aş putea să arunc o privire prin Muzeul 
Peabody, argumentă John. 


+ În traducere aproximativă, „cutremurări nocturne” (n. tr.). 


Philippa nu zise nimic. 

— Ştii, la Universitatea Yale, adăugă John. 

— Ştiu unde este, răspunse tatăl lui. In caz c- 
ai uitat, şi eu sunt absolvent de Yale. Doar că 
mă surprinde un pic să te aud că vrei să mergi 
acolo. 

— Nu înţeleg de ce, insistă John, cu o 
prefăcută nevinovăție. Doar au o colecţie 
bunicică de schelete de dinozauri la Peabody. La 
drept vorbind, au tot felul de colecţii tari. Cât 
timp o să-şi vadă ea de jocuri, eu cred c-o să-mi 
petrec vremea studiind lucrurile interesante pe 
care le au acolo. Să-mi îmbunătățesc 
cunoştinţele. 

— Cred că întotdeauna e loc de îmbunătăţiri, 
aprobă domnul Gaunt. Doar să nu te vâri în vreo 
încurcătură, bine? 

— Cine, eu? zise John râzând. Nu văd cum s-ar 
putea  vâri cineva în vreo  încurcătură 
plimbându-se printr-un amărât de muzeu. 

— Dar dumneata, tată? îl întrebă Philippa. O 
să fii bine fără noi? 

— Eu? zise domnul Gaunt, îmbrăţişându-şi 
fiica. 

— Şi fără mami, adăugă ea. 

— O să fiu cât se poate de bine. Ce-ar putea 
să mi se-ntâmple? Oricum, e frumos din partea 
ta c-ai întrebat. Îi răvăşi părul lui John. Şi- 
acum... duceţi-vă. Distracţie plăcută. 

În ceea ce o privea, Philippa considera bine- 


venită tovărăşia lui John, cu toate că avea 
serioase îndoieli că fratele ei spusese adevărul 
despre cum voia să-şi petreacă timpul în 
weekend la New Haven. La urma urmei, era 
sora lui geamănă şi se ştie că, până şi printre 
pământenii de rând, gemenii par totdeauna să 
ştie ca prin minune tot felul de lucruri unul 
despre altul, fără să fie nevoiţi să spună nimic. 
Întrebaţi oricare pereche de gemeni şi probabil 
vă vor spune că între ei există un soi de 
telepatie care desfide orice explicaţie ştiinţifică. 

În călătoria lor cu trenul spre New Haven, 
pornind din gara Grand Central din New York, 
gemenii îi avură ca însoțitori pe unchiul Nimrod, 
recent sosit în New York, el însuşi un aprig 
jucător de Djinnverso, şi pe majordomul lui 
englez, domnul Groanin. Groanin nu prea agrea 
călătoriile şi nu trecu mult până când începu să- 
şi exprime cu glas tare dezaprobarea faţă de 
trenurile americane în general şi de lipsa unor 
condiţii cumsecade pentru micul dejun, în 
particular. 

— Un vagon pentru gustări, se văicări el. Asta- 
i tot ce au în trenul ăsta. Cum se poate ca un 
om în toată firea să se descurce cu un afurisit 
de vagon pentru gustări, în care se servesc 
supe, salate, pizza, sandviciuri şi alte gustări şi 
băuturi? Unde sunt baconul canadian, cârnaţii 
nemţeşti, pâinea bine coaptă, caltaboşul, ouăle, 
ciupercile şi roşiile, pâinea prăjită cu marmeladă 


şi abundența de ceai fierbinte, îndulcit? Mi-aş fi 
dorit, vă zic eu, să fi existat un vagon restaurant 
cumsecade în trenul ăsta. 

— Ai luat micul dejun la hotel, înainte să 
plecăm, azi-dimineaţă, îi atrase atenţia Nimrod. 

— Asta a fost la hotel, protestă Groanin. 
Trenurile îmi provoacă întotdeauna foame. 

John, căruia i se făcuse de asemenea foame 
ca urmare a descrierii micului dejun ideal de 
către Groanin, ajunse la concluzia că ar fi 
distractiv să îndeplinească dorinţa 
majordomului şi, doar câteva minute mai târziu, 
stăteau cu toţii la masă, într-un elegant vagon 
restaurant care nu l-ar fi făcut de ruşine nici pe 
bătrânul Orient Expres”. 

— Ar trebui să nu mai faci de-astea, îşi mustră 
Nimrod nepotul. 

— N-a fost decât o dată, se apără John. 

— Chiar şi-aşa, insistă neclintit unchiul. Ştii că 
rişti să atragi atenţia asupra noastră. Ca să nu 
mai vorbim despre consecinţele nevăzute şi 
imprevizibile care pot decurge din îndeplinirea 
dorinţei cuiva. Ţi-aduci aminte ce obişnuia să 
spună domnul Rakshasas? A-ţi pune o dorinţă e 
ca şi cum ai aprinde un foc. E înţelept să 
presupui că fumul va provoca tusea cuiva. 

— Din punctul meu de vedere, se amestecă 


5 Tren de lux care a parcurs ruta Paris-lstanbul începând cu anul 1883. 
De-a lungul timpului, ruta a suferit numeroase modificări. în zilele 
noastre, ea a fost restrânsă la Strasbourg-Viena (n. red.). 


Groanin, mă bucur că băiatul mi-a îndeplinit 
dorinţa, domnule. Nu există călătorie care să nu 
fie îmbunătăţită de un mic dejun englezesc ca 
lumea. Mai ales unul servit pe o faţă de masă 
albă şi cu argintărie cumsecade. 

— Ei, aici nu pot să te contrazic, zise Nimrod, 
zâmbindu-i indulgent nepotului. 

— Eu tot nu înţeleg de ce mergem cu trenul, 
protestă John. În loc să călătorim cu vârtejul. 

— Se pare c-ai uitat ce-a păţit mama ta, zise 
Nimrod. Întâmplarea face că am pus nişte 
întrebări djinnilor pe care-i cunosc şi am 
descoperit că o călătorie cu vârtejul a devenit 
ceva problematic pentru noi toţi, buni sau răi. 
Până când îşi va da seama cineva ce e de făcut 
în această situaţie, va trebui să călătorim la fel 
ca simplii pământeni. Când vine vorba de 
călătorii prin aer, e neplăcut. Dar când, aşa cum 
este cazul şi acum, ai la dispoziţie un tren foarte 
bun, nu văd ce obiecţii s-ar putea ridica. 

— Nu prea sunt convins de partea cu „foarte 
bun”, bombăni Groanin. 

— Mai trebuie să-ţi amintesc, John, continuă 
Nimrod, neluându-şi în seamă majordomul, de 
efectul pe care întrebuinţarea nesocotită a 
puterilor de djinn îl are asupra forţei tale vitale? 
De câte ori ţi-am spus? De fiecare dată când ne 
folosim puterile de djinn, focul care arde în 
oricare dintre noi se estompează. Aminteşte-ţi 
ce i s-a întâmplat bietului Dybbuk. 


— Îmi amintesc, zise John. Dar Nimrod, ca un 
bun unchi ce era, insista oricum să-i 
împrospăteze memoria. 

— Şi-a exercitat puterile într-un mod atât de 
nesăbuit, încât şi le-a epuizat. Complet. N-ar fi 
de mirare dacă pentru totdeauna. 

— Mă întreb pe unde-o fi acum, medită 
Philippa. 

— El a ales să se pună mai presus de lumea 
noastră, spuse încet Nimrod. Dybbuk se află 
dincolo de compasiunea noastră. In frig. In 
adevăratul sens al cuvântului, mă tem. 

— Oare se mai întoarce cineva din frig? 
întrebă Philippa. 

— Mă tem că nu, îi răspunse Nimrod. Cel 
puţin, nu din câte ştiu eu. 

— Şi unde s-o duce? mai vru să ştie Philippa. 

— În Egipt, probabil, zise Nimrod. Acolo m-aş 
duce eu dacă m-aş răci. 

— Bietul Dybbuk, repetă John, după care-şi 
comandă un mic dejun fierbinte. 


Edward Gaunt ieşi din casă, aşa cum proceda 
întotdeauna, la şapte şi jumătate fix, aruncând 
o privire spre dreapta, unde-l aştepta limuzina 
Maybach cenuşie. Abia ridicându-şi ochii de pe 
ziar, cobori treptele şi se strecură pe bancheta 
din spate a autoturismului. Îşi turnă puţină apă 
într-un pocal din argint şi se făcu comod pe 
scaunul din piele, studiind evoluţia pieţei, ca 


întotdeauna. Până şi cei mai tipicari oameni 
păreau dezordonaţi în comparaţie cu Edward 
Gaunt. Parcurseseră deja câteva cvartale pe 
Park Avenue când domnul Gaunt îşi dădu seama 
că maşina nu era condusă de şoferul său 
obişnuit, ci de un alt bărbat. 

— Unde e domnul Senna? se interesă el. 

Bărbatul era înalt şi chel şi purta o uniformă 
identică celei a domnului Senna. 

— E bolnav, domnule, îi răspunse omul. Mă 
numesc Haddo. Oliver Haddo. Sunt un vechi 
prieten de-al domnului Senna. Şofer, ca şi el. M- 
a rugat să-i ţin locul. 

— Nu-mi amintesc ca domnul Senna să fi lipsit 
vreodată de la serviciu, nici măcar o zi, comentă 
domnul Gaunt. Ce probleme are? Şi de ce nu 
mi-a dat telefon să mă anunţe personal? 

— Sunt convins c-a vrut, domnule, zise Haddo. 
Dar, din cauza naturii virusului pe care l-a 
contractat, a fost incapabil s-o facă. 

— Eşti englez, nu-i aşa, Haddo? întrebă 
domnul Gaunt. 

— Exact, domnule. 

— Soţia mea s-a născut în Anglia, zise domnul 
Gaunt. Cu toate că acum nu ţi-ai mai da seama. 
Din care parte a Angliei eşti? 

— Din Strangways, domnule. În comitatul 
Wiltshire. 

— N-am auzit. 

— Este cam la o jumătate de kilometru pe 


drumul dinspre Stonehenge, domnule. 

— Te referi la anticul cerc din piatră al 
druizilor? 

— Da, domnule. 

— Ciudat loc din care să fii, zise domnul 
Gaunt. Şi ce-i cu mirosul acesta ciudat? 

— Din multe puncte de vedere, Strangwavys* 
este un loc mai degrabă ciudat, domnule, 
recunoscu Haddo. A, iar mirosul ciudat probabil 
că vine de la mine, domnule. Vedeţi 
dumneavoastră, atunci când te freci de cele 
malefice, uneori se mai ia câte ceva. 

— Ce vrei să spui cu asta? 

— Că, pe lângă meseria de şofer, mai sunt şi 
druid, domnule. Numai că nu unul alb. Aceştia 
celebrează binele. Eu sunt un druid negru. 


Scoase un chicotit dezagreabil. 

— Noi sprijinim cealaltă echipă, adăugă. 

— Cred c-aş vrea să cobor, anunţă domnul 
Gaunt. Opreşte maşina. 

— Cum doriţi, domnule. O să trag pe dreapta 
la următorul colţ, dacă vreti. 

— Da, te rog. 

Printre vuietul claxoanelor mai multor taxiuri 
şi autoturisme din spatele lor, limuzina Maybach 
trase pe dreapta aproape fără zgomot la 
intersecţia dintre Park Avenue şi Strada 57, dar, 


6€ „Strangways” poate fi derivat din strange ways, adică „modalităţi 
ciudate”, „căi ciudate” (n. tr.). 


înainte ca domnul Gaunt să poată cobori, 
portierele masive se deschiseră şi doi bărbaţi şi 
mai stranii urcară pe bancheta din spate a 
automobilului, alături de el. Ciudatul miros din 
interiorul automobilului păru să devină şi mai 
puternic. 

— Mulţumesc, domnule Haddo, spuse unul 
dintre cei doi bărbaţi, de asemenea englez. 

Automobilul porni din nou şi, intuind acum 
primejdia, domnul Gaunt încercă să coboare, 
însă descoperi că nu putea să se clintească. 

— Nu vă faceţi griji, zise unul dintre bărbaţi. 
Mirosul domnului Haddo provine de la un 
unguent cu efecte hipnotice, menit să vă facă 
inofensiv faţă de noi şi de dumneavoastră 
înşivă. 

— Ce se-ntâmplă? vru să ştie domnul Gaunt. 
Cine sunteţi? 

— Noi suntem  răpitorii dumneavoastră, 
preciză omul. lar dumneavoastră sunteţi cel 
răpit. 

— Presupun că vreţi bani, zise domnul Gaunt. 

— Bani? Individul izbucni în râs. Nu, nu. Nu 
ceva atât de pământean. 


Capitolul 2 
Tăbliţa vorbitoare 


Întemeiat în anul 1638 de cinci sute de 
puritani care au masacrat cu promptitudine 
tribul indienilor americani Quinnipiac de pe 
acele meleaguri, oraşul New Haven este situat 
pe ţărmul nordic al strâmtorii Long Island, 
cunoscut pentru că găzduieşte Universitatea 
Yale. Philippa ştia că şapte preşedinţi şi 
vicepreşedinţi ai Statelor Unite absolviseră la 
Yale (asta fără să pună la socoteală şi un prim- 
ministru turc şi pe propriul ei tată) şi avea de 
gând ca, într-o bună zi, să se înscrie şi ea acolo. 
Pentru John, singurul absolvent de Yale 
cunoscut, în afara tatălui său, era Charles 
Montgomery Burns, proprietarul Uzinei Nucleare 
Springfield din faimosul serial de desene 
animate Familia Simpson, preferatul său în 
materie de televiziune. Faptul că Monty Burns 
fusese la Yale reprezenta pentru John tot ce 
considera necesar să cunoască despre 
respectiva instituţie. 

Domnul Vodyannoy, proprietar şi al unui 
apartament în sinistra clădire Dakota” de pe 
strada Central Park din New York, îi întâmpină 
pe gemeni, pe unchiul lor şi pe domnul Groanin 
într-o casă de dimensiuni gigantice, aflată pe 
țărm, semănând mai degrabă cu un castel 
medieval, cu turnulețe şi fante pentru săgeți 
7 Clădirea Dakota a devenit faimoasă deoarece fostul component al 
trupei Beatles, John Lennon, locuia intr-unul din apartamente şi, pe 


data de 8 decembrie 1980, a fost asasinat chiar în faţa intrării (n. 
red.). 


corespunzătoare. John era impresionat. Casa 
domnului Vodyannoy era chiar mai sinistră 
decât clădirea Dakota. 

— A naibii casă, domnule Vodyannoy, exclamă 
el. Loculiţi aici de mult? 

— Ştii, presupun, că  „naiba” înseamnă 
diavolul,  comentă domnul Vodyannoy. Se 
potriveşte cu Nightshakes chiar mai bine decât 
îţi imaginezi. Când am cumpărat casa, acum 
vreo şaptezeci de ani, am luat-o cu tot cu un 
blestem care, printre alte câteva lucruri, cerea 
să nu  încetez niciodată construcția, iar 
blestemele sunt luate foarte în serios în partea 
aceasta de lume. Când am achiziţionat-o, casa 
nu avea decât treisprezece încăperi. De atunci, 
i-am mai adăugat alte şaptezeci, majoritatea în 
aripa estică, în care vă sfătuiesc să nu 
pătrundeţi niciodată. 

— Aia e partea bântuită? se interesă John. 

— Mai rău decât bântuită, explică domnul 
Vodyannoy. Aripa estică este partea malefică, 
nenorocită a casei. Şi mi s-a părut distractiv să 
oglindesc asta în felul în care s-a desfăşurat 
toată munca de construcţie. De exemplu, există 
treisprezece cupole şi treisprezece culoare de 
trecere. Toate ferestrele au câte treisprezece 
ochiuri, toate podelele au câte treisprezece 
scânduri şi toate scările au câte treisprezece 
trepte. În aripa estică a clădirii Nightshakes 
există coridoare care nu duc nicăieri şi uşi care 


se deschid spre neant, iar casa a ajuns acum 
suficient de mare încât să nu poţi hălădui prin 
ea fără să te pierzi. Aşa că vă sfătuiesc să 
rămâneţi în permanenţă în aripa de vest. Altfel, 
veţi suporta consecinţele, care ar putea fi 
cumplite. Chiar şi pentru un djinn. Dacă veţi 
avea nenorocul de a vă răâtăci pe-acolo, vă 
sfătuiesc să urlaţi cât de tare şi de mult vă ţin 
plămânii şi poate atunci vreun suflet cutezător 
va îndrăzni să vină şi să vă găsească. Doar dacă 
nu s-a întunecat, fireşte, caz în care va trebui să 
vă încercaţi norocul până dimineaţă. 

Domnul Groanin se cutremură şi zise: 

— Dacă mă prindeţi furişându-mă pe-aici după 
căderea întunericului, n-aveţi decât să mă 
expediaţi la balamucul din localitate. 

— Se poate şi asta, răspunse domnul 
Vodyannoy. Vedeţi dumneavoastră, înainte s-o 
cumpăr eu, casa asta chiar era spitalul de 
nebuni al localităţii. 

Dată fiind înfăţişarea sa oarecum excentrică, 
dădeai dovadă de înţelepciune luând în serios 
avertismentul domnului Frank Vodyannoy. Era 
un bărbat înalt - mai înalt decât Nimrod -, cu o 
barbă roşcată şi nasul ca un plisc de vultur, iar 
pe unul dintre degete purta un inel enorm, cu o 
piatra-lunii de mărimea şi culoarea unui ochi de 
aligator. Domnul Vodyannoy locuia în New York 
de şaptezeci şi cinci de ani, însă în conversațiile 
pe care le purta apăreau uneori urme ale 


adevăratei sale origini ruseşti. 

— Destul cu  vorbăria asta. Turneul de 
Djinnverso va începe după-amiază, în bibliotecă, 
la ora trei. Până atunci, dacă aveţi nevoie de 
orice, sunaţi după majordomul meu, Bo, care vă 
va conduce în camerele voastre. Bo? 

Un bărbat masiv, diform, se prezentă şi, 
apucând toate bagajele deodată - mai bine de o 
duzină -, le ridică de parcă ar fi fost doar nişte 
plase de cumpărături. Lăsându-l pe domnul 
Vodyannoy s-o întâmpine pe Zadie Eloko, un 
nou musafir, Bo îi conduse în tăcere spre 
camerele lor, ceea ce-i oferi Philippei ocazia de 
a-şi interoga unchiul în privinţa comentariilor 
făcute de gazdă referitoare la aripa estică. 

— După ultima noastră aventură, începu ea, 
am avut impresia că lumea spiritelor s-a 
curăţat, mai mult sau mai puţin. Că nu mai 
există strigoi. Că Iblis i-a distrus aproape pe toţi. 

— Este adevărat, confirmă Nimrod. Desigur, 
tot timpul apar strigoi noi. Oamenii mor şi 
uneori se transformă în fantome. Dar e cert că 
lucrurile nu mai sunt aşa cum erau. Vor trece 
multe sute de ani până să mai fie atâţia strigoi 
ca altădată. Cu toate acestea, trebuie să-i 
îngăduiţi o mică licenţă poetică unui om care 
deţine o casă precum Nightshakes. În plus, în 
afară de fantome, în cer şi pe pământ există 
multe alte lucruri pe care încă nu ţi le-ai putea 
închipui, Philippa. Cel puţin, aşa sper. 


— Ei, iată ce numesc eu un gând liniştitor, 
bombăni Groanin. 

Majordomul intră în camera pe care i-o 
indicase Bo, închise uşa după el şi aruncă o 
privire împrejur, încuviinţând din cap în clipa în 
care observă enormul pat, televizorul cu ecran 
lat, precum şi întinsa suprafaţă acoperită cu 
marmură a sălii de baie. Abia apucase să-şi lase 
geanta jos şi să se întindă pe pat, când auzi o 
bătaie în uşă. Era John. 

Groanin îi adresă cel mai larg zâmbet de care 
era capabil. 

— Ce doreşti, tinere? îl întrebă el pe băiat. la 
zi, ce doreşti? 

— Presupun că turneul de Djinnverso nu-ți 
stârneşte nici cel mai mic interes, începu John. 

— Presupui corect. Îmi displac toate jocurile, 
în afară de fotbal şi de darts. 

— În cazul acesta, mă întrebam dacă n-ai vrea 
să vii cu mine la Muzeul Peabody. 

Domnul Groanin cugetă preţ de o clipă la 
invitaţia lui John. În realitate, ideea nu-i 
surâdea. Groanin detesta muzeele de când 
fusese atacat de un tigru în timp ce lucra în 
biblioteca de la British Museum. Cu toate 
acestea, îi era drag de John şi se hotărî să-l 
însoţească, fie şi numai ca să-l ferească de 
necazuri, fiindcă băieţii tot băieţi rămân, chiar şi 
atunci când sunt şi djinni. 


Muzeul Peabody este o clădire mare, din 
cărămidă roşie, semănând mai degrabă a 
biserică decât a muzeu. Dar nu pot exista prea 
multe biserici care să posede astfel de statui 
exterioare cum este cea cu care a fost 
binecuvântat muzeul Peabody. Fiindcă, montată 
pe un soclu din granit, în faţa clădirii se afla o 
statuie din bronz înfăţişând cu o rezonabilă 
acuratețe un 7orosaurus în mărime naturală, un 
dinozaur dintr-o specie foarte asemănătoare cu 
Triceratops. 

Domnul Groanin nu fu deloc impresionat. 

— Ei, de ce-ar vrea cineva să facă statuia unei 
fiare atât de urâte ca asta? mormăi el. N-am 
înţeles niciodată fascinația oamenilor la vederea 
creaturilor  ăstora  tâmpite. Chestii uriaşe, 
nesuferite, cu  colţi ascuţiţi şi picioare 
împiedicate. Oribil, mai zise el, scuturat de-un 
fior. 

John nu era de aceeaşi părere. 

— Mie mi se pare grozav. Închipuie-ţi numai 
ce s-ar întâmpla dacă ar prinde viaţă. Ce 
pagube ar provoca. Uluitor. 

— Dac-aş avea atâta noroc încât un djinn să- 
mi acorde, chiar acum, îndeplinirea unei 
dorinţe, spuse Groanin pe un ton înţepat, aceea 
ar fi ca monstruozitatea asta oribilă şi uriaşă să 
rămână exact acolo unde este, pentru 
totdeauna. E clar? 

— Da, acceptă John. Nu făceam decât să-mi 


imaginez, atâta tot. 

— Ei bine, nu-ţi mai imagina. Când îţi 
imaginezi tu ceva, cei mai mulţi dintre oamenii 
normali se simt obligaţi să întindă mâna după o 
cască din oţel. 

Intrară şi petrecură două ore privind colecţii 
de instrumente ştiinţifice cu valoare istorică, 
meteoriți, antichităţi egiptene şi diverse obiecte 
din aur sau ceramică, provenite din America de 
Sud. John s-ar fi plictisit dacă n-ar fi avut ciudata 
impresie că sunt urmăriţi. De vreo câteva ori 
chiar se întoarse brusc, sperând să zărească pe 
cineva care l-ar spiona, dar nu descoperi nimic 
ieşit din comun, iar comportamentul lui nu făcu 
decât să-i atragă câteva priviri stranii din partea 
lui Groanin. 

— Ce-ai păţit, flăcău? Ţopăi întruna ca un sac 
plin cu pisici. 

— Nimic, răspunse John. Privi pe fereastră 
afară, unde vântul se înteţea. Cred că era doar 
vântul. Trase cu coada ochiului la ceasul de la 
mână. Haide să ne întoarcem acasă. Locul ăsta 
e plictisitor. 

— În viaţa ta n-ai avut mai multă dreptate, îl 
susţinu  Groanin. Am văzut batiste cu un 
conţinut mai interesant decât ăsta. 

La Nightshakes, turneul de Djinnverso se afla 
în plină desfăşurare, aşa că nimeni nu-i acordă 
vreo atenţie lui John, ceea ce, de data aceasta, 
îi conveni băiatului de minune. După cină, îl 


căută pe Bo, bizarul majordom al domnului 
Vodyannoy, cu gândul să-l întrebe ceva. Îl găsi 
în cămara de la subsol, citind o revistă despre 
box, sport în care Bo, mare cât o gorilă şi 
aproape la fel de păros, excelase odinioară. 

— Scuză-mă, Bo, zise agitat John. Mă întrebam 
dacă n-ai putea să mă îndrumi spre colecţia de 
tăblițe vorbitoare a domnului Vodyannoy. Se 
zice c-ar fi antichităţi de valoare, chestii de- 
astea. 

Bo mormăi încet, se ridică, îşi luă neverosimila 
sa jachetă şi, dintr-un buzunar al acesteia, 
scoase la iveală o hartă a casei, pe care o 
întinse pe masa din cămară. Apoi vorbi, cu o 
voce în care se simţea combinaţia puternică de 
cafele, numeroase nopţi nedormite, ţigări, o 
veche lovitură de pumn în beregată şi Ungaria. 

— Suntem aici, anunţă el, împungând un 
pătrăţel de pe hartă cu un deget arătător gros 
cât un puiet de copac. Mergi de-a lungul 
culoarului şi urci scările astea până în salonul 
oglinzilor. leşind din salon pe uşa dinspre 
răsărit, străbaţi în linişte galeria cu portrete şi 
apoi salonul pentru muzică, până ajungi în 
salonul de vară pentru desen. leşi din salonul de 
vară pentru desen pe uşa înaltă şi mergi prin 
seră spre scara în spirală. În capul ei, dacă ai 
noroc, te pomeneşti într-un observator, lesne de 
recunoscut prin prezenţa unui telescop mare cu 
reflector. Mulţumind cerului în timp ce ieşi din 


observator pe coridorul din malachit verde, vei 
trece prin camera trofeelor spre salonul 
umbrelor. Acolo, în treisprezece sertare mari cu 
eticheta „Atenţie”, vei găsi ceea ce cauţi, 
domnule. 

Bo împături la loc harta şi i-o întinse lui John. 

— Uite. la-o. În caz că te rătăceşti. 

— Mulţumesc, zise John. Fiindcă veni vorba, 
de ce au cele treisprezece sertare eticheta 
„Atenţie”? Pentru că tăbliţele vorbitoare sunt 
atât de valoroase? 

— Nu pentru că sunt atât de valoroase, 
domnule, răspunse țeapăn Bo. Ci doar pentru că 
sunt destul de imprevizibile şi nu trebuie 
nicidecum manevrate de cei care nu le cunosc 
modul de funcţionare. Cu atât mai puţin de un 
băiat de vreo doisprezece sau treisprezece ani. 
Desigur, dumneata, domnule, fiind djinn, ştii 
fără urmă de îndoială ce faci. 

— Da, confirmă John, care, în ciuda încrederii 
pe care i-o acordase Bo, n-avea aproape deloc 
habar de ce putea să facă o tăbliță vorbitoare. 
Ai dreptate. Ştiu ce fac. Desigur. 

Vări harta în buzunar şi porni spre uşă. 

— Îţi mulţumesc pentru ajutor. 

— Nu pe-acolo, domnule, îl opri Bo, arătând în 
direcţia opusă celei în care pornise John. Pe aici. 
Apropo, domnule, salonul cu sertare este chiar 
la marginea aripii vestice. Asta înseamnă că 
este la graniţa cu aripa estică, unde nu-i de 


mers după lăsarea întunericului. Nici măcar 
pentru un djinn ca dumneata. Acum opt luni, 
propria mea soră, Grace, a dispărut în aripa 
estică. 

— Şi cât timp a fost dispărută? întrebă vioi 
John. 

— Îmi pare rău să spun că e încă dispărută, 
zise Bo. Uneori o auzim plângând în cine ştie ce 
colţ îndepărtat al casei, dar, cu toate că am 
căutat adesea, n-am reuşit s-o găsim. li lăsăm 
mâncare bietei fiinţe, desigur. lar mâncarea 
dispare. Prin urmare, bănuim că e încă în viaţă. 

— Dar sunt convins că domnul Vodyannovy ar 
putea s-o găsească, folosindu-şi puterile de 
djinn. 

— Nu v-a explicat domnul Vodyannoy cum e 
cu asta? spuse Bo. 

— Ce să ne explice? 

— Există un farmec de legare aruncat de un 
djinn asupra casei acesteia, care împiedică 
folosirea puterilor de djinn înăuntrul ei. Acesta-i 
blestemul casei Nightshakes, domnule. Inainte 
de a fi balamuc, domnule, proprietarul casei a 
fost un membru al tribului lfriţilor. Afurisită 
adunătură. De fapt, domnule, dacă-mi scuzi 
limbajul, sunt o adevărată belea. 

— Aşa e. l-am cunoscut. 

— O să fii cu băgare de seamă, bine, 
domnule? îl întrebă Bo, cu o voce la fel de 
profundă şi de aspră ca a unui aligator. Ar fi 


foarte neplăcut să mai pierdem pe cineva. Unul 
a fost ghinion. Al doilea mi-ar putea fi imputat 
ca o neglijenţă. 

— Bine. O să fiu atent. 

Pentru o clipă, vântul şi ploaia se abătură 
asupra geamului ca un câine flămând şi, 
instantaneu, un fulger lumină cămara 
majordomului, ca şi cum s-ar fi jucat cineva cu 
un întrerupător electric. 

— Se trezeşte furtuna, constată Bo. 

— Eu aş zice că s-a trezit deja, şi-a luat micul 
dejun şi s-a pus pe treabă, comentă John. 

Bo nici nu zâmbi la gluma lui John. 

— Am adus vorba, domnule, fiindcă 
alimentarea cu energie în partea aceea a casei 
este întotdeauna nesigură. Mai ales în timpul 
unei furtuni cu descărcări electrice. Te-aş sfătui 
să iei cu dumneata lanterna asta. 

Bo îi întinse lui John o lanternă, după care se 
aşeză la loc, să-şi termine de citit revista. 
Oarecum descumpănit de observaţiile 
majordomului, dar nu descurajat de-a dreptul, 
fiindcă era un băiat încăpățânat şi deseori 
curajos, John se aşternu la drum spre salonul 
umbrelor. 


Trecu o jumătate de oră până să ajungă în 
salonul umbrelor, timp în care băiatul vorbise 
aproape neîntrerupt cu sine însuşi, ca să nu se 
lase cuprins de frică. Galeria portretelor era 


plină cu tablouri înfăţişându-i pe strămoşii 
domnului  Vodyannoy, unii dintre ei dând 
impresia că fac parte dintr-un circ al ororilor. 
Mai ales stră-mătuşa cu barbă roşie. Salonul de 
vară pentru desen era la fel de rece ca un 
cavou, fapt deloc surprinzător, din moment ce 
acei câţiva gargui din piatră aflaţi acolo 
fuseseră aduşi din cripta funerară a familiei 
Vodyannoy, din Viena. leşind din aşa-zisul salon 
de vară pentru desen printr-o uşă înaltă cât un 
panou de baschet, John trecu prin sera plină cu 
pânze de păianjeni şi urcă o şubredă scară în 
spirală, în vârful căreia găsi un observator 
astronomic. Acolo, un schelet omenesc stătea 
pe un fotoliu din piele roşie, părând să 
privească luna prin telescop. Apoi, părăsind 
observatorul astronomic prin coridorul din 
malachit verde, pătrunse în salonul trofeelor. Nu 
era vorba despre cupe din argint, ci despre 
câteva animale care păreau însufleţite şi care 
fuseseră împuşcate, apoi împăiate cu măiestrie 
şi aranjate prin încăpere ca tot atâtea obiecte 
de mobilier cu înfăţişare sălbatică: un urs 
Kodiak, un leu, un tigru, un şacal, o hienă, un 
lup, un jaguar, un rinocer şi un elefant cu un 
licăr ucigaş în ochiul chihlimbarul. 

— Poţi să uiţi de Peabody, amice, îşi spuse 


3 Specie de urs brun vieţuind în arhipelagul Kodiak din Alaska şi având 
cele mai mari dimensiuni, apropiindu-se de cele ale urşilor polari (n. 
tr.). 


John. Trebuia să vezi muzeul ăsta. Te trec toţi 
fiorii. 

Cu toate acestea, rămase ferm pe poziţie, 
hotărât să folosească una dintre tăbliţele 
vorbitoare ca să ia legătura cu un spirit de orice 
fel şi să descopere astfel de ce soartă avusese 
parte bietul domn Rakshasas. Cu o lună sau 
două în urmă, spiritul domnului Rakshasas 
dispăruse din Muzeul Metropolitan din New 
York, aparent absorbit de un fantomatic 
războinic chinez de teracotă. Trupul său, lăsat în 
bună păstrare la reşedinţa familiei Gaunt de pe 
Strada 77 de Est, dispăruse ulterior. Lui John îi 
era dor de bătrânul djinn, ca şi de neobişnuitele 
şi înţeleptele lui zicători irlandeze. 

Salonul umbrelor îşi merita denumirea. 
Candelabrul din tavan nu părea să funcţioneze, 
însă în uriaşul cămin ardea un buştean, ceea ce 
făcea ca totul să pară neliniştitor de însufleţit şi 
de umbros, de parcă încăperea însăşi s-ar fi 
putut urni. John aprinse lanterna, răsuflă 
stingherit şi scrâşni din dinţi pentru o clipă. 

— N-ai de ce să-ţi fie frică, se încurajă singur. 
Nu-i decât focul, atâta tot. 

In mijlocul încăperii era aşezat un dulăpior 
chinezesc înalt, de formă hexagonală, lăcuit în 
roşu. În lumina flăcărilor, părea de-a dreptul 
infernal. Avea exact treisprezece sertare. Pe 
fiecare sertar era pictat cu litere aurii un singur 


cuvânt: cave”. Pentru o clipă, John se întrebă 
dacă nu cumva greşise sertarele, dar mai apoi 
îşi aminti că, de fapt, cave era şi termenul 
latinesc pentru atenție. Imediat, o altă expresie 
latinească îşi făcu apariţia în mintea agitată a 
lui John. 

— Carpe diem, spuse el. Carpe diem’. Apucă 
mânerul sertarului! 

Apucă, aşadar, mânerul unuia dintre sertare şi 
trase. 

— Cauţi ceva? 

John lăsă să-i scape un scâncet de frică şi, 
răsucindu-se pe călcâie, zări o femeie aşezată 
pe un fotoliu cu braţe înalte, arătând ca o 
vrăjitoare a locului. Avea părul lung şi 
nepieptănat, veşmintele soioase şi un zâmbet 
straniu pe chipul murdar, numai piele gălbejită 
şi os. Din instinct, ghici că strania fiinţă trebuie 
să fie sora pierdută a lui Bo. 

— Dumneata probabil că eşti Grace, zise el, 
înfrângându-şi teama. 

— Nu cred că ne-am cunoscut, băiete, 
răspunse ea. 

— Fratele dumitale, Bo, mi-a povestit despre 
dumneata, îi explică John. 

— Ce ţi-a spus? întrebă Grace pe un ton tăios. 

— Nimic. Doar că ai dispărut în aripa estică. 

° În limba engleză, cave înseamnă „peşteră, grotă” (n. tr.). 
10 Deşi această expresie extrasă din Odele poetului latin Horaţiu este 


tradusă de obicei prin „Trăieşte-ţi clipa”, cuvântul carpe are 
semnificaţia originară de „a culege, a apuca” (n. tr.). 


— E uşor în casa asta, destul de simplu. 

— Dar acum eşti în aripa vestică, zise John. 
Pot să te conduc înapoi, dacă vrei. După ce 
termin treaba pentru care am venit aici. 

— Bănuiesc că vrei să joci cărţi. Vrei să joci 
cărţi? 

— Cărţi? Nu, nu în mod special. 

— Atunci ce cauţi în sertarele alea? Nu există 
cărţi de joc în sertarele alea, dacă asta cauţi. Și 
nici mâncare. M-am uitat eu deja. 

— Eu căutam una dintre tăbliţele vorbitoare 
ale domnului Vodyannoy, îi explică John, 
scoțând o astfel de tăbliță din sertarul deschis. 
Era una frumoasă, din lemn, cu o imagine 
înfăţişând ceea ce părea a fi un grup de 
amerindieni împreună cu un tip bărbos, purtând 
platoşă. 

— Tăbliţele astea, îi atrase atenţia Grace, sunt 
primejdioase. N-ar trebui să-ţi faci de lucru cu 
ele. 

Numai că John n-o băgă în seamă. Luă tăbliţa 
şi o inimioară micuță, din lemn de plută, care 
avea rolul unui indicator, se duse spre foc, le 
puse pe covor şi se aşeză şi el în faţa lor. Pe 
tăbliță erau imprimate literele alfabetului, zece 
cifre, de la zero la nouă, precum şi cuvintele și, 
no, hola şi adios!!. Curioasă să vadă ce avea să 
se întâmple, Grace veni şi se aşeză faţă-n faţă 
cu John. Era îndeajuns de aproape încât să-i 


n „Da”, „nu”, „salut” şi „la revedere”, în limba spaniolă (n. tr.). 


simtă mirosul, care nu era unul plăcut, însă John 
era prea politicos ca să-i spună lui Grace că 
pute şi să se îndepărteze. 

În plus, încă îl înfricoşa un pic, fiindcă se 
vedea că era cam nebună. Trase aer adânc în 
piept, îşi puse mâinile de-o parte şi de cealaltă a 
tăbliţei, apoi o privi fix. 

— Eu mă numesc John Gaunt, spuse el cu 
voce tare. Încerc să iau legătura cu un prieten 
de-al meu, domnul Rakshasas, să aflu dacă a 
trecut de partea cealaltă. Dacă domnul 
Rakshasas e acolo sau dacă e cineva aici, cu 
noi, care ar putea să-l cunoască pe domnul 
Rakshasas şi să ştie unde este, atunci, te rog, 
fă-te cunoscut. 

Nu se întâmplă nimic, în afara faptului că 
Grace clătină din cap. 

— Ascultă-mă, băiete, îi spuse ea în şoaptă. 
Asta nu-i un lucru pe care ar trebui să-l facă un 
copil. 

— Taci, sâsâi John. Te rog. Încerc să iau 
legătura cu partea cealaltă. 

— Partea cealaltă a cui? chicoti Grace. 

— Nu ştiu precis, mărturisi John. Însă un 
medium a luat odată legătura cu mine. Şi a zis o 
chestie de genul ăsta. 

— Un medium a luat legătura cu tine? Grace 
se încruntă. Ce, eşti mort? Nu pari deloc mort. 

— Uite ce e, nu pot să-ţi explic chiar acum, 
răspunse John, apoi îşi puse mâinile pe tăbliță, 


lucru care păru să funcţioneze, fiindcă, aproape 
imediat, micuța inimioară din lemn se mişcă. 

— Tu ai mişcat-o, zise Grace. 

— Nu, n-am mişcat-o eu. 

— Ba da. 

John se hotări să n-o ia în seamă şi se 
concentră asupra tăbliţei vorbitoare. 

— E cineva acolo? întrebă el, apoi privi agitat 
în jur, auzind cum ciocăneşte cineva în geam. 

Însă nu era decât creanga unui copac de 
afară. Vântul gemea în cămin, stârnind flăcările, 
iar un firişor de fum de lemne pluti pe deasupra 
tăbliţei. Apoi inimioara se mişcă din nou, de 
data aceasta ceva mai vizibil decât înainte, 
arătând spre una dintre litere, apoi spre alta, 
apoi iar spre alta. John silabisi literele. 

— P-A-I-T-I-T-I. 

Apoi inimioara se opri. 

— Paititi? O fi un nume? Un cuvânt? Nu 
înţeleg. 

De data aceasta, inimioara începu să se mişte 
cu iuţeală, iar John se pomeni străduindu-se nu 
doar să silabisească, dar şi să înţeleagă 
cuvintele. 

— Te mişti prea repede, se plânse el. Mai 
încet. Şi spune-mi, te rog, ce limbă mai e şi 
asta? N-o recunosc. 

Până la urmă, strigă: 

— Uite, oricine ai fi, ce limbă mai e şi asta? 

lnimioara se opri pentru o clipă şi apoi se 


mişcă din nou, încet. 

— M-A-N-C-O-C-A-P-A-C. Mancocapac? Mă tem 
că nu ştiu să vorbesc limba Mancocapac. Adică, 
mi-ar fi plăcut s-o ştiu. Dar n-o ştiu. 

În condiţii normale, dorinţa lui John de a şti să 
vorbească limba  Mancocapac ar fi fost 
suficientă, deoarece, la urma urmei, era un 
djinn. Mai demult, pe când se afla în Berlin, John 
îşi dorise să înţeleagă germana, descoperind 
imediat că putea s-o facă. Numai că vechiul 
farmec de legare Ifrit aruncat peste casa 
Nightshakes presupunea ca dorinţa lui John să 
rămână neîmplinită şi, din nefericire, băiatul să 
nu se lămurească ce voia să-i comunice 
interlocutorul lui invizibil. 

Inimioara începu să vibreze pe tăbliță. 

— Am impresia că l-ai enervat, comentă 
Grace. 

În clipa imediat următoare, micuța inimioară 
zbură în cămin, ca şi cum ar fi fost azvârlită cu 
un bobârnac de un deget arătător nevăzut şi 
puternic. Şi, chiar în timp ce John recupera la 
iuţeală din flăcări antica inimioară, ceva ridică 
tăbliţa vorbitoare şi o aruncă prin încăpere, 
izbind unul dintre cele treisprezece ochiuri ale 
ferestrei şi spărgându-i. Focul din cămin păru să 
se întindă ca urmare a apariţiei acestui nou 
curent de oxigen. O pală uriaşă de fum, 
umflându-se în jos pe horn şi apoi în cameră, 
păru să îmbrace o siluetă invizibilă şi, pentru o 


fracțiune de secundă, John întrezări ceea ce 
părea să fie un bărbat cu cei mai lungi lobi ai 
urechilor pe care-i văzuse vreodată. Bărbatul 
avea un breton care aproape că-i acoperea ochii 
şi purta o mantie din pene care-l făcea să arate 
ca un enorm păun. Apoi bărbatul dispăru din 
vedere, dar nu şi din cameră, din câte se părea, 
fiindcă ceva nevăzut trase pe rând cele 
treisprezece sertare ale  dulăpiorului roşu 
hexagonal, răsturnând pe podea toate tăblițele 
vorbitoare ale domnului Vodyannoy. O clipă mai 
târziu, fereastra se deschise brusc, iar spiritul - 
fiindcă John era convins că asta fusese - dispăru 
în noaptea furtunoasă. 

— S-a dus, zise Grace. Slavă domnului, dacă e 
să mă-ntrebi pe mine. Să facă o dezordine ca 
asta pe-aici! Diabolică libertate. 

John îşi lipi un deget de buze, fiindcă în 
încăpere mai rămăsese ceva. Ceva ascuns în 
obscuritatea din salonul umbrelor. Ceva ce nu 
fusese acolo până atunci. 

Suna cam ca huruitul tunetului. Sau poate ca 
un bărbat cu trup masiv, sforăind după un prânz 
copios. Un monstru cu maxilare puternice şi 
dinţi ascuţiţi. Un bărbat foarte corpolent care 
era mai degrabă felin decât omenesc. John simţi 
cum i se ridică părul pe cap, dându-şi seama că 
sunetul părea să provină mai degrabă de la o 
pisică foarte mare decât de la un om. Una de 
genul celor cu pete pe blană. Cum era cea pe 


care-o văzuse în salonul trofeelor. Mărâitul se 
apropie, iar el zări fără umbră de îndoială o 
siluetă felină înaintând spre el dinspre colţul 
încăperii. 

— Ce este? icni Grace. O oaie? 

— E clar că nu e o oaie, vrăjitoare nebună ce 
eşti, şopti John. 

— Atunci, ce e? 

John nu-i răspunse. Dar recunoştea deja 
specia de felină mare cu care avea de-a face. 
Era un jaguar sud-american, un otorongo. Unul 
masiv, extrem de musculos, de aproape doi 
metri lungime şi cântărind, probabil, nu mai 
puţin de o sută de kilograme. 

— Eşti sigur că nu e o oaie? insistă Grace. 

Se spune că adrenalina îl va face pe un bărbat 
urmărit de un taur să sară peste o poartă dintr-o 
singură mişcare sau pe un copil să ridice un 
obiect foarte greu de pe părintele său strivit. La 
fel se întâmplă şi cu John, cu excepţia faptului 
că el era djinn şi, aşa cum ştie toată lumea, 
djinnii sunt făcuţi din foc. Băiatul nu mai stătu 
să se gândească. Făcu doar ceea ce-l obliga 
instinctul de supravieţuire. Întinse mâna spre 
focul învăpăiat, ridică un buştean aprins şi, în 
aceeaşi clipă în care masivul otorongo se 
năpustea spre el, îl împinse spre fălcile căscate 
ale  felinei. Răgetul scos de otorongo se 
transformă într-un țipăt ascuţit, iar uriaşa felină 
se îndepărtă rapid de focul din mâna lui John. 


Făcu o întoarcere completă, mai aruncă o 
privire spre John, cu ochii sclipind, de parcă ar fi 
cântărit înţelepciunea declanşării unui al doilea 
atac împotriva cuiva înarmat cu foc, apoi, 
gândindu-se mai bine, se încordă precum 
coarda unui arc şi ţâşni afară pe fereastră. 

John răsuflă uşurat şi azvârli buşteanul înapoi 
în foc. 

— A fost cât pe-aci, zise el. 

— Ce oaie ciudată, spuse Grace. 

— Nu-i aşa? comentă John. 

Nu prea vedea vreun rost s-o contrazică. 

Grace îi luă mâna şi i-o privi uimită. 

— Mâna ta! exclamă ea. Nu e nicio urmă pe 
ea. Nici pic de arsură. Nimic. Nici măcar 
funingine. 

John îşi privi la rândul lui mâna, observând cu 
uşoară surprindere că femeia avea dreptate: 
mâna lui era complet nevătămată. 

— Nu eşti om, zise ea pe un ton aproape 
triumfător. 

John zâmbi şi, o dată în viaţă, nu-i mai păsă de 
faptul că o fiinţă omenească afla adevărul 
despre cine şi ce era el. 

— Nu, îi răspunse. Nu sunt. 

Puțin înfricoşată, Grace îi dădu drumul la 
mână. 

— Hei, zise ea, să nu-mi spui că eşti mort cu 
adevărat. 

— Nu, spuse John. Nu sunt mort. Sunt djinn. 


— Asta e tot un fel de oaie? 

— Da. E exact ca o oaie. la zi, de ce te 
interesează atât de mult oile? 

— Pentru că şi eu sunt o oaie. Şi nu numai 
atât, ci sunt o oiţă rătăcită. Dacă mai găsesc şi 
alte oiţe rătăcite, atunci cred că fratele meu, 
Bo, ar putea să vină şi să mă găsească. 

John, ajungând la concluzia că era cea mai 
tristă poveste din câte auzise vreodată, o 
convinse pe Grace să se întoarcă împreună cu 
el în cămara majordomului, unde Bo fu foarte 
încântat să-şi reîntâlnească sora. 

— Mă tem că e un pic cam dezordine în 
salonul umbrelor, Bo, îl informă John. Tăbliţele 
vorbitoare sunt împrăştiate peste tot, pe podea. 
Dar m-am gândit că-i mai bine s-o aduc înapoi 
pe Grace cât mai curând posibil, decât să-mi 
pierd timpul cu dereticatul. 

— Te rog, domnule, lasă asta în seama mea, 
zise Bo, îmbrăţişând-o pe Grace, care începu să 
plângă, de parcă şi-ar fi dat seama, în sfârşit, ce 
i se întâmplase. iţi sunt profund recunoscător, 
domnule, şi pe veci îndatorat. Dacă pot să fac 
vreodată ceva pentru dumneata... 

Şi, zicând acestea, îi sărută cu gratitudine 
mâna lui John. 

— Există un lucru pe care ai putea să-l faci, 
răspunse john, trăgându-şi mâna, fiindcă îi 
displăcea să-i fie sărutată de oricine, cu atât 
mai puţin de un bărbat în toată firea. [i-aş fi 


îndatorat dacă n-ai pomeni despre asta şi 
altcuiva. Unchiul meu, Nimrod, s-ar enerva dac- 
ar afla ce-am îndrăznit să fac. E englez, înţelegi. 

— Da, domnule. Înţeleg perfect. Nu mai am 
nevoie de vreo altă explicaţie. Am lucrat înainte 
pentru un tânăr membru al familiei regale 
britanice şi, dă-mi voie să-ţi spun, mai încordat 
de-atât nu se poate. Oamenii aceia sunt atât de 
țepeni, încât ar fi în stare să bată albuşurile 
spumă cu o singură privire. 

— Mda. Cred că-i o descriere foarte potrivită. 

Bo îi apucă din nou mâna lui John, aşa că 
băiatul se hotări să se ducă la culcare înainte ca 
majordomul maghiar să i-o sărute din nou. 
Simţea că seara nu fusese chiar o pierdere 
totală de timp. Nu izbutise să obţină nicio 
informaţie despre domnul Rakshasas, însă, cel 
puţin, o salvase pe Grace. 

În timp ce urca scările, John îi zări pe Philippa 
şi pe unchiul lui, jucând în continuare Djinnverso 
în bibliotecă. Dădeau impresia că au de gând s- 
o ţină astfel întreaga noapte. „Ei, uite, asta 
numesc eu pierdere de timp”, îşi zise John. La 
fel de mare ca pe orice teren de fotbal american 
universitar. 


Capitolul 3 
Manco Capac 


A doua zi dimineaţă, John cobori în salonul 
pentru micul dejun şi-i găsi pe unchiul Nimrod şi 
pe domnul Vodyannoy îmbrăcaţi cu aceleaşi 
veşminte ca în ziua precedentă şi cu expresii 
încărcate de reproş pe chip. 

— Se pare că aseară a avut loc un incident, 
zise Nimrod cu delicateţe. 

John strânse pumnii şi-l înjură în gând pe Bo, 
pentru că nu-şi ţinuse gura. Nu. Nu era corect. 
Bo nu era genul de turnător. Nici măcar dacă 
stăpânul lui era un djinn puternic. Nebuna lui de 
soră, Grace, trebuie să fi pomenit ceva. John îşi 
muşcă buza, sperând că putea să scape printr- 
un bluf. 

— A, da? Ce fel de incident? 

— Se pare că a intrat cineva prin efracţie în 
Muzeul Peabody, îi explică Nimrod. 

John răsuflă uşurat şi se strădui să-şi ascundă 
un zâmbet în timp ce lua o bucată mare de 
friptură. 

— O spargere violentă, în cel mai neobişnuit 
mod, continuă Nimrod. Uşa de la intrare a fost 
doborâtă cu un obiect mare şi mai multe vestigii 
valoroase au fost împrăştiate peste tot. 

— Nu văd ce are asta de-a face cu mine, zise 
John. 

— Ai fost la Peabody timp de două ore ieri 


după-amiaza, nu-i aşa? îl întrebă Nimrod. 

— Sigur, confirmă John. Şi a fost o mare 
plictiseală. Şi n-am furat nimic de-acolo, dacă 
asta vrei să insinuezi. 

— Dă-mi voie să termin de povestit exact ce s- 
a întâmplat, spuse Nimrod. Şi atunci o să 
înţelegi de ce discut toate astea cu tine, John. Ai 
văzut acel 7orosaurus din faţa clădirii? 

— Da. Era mişto. 

— Acest 7orosaurus? 

Nimrod îi întinse lui John o fotografie 
înfăţişând dinozaurul din bronz de pe soclul din 
granit din faţa muzeului Peabody. 

— Da. 

— Poate că te-ar interesa să vezi cum arată 
acum acel Torosaurus. 

Îi întinse lui John o a doua fotografie. John 
ridică din umeri. 

— Nu văd... 

— Este aşezat invers, continuă Nimrod. Acum 
este cu faţa spre muzeu, în loc să fie cu spatele. 

John rămase cu gura căscată. 

— Înţelegi care e problema, John. La fel ca un 
Torosaurus veritabil, statuia din bronz 
cântăreşte câteva tone. Aşa că nu poate fi 
vorba de o glumă studenţească obişnuită. Cu 
alte cuvinte, este imposibil să-ţi imaginezi cum 
ar fi putut cineva să facă una ca asta fără o 
macara de dimensiuni foarte mari, ceea ce pare 
puţin probabil. Aşadar, legătura e limpede. 


Cineva trebuie să-şi fi folosit puterile de djinn, 
să-l fi dat pe 7Torosaurus jos de pe soclul lui şi 
să-l fi pus să doboare uşa cu cornul. Nu ştiu de 
ce. Oricine ar fi fost capabil de o astfel de 
ispravă n-ar fi avut deloc nevoie să atragă 
atenţia asupra infracţiunii comise. 

Domnul Vodyannoy ridică din umeri, în semn 
de scuze. 

— Poliţia, fireşte, este nedumerită. Dar au 
descoperit bucăţi din uşa muzeului pe cornul 
statuii din bronz. 

— Domnul Groanin mi-a spus că ai fost foarte 
impresionat de statuie, adăugă Nimrod. Ba chiar 
ai pomenit despre ce s-ar putea întâmpla dacă 
ar prinde viaţă. 

— Da, aşa este, zise John. Dar, uitaţi ce e, n- 
am avut nimic de-a face cu spargerea. Pe 
cinstite. 

Tocmai se pregătea să mai spună ceva, dar se 
răzgândi. Să fi fost posibil ca întâmplarea 
aceasta stranie să aibă legătură cu incidentul cu 
tăbliţa vorbitoare din salonul umbrelor? Era oare 
posibil ca fantomaticul bărbat cu mantie din 
pene pe care-l invocase din partea cealaltă să fi 
adus la viaţă statuia din bronz şi să fi spart uşa 
Muzeului Peabody? 

— Da? îl îmboldi Nimrod. Aveai de gând să mai 
spui ceva? Aşteptă preţ de câteva clipe. 
Neobişnuit lucru, nu ţi se pare, să se întâmple 
ceva atât de bizar tocmai în noaptea în care 


sora lui Bo, Grace, a fost salvată din aripa estică 
a casei Nightshakes, după ce a fost dispărută 
timp de opt luni? Sau e doar o fericită 
coincidenţă? 

— N-am făcut absolut nimic cu acel 
Torosaurus, se apără John. Şi nici n-am furat 
vreo prostie de vestigiu străvechi. 

— Posibil. Totuşi, m-aş hazarda să presupun 
că poţi oferi o explicaţie mai bună pentru ceea 
ce s-a întâmplat decât cea pe care o avem în 
clipa de faţă, adică niciuna. 

John suspină. Trebuia să mărturisească totul. 
Nimrod îl mirosise. Fireşte, pe John nu-l prea 
surprindea acest fapt, dată fiind cantitatea de 
peşte consumată de unchiul lui. Individul avea 
un creier cât o minge de baschet. Îl prinseseră. 
Prin urmare, John le povesti unchiului său şi 
domnului Vodyannoy ce se întâmplase cu 
tăbliţa vorbitoare la graniţa extremă a aripii 
vestice. 

— Pe lampa mea, ai înnebunit, băiete? 
exclamă Nimrod. 

— Tăbliţele acelea n-ar trebui folosite 
niciodată, adăugă domnul Vodyannoy. Sunt 
extrem de primejdioase. De-asta şi sunt ţinute 
ascunse. 

— Îmi pare rău, se scuză John. N-am vrut să 
fac niciun rău, zău aşa, ci doar să încerc să iau 
legătura cu domnul Rakshasas. 

Nimrod încuviinţă. 


— Şi mie-mi lipseşte, să ştii. 

Îşi puse mâna pe umărul lui John. 

— Chiar crezi că faptul că am folosit eu tăbliţa 
a provocat incidentul de la Peabody? 

— Mă tem că e singura concluzie pe care o 
putem trage, zise Nimrod. Oricine ar fi cel pe 
care l-ai invocat, trebuie să fie foarte supărat. 

— Da, dar de ce? vru să ştie John. 

— Pentru că a dat greş în misiunea pentru 
care l-ai invocat, aceea de a comunica, îl lămuri 
domnul Vodyannoy. Era probabil furios din 
cauză că nu-i înţelegeai limba. Îţi aminteşti ce 
era? Sau oricare dintre cuvintele pe care le-a 
folosit? 

— Nu, recunoscu John. 

— Atunci va trebui să ne dăm seama după 
tăbliţa pe care ai folosit-o. Ştii, fiecare dintre ele 
invocă entităţi diferite, din diverse părţi ale 
lumii, în funcţie de originea tăbliţei. Crezi că ai 
putea să-ţi aminteşti cum arăta tăbliţa? 

— Dac-aş vedea-o, sunt convins că aş 
recunoaşte-o, răspunse John. 

Se duseră în salonul umbrelor. La lumina zilei, 
arăta cu totul altfel faţă de ce-şi amintea el. 
„Nu-i sinistru deloc”, se gândi John. Bo aranjase 
toate tăbliţele la locul lor în cele treisprezece 
sertare ale dulăpiorului roşu, iar acum repara 
deja ochiul de geam spart. Ba chiar fluiera. 
Domnul Vodyannoy deschise sertarele şi începu 
să-i arate lui John diversele tăblițe din colecţia 


lui. Nu trecu mult până ce John o recunoscu pe 
cea folosită în seara precedentă. 

— Asta e, anunţă el. Asta a fost. O recunosc 
după amerindianul înfăţişat pe ea. Şi după tipul 
cu platoşă. 

— De fapt, îl corectă domnul Vodyannoy, 
amerindianul, aşa cum i-ai spus, este un incaş. 
lar tipul cu platoşă ar trebui să fie Pizarro. E un 
desen despre conchistadori. Şi a fost realizat în 
America de Sud acum vreo sută cincizeci de ani. 
Asta înseamnă că e mult mai probabil ca spiritul 
pe care l-ai invocat, dacă spirit a fost, şi nu un 
demon sau un duh al naturii, să fi provenit din 
partea aceea a lumii. Aşa s-ar explica, fireşte, şi 
prezenţa unui otorongo. 

— Mi-aduc aminte că individul avea lobii 
urechilor foarte mari, zise John. Şi o mantie din 
pene. 

— Atunci l-ai şi văzut, spuse Nimrod. 

— Doar pentru o clipă. O rafală de vânt 
dinspre şemineu a suflat o parte din fumul care 
părea să-i dea o formă. 

— De-ai putea să-ţi aduci aminte cum Îl 
cheamă, comentă Nimrod. 

— O să mergem la Peabody, hotărî domnul 
Vodyannoy. Poate că vreunul dintre 
numeroasele exponate sud-americane din 
muzeu îi va reîmprospăta memoria băiatului. 


În faţa uşii sparte a muzeului Peabody era un 


cordon de poliţie, nefiind permis accesul 
nimănui, cu excepţia oficialităților muzeului şi a 
anchetatorilor secţiei de poliţie din New Haven. 
Însă nimic din toate acestea nu reprezenta un 
obstacol pentru cei trei djinni. Aflaţi departe de 
blestemul din Nightshakes, îşi lăsară pur şi 
simplu trupurile în automobilul domnului 
Vodyannoy şi trecură nevăzuți pe lângă poliţiştii 
aflați de pază în fața aşchiilor care alcătuiseră 
cândva uşa de la intrarea în muzeu. Dar nu 
înainte de a se opri să asculte câteva dintre 
explicațiile pe care localnicii le ofereau 
numeroşilor reporteri, fotografi şi trimişi ai 
posturilor de televiziune care înconjurau acum 
masivul Torosaurus. Unii dădeau de înțeles că 
studenţii ar fi fost cumva răspunzători de noua 
poziţie a statuii din bronz. Alţii arătau spre cer şi 
insistau că extratereştrii trebuie s-o fi făcut. Un 
geolog excentric pretindea că înregistrase un 
mic cutremur în imediata apropiere a muzeului 
universităţii, iar acesta ar fi fost în măsură, 
susţinea el, să rotească statuia pe soclul ei. 
Câţiva fanatici religioşi propuneau o explicaţie 
divină, în timp ce un grup de adepţi ai teoriei 
conspirației aducea în discuţie posibilitatea ca 
uriaşul Torosaurus să nu fi fost niciodată din 
bronz, ci un veritabil 7orosaurus încremenit pe 
loc. 

John râse în gura mare de unele dintre aceste 
idei aberant de diferite şi le  comentă 


stupiditatea cu Nimrod, uitând pentru o clipă că 
era invizibil şi că l-ar putea auzi cineva. Şi chiar 
îl auzi cineva. Unul dintre poliţişti, care îi spuse 
imediat unui reporter de televiziune că, în 
opinia lui, muzeul era bântuit. 

înăuntrul muzeului, cei trei djinni invizibili - 
care se ţineau de mâini, ca să nu se 
pomenească despărțiți unul de altul - se 
îndreptară spre sălile în care erau expuse 
vestigii sud-americane, aflând abia acum că 
tocmai acestea fuseseră cele devastate. Mai 
multe vitrine din sticlă fuseseră sparte, iar 
conţinutul lor, în cea mai mare parte din aur, 
zăcea acum împrăştiat pe podea, în timp ce un 
fotograf al poliţiei se  îndeletnicea cu 
imortalizarea detaliilor de la locul faptei. 

— Ei bine, cred că-i destul de logic, şopti 
Nimrod. 

— Ce anume? se interesă John. 

— Că anonimul nostru prieten sud-american 
cu mantie din pene a venit tocmai aici. La 
comoara lui Hiram Bingham. 

Domnul Vodyannoy îi explică lui John că multe 
dintre vestigiile expuse la Peabody fuseseră 
aduse la Yale din Machu Picchu, oraşul dispărut 
al incaşilor, descoperit în Anzii peruani de Hiram 
Bingham - care fusese poate modelul pentru 
personajul Indiana Jones - în anul 1911. 

— Guvernul peruan a trimis de multă vreme o 
petiție către Universitatea Yale, cerând 


restituirea lor. Poate că invizibilul nostru prieten 
a pus umărul pentru cauza peruană. 

— Ar fi o posibilitate, admise Nimrod. 

Timp de câteva clipe, traseră cu urechea la 
discuţia dintre un ofiţer de poliţie şi un bărbat 
cu ochelari, într-un costum gri şi cu un papion 
galben. 

— Puteţi să ne spuneţi dacă lipseşte ceva, 
domnule profesor? întreba detectivul. 

— Trei monede sau medalii destul de mari, 
răspunse profesorul. Confecţionate din aur 
masiv şi de provenienţă incasă. Şi câteva khipu- 
uri.  Panglici  incașe pentru transmiterea 
mesajelor. 

— Altceva? 

— Da. Lipseşte şi una dintre mumiile noastre 
incașe. 

— Adică, aşa, ca o mumie egipteană? întrebă 
polițistul. Infăşurată în bandaje şi tot tacâmu'? 

— Nu numai egiptenii antici obişnuiau să-şi 


mumifice reprezentanţii decedați ai 
aristocrației, domnule locotenent, explică 
profesorul. Un număr de civilizații 


precolumbiene sud-americane proceda la fel. 
Numai că la ei mumiile nu erau înfăşurate cu 
bandaje şi nici nu erau închise în piramide. Cel 
puţin, nu la incaşi. Aceştia îşi purtau după ei 
regii morţi şi-i scoteau la diverse ceremonii 
speciale. De fapt, îi tratau ca şi cum ar fi fost 
oameni vii. 


— Şi-atunci cum arăta mumia asta? 

— Mai degrabă înfricoşător. Ca o persoană 
moartă de foarte multă vreme. Cadavrele erau 
îmbălsămate, fireşte, însă efectul e oarecum 
îngrozitor. 

— Şi a cui era mumia asta, mai precis? insistă 
locotenentul de poliţie. 

— Habar n-am. Hiram Bingham a fost mai 
degrabă un explorator, nu arheolog, de o 
enervantă  neglijentă față de identificarea 
corespunzătoare a vestigiilor incașe pe care le-a 
adus aici din Machu Picchu, oraşul pierdut al 
incaşilor. Ar fi putut fi oricine. Mai bine zis, 
oricine din familia regală incasă. 

— Interesant, murmură John. 

— Ce-aţi spus? întrebă profesorul. 

— N-am spus nimic, domnule profesor, 
răspunse detectivul, clătinând din cap. De ce 
credeţi că ar vrea cineva să fure o mumie? 

— Cam asta mă întrebam şi eu, şopti John, 
simțind cum Nimrod îl trage deoparte, în timp 
ce detectivul şi profesorul se priveau bănuitori. 

— Ar trebui să înveţi să taci când eşti invizibil, 
John, şuieră Nimrod. 

— Îmi pare rău, dar chiar n-am putut să mă 
stăpânesc. Cu tot aurul ăsta de pe podea, o 
mumie pare ceva tare neobişnuit de furat, asta-i 
tot. 

— Tare mă îndoiesc c-ar fi fost furată, 
interveni domnul Vodyannoy. La urma urmei, nu 


prea ai cum să furi ceva care de fapt îţi 
aparţine. 

— Credeţi că mumia era a tipului cu mantia 
din pene? întrebă John. Că era propriul lui trup 
mumificat? 

— O explicaţie mai bună nu pot să găsesc, 
zise domnul Vodyannoy. Tu poţi? 

— Ceea ce face cu atât mai imperioasă 
identificarea lui, adăugă Nimrod. 

— Nu prea văd cum, îl contrazise domnul 
Vodyannoy. L-ai auzit pe profesor. Habar n-au 
cine era. 

— Dă-mi voie să mă gândesc un minut, ceru 
Nimrod. 

Cei trei djinni invizibili se opriră în faţa unei 
fotografii cât peretele, înfăţişând străvechiul 
Machu Picchu. John îl recunoscu datorită unei 
mai vechi lecţii de istorie de la şcoală: un oraş 
pierdut al incaşilor, în vârful unui platou de două 
mii cinci sute de metri altitudine, în mijlocul 
junglei peruane. 

— Nu poate să fie uşor să pierzi un oraş 
întreg, îşi dădu cu părerea John. Adică, doar nu 
e o legătură de chei, nu? Sau o hârtie de zece 
dolari. Un oraş nu-i un lucru pe care să-l 
rătăceşti pe undeva. Aş pune pariu că mulţi 
peruani au ştiut tot timpul unde se afla. Pun 
pariu că, în primul rând, nu s-a pierdut niciodată 
cu adevărat. Pun pariu că Hiram Bingham ăsta a 
hotărât să spună că a fost pierdut numai ca să 


devină el celebru. 

— Bravo, zise Nimrod. Cred că există mult 
adevăr în ceea ce ai spus. Există, desigur, un 
adevărat oraş pierdut al incaşilor. Numai că nu 
e Machu Picchu. Şi nici n-a fost vreodată. Atâta 
că Hiram Bingham şi-a luat dorinţele drept 
realitate. 

— Şi-atunci care-i de fapt celălalt oraş 
pierdut? întrebă John. 

— Paititi, îi răspunse Nimrod. 

Lui John i se opri inima în loc pentru o clipă. 

— Cum ai spus că-i zicea? insistă el. 

— Paititi, repetă Nimrod. 

Cu ochii minţii, John văzu inimioara de pe 
tăbliţa vorbitoare alcătuind cuvântul. 

— Se scrie P-A-I-T-I-T-l? întrebă el. 

— Da, confirmă Nimrod. De ce? Şi străduieşte- 
te să vorbeşti mai încet. Tocmai l-am văzut pe 
poliţist făcându-şi cruce. 

— Paititi a fost primul cuvânt alcătuit pe 
tăbliţa vorbitoare, explică John. 

— Eşti sigur? 

— Da. După ce-şi stoarse creierul ca pe un 
burete, John adăugă: Sunt sigur. Am mai putut 
să descifrez şi un alt cuvânt. Limba în care 
scria. Cred că era Mancocapac. 

— Manco Capac? întrebă Nimrod. 

— Vorbeşte mai încet, i-o întoarse John. 

— Ai zis Manco Capac? 

— Da. 


— Manco Capac nu este o limbă, preciză 
domnul Vodyannoy. Manco Capac este un 
nume. Manco Capac a fost întemeietorul 
dinastiei incașe din Peru. De aceea e cunoscut 
şi drept Manco cel Mare. El este cel pe care l-ai 
invocat în salonul umbrelor, John. El este cel pe 
care l-ai văzut. Manco Capac în persoană. 

Domnului Vodyannoy i se tăie respiraţia. 

— Of, Dumnezeule, zise el. Nimrod, îţi 
aminteşti de fotografia aia din ziar de acum 
câteva zile? Din jungla sud-americană. Cu 
Portalul Blestemat? 

— Abia dac-am putut să mă mai gândesc la 
altceva de când am văzut-o, mărturisi Nimrod. 
Te gândeşti la ce mă gândesc şi eu? 

— Profeţia, zise domnul Vodyannoy. Desigur. 
Ce altceva ar putea să fie? 

— Ce profeție? se amestecă John. 

— Crezi că am putea încerca să-l mai invocăm 
o dată pe Manco Capac? îl întrebă Nimrod pe 
domnul  Vodyannoy. Cu ajutorul  tăbliţei 
vorbitoare? 

— Acum nu, dacă şi-a recăpătat mumia, 
răspunse domnul Vodyannoy. Pentru viitoarele 
apariţii o să se folosească de ea, mai degrabă 
decât de tăbliţa vorbitoare. 

— inseamnă că am pierdut ocazia, 
concluzionă Nimrod. Am ratat cea mai bună 
şansă de a împiedica producerea unui dezastru. 
Am ratat-o. 


— Ciudat, nu ţi se pare? continuă domnul 
Vodyannoy. Că a trebuit ca tocmai băiatul să-l 
invoce. Dat fiind că e un geamăn. Presupun că 
asta înseamnă că, la urma urmei, John şi 
Philippa sunt acei gemeni. Cei prevestiţi. 

— Refuz să mă gândesc la aşa ceva, spuse 
Nimrod. Dar, desigur, mă temeam că aşa va fi. 
Întotdeauna m-am temut. Cred c-ar fi bine s-o 
informez pe Faustina. 

— Îmi spuneţi şi mie despre ce e vorba? 
interveni John, vorbind cât de tare putea, fără 
să înspăimânte vreun alt poliţist. 

— Ar fi de preferat să fie şi sora ta de faţă 
când o să explic cum stau lucrurile, zise Nimrod. 
Fiindcă o priveşte şi pe ea la fel de mult cât te 
priveşte pe tine. Dar să ştii că Manco Capac n-a 
fost doar cel dintâi rege al incaşilor, a fost şi 
djinn. Un foarte mare djinn. 

— Şi profeția? mai întrebă John. 

— Profeţia? Nimrod oftă adânc. Profeţia este 
numită Pachacuti, spuse el încetişor. Ceva de 
temut pentru toate triburile de djinni, bune sau 
rele. Este un cuvânt din limba incaşilor. 
Înseamnă „marele cutremur de pământ”. E o 
profeție despre sfârşitul lumii. 


Capitolul 4 
Pachacuti 


Între două partide de  Djinnverso la 
Nightshakes, Philippa mergea în camera ei şi 
scria în jurnal, preocuparea ei preferată 
începând din vremea pe care şi-o petrecuse în 
lravotum, reşedinţa oficială a Djinnului Albastru 
al Babilonului. Unul dintre adversarii ei de la 
Nightshakes era Zadie Eloko. lată ce a scris 
Philippa despre ea: 


Zadie Eloko cred că are cam aceeaşi vârstă ca 
mine. Este membră a tribului Jann - ca domnul 
Vodyannoy -, cu un tată politician din Bahamas 
şi o mamă americană, fostă actriță celebră. 
Fratele ei mai mare este un faimos actor de 
comedie. Dă dovadă de precocitate şi mi-a spus 
că vrea să devină artist conceptualist. Unii 
oameni obişnuiesc să sugă acadele, însă Zadie 
suge o periuță de dinţi şi pare să se spele în 
continuu pe dinţi. Susţine că e îndrăgostită, dar 
refuză să spună şi de cine. Cuvântul ei de 
concentrare este KAKORRHAPHIOPHOBIA, 
despre care mi-a spus că inseamnă o teamă 
anormală de eşec... ceva de care pare să sufere 
ea însăşi. Cu toate astea, deja am învins-o! şi 
nu doar o dată! Foarte rar îşi foloseşte puterile 
de djinn, fiindcă spune c-ar da dovadă de lene şi 
preferă mai degrabă „să facă lucrurile cu mâna 
ei”. 

Îmi cam place de ea, însă camera ei de la 
Nightshakes e deasupra celei a domnului 


Groanin şi-l înnebuneşte pe bietul om, fiindcă, 
atunci când nu joacă Djinnverso, exersează 
dansând step pe podeaua din lemn, cică pentru 
un spectacol afurisit de la şcoală. Groanin spune 
c-ar vrea s-o strângă de gât. 

Zadie pare să creadă că eu am dus o viață 
mult mai interesantă. l-am spus că nu e 
întotdeauna bine să ai o viată interesantă, 
pentru că nu-i decât un alt mod de a spune că ţi 
s-au întâmplat o grămadă de lucruri, nu toate 
bune. Cum ar fi timpul pe care l-am petrecut în 
Iravotum cu Ayesha. Şi călătoria noastră la 
Katmandu, când acel guru urât mirositor a vrut 
să ne fure sângele. Ca să nu mai vorbesc 
despre oribilul războinic de teracotă care l-a 
absorbit pe bietul domn Rakshasas. Oricum, ca 
s-o mai înveselesc după ultima noastră partidă - 
detestă să piardă -, m-a obligat să-i fac o 
promisiune prostească, anume că, data viitoare 
când o să mai plec într-un loc interesant 
împreună cu John şi cu Nimrod, o să poată veni 
şi ea cu noi. A fost o promisiune de djinn, ceea 
ce, desigur, înseamnă o legare. Cred că John o 
să se supere pe mine. Dar n-o să-i spun nimic 
deocamdată. Oricum, nu până la următoarea 
noastră aventură. 


Auzind zgomotul unei maşini afară, Philippa îşi 
lăsă deoparte jurnalul şi se ridică de la pupitru. 
Privind pe fereastra dormitorului, zări un enorm 


Rolls-Royce oprind în faţa uşii de la intrare. 
Portiera din dreptul şoferului se deschise şi din 
automobil cobori un omuleţ pe care-l recunoscu. 
Purta un costum negru îngrijit, papion şi o 
pereche de mănuşi galbene, pentru şofat. Era 
Jonah Damascus, şoferul, garda de corp şi omul 
bun la toate al Djinnului Albastru, de la 
reşedinţa neoficială din Berlin. 

Jonah ocoli maşina până la portiera din spate, 
pentru pasageri, o deschise şi dinăuntru apăru 
însăşi Faustina. 

— Ce-o căuta aici?  murmură Philippa, 
coborând la parter, să afle răspunsul. 

Faustina se făcuse mai fermecătoare de când 
devenise Djinn Albastru. Colierul şi cerceii ei 
erau din safire mari cât dopurile de la sticle. lar 
veşmintele erau copii realizate de djinni după 
cele foarte scumpe ale unor creatori italieni, 
numai că şi mai frumoase. Lăsă să cadă, printr- 
o mişcare a umerilor, o haină din blană de 
smilodon!? în mâinile lui Bo, aşeză pe bufet un 
ziar împăturit şi o salută cu răceală pe Philippa. 

— Unchiul tău e pe-aici? întrebă ea. Sau 
domnul Vodyannoy? 

— S-au dus la Muzeul Peabody, o informă 
Philippa. Impreună cu John. Dar nu cred să mai 
întârzie mult. 

Zadie îşi făcu apariţia în holul de la intrare, 


12 Cea mai cunoscută dintre speciile preistorice de tigru cu colţi-sabie, 
dispărută în urmă cu aproximativ 11.000 de ani (n. tr.). 


alături de câţiva dintre ceilalţi oaspeţi, printre 
care se aflau Patricia Nixie, din Germania, şi 
Yuki Onna, din Japonia, ambele înclinându-se la 
vederea Djinnului Albastru al Babilonului. În 
schimb, după toate cele prin care trecuseră 
împreună, Philippa nu se putea îndura să facă 
plecăciuni în faţa Faustinei. 

— Ai venit pentru turneu? o întrebă Philippa. 

— Nu, sigur că nu, răspunse Faustina. Am 
lucruri mult mai importante de făcut zilele astea 
decât să joc Djinnverso sau să fiu spectatoare. 

— Cum ar fi? 

— Cum ar fi să vin aici în misiune oficială 
privind problemele djinnilor. 

— E vreo veste despre fratele tău, Dybbuk? se 
interesă Zadie. 

— Nu, zise Faustina. Ultima dată s-a auzit 
despre el în Anglia. De atunci, a dispărut cu 
desăvârşire. 

— Ceea ce pare să fie un fel de risc 
profesional în familia voastră, comentă Philippa. 
Observând că Faustina se încruntă la ea, îşi 
dădu seama că poate o ofensase şi adăugă la 
repezeală: Am vrut să spun că mă aştept să-şi 
facă apariţia bine sănătos, cum s-a întâmplat şi 
cu tine, după ce ai dispărut pentru o vreme. 

Faustina încuviinţă, recunoscându-şi datoria 
faţă de John, Philippa, Nimrod şi domnul 
Groanin. Dacă n-ar fi fost ei, ea era un cadavru 
dintr-o criptă italienească. 


Bo o conduse pe Faustina în bibliotecă şi-i 
aduse ceai. Dar nu avu mult de aşteptat până 
când Nimrod, John şi domnul Vodyannoy se 
întoarseră de la Muzeul Peabody. 

— Faustina, exclamă Nimrod. Pe lampa mea, 
mare noroc că eşti aici. Tocmai ne pregăteam 
să te chemăm, pentru că avem veşti de o 
extremă gravitate. 

— Dacă e vorba despre Profeţia Pachacuti, 
răspunse Faustina, atunci ţi-am luat-o înainte, 
Nimrod. Domnule Vodyannoy, există vreun loc 
retras în care să putem discuta toţi trei? 

— Desigur, zise domnul Vodyannoy şi-i 
conduse pe Faustina şi pe Nimrod afară din 
uriaşa bibliotecă, în biroul lui, închizând uşa în 
urma lor. 

— S-a schimbat, constată Philippa. 

John îşi muşcă buza şi încuviinţă. Într-o vreme, 
îi plăcuse mult de Faustina. 

— Nici măcar n-a salutat, murmură el. 

— Deci, despre ce-i vorba? îşi întrebă Philippa 
fratele. Nimrod pare îngrijorat. 

— Nu sunt sigur, mărturisi John. Însă e 
aproape cert o problemă de viaţă şi de moarte. 
Dacă ţin seama de ce a spus Nimrod, cred că ar 
putea fi chiar mai important de-atăt. 

— Crezi că urmează o altă aventură? îl întrebă 
Philippa. 

— Aşa se pare, recunoscu John. 

Philippa aruncă o privire spre Zadie, ai cărei 


ochi se făcuseră mari la simpla menționare a 
cuvântului „aventură”. „Nu lăsa pe mâine ce 
poţi face azi”, îşi zise ea. Cu atât mai mult cu 
cât John deja părea să fie pornit pe Faustina. 

— John, ţi-o mai aminteşti pe Zadie, nu? 

John aruncă o privire spre Zadie şi încuviinţă 
posomorăt. 

— OK, să nu te enervezi, continuă Philippa, 
numai că, uite, i-am cam promis lui Zadie că, 
data viitoare când o să pornim într-o aventură, 
o s-o luăm şi pe ea. 

— Ce i-ai promis? 

John părea îngrozit. 

— Am invitat-o să meargă cu noi în 
următoarea aventură. 

— De ce-ai făcut una ca asta? 

— Pentru că m-a rugat. 

John o privi acuzator pe Zadie. 

— Care-i treaba? zise el. Ca şi cum să fii djinn 
n-ar fi deja o aventură suficient de mare. De ce 
nu te duci, pur şi simplu, să-i îndeplineşti 
vreunui biet pământean trei dorinţe? Asta oferă 
de obicei suficiente distracţii pentru cei mai 
mulţi dintre noi. 

Philippa se încruntă. 

— John. Nu fi atât de nepoliticos. 

Zadie îşi scoase periuţa de dinţi din gură şi 
zâmbi larg, făcându-l pe John să se simtă ca o 
cizmă. 

— Nu-i nimic, zise ea. 


— Scuză-mă, răspunse john. Arătă spre uşa 
biroului domnului Vodyannoy. Doar că nu-mi 
place ideea că ei trei vorbesc despre mine, 
asta-i tot. 

Şi începu să le povestească Philippei şi lui 
Zadie tot ce se petrecuse în salonul umbrelor, 
ca şi tot ce auzise în Muzeul Peabody. 

— Domnul  Vodyannoy a amintit de o 
fotografie pe care au văzut-o amândoi, acum 
câteva zile, într-un ziar, o fotografie care i-a 
făcut să se îngrijoreze în legătură cu o anume 
profeție. O profeție care ne implică pe noi, 
Philippa. Sunt convins de asta. 

— Asta-i ziarul cu care a venit Faustina, 
interveni Zadie, dornică să fie de ajutor. Şi pare 
să fie vechi de câteva zile. Mă întreb dacă n-o fi 
cumva chiar ziarul acela. 

John şi Philippa îşi lungiră gâturile peste umerii 
lui Zadie, în timp ce ea întorcea paginile. 

— Uite, zise John, arătând o fotografie. Asta e. 

Cei trei tineri djinni examinară preţ de un 
minut fotografia alb-negru. Câţiva exploratori 
bărboşi erau grupaţi lângă o ciudată uşă de 
piatră, în jungla sud-americană. Intrarea avea 
forma unui ochi şi era năpădită de viţă şi de 
plante căţărătoare. Dar amănuntul cel mai 
ciudat la acea intrare, care se închidea cu o uşă 
masivă din lemn, era că părea să ducă tot spre 
jungla deasă. 

Zadie citi textul de sub fotografie. 


— „Portalul Blestemat”, spuse ea. „Uşa a fost 
descoperită în Peru, în cele mai îndepărtate 
adâncuri ale pădurii tropicale din bazinul 
superior al Amazonului, de o echipă engleză de 
exploratori şi arheologi. Nu există alte 
construcţii prin preajmă, nici măcar fundaţiile 
vreunui edificiu acum ruinat. Numai această uşă 
neobişnuită, în forma unui ochi, pe care indienii 
din partea locului o numesc Ochiul Pădurii. 
Socotită ca fiind o construcţie a incaşilor, uşa 
este posibil să marcheze un loc considerat 
sacru, cu toate că nimeni nu ştie de ce.” 

Zadie îl lăsă pe John să ia ziarul, ca să 
privească fotografia mai îndeaproape. 

— Ciudat, nu? zise ea. 

— Ce legătură ar putea să aibă cu noi? îl 
întrebă Philippa pe John. 

— Habar n-am, răspunse John, pe când uşa de 
la biroul domnului Vodyannoy se deschidea din 
nou. Insă am o presimţire că vom afla imediat. 


Domnul Vodyannoy îşi mângâia barba, care 
era mai roşie decât coada unei vulpi, rezultat al 
aplicării unei vopsele pe bază de henna pe o 
barbă în realitate albă. 

— Spectacol de groază, spuse domnul 
Vodyannoy. 

Cel puţin, asta crezură John, Philippa şi cu 
Zadie că zisese. In realitate, aşa cum proceda 
deseori, domnul Vodyannoy folosise un cuvânt 


rusesc la începutul unei propoziţii englezeşti, un 
cuvânt care doar seamănă cu „spectacol de 
groază”. 

— Au fost odată opt djinni egipteni, continuă 
el. Patru fraţi şi patru surori care s-au hotărât să 
părăsească Egiptul antic şi să găsească o altă 
ţară în care să trăiască. Au călătorit printr-o 
reţea de peşteri subterane cunoscută numai de 
djinni şi care, odinioară, lega lumea clădită de 
djinni de cea a oamenilor. Până la urmă, 
călătoria i-a condus spre ceea ce astăzi numim 
Peru. Cel mai tânăr, dar şi mai puternic dintre 
aceşti opt djinni se numea Manco, iar el s-a 
hotărât în secret să devină un mare rege şi zeu 
al anticilor incaşi. Ştia, fireşte, că fraţii săi nu 
vor fi niciodată de acord, aşa că, într-o zi, când 
se aşteptau mai puţin, i-a prefăcut, pe ei şi pe 
sora lui cea mai mare, în statui din aur masiv. 
Apoi, Manco s-a căsătorit cu celelalte surori ale 
lui şi, pretinzând că descinde din zeul-soare, s-a 
proclamat stăpân al văii. Cu ajutorul puterilor de 
djinn, a înfrânt cu uşurinţă alte triburi şi a 
devenit cunoscut sub numele de Manco Capac, 
cuvântul Capac având semnificaţia de „senior al 
războiului”. Desigur, la fel ca în Egiptul antic, 
cultul soarelui era obişnuit printre djinnii din 
acea vreme. Totuşi, pe atunci nu se cunoştea 
cum căldura ne oferă putere. Nici nu se ştia că 
frigul de la altitudinile mai ridicate îl poate face 
pe un djinn să-şi piardă puterea. Este exact cei 


s-a întâmplat lui Manco. Şi, din moment ce 
ajunsese să-şi folosească puterile aproape 
exclusiv pentru crearea aurului cu care să se 
îmbogăţească pe el şi regatul lui, subita lui 
incapacitate de a mai înfăptui asta l-a făcut să 
creadă că puterile de djinn l-au părăsit. Manco a 
presupus că şi-a pierdut puterile nu pentru că 
oraşul Cuzco, ce era capitala regatului său, era 
situat la altitudinea de vreo trei mii cinci sute de 
metri, cu o climă prea friguroasă pentru puterile 
de djinn, ci deoarece zeul-soare - pe care incaşii 
îl numeau Inti - se mâniase pe el. Aşa că Manco, 
în căutarea unor sfaturi spirituale, a convocat 
mai mulţi preoţi incaşi în oraşul sfânt Paititi, a 
cărui amplasare constituia un secret straşnic 
păzit, deşi se spune că drumul spre oraşul sacru 
pornea de la o poartă magică numită Portalul 
Blestemat sau Ochiul Pădurii, ascunsă undeva în 
junglă, şi pe care Manco o construise special în 
acest scop. Atunci când, în cele din urmă, 
preoţii au ajuns în Paititi, Manco le-a cerut să 
născocească un ritual special în cinstea zeului- 
soare, Inti, pentru ca acesta să-i redea puterile 
lui Manco. 

— Şi aşa a fost? întrebă John. l-a readus 
ritualul puterile lui Manco? 

— Toate acestea s-au petrecut acum foarte 
multă vreme, îi răspunse domnul Vodyannoy. 
Nu putem fi siguri de prea multe lucruri atunci 
când există atât de puţine dovezi arheologice. 


Multe dintre ele au fost distruse ulterior de 
spanioli. În schimb, se spune că ritualul a avut 
succes, că puterile i-au fost redate lui Manco şi 
că numărul obiectelor din aur ale regatului s-a 
înzecit, aşa că incaşii au redevenit bogaţi. Dar, 
chiar şi-aşa, la puţină vreme după aceea, Manco 
s-a îmbolnăvit şi a simţit apropierea morţii. 
Numai că, înainte de a muri, şi-a mai convocat 
încă o dată preoţii la Paititi. Acolo le-a promis 
că, dacă vor avea vreodată nevoie de el, se va 
întoarce şi-i va nimici pe duşmanii incaşilor 
printr-o uriaşă distrugere, numită Pachacuti. Tot 
ce urmaşii preoţilor vor avea de făcut va fi să-i 
conducă pe duşmanii incaşilor prin Portalul 
Blestemat, iar spiritul lui Manco Capac va 
îndeplini restul. Au trecut secole, iar incaşii au 
continuat să stăpânească fără să întâmpine 
vreo împotrivire, pe suprafeţe de mii de 
kilometri pătraţi. Într-atât erau de puternici, 
încât nimeni nu-şi imagina c-ar putea să aibă 
vreun duşman, singurii lor duşmani fiind ei 
înşişi. Locul în care se afla Portalul Blestemat 
aproape c-a fost uitat. Şi doar vreo doi preoţi 
aleşi mai ştiau de promisiunea lui Manco, dar 
aceştia au păstrat secretul, de teamă că vreun 
cârmuitor de-al incaşilor ar putea încerca să 
folosească puterea Portalului împotriva altuia. 
Dar apoi, într-o zi a anului 1532, toate acestea 
s-au schimbat pentru totdeauna. Conchistadorii 
spanioli, sub comanda lui Francisco Pizarro, au 


sosit în Cuzco şi au început să-i jefuiască pe 
incaşi cu brutalitate de tot ce posedau, după 
care i-au înrobit sau i-au asasinat. Foamea lor 
de aur părea neostoită. Pentru că, oricât de 
mult le-ar fi dat incaşii, spaniolii voiau şi mai 
mult. Incaşii au fugit de spanioli, retrăgându-se 
în înălțimile Anzilor. Numai că spaniolii i-au 
urmărit neobosiţi, ucigându-i pe mulţi, mereu 
flămânzi după tot mai mult aur. Atunci, un preot 
pe nume Ti Cosi, amintindu-şi de cuvintele lui 
Manco Capac, a încercat să găsească Portalul, 
vrând să-i ademenească pe spanioli în junglă, 
prin Portalul Blestemat, ca să poată fi distruşi în 
Pachacuti, aşa cum promisese Manco. 

Sigur că aşa ceva nu s-a întâmplat niciodată. 
Spaniolii n-au fost distruşi, iar urmaşii lor 
conduc Peru şi în ziua de azi. Pentru că Ti Cosi a 
fost capturat înainte să-i poată câălăuzi pe 
spanioli prin poartă. Mai rău de-atăât, s-a 
îmbolnăvit de variolă, una dintre numeroasele 
boli aduse de spanioli şi faţă de care incaşii nu- 
şi dezvoltaseră rezistenţa. Pe patul de moarte, 
sperând încă să-i atragă pe spanioli în capcana 
creată de Manco Capac pentru duşmanii 
supremi ai incaşilor, Ti Cosi i-a spus unui preot 
spaniol, părintele Diego, că El Dorado, oraşul de 
aur, despre care spaniolii erau convinşi că s-ar 
afla ascuns în junglă, e în realitate Paititi, 
precum şi că se putea ajunge la el numai prin 
Portalul  Blestemat. Ti Cosi i-a mai spus 


părintelui Diego că în Paititi se afla secretul 
transformării metalelor de bază în aur, acesta 
fiind motivul pentru care incaşii aveau atât de 
mult. Şi că secretul fabricării aurului era cuprins 
într-un ritual numit Kkutumunkichu, despre care 
unii cred că era numele adevăratului ritual 
desfăşurat odinioară de însuşi Manco. Acelaşi 
care-i redobândise puterile de djinn. Şi, ceea ce 
pare mai mult decât plauzibil este că, dacă într- 
adevăr Ti Cosi ar fi vrut ca spaniolii să afle 
secretul prefacerii metalelor în aur, însemna că 
mai credea şi că astfel le va aduce totala 
distrugere. Cu toate că, până în ziua de azi, 
nimeni n-a aflat cu adevărat cum. In orice caz, 
se spune că Ti Cosi i-a desenat o hartă 
părintelui Diego. Numai că harta s-a pierdut. ŞI 
nici Paititi, nici cronica descriind ritualul 
kutumunkichu şi dictată preotului spaniol nu s- 
au mai găsit vreodată. 

— Tare mişto poveste, spuse John. 

Domnul Vodyannoy tresări. Cuvântul „mişto” 
era un adevărat blestem pentru un djinn ca el, 
pentru care căldura însemna totul”. Işi scărpină 
barba şi şovăi suficient de mult cât să preia 
Faustina firul povestirii. 

— Acum câteva săptămâni, zise Faustina, 
câteva vestigii valoroase, printre care se 
număra un toiag rar de aur, de origine incasă, şi 


13 Cuvântul englezesc coo/ este echivalent, în argou, cu „mişto”, dar 
are şi sensul de „rece” (n. tr.). 


mai multe Khipu-uri, au fost furate din Muzeul 
Etnografic din Berlin. 

— Ce e ăla khipu? întrebă Philippa. 

— Khipu era o metodă folosită de incaşi 
pentru consemnări, un soi de abac din sfori, îi 
explică domnul Vodyannoy. Dar, la fel ca acum 
două secole cu hieroglifele egiptenilor antici, 
nimeni nu ştie ce înseamnă de fapt. S-ar putea 
spune că, până când nu va descoperi cineva 
echivalentul Pietrei Rosetta'*, va rămâne unul 
dintre marile mistere ale lumii antice. 

— În muzeul din Berlin se aflau aproape trei 
sute de astfel de exponate, continuă Faustina. 
Este cea mai mare colecţie din lume, aşa că 
furtul nu mi-a atras prea mult atenţia când a 
fost anunţat pentru prima dată. 

Faustina făcu un semn din cap spre ziarul din 
mâna lui John. 

— Dar când am văzut fotografia Portalului 
Blestemat în ziarul acela, mi-am dat seama că 
între aceste două evenimente ar putea fi o 
legătură. Şi m-am hotărât de îndată să vin aici 
şi să discut cu Nimrod şi cu domnul Vodyannoy, 
un expert în tot ce ţine de incaşi. 

— Nu cine ştie ce expert, spuse cu modestie 


14 Piatră descoperită în anul 1799 de un ofiţer al armatei franceze, în 
apropierea oraşului Rashid (Rosetta). Pe ea se aflau inscripţii datând 
din anul 196 î. H., în trei scrieri: hieroglife egiptene, demotice 
egiptene şi litere greceşti. Astfel, savantul francez Jean-François 
Champollion (1790-1832) a izbutit să descifreze, în 1821, inscripţiile 
egiptene, ajutându-se de cea grecească (n. tr.). 


domnul Vodyannoy. Dacă eram un adevărat 
expert, aş fi ştiut ce înseamnă un khipu. 

— Speranţa mea era să ajung aici şi să 
folosesc una dintre tăbliţele vorbitoare speciale 
ale domnului Vodyannoy, încercând să iau 
legătura cu spiritul lui Manco Capac, explică 
Faustina. Să-i cer anumite lămuriri cu privire la 
Pachacuti. La urma urmei, a fost un djinn 
puternic şi este totdeauna o dovadă de 
prudenţă să iei în serios promisiunile făcute de 
djinni în astfel de privinţe. Numai că, din câte se 
pare, am ajuns prea târziu. Altcineva a profitat 
de această ocazie pentru propriile scopuri 
egoiste şi a irosit-o. 

Faustina îi aruncă lui John o privire ascuţită, 
iar băiatul simţi cum se înroşeşte de jenă. 

— Scuze, zise el. Dar chiar n-am avut habar. 

Faustina îi îndepărtă scuza cu un semn al 
mâinii, ca şi cum n-ar avea aproape nicio 
importanţă. 

— Până acum, secretul locului în care se 
găsea Portalul Blestemat i-a fost încredinţat 
numai Djinnului Albastru al Babilonului, printr-o 
veche copie a hărţii Părintelui Diego, zise ea. 

— Prin urmare, ai harta, comentă John. Ei 
bine, tot e ceva. 

— Da, am o hartă, confirmă Faustina, dar, din 
nefericire, nu şi cronica în care se descrie 
ritualul Kkutumunkichu al lui Manco. Şi nimic 
despre Pachacuti, distrugerea promisă. Aş fi 


putut să presupun că persoana care a 
descoperit Portalul Blestemat a dat peste el din 
întâmplare. Însă furtul acelor vestigii incașe dă 
de înţeles că cineva a ticluit o altă cale de a 
descoperi Portalul. E limpede că amplasamentul 
său nu mai constituie un secret. Poate cineva a 
izbutit să decodifice un mesaj cuprins într-unul 
dintre acele khipu, după care a iniţiat o 
expediţie de descoperire a Portalului Blestemat. 
Cineva care are cunoştinţe din domeniul 
esoteric. Dar habar n-am cine-i acea persoană 
sau ce motive are. 

Îl privi de-a dreptul pe Nimrod. 

— Am sperat că Manco Capac, dumneata, 
Nimrod, sau dumneata, domnule Vodyannoy, aţi 
putea fi în măsură să lămuriţi această problemă. 

Nimrod luă ziarul din mâna lui John, privi mai 
îndeaproape fotografia înfăţişându-i pe 
exploratorii sud-americani, reciti legenda în care 
li se precizau numele, după care clătină din cap. 

— N-aş putea să spun că vreunul dintre 
oamenii aceştia îmi este cunoscut. Îi întinse 
ziarul domnului Vodyannoy. Frank? 

Domnul Vodyannoy aruncă o privire spre 
fotografie şi clătină la rândul lui din cap. 

— Mă tem că nu. 

— Nu, aşa ziceam şi eu. 

Faustina oftă adânc şi, prinzându-i de mâini pe 
Nimrod şi pe domnul Vodyannoy, zise: 

— Domnilor, după cum ştiţi, eu îndeplinesc 


funcţia de Djinn Albastru al Babilonului de foarte 
puţin timp. Nu ştiu dacă dau impresia că spun 
ceva ce, pentru nişte djinni mult mai maturi şi 
mai experimentați, ca dumneavoastră, este 
evident, dar am senzaţia că cineva trebuie să 
plece în America de Sud cât mai curând posibil, 
ca să împiedice acest Pachacuti promis de 
Manco Capac. 

— Sunt de acord, afirmă domnul Vodyannoy. 

— Fără discuţie, îl susținu Nimrod. 

— Nu pot să spun cât de uşurată mă simt, zise 
Faustina, ale cărei cunoştinţe aprofundate în 
ceea ce priveşte Legile Bagdadului îi 
permiseseră să se împotrivească vocii reci a 
logicii şi, spre deosebire de predecesorii săi în 
funcţia de Djinn Albastru, să-şi păstreze 
sentimentele. Să ştiu că mă pot baza pe 
amândoi. Sinceră să fiu, habar n-aveam ce-ar 
trebui făcut. 

— Chiar crezi că Manco Capac ar mai putea să 
distrugă lumea? 

Tonul Philippei era plin de îndoieli. 

— Poate fi doar o legendă, admise Nimrod. 
Totuşi, Manco a fost un djinn foarte puternic şi 
nu cred că ne putem permite să riscăm. Ştii, 
Philippa, întotdeauna e greu să faci profeţii. Mai 
ales profeții de genul celor care implică 
prevestirea viitorului. Din acest motiv, djinnii fac 
foarte rar profeţii. Însă, atunci când le fac, e mai 
înţelept să ţii cont de ele. 


— O să vă fac o copie a hărţii în care se 
descrie cum poate fi găsit Portalul Blestemat, îi 
promise Faustina lui Nimrod. Dacă va fi nevoie, 
va trebui să creaţi o legare care să facă Portalul 
să fie sigur. Dar încercaţi să-i împiedicaţi cu 
orice preţ pe exploratorii aceştia nesăbuiţi să 
pătrundă prin Portal. 

— Şi dacă au făcut-o deja? întrebă domnul 
Vodyannoy. 

— Atunci, va trebui să-i urmaţi şi, în cel mai 
rău caz, dacă într-adevăr duce la oraşul pierdut 
Paititi, să-i împiedicaţi să ajungă acolo şi să 
execute ritualul kutumunkichu. Este limpede? 

— Cât se poate de limpede, spuse Nimrod, 
după care se înclină cu solemnitate în faţa 
Djinnului Albastru al Babilonului, binecuvântat 
fie-i numele. 

x 

— Mai este o misiune pe care puteţi s-o 
îndepliniţi cât timp vă aflaţi în bazinul 
Amazonului, adăugă Faustina. O misiune 
ecologică utilă. 

— Spune, o îndemnă Nimrod. 

— In mod sigur aţi observat că, în acest 
moment, nimeni dintre noi nu mai este capabil 
să creeze vârtejurile cu care călătorim în mod 
normal. Am întreprins unele cercetări în 
biblioteca de la lravotum şi, din câte se pare, 
există un copac gigantic în bazinul superior al 
Amazonului, numit lupuna. Copacul acesta are 


anumite proprietăţi care influenţează 
atmosfera. Din nefericire, despăduririle din 
jungla Amazonului au presupus ca exploatatorii 
de lemn şi de cherestea să doboare şi arborii 
lupuna, iar rezultatul este că nu mai putem 
controla vârtejurile pe care le creăm. Prin 
urmare, aş vrea ca dumneavoastră, amândoi, să 
mai plantați câţiva arbori lupuna. Şi să găsiţi o 
modalitate de a-i proteja împotriva 
exploatatorilor de lemn. 

— Consideră că s-a şi făcut, promise domnul 
Vodyannoy. 

— Vom pleca imediat, adăugă Nimrod. 

— Staţi un pic, interveni John. Cred că eu sunt 
cel care-a provocat toate astea, invocându-l pe 
Manco Capac cu tabla vorbitoare. Prin urmare, 
merg şi eu. 

— Şi eu, adăugă Philippa. Fiindcă, oriunde 
merge el, merg şi eu. 

— Nu sunt convins că ar fi o idee bună, se 
împotrivi domnul Vodyannoy. 

Nimrod, în schimb, oftă. 

— Presupun însă că veţi găsi oricum o cale de 
a veni, chiar dac-aş încerca să vă împiedic. 

— Fii sigur că da, confirmă John. 

— Faustina? zise Nimrod. Tu trebuie să 
hotărăşti. 

— Nu există sacrificiu prea mare atunci când 
este vorba despre viitorul omenirii, spuse. Dacă 
John sau Philippa vor să-şi rişte vieţile pentru a 


împiedica marea distrugere, atunci aşa să fie. 

— Dar cum facem cu mama voastră? vru să 
ştie Nimrod. Va trebui să-i spunem că mergeţi în 
America de Sud. 

— Întâmplarea face ca şi ea să se afle, chiar 
acum, în America de Sud, zise Philippa. 

— E în Brazilia, pentru operaţii estetice, 
adăugă John. 

— Da, sigur, admise Nimrod. Uitasem. Atunci, 
tatăl vostru. Va trebui să-i spunem ceva. 

— O să-i lăsăm un bileţel, propuse Philippa. O 
să-i spunem c-am plecat în Brazilia ca să o 
vizităm pe mama. 

— Oricum, jumătate din timp nici nu ştie unde 
suntem, zise John. 

— Foarte bine, acceptă Nimrod, cu o urmă de 
şovăială în glas. Dacă sunteţi siguri... 

— Mai e ceva, interveni Philippa. Dacă merg 
eu, atunci va trebui să vină şi Zadie. l-am 
promis, cu legare, s-o iau şi pe ea. 

John rămase tăcut. 

— Foarte bine, zise Nimrod. Cred că ne-ar fi de 
folos încă un djinn în grup. 

Zadie chiui de încântare. 

— Dar tu, Faustina? o întrebă John. Vii şi tu? 

— Mă tem că nu pot, îi răspunse Faustina. 
Deşi Pachacuti afectează atât triburile de djinni 
buni, cât şi pe cele de djinni răi, poziţia mă 
obligă să nu mă implic decât ordonându-vă să 
încercaţi s-o împiedicaţi. 


— Are dreptate, o susţinu Nimrod. Este foarte 
important ca Faustina să rămână deoparte. Unii 
djinni  malefici ar putea considera că o 
distrugere a lumii - fie ea una care i-ar implica 
şi pe ei - ar fi ceva binevenit. 

— O să fie distractiv, declară Zadie. 

— Nu mergem la un picnic, ştiai? îi atrase 
atenţia domnul Vodyannoy. Locul înspre care 
pornim este unul dintre cele mai neprimitoare 
din lume. Nu i se spune degeaba pădure 
tropicală. În bazinul Amazonului clima e 
tropicală. Plouă o grămadă. In consecinţă, poate 
fi frig şi umezeală şi ştii ce înseamnă asta. 
Intrebuinţarea puterilor e nesigură. Cel puţin 
pentru voi, djinnii mai tineri. Există pe-acolo 
anaconde uriaşe, rechini-taur, lilieci-vampir, 
tipari electrici, păianjeni mâncători de păsări şi 
să nu uităm de e/ Tunchi. 

— EI Tunchi? întrebă Zadie. Ce-i ăla tunchi? 

— Să sperăm că n-o să afli niciodată, răspunse 
domnul Vodyannoy. 

Nimrod schiţă un zâmbet. 

— Lui Groanin n-o să-i placă excursia. N-o să-i 
placă deloc. Groanin pur şi simplu urăşte şerpii. 

Ceea ce-l îndemnă pe domnul Vodyannoy să 
continue enumerarea primejdiilor din America 
de Sud. 

— Spectacol de groază, zise el. Nu numai 
şerpi. Broaşte de copac veninoase, albine 
ucigaşe, aligatori monstruoşi, peşti piranha şi 


jaguari enormi şi fioroşi - cel din salonul 
trofeelor este considerat ca fiind un exemplar 
mărunt. Şi vânători de capete. 

— Vânători de capete? se miră Philippa. În 
zilele noastre? Nu pot să cred. 


Capitolul 5 
Aduceţi-mi capul lui Francisco Pizarro 


Zburară cu un avion de pasageri spre Lima, 
capitala statului Peru, un oraş foarte frumos şi 
cu o populaţie extrem de prietenoasă. Din 
nefericire, toate acestea nu erau întotdeauna pe 
gustul domnului Groanin. 

— Aş vrea ca oamenii să nu-mi mai 
zâmbească atât, se plânse el după ce ajunseră 
la hotelul de cinci stele Primer Paraiso Excelente 
con Las Campañas Encendido, din centrul 
oraşului Lima. Mă fac să mă simt agitat. Ca şi 
cum ar şti cu toţii lucruri pe care eu nu le ştiu. 
Nu pot să-i sufăr pe oamenii care par tot timpul 
fericiţi. Vă zic eu, nu pot să-i sufăr pe oamenii 
care sunt mereu fericiți. Daţi-mi oameni 
încruntaţi şi nefericiţi. Ştii pe ce picior dansezi 
cu un om care arată posomorât. Daţi-mi numai 
oameni din Manchester, nu tâlhari dintr-ăştia 
zâmbăreţi. 

— Din partea mea, zise Philippa, mie-mi plac 
oamenii care par fericiţi. Mă încălzesc pe 
dinăuntru. 


leşi pe balconul apartamentului ei, care oferea 
o vedere superbă asupra pieţei principale şi a 
catedralei de peste drum. 

— Mie nu mi-e cald deloc, zise John. Fiind atât 
de aproape de Ecuator, am crezut c-o să fie 
caniculă aici, în Peru. Dar, în realitate, e cam 
frig. Din clipa în care am coborât din avion am 
simţit cum îmi scad un pic puterile. 

— Spectacol de groază, comentă domnul 
Vodyannoy. Aproape toată lumea face aceeaşi 
greşeală în legătură cu Lima. Chiar nu-i aşa de 
cald aici. Şi toate acestea din cauza curentului 
rece Humboldt, care străbate coasta peruană. 

Groanin examină termometrul de pe perete. 

— Cincisprezece grade, anunţă el. Vă zic eu, e 
la doar câteva grade de temperatura perfectă. 
Dar prefer să fie aşa, decât prea cald sau prea 
frig. Dacă mă-ntrebaţi pe mine, vremea 
caniculară este un mare duşman al civilizaţiei. 
Nicio cultură mai acătării nu poate supravieţui 
acolo unde-s cu mult peste douăzeci de grade. 
De-asta-i Anglia cea mai civilizată ţară din lume. 
Fiindcă vremea e întotdeauna frumoasă spre 
potrivită. 

— Bătrânul Groanin nu se dezminte, comentă 
John. 

Zadie făcu câţiva paşi de step pe podea, plină 
de entuziasm. Frig sau nu, părea încântată să 
fie în Peru, într-o aventură împreună cu John şi 
cu Philippa şi cu Nimrod şi cu Groanin şi cu 


domnul Vodyannoy. 

— Aşadar, care va fi următoarea noastră 
mişcare? îl întrebă ea pe domnul Vodyannoy. 

Domnul Vodyannoy arătă spre Catedrala din 
Lima, care seamănă mai degrabă cu un palat 
decât cu o biserică. 

— Mergem acolo, anunţă el, privindu-şi ceasul 
de buzunar. Avem întâlnire cu Francisco Pizarro. 
Peste treizeci de minute. 

— Francisco Pizarro? se miră Philippa. Dar a 
murit, nu? 

— Sper din tot sufletul că da, răspunse 
domnul Vodyannoy. 

În timp ce traversau piaţeta principală, cu 
fântâna ornamentală şi cu palmierii ei, domnul 
Vodyannoy inspiră adânc. 

— Spectacol de groază, zise el. Ce bine e să 
fiu iarăşi în Peru. 

— Ce-nseamnă asta? se interesă John. 
Spectacol de groază? Spuneţi asta întruna, 
domnule V. 

— Nu „spectacol de groază”, preciză domnul 
Vodyannoy. Horoşo. E în rusă. Înseamnă „bun”, 
OK”, sau „atunci, bine”. E un tic de-al meu, mă 
tem că nu-mi dau seama mereu când zic asta. 

— Horoşo, repetă John. 

— Pizarro, interveni Philippa, a fost cel mai 
notoriu conchistador al Spaniei, corect? 


5 Horoşo seamănă ca pronunție cu horror show („spectacol de 
groază”, în limba engleză) (n. tr.). 


Domnul Vodyannoy încuviinţă. 

— Exact. Francisco Pizarro a sosit aici, în Peru, 
în anul 1531, cu doar o sută şaizeci şi opt de 
spanioli. La început, ei şi incaşii au păstrat 
distanţa. Apoi, în 1532, Pizarro şi-a condus 
oamenii sus, în Anzi, să-l întâlnească pe regele 
incaşilor, Atahualpa, care-şi stabilise tabăra 
acolo, împreună cu o armată alcătuită din 
aproape o sută de mii de oameni, în urma unei 
mari victorii asupra fratelui şi rivalului său, 
Huascar. Curiozitatea faţă de aceşti străini 
neobişnuiţi şi caii lor, animale pe care incaşii nu 
le mai văzuseră niciodată până atunci, i-a venit 
de hac lui Atahualpa, care s-a apropiat ca să-i 
observe mai bine, moment în care Pizarro şi 
oamenii lui l-au luat prizonier pe rege şi au ucis 
vreo cinci mii de însoțitori. Pe ei, desigur, nu-i 
interesa decât aurul, aşa că au promis să-l 
elibereze pe rege dacă le plătea o 
răscumpărare. Aşa că regele le-a promis că va 
umple cu comori încăperea în care era ţinut 
prizonier şi s-a ţinut de cuvânt. Din nefericire, 
spaniolii n-au făcut la fel. Şi, de îndată ce 
camera a fost plină cu aur, l-au executat pe 
bietul Atahualpa. Aşa au început spaniolii 
cucerirea teritoriului peruan şi exterminarea 
aproape totală a populaţiei incașe. 

— Pare să fi fost un om de-a dreptul oribil, 
comentă Philippa. 

— O, aşa a şi fost, aprobă domnul Vodyannoy. 


Cu toate că, după standardele timpului, nu era 
mai oribil decât alţii. Atahualpa însuşi nu era un 
sfânt. După ce a întemeiat oraşul acesta, numit 
odinioară Oraşul Regilor, şi a poruncit să fie 
construită catedrala spre care ne îndreptăm 
acum, Pizarro a ajuns să se lupte cu o parte din 
propriii oameni şi a fost asasinat de camarazii 
lui spanioli în anul 1541. 

— Bine i-au făcut, zise John. 

— l-auzi, i-auzi, interveni Groanin. Acum, ştim 
împotriva cui suntem. Armada spaniolă:*? În 
1588? A încercat să invadeze Anglia! Dar i-am 
făcut harcea-parcea. Şi nu mulţumită vouă, 
yankeilor. Unde eraţi pe-atunci, ei? 

— Statele Unite nu existau în 1588, protestă 
Philippa. Statele Unite n-au existat până în 
1776. Aşa că n-aveam cum să vă ajutăm, chiar 
să fi vrut. 

— Slabă scuză, bombăni Groanin. 

— În orice caz, Pizarro a fost înmormântat în 
catedrală, reluă domnul Vodyannoy. lar astăzi 
mormântul lui este una dintre principalele 
atracţii turistice. Dar nu acela este locul unde 
zac în realitate rămăşiţele lui. Acestea sunt 
ţinute ascunse altundeva în catedrală. 

Intrară în catedrală şi se îndreptară spre biroul 
arhiepiscopului, unde-i întâmpină un prelat cu 
16 Numele purtat de flota Spaniei, înfiinţată de regele Filip al II-lea în 
încercarea de a invada Anglia. Flota engleză a învins-o în bătăliile de 


la Calais şi Gravelines, distrugând-o în mare măsură. Este considerată 
una dintre marile victorii din timpul domniei reginei Elisabeta | (n. tr.). 


ochi de un albastru deschis şi o mustață neagră, 
de forma unei periuţe de dinţi. Philippa îşi spuse 
că semăna un pic cu Charlie Chaplin. Lui 
Groanin i se păru că seamănă cu altcineva”. 
Domnul Vodyannoy îl prezentă pe prelat drept 
părintele Polzl. Acesta le strânse tuturor mâinile 
cu căldură şi le ură bun-venit în Peru. 

— Domnul Vodyannoy şi cu mine suntem 
vechi prieteni, le spuse el copiilor. După ultimul 
cutremur, a contribuit la repararea mai multor 
crăpături în zidurile catedralei. 

li adresă un zâmbet călduros domnului 
Vodyannoy. 

— lmi face o enormă plăcere să mă pot 
revanşa, Frank. 

— E doar o măsură de precauţie, părinte, 
preciză domnul Vodyannoy. Dar, după cum ştii, 
în locul în care mergem astfel de lucruri se 
dovedesc uneori folositoare. Dacă intrăm în 
vreo încurcătură, ar putea constitui o ofrandă 
potrivită. Caz în care sigur că îl voi înlocui cu o 
copie fidelă. 

— Nu spune mai multe, prietene, nu spune 
mai multe. Mut ca mormântul, ei? Vă rog. Veniţi 
pe-aici. N-o să fie o pierdere pentru nimeni, zic 
eu. 


Y Aluzie la Adolf Hitler, Fuhrerul Germaniei până în 1945. Charlie 
Chaplin a scris şi a regizat o comedie, „Dictatorul” (The Great 
Dictator), ce satiriza nazismul şi pe Adolf Hitler. Este primul film vorbit 
al lui Chaplin şi el joacă şi rolul principal, al dictatorului Adenoid 
Hynkel (n. Red.). 


Părintele Polzl îşi conduse cei şase oaspeţi 
într-o micuță capelă privată, unde, pe o măsuţă 
din lemn de stejar, se afla o casetă din lemn 
lustruit, cam de mărimea unei mingi de fotbal. 
Se apropie de masă, îşi făcu semnul crucii cu 
pioşenie, apoi deschise cutia. Înăuntru zăcea un 
craniu omenesc îngălbenit. 

Lui Zadie i se tăie răsuflarea. John fluieră. 
Părintele zâmbi. 

— Fluieră, tinere, fluieră cât vrei, spuse 
îngăduitor părintele. Şi e normal să-ţi vină să 
fluieri. Deoarece craniul acesta nu este altul 
decât cel al primului guvernator general din 
Peru, don Francisco Pizarro Demarkes în 
persoană, care a fost descoperit ascuns în cripta 
de sub altarul principal, nu mai devreme de 
anul 1977. 

— Ptiu, exclamă Philippa, întorcându-se. 

— Uau, făcu John, holbându-se în casetă. L-a 
tăiat cineva? 

— Cam asta e cea mai bună modalitate de a 
decapita un trup, preciză Groanin. Restu' din el 
unde-i? 

— Într-o cutie separată, răspunse Părintele. 
Tot în catedrală. 

— De ce le ţineţi separat? întrebă Zadie. 

— Pentru că aşa au fost găsite, îi explică 
părintele Polzl. Există o inscripţie deasupra care 
confirmă că este capul lui Pizarro, după cum 
puteţi vedea şi singuri. Dar a fost verificat şi de 


un expert legist. Doar ca să fim siguri. 

— Ei, Cine-ar vrea să se înşele într-o problemă 
ca asta, nu? bombăni Groanin. 

Nimrod părea să fie mai interesat de casetă 
decât de craniu. 

— Curios lucru, murmură el. Pare să fie din 
lemn de lupuna. 

— Uite, are un fel de gaură, observă John, care 
era interesat numai de craniu. De la ce-i asta, 
părinte Polzl? Un glonţ? O spadă? 

— Se spune că Pizarro, cu spada bine 
înţepenită în bietul om pe care tocmai îl 
spintecase, a fost izbit în cap cu o găleată 
pentru apă, doborându-l la podea. 

— Auzisem eu de apă la creier, zise Groanin, 
dar n-am avut habar că ar fi ceva fatal. 

Părintele îşi făcu din nou semnul crucii. 

— In timp ce zăcea acolo, a fost înjunghiat de 
douăzeci dintre foştii lui adepţi. Cu toţii creştini 
şi spanioli, regret s-o spun, deşi, fireşte, era 
detestat în egală măsură de bieţii incaşi pe 
care-i jefuise şi-i persecutase cu atâta cruzime 
exagerată. Poate că de ei mai mult decât de 
oricine. 

— Dar pentru ce luptau? se interesă John. La 
spanioli mă refer. 

— Pentru aceleaşi lucruri pentru care se luptă 
mereu oamenii. Putere. Bani. Răzbunare. Pizarro 
a murit la fel cum a trăit în ţara aceasta atât de 
năpăstuită. De spadă. 


Părintele închise caseta şi i-o înmână grijuliu 
domnului Vodyannoy, care, descoperind că 
obiectul era mai greu decât s-ar fi aşteptat, îi 
întinse mai departe caseta antică mai 
puternicului domn Groanin. 

— Exact ce mi-am dorit dintotdeauna, 
bombăni Groanin. Nu trebuia, zău. Şi continuă: 
N-are şi o felicitare, ceva? 

— Dar nu înţeleg! exclamă Philippa. De ce 
Dumnezeu avem nevoie să luăm cu noi craniul 
lui Pizarro? 

— N-ai auzit vorba, do'n'şoară Philippa? 
răspunse Groanin. Două capete-s mai bune 
decât unu’ singur. Chiar şi unu’ cu gaură-n el. |ţi 
zic eu, chiar şi unu’ cu gaură-n el. 

— la mai taci, Groanin, îl repezi Nimrod. 

— Da, domnule. 

— Mai bine l-ai lua şi l-ai duce la hotel. 

— Am înţeles, domnule. 

Şi, luând cu el caseta căptuşită cu plumb în 
care se afla craniul conchistadorului, se strecură 
afară din micuța capelă. 

— Majordomul meu, îi zise Nimrod părintelui 
Polzl, ca şi cum asta ar fi explicat totul. 

Părintele Polzl zâmbi. 

— Pare să fie un as, nu-i aşa? 

— Mda, dar nu totdeauna cel câştigător, 
răspunse Nimrod. 

Rămaseră să discute cu părintele preţ de încă 
un sfert de oră, până când veni vremea ca el să 


plece să oficieze liturghia. Catedrala începuse 
deja să se umple cu oameni pentru care Pizarro 
nu era decât un nume detestabil din cărţile de 
istorie. Şi, după ce-l mulţumiră părintelui pentru 
ajutor, cei cinci djinni ieşiră într-o piaţetă 
răcorită şi mai mult de jetul unei fântâni care 
părea să aibă propriul poliţist de pază. 

— Deci pentru ce e capul, domnule V.? întrebă 
John, arzând de curiozitate. Cumva un cadou 
pentru vânătorii de capete? 

— Nu există vânători de capete în America de 
Sud, insistă Philippa. Poate că nici n-au existat 
vreodată. Cel mai probabil, n-a fost decât o 
legendă inventată de exploratorii care voiau să 
facă din venirea lor aici o ispravă şi mai 
măreaţă. 

Domnul Vodyannoy nu-i spuse nimic Philippei, 
preferând să răspundă la întrebarea lui John 
decât să discute în contradictoriu cu sora lui. 

— Dacă se-ntâmplă să dăm peste Manco 
Capac, zise el, sau peste oricare dintre urmaşii 
lui - cele mai multe dintre triburile indiene din 
bazinul superior al Amazonului sunt probabil 
înrudite cu incaşii -, predarea capului celui mai 
mare duşman al incaşilor ne-ar putea folosi. 

— Dar Manco a murit cu mult înainte ca 
Pizarro să ajungă în Peru!'f, observă Philippa. 
Caz în care numele lui Pizarro n-ar însemna 


18 Manco Capac, cel dintâi suveran al incaşilor, a domnit în secolul al 
XIII-lea, probabil puţin după anul 1200 (n. tr.). 


nimic pentru el. 

— Chiar trebuie să iei totul numai în sens 
propriu, Philippa? interveni Nimrod. Încearcă să- 
ţi aminteşti că eşti un djinn, nu un procuror la 
tribunal. Dat fiind că e aproape sigur că Manco 
Capac s-a întors din morţi, cred că putem 
accepta că ar fi capabil de aproape orice, nu? 

— Bine zis, spuse Philippa. Scuze. De când cu 
perioada petrecută în lravotum, mă mai 
pomenesc uneori împotmolindu-mă în logică. 

— Da. Da, desigur, exclamă Nimrod. Uitasem 
de asta. 

— AŞ fi vrut să uit şi eu, zise Philippa. 


Domnul Groanin se îndrepta încet spre hotel, 
ducând sub braţ caseta ce conţinea craniul lui 
Pizarro. 

— Ce chestii ţi se cer să faci când eşti 
majordomul unui djinn, bombăni el. Mă simt ca 
afurisitu' de Hamlet plimbându-se de colo-colo 
cu bătrânu' Yorick. 

Zărind o cafenea, se hotărî să se oprească 
puţin, să bea la repezeală ceva, gândindu-se că 
ar fi drăguţ dacă l-ar aştepta şi pe e/ cineva, de 
dragul variaţiei. Groanin se aşeză la o masă de 
pe terasă şi, zărind un chelner, fu pe cale să 
comande o cană cu ceai, dar dubiile sale asupra 
calităţii apei de pe-acolo îl determinară să se 
răzgândească şi să comande, în schimb, o 
limonadă. Şi, în timp ce aştepta întoarcerea 


chelnerului, începu să se gândească la cum se 
prepară o limonadă: lămâia se pune în apă, iar 
rezultatul se fierbe. Dar dacă, se gândi Groanin, 
apa provine direct din Amazon, de exemplu? ŞI 
care chiar o fierb? Oare limonada din Peru era 
bună de băut? Acestea erau întrebările care-i 
umpleau mintea bietului Groanin până când 
chelnerul se întoarse aducând cu el limonada. 
Timp în care deja se răzgândise, hotărând să n- 
o bea. 

— S-o ia naiba de ţară, bombăni el ridicându- 
se. Ar fi trebuit să comand o bere. Pe-aia sigur o 
fierb. 

Tocmai se pregătea să plece când observă, la 
masa de alături, o femeie foarte atrăgătoare, 
vărsând cantităţi abundente de lacrimi. 

— Ce-aţi păţit? întrebă el. Am zis, domnişoară, 
ce-aţi păţit? 

Femeia îi arătă spre cealaltă parte a piaţetei 
principale. Spre surprinderea lui  Groanin, 
vorbea bine englezeşte. 

— İl vedeţi pe omul în haină roşie, señor? 
spuse ea. Tocmai a fugit cu geanta mea. 

— Glumiţi, zise Groanin. Chiar a furat-o? Ziua 
în amiaza mare? 

Femeia îşi suflă nasul, apoi încuviinţă. 

— Toată viaţa mea era acolo. Portofelul. 
Cheile. Telefonul. Totul. Chiar nu-mi dau seama 
ce-o să mă fac. 

Groanin privi cu atenţie în depărtare. 


— Tipu’ în cămaşă roşie, ziceţi? Femeia 
încuviinţă. Cu pantaloni albaştri? Femeia 
încuviinţă din nou. Groanin puse pe masă, în 
faţa ei, vechea cutie în care se afla craniul lui 
Pizarro. Staţi aici, porunci el. Vă zic eu, staţi aici. 
Rezolv eu totu'. Sunt englez. 

Şi, spunând acestea, Groanin porni iute prin 
piaţetă, în direcţia omului cu cămaşa roşie. Nu 
putea să reziste unui chip drăguţ. 

In clipa în care ajunse la jumătatea drumului, 
Groanin se întoarse şi privi înapoi. Femeia 
stătea în picioare, urmărindu-l cu privirea, ca şi 
cum ar fi sperat ca el să-i recupereze poşeta. 
Groanin îi făcu un semn cu mâna şi-şi continuă 
drumul. Numai că, pe măsură ce se apropia, 
observă că bărbatul în haină roşie era, de fapt, 
îmbrăcat într-o uniformă militară de ceremonie. 
Sub braţ avea un chipiu roşu, înalt, cu pană, 
singura geantă pe care-o avea la el fiind 
cartuşiera de la cingătoarea militară. Omul era 
poliţist. Groanin înghiţi în sec, dându-şi seama 
că fusese tras pe sfoară, şi porni în fugă spre 
cafenea, dar femeia dispăruse. ŞI, ceea ce era şi 
mai rău, caseta cu craniul dispăruse şi ea. 

Tocmai atunci îi zări pe Nimrod şi pe ceilalţi. 

— Am pierdut-o, raportă sec Groanin. Cutia 
aia, cu ţeasta lu’ Frank Nuştiucum în ea. Vă zic 
eu, am pierdut chestia aia afurisită. 

— Ai pierdut capul lui don Francisco Pizarro? 

Nimrod oftă adânc. 


— Asta am şi zis, nu? răspunse nefericit 
Groanin. Nu'ş'ce păsărică peruană m-a păcălit, 
făcându-mă să cred că i s-a şutit geanta şi pe 
urmă mi-a umflat-o. 

— Mare prostie din partea dumitale, îl mustră 
Zadie. 

Groanin îi aruncă o privire otrăvită. 

— Dă-mi mâinile, Groanin, ceru cu solemnitate 
Nimrod. 

— Da’ a fost un accident, protestă Groanin. Vă 
Zic, îmi cer scuze, domnule. Ştiţi ce, doar n-o să- 
mi faceţi ceva neplăcut, nu? 

Nimrod îi luă mâinile lui Groanin. 

— Nu dumitale, Groanin, preciză el, apoi 
închise ochii. 

— Ce faceţi? vru să ştie Groanin. Nu poa’ să fi 
ajuns departe. Tre' s-o găsim. 

— Exact asta încerc să fac, îi explică Nimrod. 
Dar numai dacă taci şi mă laşi să-mi văd de 
treabă. 

Nimrod ridică mâinile lui Groanin până în 
dreptul nasului, inspiră adânc de mai multe ori, 
apoi îşi murmură cuvântul de concentrare: 

— QWERTYUIOP! 

— Ce face? întrebă în şoaptă Philippa. 

— Să nu-mi spui că n-ai auzit de odorari;, pufni 
Zadie. 

— Odorari, explică domnul Vodyannoy, este o 
tehnică mistică practicată doar de cei mai 
puternici dintre djinni. Vezi tu, urme ale atomilor 


cutiei se află încă pe mâinile lui Groanin. Dacă 
mai treceau câteva minute, probabil că ar fi fost 
prea târziu. Aşteaptă şi-ai să vezi. Nimrod va 
distinge mirosul în câteva clipe. 

Nimrod mai inspiră o dată adânc din palmele 
transpirate ale majordomului său. Simţea miros 
de brânză, pâine, pastile pentru gât, o urmă de 
limonadă şi un pic de săpun. Apoi, în cele din 
urmă, găsi ce căuta. Doar câteva particule de 
carbon din căptuşeala casetei, dar mai mult 
decât suficient pentru scopul său imediat. 

Nimrod îşi înălţă nasul distins şi pretenţios, 
inspirând un amestec de mirosuri de cafea, 
bere, fum de ţigară, prăjeală, transpiraţie 
umană, săpun, silicon, apă din fântână, fum de 
lemne, monoxid de carbon, plumb din benzină 
şi, în fine, acelaşi carbon pe care-l detectase în 
palmele mari ale lui Groanin. Deschise ochii şi 
zâmbi. 

— Cred că i-am găsit, spuse el încet. Aşteptaţi 
aici. 


Femeia din cafenea dusese caseta în care se 
afla craniul după colţ, unde prietenul şi 
complicele ei o aştepta în automobilul său. Nu 
avusese timp să se uite în cutia aceea veche, 
însă îşi închipuise că era vreo antichitate şi, 
probabil, una foarte valoroasă. Deschise 
portiera din dreapta şoferului şi se aşeză, cu 
caseta în poală. Nici ea, nici celălalt nu 


observară silueta invizibilă care se strecurase 
pe bancheta din spate. 

— Ce e? se interesă bărbatul, făcând un semn 
din cap spre casetă. 

— Nu ştiu, dar e un nume scris pe capac. Don 
Francisco Pizarro Demarkes. 

— N-am auzit în viaţa mea de el. Dar sună a 
bogătaş. 

— Arată destul de sinistru. Dar e valoroasă, nu 
crezi? 

Bărbatul rânji lacom. 

— Poate că înăuntru o fi ceva şi mai valoros, 
îşi dădu el cu părerea. 

— Nu putem să aflăm decât într-un singur fel, 
declară femeia, ridicând capacul. 

Nimrod nu era un tip crud, însă avea prea 
puţină simpatie faţă de hoţi, motiv pentru care 
simţi că, dacă i-ar speria cum trebuie pe cei doi 
- mai ales că i-ar putea determina să se lase de 
furtişaguri -, asta ar fi, până la urmă, în 
interesul lor moral. Pentru o clipă, se gândi să-şi 
schimbe înfăţişarea în ceva cu mult mai 
înfricoşător, dar apoi respinse ideea, fiindcă n- 
avea de gând să le provoace un infarct celor doi 
hoţi. Aşa că se limită la a arăta ca Pizarro, aşa 
cum şi-l închipuise pictorul englez John Everett 
Millais, într-un portret pe care Nimrod îl văzuse 
odinioară în Naţional Gallery din Londra, în care 
spaniolul purta barbă, pieptar roşu, platoşă 
aurie, guler plisat în jurul gâtului, pălărie moale 


cu pană şi spada în mână. Această subită 
apariţie pe bancheta din spate a automobilului 
fu însoţită de un bubuit la fel de puternic ca 
explozia produsă de o pungă din hârtie. 

Cei doi hoţi răcniră şi întinseră simultan braţul 
către mânerele portierelor, dar rămaseră cu ele 
în mână, în timp ce portierele erau tot încuiate. 
In graba ei de a cobori din maşină, femeia izbuti 
să răstoarne craniul lui Pizarro din caseta 
căptuşită cu plumb în poală, ceea ce o făcu să 
tipe şi mai tare. După care încercă să se caţere 
pe bordul automobilului, moment în care craniul 
se rostogoli pe podea. 

— Cine-a cutezat să-mi jecmănească şi apoi 
să-mi umble cu capul de parc-ar fi o rodie? 
strigă Nimrod cu o voce de spaniol puternică, 
poruncitoare şi destul de  înfricoşătoare. 
Aplecându-se în faţă pe banchetă, Nimrod 
îngădui să-i scape din gură şi din nări un miros 
extrem de usturoiat, poluând atmosfera din 
automobil, după care adăugă: Câini ce sunteţi! 
Javre! Corcituri! Ticăloşi! Voi, cei care aţi furat 
această prețioasă casetă şi capul lui don 
Francisco Pizarro Demarkes, trebuie să vă 
pregătiţi a îndura cea mai cumplită dintre 
osânde. 

— Vă rog, scânci bărbatul, răsucindu-se pe 
scaunul său, cu mâinile împreunate ca pentru 
rugăciune. Vă implor, don Francisco, vă conjur, 
nu ne omorâţi. 


Nimrod îi expedie în nas un pufnet sulfuros, 
apoi îşi zăngăni spada în teacă. 

— Cutezi a mă implora, tâlhare? 

Aproape că se distra, aşa cum poate se 
distrează un actor maimuţărindu-se în chip de 
geniu malefic în vreo pantomimă stupidă de 
Crăciun. 

— Doar felul în care-ţi voi aduce moartea să 
mi-l ceri şi cum voi-vei să vă spintec, pe tine şi 
nedemna-ţi părtaşă. Tu, mamă a lui Amir, tu, 
hienă, lepră! Grăieşte doar de vei jura pe viaţa 
maicii tale s-a maicii maicii tale că nicicând n-o 
să mai furi, ş-atuncea poate cruţa-voi ale 
voastre vieţi netrebnice. Altminteri, ţine-ţi limba 
pentru cea din urmă suflare a nărilor tale 
hoţeşti şi-a gurii tale necinstite. 

— Da, da, da, se repezi omul. O jur. Pe mama 
mea şi pe mama mamei mele. N-o să mai fur 
niciodată. Amândoi jurăm, nu-i aşa? 

— Da,  chiţăi femeia, întinsă pe bordul 
automobilului. O jur. 

— Nu vă cred, mârâi Nimrod, făcând 
automobilul să vibreze de forța mâniei sale, 
până când radiatorul se supraîncălzi. Căci n-aţi 
grăit nimic cum că veţi întoarce al meu craniu în 
mâinile sărmanului nebun din care l-aţi furat, el 
însuşi trebuind să aibă parte de o cumplită 
moarte. Şi n-aud să grăiţi ceva despre 
despăgubirea celorlalţi nebuni pe care i-aţi 
prostit şi jecmănit. Dar, poate pentru că 


amândoi mi-aţi înmuiat inima puţin, vă voi lăsa 
să vă alegeţi cumplita moarte. la spuneţi, să vă 
ferec pe-amândoi într-un butoi găurit, pe care 
să-l arunc în marea cea mai murdară? Sau să 
hrănesc cu voi, încetul cu încetul, un şarpe boa 
constrictor cu cea mai puturoasă suflare? 

— Nu, nu, nu, ţipă femeia, o să-i ducem 
omului imediat craniul înapoi. Promit. Şi voi 
dona bisericii toţi banii pe care i-am furat 
vreodată, o jur! 

— Şi eu, chiţăi celălalt. 

Nimrod îşi înclină capul în semn de aprobare. 

— Prea bine, zise. Acum vă cred. Dar dacă, 
vreodată, oricare dintre voi va mai fura fie şi un 
petic de hârtie, nu-şi va plăti biletul de autobuz 
sau va întârzia să restituie cartea la bibliotecă, 
mă voi întoarce şi vă voi înlocui capetele cu 
baligă de elefant, iar urechile vi le voi preface în 
scarabei. M-am făcut foarte bine înţeles? 

— Da, da, da. A 

— Acum, duceţi-vă. Inapoiaţi-i caseta şi craniul 
nătângului cu faţa albă ca smântâna din piaţetă. 

Nimrod făcu  portierele automobilului să 
zboare în lături, iar cei doi se învălmăşiră să 
coboare, oprindu-se doar cât să culeagă caseta 
de jos şi să pună la loc craniul lui Pizarro în 
interiorul ei căptuşit cu plumb. 

Chicotind uşor, căci se cam distrase, Nimrod 
cobori din maşină şi-i privi cum fug. Gândindu- 
se c-ar fi bine să le amintească de necesitatea 


începerii unei noi vieţi, se întoarse spre 
automobil, murmură cuvântul de concentrare şi 
efectuă câteva modificări asupra modelului de 
bază: înnegri parbrizul din spate şi-i adăugă un 
grilaj, ca să semene mai degrabă cu o dubă a 
închisorii. Şi, ca să-şi încununeze opera, lăsă pe 
scaune două salopete portocalii şi două perechi 
de cătuşe. 

— Cine spune că infractorii nu pot fi 
reabilitaţi? comentă el. 

— Chiar trebuie să facă asta? se văicări 
Groanin, în timp ce Zadie ocolea în paşi de step 
masa la care el, John, Philippa şi domnul 
Vodyannovy aşteptau întoarcerea lui Nimrod. Nu 
mă deranjează să vă mărturisesc speranţa că s- 
ar găsi vreo capcană sau vreo gură de canal 
deschisă pe undeva pe-aici, prin piaţetă. 

— Eşti cam crud, îl mustră Philippa. 

— Eu nu cred, o contrazise John. 

— Mă scoate din minţi. Toată ţopăială asta! 
Da' cine se crede? Gene Kelly? Ginger naibii 
Rogers? Suferă de hiperactivitate sau ce? Vă- 
ntreb, fata asta  scrântită suferă de 
hiperactivitate? 

— S-ar putea, interveni domnul Vodyannoy. 
Este ceea ce noi, djinnii, numim o stare de fugă. 
Ca atunci când cineva interpretează o melodie 
barocă într-un tempo rapid, la o orgă de 
biserică. Destul de mulţi djinni suferă de asta în 
tinereţe. 


— lată, zise Philippa. N-are încotro. Asta 
înseamnă că trebuie să fim înţelegători. 

— Vorbeşte în numele tău, ripostă John. 

De fapt, Philippa regreta deja că o invitase pe 
Zadie să meargă cu ei în aventura sud- 
americană. Nu stepul o deranja, nici chiar 
periuţa aflată permanent în gura lui Zadie, ci 
limba ascuţită şi deseori critică a celeilalte fete. 
Asta o sâcâia cu adevărat. 

Zadie încă mai dansa când femeia care luase 
caseta o prezentă, cât şi pe ea însăşi, la masa 
din piaţetă, cu o plecăciune chircită, temătoare. 

— Îmi pare foarte rău, spuse ea. Îmi cer scuze. 
N-o să mai fac niciodată. Vă rog, iertaţi-mă, 
senor. 

— Mda, mă rog, e uşor de spus, mormăi 
Groanin. Ar trebui să-ţi fie ruşine, femeie. Tare- 
mi vine să mă duc să chem poliţia şi să te bag 
la răcoare. Îți zic eu, tare-mi vine să aduc un 
curcan, m-auzi? N-am timp de pierdut cu hoţii. 
Chiar n-am. Cu atât mai puţin atunci când fură 
bunurile altora. 

Femeia  zâmbi abject şi,  frângându-şi 
deznădăjduită mâinile, se înclină din nou. 

— Vă rog, iertaţi-mă, repetă ea cu lacrimi în 
ochi. 

— Nici gând, spuse ferm Groanin. 

— Groanin, îl apostrofă cu asprime Philippa. 
Parcă-mi amintesc că şi dumneata ai fost odată 
hoţ. De fapt, aşa l-ai cunoscut pe Nimrod, nu? 


Când ai furat o carafă în care, din întâmplare, se 
afla el. 

Majordomul englez îşi drese zgomotos glasul 
şi o privi rece pe Philippa. 

— Da, bine, se poate. Mulţumesc pentru că 
mi-ai reamintit, domnişoară. Acum, dacă tot ai 
adus vorba, am impresia că mi-am cam uitat 
trecuta existenţă. 

— E omenesc să greşeşti şi dumnezeiesc să 
ierţi, filosofă Zadie. 

Groanin îşi muşcă buzele. Una era să fie 
mustrat de Philippa, pe care o iubea din tot 
sufletul, dar cu totul alta să fie dădăcit de 
extrem de enervanta Zadie. 

— Şi când mă gândesc c-am putut să mă 
plâng de flăcăul ăla, Dybbuk, murmură el. 

— Hm? făcu Zadie, care oricum nu fusese 
atentă. 

— Zic eu că-i minunat şi elegant pentru ei, 
fiindcă par să fie aproape divini, afirmă Groanin. 
Dar pentru noi, pământenii muritori, lucrurile 
stau un pic mai altfel. 

Groanin flutură din mână spre femeie, cu un 
gest iritat. 

— Hai, du-te, ia-ţi tălpăşiţa, pierde-vară, până 
nu mă răzgândesc şi te bag la zdup sau ce s-o 
mai face cu hoţii în porcăria asta de ţară. 

Femeia se răsuci pe călcâie şi o rupse la fugă. 

— Asta e, spuse triumfător Groanin. Cred că i- 
am zis-o. 


Capitolul 6 
Capul micşorat al lui Sicky și alte câteva 
insuportabile poveşti de după cină 


Închinară un avion şi zburară spre Cuzco, 
vechea capitală a incaşilor, în înălțimile Anzilor. 
Avionul era un Cessna Caravan”, cum şi aveau 
nevoie să fie, ţinând seama de tot echipamentul 
pe care şi-l aduseseră cu ei din New York. In 
timp ce avionul era realimentat cu combustibil 
în Cuzco, merseră într-o excursie cu elicopterul 
spre citadela Machu Picchu, aşa-numitul „oraş 
pierdut”, descoperit de Hiram Bingham în 1911. 

Machu Picchu pare aproape situat printre nori, 
iar gemenii îl considerară a fi unul dintre cele 
mai spectaculoase lucruri pe care le văzuseră 
vreodată. Aproape la fel de interesant ca 
piramidele, cu toate că era de origine mult mai 
recentă. 

— Greu de crezut că incaşii au fost în stare să 
care toate pietrele astea imense ca să 
construiască oraşul fără ajutorul puterilor de 
djinn, remarcă John. 

— Ei bine, aşa au făcut, îl contrazise Nimrod. 
Oraşul a fost construit în 1450, la multă vreme 
după ce a murit Manco Capac, regele djinn al 


19 Cessna 208 Caravan, cunoscut şi sub numele de Cargomaster, e un 
avion utilitar construit în SUA ce poate transporta până la 14 călători, 
dar poate fi folosit şi la transportul mărfurilor (n. Red.). 


incaşilor. 

— Nu sunt multe lucruri pe care noi, oamenii, 
să nu le putem înfăptui dacă ne punem mintea 
cu ele, spuse Groanin cu răsuflarea tăiată, 
fiindcă, la aproape două mii cinci sute de metri 
deasupra nivelului mării, aerul din Machu Picchu 
este destul de rarefiat. În afară, poate, de a 
trata un loc ca ăsta cu un pic de afurisit de 
respect. Trebuie să spun, nu prea pare pierdut. 
Uitaţi-vă la locurile astea. Vă zic eu, uitaţi-vă la 
locurile astea. Arată ca Heaton Park din 
Manchester într-o zi de sărbătoare. Tipi 
pălăvrăgind la telefoanele mobile sau stând la 
picnicuri, hipioţi vânzând ilustrate, fanatici 
religioşi ţinând adunări pentru rugăciuni... ce 
mama naibii, e chiar şi un grup de yankei pe- 
aici, făcând reclamă la o loţiune pentru bronzat. 

Era adevărat, citadela antică mişuna de turişti 
de toate naţionalităţile, aşa că John părăsi 
Machu Picchu cu gândul că poate ar fi fost mai 
bine dacă Hiram Bingham ar fi păstrat secretă 
descoperirea acelor locuri. Philippa se pomeni 
gândind că era cam greu de crezut ca un alt loc 
precum acela - în Machu Picchu există o sută 
patruzeci de construcţii diferite, acoperind o 
suprafaţă de treisprezece kilometri pătraţi -, 
Paititi, de exemplu, ar fi putut, într-adevăr, să-şi 
aştepte încă descoperirea. 

Asta cel puţin până când ajunseră înapoi la 
avionul lor Cessna şi trecură, zburând spre est, 


de cealaltă parte a Anzilor, către o mică 
localitate numită Manu, în inima Amazoniei 
peruane. 

Pădurea tropicală amazoniană este cea mai 
mare din lume, acoperind o suprafaţă de peste 
cinci milioane de kilometri pătraţi. Partea 
peruană reprezintă doar o frântură din acest 
uriaş total, însă este cea mai sălbatică, mai 
puţin accesibilă şi, în consecinţă, mai puţin 
explorată pădure tropicală din lume. Pe măsură 
ce avionul cobora aproape de nesfârşita boltă a 
copacilor, Philippa îşi zise că era aproape ca şi 
cum ar fi privit de sus un strat gros de nori 
cumulus de culoare verde. 

— Uau, exclamă ea spre John. Se întinde la 
nesfârşit, nu? Adică, atunci când vezi cât de 
deasă e bolta asta a copacilor, ţi-e mult mai 
uşor să crezi că ar putea într-adevăr să existe 
un oraş pierdut pe-acolo, nu? 

— Ba bine că nu. John zâmbi şi-i făcu un semn 
cu capul surorii sale gemene. Nu-i aşa că-i 
mişto? 

Dar Groanin se străduia din răsputeri să nu ia 
în seamă priveliştea. 

— Sper că pilotul ştie ce face, comentă 
majordomul. Nu mi-ar plăcea deloc să rămână 
fără combustibil şi să trebuiască să caute un loc 
potrivit pentru aterizare pe-acolo jos. 

John îl bătu pe umăr. 

— Bunul nostru Groanin, zise el. Veşnic 


priveşte partea bună a lucrurilor. 

— Cineva trebuie s-o facă, ripostă Groanin. 
Aşa, nimeni n-o să fie surprins dacă lucrurile or 
să ia o întorsătură urâtă. 

John izbucni în râs. 

— Mă bucur că ţi se pare atât de amuzant, 
John, interveni Zadie. Pentru că mie, nu. În cel 
mai bun caz, nu prea sunt un bun pasager 
aerian. 

— Măcar la atâta lucru mă aşteptam, răspunse 
John. 

— Priveşte partea bună a lucrurilor, îl sfătui 
Groanin. Cel puţin s-a oprit din tropăială. 

— Ştiaţi că acolo, jos, există o mie de specii 
diferite de păsări? îi întrebă Philippa. Ca să nu 
mai vorbim de cele şaizeci de specii diferite de 
lilieci, inclusiv cinci specii de lilieci-vampir. 

— Te rog să nu pomeneşti de lilieci, protestă 
Groanin. Mai ales de liliecii-vampir. Urăsc liliecii. 
Afurisite vietăţi. Ca nişte şobolani cu aripi. 

— În afara cazului în care eşti într-atât de 
neglijent încât să-ţi laşi vreun picior în afara 
cortului pe timpul nopţii, preciză domnul 
Vodyannoy, nu-s prea multe şanse să fii muşcat 
de unul dintre ei. 

— Nu-s prea multe şanse să-mi las fie şi un 
singur fir de păr în afara cortului pe timpul 
nopţii, declară Groanin. Unii dintre noi avem 
ceva mai multă minte decât să umblăm creanga 
prin junglă, cu toţi vânătorii ăia de capete prin 


preajmă. 

— Nu văd cine-ar vrea să-ţi vâneze dumitale 
capul, domnule Groanin, interveni Zadie. Pentru 
început, nici nu prea e păr pe el. Şi nici înăuntru 
nu e cine ştie ce. 

Groanin mormăi în barbă o înjurătură la 
adresa ei şi începu să mănânce dintr-un borcan 
de paste cu ton pentru copii, ceea ce, în afara 
cazului în care ar fi fost extrem de flămând, 
reprezenta singurul tip de hrană pe care avea 
de gând s-o consume cât timp se aflau în 
bazinul Amazonului. Spera să găsească măcar 
ceva bun de băut. Auzise că berea locală, 
chicha, era delicioasă. lar lui Groanin îi plăcea 
berea. 

— la ascultați, răbufni Philippa, n-am putea să 
demontăm mitul acesta ridicol o dată pentru 
totdeauna? Nu există picior de vânător de 
capete în pădurea tropicală amazoniană. Poate 
c-au existat acum vreo sută de ani, dar acum, 
nu. Corect, unchiule Nimrod? 

— S-ar putea să ai dreptate în privinţa asta, 
Philippa, răspunse Nimrod. Pe de altă parte, e 
vorba despre Amazon, nu despre Parcul 
Naţional Yellowstone. E ultima pădure primitivă 
de pe Pământ şi, în cea mai mare parte, este 
neatinsă de oameni sau, că tot veni vorba, de 
djinni. Prin urmare, nu ştim sigur ce-ar putea şi 
ce n-ar putea să fie acolo, jos. Dar măcar atât 
pot să spun: o s-avem parte de ceva surprize 


când o să punem piciorul pe pământ. 

Îi întâmpinară ghidul lor sud-american şi 
organizatorul expediției, Sicky, şi bucătarul şi 
barcagiul lor, Muddy. Erau doi vechi prieteni de- 
ai domnului Vodyannoy, care-l însoţiseră şi în 
alte expediţii precedente prin junglă. 

Sicky era extrem de înalt pentru un indian, cu 
palme uriaşe şi tălpi enorme, având braţele, 
gâtul şi pieptul acoperite cu o varietate de 
tatuaje ciudate, pe care fu mai mult decât 
încântat să i le prezinte lui John. Pe toate, cu 
excepţia celui de pe burtă. Sicky îi explică lui 
John că-şi ţinea ascuns acel tatuaj fiindcă, exact 
ca o gorgonă%, avea puterea de a preface în 
piatră orice vietate. 

— Phii, exclamă John. Mi-ar plăcea să ştiu 
unde e salonul ăla de tatuaj. 

— Acu' mulţi ani, îi explică Sicky, domnul 
Vodyannoy mi-a îndeplinit trei dorinţe. lar 
tatuaju' ăsta a fost unu' dintre cele trei lucruri 
pe care mi le-am dorit. Ca să pot mereu să-mi 
înfrâng duşmanii, chiar şi făr' să fiu înarmat. 

— Oau, se minună John. Ai mulţi duşmani? 

Sicky zâmbi. 

— Acu’ nu mai am. 

Altfel, Sicky era amabil, cu un bun simţ al 
umorului, foarte de nădejde şi cinstit până la 
2 Creaturi din mitologia greacă, trei surori având trupuri de dragon 
acoperite cu solzi aurii, părul alcătuit din şerpi, aripi imense, limbi 


atârnând din guri şi coli ca fildeşii elefanților. Privirea lor era capabilă 
să împietrească orice fiinţă vie (n. tr.). 


scrupulozitate. Din câte se părea, era şi un 
sculptor cu destul succes. Sau, cel puţin, aşa 
aveau impresia copiii. Dar, în principal, Sicky se 
remarca prin dimensiunile capului său, nu mai 
mare decât un grepfrut sau, că tot veni vorba, 
decât propriul pumn. John şi Philippa se 
străduiau să pretindă că Sicky avea un cap cât 
se poate de normal, dar nu era deloc simplu 
atunci când Sicky vorbea, fiindcă engleza lui nu 
era dintre cele mai bune, iar ei se vedeau 
nevoiţi să-i privească îndeaproape mişcările 
buzelor, ca să fie siguri că înţeleg ce spune. lar 
buzele acestea erau aproape la fel de bizare ca 
ţeasta. Gemenii mai văzuseră şi până atunci 
body-piercing. Străzile din New York erau pline 
de ciudaţi umblând cu bucățele stranii de metal 
prin nasuri, urechi, buze sau burice. Numai că 
Sicky era prima persoană pe care o vedeau în 
viaţa lor având cusute prin buze fire lungi de 
bumbac colorat ce arătau ca mai multe mustăţi 
Fu Manchu”. Şi, cel puţin timp de câteva ore, 
modul în care ajunsese la astfel de podoabe 
rămase un fel de mister incitant. 

Originea poreclei lui era însă mai lesne de 
priceput. Ori de câte ori cineva îi adresa lui 
Sicky o întrebare de genul „Cum te mai simţi 


21 Doctorul Fu Manchu este un personaj dintr-o serie de romane ale 
autorului englez Sax Rohmer, care au fost mai apoi ecranizate. Fu 
Manchu a devenit simbolul răufăcătorului diabolic, fiind înfăţişat (în 
filme, nu şi în carte) cu o mustață care coboară de deasupra buzelor 
până la bărbie (n. red.). 


azi?”, Sicky răspundea: „Nu prea bine. Sunt un 
pic bolnăvior?? azi”. Fireşte, gemenii erau mult 
prea politicoşi încât să-l întrebe pe Sicky despre 
capul lui mititel şi despre buzele decorate într- 
un mod atât de neobişnuit. În schimb, lui Zadie 
îi lipseau diplomaţia şi bunele lor maniere, aşa 
că, până la urmă, ea fu cea care scăpă 
întrebarea aflată pe buzele tuturor. 

lată cum se întâmplase: erau la cină, în căsuţa 
din lemn a lui Sicky dintr-un sat numit Manu, la 
malul unui lac mărginit de palmieri, cu ape 
scânteietoare şi numeroase meandre, unde 
urmau să petreacă prima lor noapte în 
Amazonia peruană. O delicioasă tocăniţă de 
capră le fusese pregătită de bucătarul lui Sicky, 
Muddy, care, pe lângă că gătea excelent, mai 
era şi un chitarist grozav. Zadie băuse câteva 
pahare de ceva care-i plăcuse atât de mult, 
încât îl întrebase pe Sicky ce era şi cum fusese 
preparată. 

— E chicha, un soi de bere locală inventată de 
incaşi, răspunse Sicky. 

— Nimic nu se compară cu un pahar de bere 
ca lumea, declară Groanin, apoi închină bucuros 
în sănătatea lui Sicky. 

— Adulții, cum îi cazu’ domnului Groanin, 
primesc chicha alcoolizat, îi explică Sicky lui 
Zadie. Asta se numeşte chicha. Da' domnul 
Vodyannoy a spus ca vouă să vă dăm varianta 


22 Sicky înseamnă „bolnăvior” (n. tr.). 


fără alcool, numită chicha sfânt, aşa că asta-i 
ceea ce beţi. Are întru totu’ gust de chicha, dar 
fără pic de alcool. Şi zero calorii, de asemenea. 
Fireşte, dacă n-aţi fi fost copii americani, v-aş fi 
dat chicha normal. Da’ domnul Vodyannoy a 
ZIS... 

— Da, înţeleg toate astea, desigur, îl 
întrerupse Zadie. Dar din ce e făcută? Ce are în 
ea? 

— Cereale, zise Sicky. La fel ca oricare altă 
bere. Şi salivă. Salivă omenească. 

Zadie înghiţi în sec, stingherită. 

— Scuză-mă, ai spus cumva „salivă 
omenească”? 

— Da, confirmă Sicky. Scuipat. 

Îşi ridică paharul gol şi, strângându-şi sforile 
din buze într-o parte, salivă abundent, de parcă 
ar fi vrut să înlăture orice dubii mai planau după 
explicaţia lui. 


— Uite-aşa. Da? 
— Glumeşti, se împotrivi fata. 
— Mă tem că nu, interveni domnul 


Vodyannoy, aprinzându-şi pipa. 

— Nu glumesc, întări Sicky. E o foarte veche 
reţetă a incaşilor. Foarte veche. Bună, hm? 

Philippa îi adresă un zâmbet politicos. 

— Şi cumpăraţi chicha la sticle? se interesă 
ea. Dintr-un supermarket? 

— Nu. Muddy o prepară singur, răspunse 
Sicky. 


— Deci daţi-mi voie să clarific lucrurile. 
Insistenţa lui John era una sadică, al cărei unic 
scop era efectul asupra lui Zadie şi al lui 
Groanin. Această chicha este făcută în casă. 
Muddy o prepară cu propriul lui scuipat, aşa“i, 
Muddy? 

Muddy se opri din cântatul la chitară şi, 
ridicându-se în picioare, se înclină, parcă 
mândru de recunoaşterea adevăratei origini a 
scuipatului din chicha. Nu avea mai mult de un 
metru şi jumătate înălţime şi, stând în picioare, 
nu era mai mare decât Sicky aşezat. În schimb, 
avea o inimă mare. 

— Scuipatul meu, da, confirmă Muddy, apoi 
scuipă în tufişuri, ca şi cum ar fi fost dornic să 
adauge dovezi suplimentare în sprijinul 
declaraţiei sale. Îmi place să scuip, mărturisi el. 
Ştiu să scuip destul de bine. Pot să scuip chiar şi 
la zece metri distanţă şi să-mi nimeresc ţinta. 

— Nu există om în întreaga Americă de Sud 
care să scuipe mai bine sau mai mult ca Muddy, 
îl lăudă Sicky. 

Groanin se ridică şi părăsi masa în tăcere. 

— Of, Doamne, zise Nimrod. Bietul Groanin... 
Poate c-ar fi trebuit să-i spun înainte să-i prindă 
gustul. A băut câteva pahare mari din chestia 
asta. 

— Delicioasă, aprecie domnul Vodyannoy, 
golindu-şi paharul. 

— Nu s-ar putea să vorbim despre altceva? 


interveni Zadie. 

Fata se ţinea îngrozită cu mâinile de burtă, 
simțindu-se prea îngreţoşată ca să-l urmeze pe 
majordom în tufişuri, unde acesta vomita deja 
zgomotos. 

Numai că John n-avea de gând să abandoneze 
subiectul. Nu încă. 

— Şi cam de cât scuipat ai nevoie, Sicky? 
întrebă el. Ca să faci, să zicem, vreo patru litri 
de chestie dintr-asta. 

Sicky încuviinţă şi împroşcă, în paharul său 
gol, câteva guri bune de salivă. 

— Cam atât, zise el, ridicând paharul în care 
era un strat de câţiva centimetri de salivă 
groasă, galbenă. Pentru chicha. Pentru chicha 
sfânt, mai mult. 

— Te rog, John, dacă nu te superi, se văită 
Zadie. Chiar sunt de părere că am auzit destul. 

Şi, gândindu-se că John şi Muddy ar putea fi 
distraşi de la dezgustătorul subiect referitor la 
chicha dacă le oferea ea o altă temă de 
conversaţie, zâmbi cu vioiciune şi zise: 

— la spune, Sicky, cum de-a ajuns capul tău 
să fie atât de mic? Şi cum de ai toate bucăţile 
astea bizare de sfoară în buze? Le-ai cusut 
singur? 

Philippei nu-i venea să creadă că cineva putea 
să pună o întrebare atât de directă unei 
persoane atât de evident năpăstuite. Dar pe 
Sicky nu-l deranjă. Era obişnuit cu aşa ceva. 


— Eu mi-s indian Prozuanaci. Cei din tribu’ 
Prozuanaci îs vechi duşmani ai indienilor 
Xuanaci. Xuanaci îs din belşug mai sălbatici, din 
belşug mai necivilizaţi ca noi. [inutu' în care 
trăiesc ei îi şi din belşug neprimitor, fără poteci 
prin jungla foarte deasă, iar ei rareori pot fi 
zăriţi de cineva. Ceea ce-i cu atât mai bine. 
Oricum, acu' belşug de vreme, pe când nu eram 
cu mult mai vârstnic sau mai mare decât 
băiatul, am fost capturat de indienii Xuanaci. 
Dacă n-ar fi fost vârsta mea fragedă, mi-ar fi 
tăiat capu’ şi l-ar fi luat ca trofeu de război. 
Ceea ce numesc ei tzantza. În schimb, ca să mă 
umilească şi să mă facă să-mi amintesc câte 
zile voi avea de cum m-au capturat ei, s-au 
hotărât să-mi micşoreze capu' cât timp încă-l 
aveam pe umeri. Ceva numit de noi, peruanii, 
pernocabeza. 

— Dar aşa ceva e imposibil, interveni Philippa. 

— Nu şi pentru indienii Xuanaci. Ei ştiu din 
belşug lucruri despre luarea şi micşorarea 
capetelor omeneşti, ca trofee. Mai întâi de 
toate, m-au legat strâns şi mi-au sorbit 
grăsimea de pe faţă cu paie mititele. Apoi, mi- 
au ras ţeasta şi au uns-o cu un ulei special, 
obţinut dintr-o plantă rară, care creşte numai în 
bazinu' Amazonului şi-i cunoscută numai de 
Xuanaci. Pe urmă, m-au pus să zac cu capu' 
într-o găleată cu alte ierburi secrete şi nisip 
fierbinte, timp de mai multe săptămâni, 


uscându-l înainte de a-l unge din nou cu uleiu' 
special şi uscându-l înc-o dată. Şi mereu îmi 
sorbeau grăsimea de pe faţă. 

— Un fel de liposucţie, interveni John. M-am 
prins. 

— Asta s-a întâmplat de-un belşug de ori, 
continuă Sicky. Şi, tot timpu’, corpu-mi creştea, 
iar capu-mi scădea. Sigur, aş fi putut să strig 
după ajutor. Fiindcă ai mei mă căutau. ŞI, ca să 
împiedice asta, Xuanaci mi-au cusut buzele cu 
sforile astea pe care vedeţi că încă le port. 

— Ce s-a mai întâmplat pe urmă? întrebă John, 
fascinat de povestirea lui Sicky. i-au dat 
drumul? 

— Atunci când capu' meu a ajuns din belşug 
de mic, au ţinut o pernocabeza specială: o 
petrecere la care eu am fost oaspetele de 
onoare. Mi-au dat o băutură în care puseseră 
toată grăsimea sorbită din capu' meu. 

— Şi ai băut-o? 

— Sigur. Dac-aş fi refuzat, m-ar fi omorât. 
Grăsimea asta mi-a făcut corpul mult mai mare 
decât în mod normal, ceea ce mi-a făcut şi 
capul să pară mult mai mic. 

— Pare logic, aş zice, remarcă John. Ce s-a 
întâmplat pe urmă? 

Sicky ridică din umeri. 

— Mi-au dat o oglindă pe care o luaseră odată 
la schimb cu un cap micşorat şi m-au pussă mă 
privesc. lar asta li s-a părut din belşug de 


distractiv. 

— Şi cum te-ai simţit? îl întrebă Philippa, care, 
fără voia ei, era la fel de fascinată. 

— Bolnav, zise Sicky. Foarte bolnav. Bolnav la 
stomac. Tu cum te-ai fi simţit? 

— Bolnavă, fu de acord Philippa. 

— Pe urmă, mi-au dat drumu'. M-am întors în 
satu' meu şi toată lumea s-a bucurat din belşug 
să mă vadă, dar s-a şi întristat foarte, din cauza 
a ceea ce ăia din tribu’ Xuanaci mi-au făcut mie 
şi capului meu. 

— Şi ai reuşit vreodată să te răzbuni pe ei? se 
interesă John, care, fiind băiat, era înclinat să 
gândească astfel. 

— O, da. Dar mulţi ani mai târziu. 

Sicky îl privi pe domnul Vodyannoy şi zâmbi. 

— Eram în vacanţă pe-aici, zise domnul 
Vodyannoy, iar Sicky mi-a salvat viaţa. M-a 
salvat de muşcătura unui sco/opendra gigantea, 
un miriapod gigant peruan. Sunt extrem de 
veninoşi şi complet mortali. Chiar mai periculoşi 
pentru djinni decât pentru pământeni. 

— Mi se pare corect, din moment ce noi 
suntem imuni la veninul şerpilor, spuse John. 

— Cât de gigantici sunt? întrebă Philippa. 

— Pot să ajungă cu uşurinţă la o lungime de 
aproape patruzeci de centimetri, zise domnul 
Vodyannoy. În orice caz, i-am dăruit lui Sicky 
îndeplinirea a trei dorinţe. Şi, după ce şi-a irosit- 
o pe prima... 


Sicky zâmbi ruşinat, amintindu-şi. 

— Mi-am dorit să ştiu dacă spunea sau nu 
adevărul. Şi atunci, desigur, am ştiut. 

— Scuză-mă, zise prudentă Zadie, fără 
supărare, Sicky, de ce nu ţi-ai dorit să ai un cap 
de mărime normală? 

— Pentru că n-am vrut, răspunse cu simplitate 
Sicky. Mă obişnuisem cu capu' meu, aşa cum 
era. La fel şi toţi ăilalţi. Nu mi se părea atât de 
important. 

— Înţeleg, interveni John. A doua ta dorinţă a 
fost să te răzbuni pe Xuanaci. 

— A, nu, îl contrazise Sicky. A doua mea 
dorinţă a fost să am propria afacere. Aici, în 
junglă. Să-mi întreţin familia. Aşa am ajuns să 
am compania asta de organizare a excursiilor şi 
a expedițiilor. A treia mea dorinţă a fost să am 
tatuaju' despre care v-am spus. Cel care 
preface totul în piatră. 

— Şi eu, care crezusem că eşti sculptor, zise 
Philippa. Statuile acelea foarte veridice de 
animale pe care le-am văzut peste tot. Au fost 
înainte animale adevărate, nu? 

— Da, confirmă Sicky. Am scos ceva bani cu 
ele, vânzându-le turiştilor. 

— Şi Xuanacii? vru să afle John. 

Sicky zâmbi din nou ruşinat. 

— Ai dreptate, băiete. Într-o zi, folosindu-mi 
tatuaju' ăsta, am pătruns adânc în junglă, 
căutându-i pe Xuanaci; am prefăcut câţiva 


dintre ei în stane de piatră. 

— Uau, exclamă John. Cum te-ai simţit atunci? 

— Bolnav, zise Sicky. Foarte bolnav. Bolnav la 
stomac. Nu mi-a făcut deloc plăcere să fac asta. 
Oricum ar fi fost. Poate că veţi vedea şi voi 
statuile, dacă tot va trebui să mergem în susu' 
râului, adânc în ţinutul Xuanaci, ca să ajungem 
acolo unde vreţi să mergeţi. 

Groanin se întoarse la masă. 

— Tot mai vânează capete? întrebă John, cu 
un ochi la Groanin. 

Sicky ridică din umeri. 

— Grea întrebare. N-am mai văzut un Xuanaci 
de foarte multă vreme. Aşa că poate da. Poate 
nu. 

Zâmbi spre domnul Groanin şi adăugă 
încetişor: 

— Staţi cât mai nemişcat, domnu’ Groanin. 

— Ce-ai spus, Sicky, bătrâne? 

— Staţi cât mai nemişcat, vă rog. Aveţi ceva 
pe spinare. 

Groanin înghiţi în sec şi se albi la faţă. 

— Ceva? Ce fel de ceva? Adică vreo chestie 
de-aia târâtoare? 

Braţul lui Sicky dispăru pentru o clipă în 
spatele lui Groanin, iar când reveni, ţinea un 
miriapod gigantic. Avea vreo douăzeci şi opt de 
segmente roşii ca de piele şi douăzeci şi patru 
de perechi de cleşti galbeni, mai mari decât 
dinţii unui pieptene. Miriapodul arăta ca o 


vietate de pe o altă planetă, ba chiar de pe una 
complet neospitalieră. 

— Miriapodul naibii, exclamă John, ridicându- 
se de la masă. Un sco/lopendra gigantea. 

— Exact, aprobă Nimrod. 

— Cel mai mare pe care l-am văzut vreodată, 
afirmă Sicky, ridicându-l la lumină, ca să-l poată 
vedea toată lumea mai bine. Chiar şi în mâna lui 
Sicky, giganticul miriapod părea mare cât un 
şarpe. Asta trebuie că are cincizeci de 
centimetri. Şi venin din belşug, pe lângă asta. 

— Pari puţin cam palid, Groanin, observă 
Nimrod. Cum te simţi? 

— Bolnav, răspunse Groanin. Foarte bolnav. 
Bolnav la stomac. Cum credeţi că mă simt? 

Şi apoi leşină. 


Sicky însă nu omori miriapodul gigantic, nici 
măcar nu-l azvârli. Mai târziu, în aceeaşi seară, 
cei trei copii descoperiră că-l ţinea într-o cutie 
mare şi-l hrănea cu şoareci şi cu gândaci. 

— Ptiu, exclamă Zadie. De ce mai păstrezi 
vietatea aia dezgustătoare, Sicky? 

— O să-l hrănesc până când ajunge din belşug 
de mare, anunţă Sicky. Pe urmă, o să-i arăt 
tatuaju' magic de pe burta mea şi-o să-l prefac 
în piatră. O să-mi aducă bani buni de la turişti, 
ca sculptură. La fel ca şi celelalte. 

Arătă spre câteva animale din piatră, minunat 
de detaliate, aflate pe verandă. Erau acolo un 


păianjen mâncător de păsări, un furnicar, un 
leneş, un oposum, o maimuţă urlătoare, un 
câine cu urechi scurte? un tapir, un porc spinos 
şi o puma. Părea o afacere domestică pe cinste, 
derulată de Sicky în simpla lui casă de lemn din 
Manu. 

— Aşa îţi faci toate sculpturile? îl întrebă John. 
Doar le arăţi burta? 

Sicky încuviinţă. 

— Aveam şi un indian Xuanaci din piatră, zise 
el. Da' un celebru artist britanic l-a cumpărat şi 
l-a vândut unui muzeu de artă modernă din 
Londra, pentru belşug de bani. 

— Şi cum te-ai simţit? vru să ştie John. 

— Bolnav, îi răspunse Sicky. 

— Pot să înţeleg de ce şi-ar dori cineva o 
puma din piatră, comentă Philippa. Până şi un 
porc spinos. Dar ce soi de ţăcănit ar putea să-şi 
dorească un miriapod din piatră? 

— Ce să zic, spuse John. Pe mine nu m-ar 
deranja să am unul. Ştii ce, Sicky? ŢI-l cumpăr 
eu. 

— Cred că am primit răspunsul la întrebare, 
oftă Philippa. 

— Asta atunci când vei fi încheiat, ăăă, 
adevărata transformare în piatră, adăugă 


23 Câinele cu urechi scurte (Atelocynus microtis), cunoscut şi sub 
numele de „vulpea cu urechi scurte", este o specie de canide ce se 
întâlneşte doar în pădurile tropicale amazoniene. Are picioare scurte 
şi zvelte, bot ca de vulpe şi coadă stufoasă. Cântăreşte în jur de 9-10 
kg şi nu are mai mult de 30 cm înălţime (n. red.). 


repede John. Ar putea să dea bine pe policioara 
şemineului de acasă. 

Aşa că John fu puţin dezamăgit când, ceva mai 
târziu, imediat înainte de culcare, Sicky îl 
informă că giganticul miriapod scăpase din 
cutie. 

— Cred că era un miriapod foarte isteţ, zise 
Sicky,  scărpinându-şi uimit capul cât un 
grepfrut. Cred că s-a prefăcut că-i cu mult mai 
mic decât era. Întins, tre' să fi fost mai lung 
decât mi s-a părut. În orice caz, s-a dus acu’. N- 
o să-l mai vedem. 

— Chiar sper asta, declară Zadie. 

Numai că, în vreme ce detesta instinctiv 
miriapodele, Zadie părea să aibă alte gusturi în 
privinţa liliecilor, fiindcă gemenii descoperiră 
surprinşi că ţinea un liliac pe braţ, pe post de 
animal de companie. 

— L-am găsit atârnat pe un perete, în camera 
mea, le explică Zadie, îmbiindu-i pe gemeni să-l 
mângâie. E destul de blând, pe bune. 

Domnul Vodyannoy examină creatura. 

—E un stumira erythromos, declară el 
autoritar. Un liliac cu grumazul galben. Destul 
de inofensiv. 

— Are blana foarte moale, constată Philippa, 
mângâind capul liliacului cu un deget. 

— Atahualpa, împăratul incaşilor, avea o 
mantie mai moale decât mătasea, confecţionată 
din cele mai fine piei de lilieci, le aduse la 


cunoştinţă domnul  Vodyannoy. Aşa ne 
informează Pedro, unul dintre fraţii lui Pizarro, în 
relatarea lui despre înfrângerea incaşilor. 

— O să-i spun Zotz, îi anunţă Zadie. După 
Camazotz, liliacul zeu al morţii la indienii maya. 

Câinele lui Muddy, Hector, mârâi la liliac când 
Zadie încercă să i-l prezinte, ceea ce-i atrase o 
mângâiere pe cap din partea lui Groanin. 

— Nu puteam să fiu mai de acord, Hector, 
bătrâne, bombăni majordomul. Este ceva din 
belşug în neregulă cu fata asta. 


Capitolul 7 
Atenţie monștrii? 


24 În original, „Here be monsters”, referire la cuvintele „Here be 
dragons” folosite pentru a desemna teritoriile primejdioase sau 
neexplorate, imitând practica medievală de a desena şerpi de mare şi 
alte creaturi mitologice în zonele necunoscute de pe o hartă (n. red.). 


A doua zi, dis-de-dimineaţă, printr-o ceaţă 
deasă ridicându-se deasupra apei în 
întâmpinarea uneia încă şi mai groase care 
cobora dinspre copaci, grupul porni la drum de- 
a lungul unui îngust afluent al fluviului Amazon, 
la bordul a două pirogi puse în mişcare de mici 
motoare suspendate. Sicky, Nimrod, John şi 
Groanin călătoreau în prima pirogă, iar Frank 
Vodyannoy, Muddy, câinele lui, Hector, Zadie şi 
Philippa, în cea de-a doua. Cârmind prima 
pirogă, Sicky deschidea drumul şi, destul de 
repede, ajunse să le arate o vidră de râu uriaşă, 
un cerb roşu şi, printre arborii înalţi, o faleză 
abruptă pe care păreau să mişune macaci 
gălăgioşi. Urmau traseul descris pe harta pe 
care Faustina i-o  încredinţase domnului 
Vodyannoy şi care, după cum presupuneau, era 
cel ales de precedenta expediţie spre Portalul 
Blestemat, cea care apăruse în ziar. Sicky le 
ceruse tuturor celorlalţi ghizi ai junglei din 
Parcul Naţional Manu informaţii referitoare la 
respectiva expediţie, însă aceasta părea să fie 
învăluită în mister sau în secretomanie, nimeni 
neavând altceva de relatat decât că membrii ei 
erau, în cea mai mare parte, arheologi englezi şi 
germani. Cu o unică excepţie notabilă: se părea 
că unul dintre membrii echipei era un băiat în 
vârstă de vreo paisprezece ani. 

— L-a descris cineva pe băiat? îl întrebă John 
pe Sicky, în timp ce piroga spinteca neobosită 


apele verzi şi limpezi. 

— Doar că era un băiat. Asta-i tot ce-au spus. 
Englez. Poate american. Doar un băiat. Un pic 
cam ca tine, poate. Zâmbi. Poate că nu la fel de 
prietenos. 

— Un băiat de paisprezece ani ar fi trebuit să 
fie la şcoală, zise John. Să înveţe. 

— Aş putea spune acelaşi lucru şi despre tine, 
remarcă Nimrod. 

John ridică din umeri. 

— Călătoriile îţi lărgesc orizontul spiritual. Nu 
aşa se zice? 

— Da, dar mai întâi ar trebui să ai un orizont 
spiritual, îi atrase atenţia Nimrod. Şi există o 
singură cale de a obţine aşa ceva. Citind. 
Mergând la şcoală. La liceu. La universitate. Nu 
umblând brambura prin junglă. 

— Dacă vreţi să-mi ştiţi părerea, toate 
călătoriile sunt o pierdere de timp, mormăi 
Groanin. Adică, nu văd rostul de a bate o 
jumătate de lume ca să te zgâieşti la o 
adunătură de prostii de vidre şi papagali. Merită 
văzute. Dar nu prea merită să mergi să le vezi. 
E o mică diferenţă. Vă zic eu, e o mică diferenţă. 

— lată cum vorbeşte englezul get-beget, 
remarcă Nimrod. 

În jurul orei cinci după-amiaza, după o zi 
întreagă petrecută pe râu, traseră la mal într-un 
loc pentru picnic, unde avură parte de o cină 
excelentă, preparată, ca de obicei, de Muddy. 


Dar, după nefericita experienţă cu chicha, 
Groanin nu mai putu fi ispitit să mănânce 
altceva decât câteva borcane cu mâncare 
sterilă pentru copii, din cele pe care le adusese 
cu el din Anglia. 

După ce se sfârşi masa, Sicky şi Muddy 
aprinseră focul şi apoi se întinseră în hamacuri, 
aşa cum făceau de obicei în junglă şi, 
înfăşurându-se în câţiva metri de plasă contra 
ţânţarilor, Groanin le urmă exemplul. Câinele lui 
Muddy, Hector, se tolăni lângă foc şi adormi. 
Nimrod şi domnul Vodyannoy începură să joace 
o partidă de perudo, un joc sud-american nu 
foarte diferit de Djinnverso, iar cei trei copii se 
aşezară în jurul focului, discutând entuziasmați 
despre cea dintâi zi petrecută pe măreţul fluviu 
Amazon. 

— Oare or fi peşti piranha în apele astea? 
întrebă John. 

— Ce-ar fi să-ţi vâri mâine mâna în apă, ca să 
afli? îi propuse Zadie. 

— Foarte nostim. 

— Zotz unde e? o întrebă Philippa pe Zadie. 

Zadie aruncă o privire spre propriul braţ, care, 
până de curând, fusese locul preferat de odihnă 
al liliacului. 

— Of, exclamă ea întristată. Probabil că şi-a 
luat zborul undeva. Sper să se-ntoarcă. 

— S-a întunecat, zise Philippa. Vreau să spun, 
liliecii sunt vietăţi nocturne, corect? Cred c-a 


plecat să caute nişte fructe. 

— l-am dat eu portocală, se plânse Zadie, 
privind îngrijorată împrejur. Doar nu-s proastă. 

— Sunt convinsă c-o să se întoarcă, o linişti 
Philippa. 

Deodată, Sicky se ridică în capul oaselor în 
hamacul lui şi întinse mâna după carabină. 
Nimrod îşi azvârli ţigara de foi şi se ridică, 
privindu-l cu atenţie. Chiar dacă Sicky avea 
capul neobişnuit de mic, asta nu însemna că nu 
auzea sau nu simţea mirosul la fel de bine ca un 
om normal. Sicky îşi înălţă nasul micuţ şi 
inspiră. Câinele lui Muddy, Hector, îl imită, apoi 
mârâi încet. 

— Miroase a şoareci morţi, anunţă Sicky. 

— Zotz, poate? sugeră John. Liliacul lui Zadie? 

Sicky scutură din cap. 

— Mai mare, zise el. Ceva ne vânează. Ceva 
care mănâncă şoareci. 

Fără zgomot, trase piedica de la carabină. 

Cu toţii priviră în jur, apropiindu-se instinctiv 
de foc. Mai precis, toţi cei care erau treji. 
Groanin  sforăia deja, ca un mic motor 
suspendat. 

— Mi s-a părut că aud ceva acum vreo zece 
minute, explică Sicky, dându-şi picioarele jos din 
hamac şi proptindu-le ferm pe pământ. Dar 
acum sunt sigur. 

Ceva se mişca prin arboret. Ceva mare. 
Hector îşi vâri coada între picioare şi scheună. 


Zadie se apropie mai mult de foc. | se părea că 
ar fi locul cel mai sigur. John şi Philippa i se 
alăturară. Punându-şi palmele pe creştet, John 
încercă să-şi netezească părul care deja i se 
ridicase. Spre surprinderea lui, îşi dădu seama 
că atât Nimrod, cât şi domnul Vodyannoy îşi 
îndreptaseră armele spre desişul de dincolo de 
hamacul lui Groanin. 

— Nu ştiu ce vietate o fi, zise Nimrod, dar mi 
se pare că şi l-a trecut în meniu pe bietul 
Groanin. 

Sicky îşi ridică arma la umăr. Şi urmă o 
îndelungă tăcere. Un minut mai târziu, vietatea 
atacă, năpustindu-se asupra hamacului în care 
dormea majordomul, scoțând un zgomot de 
târşâit şi de căţărat, ca cel pe care l-ar fi produs 
o duzină de perechi de gheare pe o masă de 
bucătărie, dar şi un sâsâit înfiorător, în parte de 
gândac, în parte de şarpe. La început, crezură 
că era un boa constrictor sau un anaconda 
foarte mare, însă niciun şarpe nu se putea 
mişca atât de repede şi nici nu avea picioare. 
Douăzeci şi opt de perechi de picioare 
portocalii. lar şerpii nu aveau antene. 

Preţ de o clipă, Philippa îşi închipui că erau 
atacați de un soi de creatură extraterestră şi 
ţipă fără să vrea. 

În clipa imediat următoare, se auzi un bubuit 
asurzitor, când  Sicky, Nimrod şi domnul 
Vodyannoy  traseră aproape simultan, iar 


vietatea pieloasă, maronie, segmentată, încă 
parţial ascunsă de frunzişul gros al junglei, ţipă 
ca o pasăre de pradă în picaj şi se răsuci, 
încercând în zadar să scape. Cei trei bărbaţi 
înarmaţi traseră din nou, iar enormul miriapod - 
acesta era mare cât un cal - căzu mort lângă 
hamacul lui Groanin, o hidoasă murdărie 
galbenă şiroindu-i din cele şase găuri care-i 
perforau acum spinarea ca o şa. 

Groanin se ridică în capul oaselor în hamacul 
său şi căscă. 

— Ce-i cu toată hărmălaia asta? întrebă el 
supărat. Nu vedeţi că mai sunt şi oameni care 
încearcă să doarmă? 

Sicky izbucni uşurat în râs, apoi izbi cu piciorul 
vietatea care zăcea pe pământ. Hector începu 
s-o ronţăie furios. 

— Păcat că-i mort, zise Sicky. Cel mai mare 
miriapod pe care l-am văzut vreodată. Făcea 
belşug de bani într-o grădină zoologică. Parc-ar 
fi fratele mai mare al miriapodului gigantic 
peruan peste care am dat acas’. 

— Miriapod? Care miriapod? se miră Groanin, 
examinându-şi partea din faţă şi apoi pe cea din 
spate a cămâşii. 

Domnul Vodyannoy îngenunche lângă imensul 
miriapod şi începu să-l examineze mai 
îndeaproape. Fiecare dintre picioarele portocalii 
era la fel de gros ca antebraţul lui. 

— Chiar că fratele mai mare, murmură el. 


Cam prea mare, n-ai zice, Nimrod? 

— Într-adevăr, fu de acord Nimrod. Nefiresc de 
mare. 

Groanin aruncă o privire peste marginea 
hamacului, spre uriaşa vietate care zăcea 
moartă lângă el şi înghiţi iritat în sec. 

— Doar nu credeţi că avea de gând...? 

— Să te mănânce? Nimrod îşi lăsă jos 
carabina. E destul de probabil. 

Şi Groanin leşină încă o dată. 


Sicky şi Muddy Stătură pe rând de pază. lar 
Nimrod, folosindu-şi puterile de djinn, creă un 
propugnator, un fel de dorinţă protectoare care 
acţionează ca un gard  împrejmuitor, 
înconjurându-le tabăra şi împiedicând alte 
atacuri. Numai că, în noaptea aceea, nimeni nu 
dormi prea bine. Gândul că şi alţi monştri la fel 
de mari şi de hidoşi ar putea să-i pândească 
prin pădurea tropicală pusese stăpânire pe 
minţile tuturor, cu toţii abia aşteptând să-şi reia 
călătoria de-a lungul Amazonului. La urma 
urmei, râul însemna teren deschis şi părea mult 
mai dificil să te trezeşti că se strecoară ceva în 
spatele tău atunci când călătoreşti într-o barcă. 
Cel puţin, aşa gândiră până în dimineaţa 
următoare, când, după ce parcurseră alţi câţiva 
kilometri în sus pe Amazon, Zadie le reaminti 
tuturor că un monstru tăcut putea lesne să 
înoate nevăzut pe sub barcă. 


— Ar putea să fie orice sub piroga asta, iar noi 
să n-avem habar, zise ea, mutându-şi periuţa 
dintr-un colţ al gurii în celălalt, cam cum 
proceda domnul Vodyannoy cu pipa sa. Peşti 
piranha, şerpi anaconda. 

Şi, chiar în timp ce vorbea, un aligator de pe 
țărm se lăsă să alunece în apă şi se avântă în 
adâncuri ca o torpilă din lemn. 

— Ca să nu mai vorbesc de crocodilii sau 
aligatorii din râu, încheie fata. 

— Dacă nu poţi să spui nimic folositor, 
comentă Groanin din cealaltă barcă, privind 
bănuitor apele, mai bine nu mai spune nimic. 
Aşa obişnuia să zică bătrâna mea mamă. 

— Ziceam Şi eu, se apără Zadie. 

— Ei bine, încetează, o repezi şi John. Să nu 
mai aud o vorbă. 

— Dacă vreţi, aş putea să vă cânt un cântec, 
se oferi ea vioaie. Să vă menţin tuturor moralul 
ridicat. 

— Nu văd cum cântatul ar putea să ducă la un 
asemenea rezultat, răspunse acru Groanin. De 
fapt, din punctul meu de vedere, ar avea efectul 
total opus. Dar, dacă vrei să dansezi step pe 
apă, nu mă lăsa să te opresc. 

John izbucni într-un râs plin de cruzime, iar 
Zadie îi adresă o strâmbătură. 

Puțin mai târziu, Zotz se întoarse şi se aşeză 
pe braţul lui Zadie, ceea ce o înveseli teribil. Şi, 
după aceea, liliacul tot veni şi plecă. Nu se ştie 


cum, dar, la fel ca un porumbel voiajor, părea să 
ştie întotdeauna cu precizie unde să-i găsească, 
fie în pădure, fie pe apele râului. 

Era cam pe la amiază când întâlniră următorul 
obstacol în calea înaintării lor. Sicky, chiar dacă 
avea capul neobişnuit de mic, nu suferea de 
vreun beteşug în privinţa văzului. Opri motorul 
de cincizeci şi cinci de cai putere al pirogii şi 
rămase tăcut, privind încordat în faţa lui. 

— Ce s-a întâmplat, Sicky? îl întrebă Nimrod. 

— E ceva în faţa noastră, şefu'. 

Sicky arătă în sus, pe râu. În depărtare, un nor 
negru atârna deasupra apelor. Norul îşi tot 
schimba forma, dar nu se urnea din loc şi, de 
îndată, deveni evident că, atâta vreme cât 
rămâneau pe apele râului, nu aveau cum să-l 
ocolească. Nimrod îşi scoase binoclul şi privi 
mai cu atenţie. 

— Ciudat, constată el. Pare să fie un nor de 
țânțari neobişnuit de mare. 

— Şi ce e ciudat în asta? interveni Groanin. 
Suntem pe Amazon. Întreg ţinutul mişună de 
toate alea. 

— Da, numai că ţânţarii se hrănesc noaptea. E 
foarte ciudat să-i vezi aventurându-se pe 
căldura zilei, într-un număr atât de mare. Mă 
tem că ar fi extrem de riscant pentru membrii 
umani ai grupului nostru. În mod normal, 
insectele nu-i deranjează prea tare pe djinni. 
Dar, dat fiind numărul lor impresionant, ar fi mai 


sigur să presupunem că ţânţarii aceştia ar putea 
să fie altfel. 

— Costume de protecţie împotriva albinelor? 
propuse domnul Vodyannoy. 

— Pare să fie cea mai evidentă soluţie, îl 
aprobă Nimrod; dar, în clipa în care se pregătea 
să-şi pronunţe cuvântul de concentrare, domnul 
Vodyannoy îl opri, ridicându-şi braţul. 

— Stai, zise el. Lasă-mă pe mine. 

Se gândi preţ de o clipă, îşi mângâie barba 
roşie şi apoi murmură: 

— ZAGIPNOTIZIROVAVSHEMUSYA, ceea ce 
reprezenta un cuvânt rusesc de concentrare cu 
semnificaţia „celui care s-a hipnotizat singur”. 

Câteva clipe mai târziu erau cu toţii 
înveşmântaţi în costume contra albinelor - 
inclusiv Hector, câinele - şi înaintau printr-un roi 
de țânțari care zumzăiau furioşi, de parcă ar fi 
fost un milion de fluxuri electrice. 

— Sper să fie bune costumele astea, zise John, 
care deja transpira din abundență pe sub 
veşmântul său protector. 

Cu toate acestea, vederea călătorilor de pe 
râu păru să-i înnebunească pe țânțari şi nu 
trecu mult până când unul dintre ei izbuti să 
înţepe pe cineva, fiindcă, deşi puţini ştiu asta, 
patruzeci la sută din țânțari sunt capabili să 
pişte şi prin veşminte, chiar şi prin costumele de 
protecţie împotriva albinelor. 

— Auuu! urlă Groanin. O pacoste de-asta mică 


m-a pişcat! 

— Şi pe mine! strigă John. 

Hector lătră cu putere, ca şi cum ar fi vrut să 
spună că şi el fusese înţepat prin costum. 

Nimrod îşi plesni palmele prin aer, zdrobind 
una dintre insecte.  Desfăcându-şi mâinile 
înmănuşate, observă că ţânţarul pe care-l 
omorâse avea vreo opt sau zece centimetri 
lungime, cu o trompă cel puţin la fel de lungă şi 
de ascuţită ca un ac hipodermic. 

— Nu e de mirare, spuse el, tresărind în clipa 
în care un ţânţar izbuti să pătrundă prin partea 
din spate a costumului. Ţânţarii aceştia sunt 
neobişnuit de mari. 

Domnul Vodyannoy făcu să apară din neant 
un imens spray cu insecticid şi începu să 
pulverizeze prin aer în jurul lui. John încercă să-i 
urmeze exemplul, dar se poticni în clipa în care 
se străduia să-şi imagineze componentele 
chimice de sinteză ale spravy-ului şi nu izbuti să 
creeze decât un deodorant pentru cameră, 
contribuind prea puţin la stoparea năpastei 
aeriene care-l persecuta în acele clipe. 

Philippa avu mai mult noroc şi, pronunţându-şi 
propriul cuvânt de concentrare - care era 
FABULONGOSHOOMARVELISHLYWONDERPIPICA 
L - creă cu succes câteva libelule mari, care se 
hrănesc cu țânțari. Numai că nu erau nici pe 
departe suficiente încât să diminueze în mod 
real colosalul efectiv de insecte care roia acum 


în jurul celor două bărci. 

— Auuu! răcni din nou Groanin. Faceţi ceva, 
domnule cap pătrat. Până nu ne mănâncă devii 
pe toţi. 

— Măreşte viteza, strigă Nimrod spre Sicky, 
însă acesta îşi clătină disperat capul minuscul. 

— Deja mergem cu viteza maximă, şefu', 
explică el, îndepărtând cu mâinile insectele din 
faţa vizorului glugii sale micşorate. Nu mai are 
putere motoru’. 

— Rezolv eu asta imediat, promise Nimrod. ŞI, 
pronunţându-şi cuvântul de concentrare - 
QWERTYUIOP -, dublă numărul cailor putere ai 
motoarelor. 

Şi, astfel, în sfârşit, izbutiră să se salveze. 

Un drum de alte cincisprezece minute îi aduse 
până la capătul râului, unde Sicky îşi smulse 
gluga de pe cap şi răsuflă euforic. 

— Puțin a lipsit, zise el. Am crezut c-o să fim 
omorâţi. 

— Pe tine te-au pişcat, Sicky? îl întrebă John. 

— Pişcat din belşug, confirmă Sicky, trăgându- 
şi în jos partea din faţă a costumului şi 
arătându-i lui John câteva urme vinete de 
pişcături pe umeri. 

— Te simţi bine? îl mai întrebă John. 

— Mă simt bolnav, răspunse Sicky. Dar îs OK. 

Treptat, reduse viteza şi cele două bărci 
acostară la mal. 

— Mă mănâncă peste tot, se plânse Groanin. 


Mă simt ca o pătură scoțiană pentru picnic. 

Examină una dintre insectele pe care le 
omorâse cu ajutorul unui ziar făcut sul. 

— la uitaţi-vă la mărimea ăstora, exclamă el. 
Sunt ţânţăroi monştri. 

— În comparaţie cu ţânţarii normali, zise 
Zadie, aş afirma că sunt tot la fel de mari pe cât 
era miriapodul de azi-noapte în comparaţie cu 
un miriapod gigantic normal. 

— Da, o aprobă gânditor Nimrod. Da, aici ai 
nimerit-o. 

— Eu cred că ar trebui să ne întoarcem, 
susţinu Groanin. 

— Ce? sări Philippa, îngrozită doar la auzul 
ideii. 

— Vreau să zic, dacă asta-i numai o mostră 
din ceea ce ne poate aştepta, continuă 
majordomul, ar fi cazul să ne întoarcem acasă. 
Imediat. Sau, în cel mai rău caz, chiar acum. 

— Nu putem să ne întoarcem, se opuse John. 
Ai auzit ce-a zis Faustina când eram în New 
Haven. Trebuie să-i împiedicăm pe exploratorii 
ăia să ajungă la oraşul pierdut al incaşilor, 
Paititi. Cât mai curând posibil. Astfel încât să 
împiedicăm Pachacuti. Marele dezastru 
prevestit de Manco Capac. Pur şi simplu trebuie 
să mergem mai departe. 

— Bine zis, John, îl susținu Nimrod. Tu ce 
părere ai, Philippa? 

Philippa ridică din umeri. 


— John are dreptate. Trebuie să continuăm. N- 
a spus nimeni c-o să fie ca o plimbare prin parc. 

— Frank? 

Domnul  Vodyannoy făcu un semn de 
încuviinţare. 

__— Eu zic să mergem înainte, Nimrod, spuse el. 
Intotdeauna. 

— Sunteţi nebuni cu toţii, insistă Groanin. 
Uitaţi-vă la mărimea ţânţăroiului ăsta. E un 
adevărat monstru. 

— Este un amănunt asupra căruia suntem cu 
toţii de acord, oricum, răspunse Nimrod. Dar 
adevărul este că e mare din cauză că cineva l-a 
făcut să fie atât de mare. In mod deliberat. 
Ceva sau cineva pare că încearcă să ne 
încetinească expediţia. 

— Ei bine, ne-a încetinit, afirmă Zadie. Eu am 
nevoie de o pauză. De dragul domnului Groanin. 

— Cineva? întrebă John. 

— După apariția fotografiei cu Portalul 
Blestemat, explică Nimrod, persoana care 
conduce cealaltă expediţie trebuie să-şi fi dat 
seama că vor fi urmăriţi. Ceea ce înseamnă că 
în pădure ne pot aştepta foarte bine şi alte 
surprize asemănătoare. Groanin, poţi să te 
întorci la căsuţa lui Sicky, împreună cu Zadie, 
dacă vrei. Mă tem că de-aici încolo o să mergem 
pe jos. 

— Am spus că am nevoie de o pauză, se 
împotrivi Zadie. N-am spus că vreau să mă 


întorc. 

— Cum se poate să vezi cât de mare e insecta 
asta şi să vrei să mergi mai departe? se minună 
Groanin. Ca să nu mai pun la socoteală chestia 
aia de azi-noapte. Putea să omoare pe oricare 
dintre noi. Pe mine, în mod special. 

— Ai uitat ceva, nu crezi? îi atrase atenţia 
John. Puterile de djinn ne vor apăra. 

— Ba n-am uitat nimic, ripostă Groanin. Şi tot 
nu m-ar deranja să ne întoarcem. 

— N-o să păţească nimeni nimic, insistă 
Nimrod. Suntem înarmaţi cu puterile de djinn şi 
avem şi carabinele. 

— Promiţi? întrebă Groanin. 

— Da, da, da, repetă Nimrod. 

— Prea bine, domnule. Vă rog să-mi iertaţi 
laşitatea de mai devreme. Sunt doar puţin 
descumpănit de această ultimă întorsătură a 
evenimentelor, asta-i tot. 

— Las-o baltă, bătrâne. 

Groanin îşi întoarse privirea spre Zadie şi-i 
făcu un semn din cap, stânjenit. 

— Aăă, mulţumesc, domnişoară, zise «el. 
Pentru ceea ce aţi spus adineauri. 

Zadie se strâmbă. 

— Nu-i mare brânză, răspunse ea. Fot ce-am 
spus a fost că, poate, avem nevoie să încetinim 
şi să luăm o pauză. 

Auzind un fâlfâit, îşi ridică privirea şi zâmbi în 
clipa în care liliacul i se aşeză pe mânecă. Era 


Zotz. 

— Nu vă faceţi griji în legătură cu mine. O să 
fiu bine. 

— Sunt sigur că asta-i o adevărată uşurare, 
comentă Groanin. 


Capitolul 8 
Oamenii pisică 


Se întuneca, aşa că, după ce-şi întinseră 
tabăra şi cât încă puteau să vadă ceva, 
examinară cu toţii începutul rutei indicate pe 
harta pe care Faustina i-o dăduse domnului 
Vodyannoy. 

— Pot să văd şi eu harta? ceru Zadie. 

— Desigur, aprobă domnul  Vodyannoy, 
înmânându-i-o. 

— Credeţi că tot pe-aici a venit şi celălalt 
grup? întrebă John. 

— Nu-s semne să fi trecut cineva p-aci cu o 
macetă, răspunse Sicky. 

— Trebuie să fie drumul pe care l-au urmat, 
spuse Zadie. Înaintând câţiva metri prin desiş, 
se aplecă să ridice ceva, după care se întoarse 
să le arate tuturor ce avea în mână. Priviţi! 

Ţinea în mână ambalajul unei bomboane 
englezeşti şi un chiştoc de ţigară şi i le întinse 
lui Nimrod, iar acesta le examină cu gesturi de 
expert, care nu l-ar fi făcut de ruşine pe 
Sherlock Holmes. 


— Vedeţi E-ul şi S-ul aurii de pe hârtie? zise 
Nimrod. Vin de la Empha Seema. O marcă 
englezească de țigarete. lar ambalajul acesta 
este de la o pralină englezească Callard. 

— Înţeleg că, până la urmă, suntem pe urmele 
lor, zise Philippa. E tipic pentru europeni să-şi 
lase gunoaiele prin pădure. Nu, Sicky? 

Dar Sicky nu-i mai asculta. Arătă în tăcere 
spre depărtare, iar Nimrod izbuti în sfârşit să-şi 
dea seama la ce se uita ghidul. Printre crengile 
unui copac stăteau întinşi doi jaguari. 

— Doar nu crezi că au de gând să ne atace 
prin surprindere? întrebă Nimrod. La urma 
urmei, sunt foarte aproape de potecă. 

— Nu cred, şefu', îi răspunse Sicky. In primu’ 
rând, nu ne-ar fi lăsat să-i vedem dac-ar fi avut 
de gând să ne atace prin surprindere. P'ormă, 
pisicile-astea mari îs pe jum'ate adormite. 
Probabil că-şi fac doar siesta, pân’ se-ntunecă. 
Şi dup-aia pleacă la vânătoare. 

Oftă melancolic şi-şi frecă minusculul cap. 

— Bine-ar fi să putem vedea ce ne mai 
aşteaptă pe potecă, şefu'. Pân' să apucăm pe 
ea, nu ziceţi? Ca pisicile-astea două. 

— Da, nu-i aşa? zise Nimrod. 

Sicky îşi ridică privirea spre cer. 

— Acu-i prea târziu, desigur. Curând o să fie 
prea beznă ca să mai vedem ceva. Doar dacă n- 
ai ochi de pisică. 

— Chiar mi-ai dat o idee, Sicky, exclamă 


Nimrod. 

Intorcându-se în tabără, Nimrod le împărtăşi 
tuturor ideea lui. 

— Cred c-ar fi înţelept să presupunem că 
cealaltă expediţie ne-a rezervat şi alte surprize 
care să ne aştepte pe traseul nostru prin junglă, 
începu el. De aceea, părerea mea e că ar trebui 
să ne despărţim pentru o vreme. John şi cu 
mine vom porni înainte, în chip de cercetași, să 
verificâm dacă drumul este liber de primejdii. 
Dacă nu-i, ne vom întoarce să vă prevenim. Ce 
părere ai, John? Eşti de acord? 

— Sunt gata de orice, declară John. 

— Aşa te vreau. 

— Şi dacă drumul nu-i sigur? obiectă Zadie. N- 
o să vă puneţi pur şi simplu în primejdie, în locul 
tuturor? 

— Mă bucur că ai deschis subiectul, Zadie, 
zise Nimrod. Desigur, am putea să ne facem 
invizibili. Dar te poţi lesne rătăci când mergi la 
drum cu o persoană pe care n-o vezi. Aşadar, 
iată ce propun: vi-i amintiţi pe cei doi tineri 
jaguari pe care i-am văzut dormind într-un 
copac? Ei bine, John şi cu mine o să le 
împrumutăm trupurile pentru o vreme, ca să 
cercetăm poteca din faţa noastră. Nimic nu se 
deplasează prin junglă mai tăcut decât un 
jaguar. 

— Poate cu excepţia şerpilor, observă Zadie. 
Şi, ca o dovadă în sprijinul afirmației făcute, le 


arătă un şarpe-coral care se furişa aproape 
nevăzut peste un strat de frunze moarte de pe 
pământul pădurii tropicale. 

— Adevărat,  recunoscu Nimrod. Dar mie 
niciodată nu mi-a plăcut să fiu şarpe. 

— Şi  furnicile-soldat, adăugă Zadie. ŞI 
păianjenii. Şi liliecii. Toate astea se mişcă mai 
pe tăcute decât jaguarul. 

Nimrod zâmbi răbdător. 

— Niciodată nu mi-a prea plăcut să fiu vreuna 
dintre creaturile astea. Şi, văzând-o pregătită să 
mai adauge şi alte animale la o listă în continuă 
creştere, Nimrod ridică braţul, reducând-o la 
tăcere. Oricum, continuă el, în chip de jaguari e 
foarte probabil să vedem dacă ne mai sunt 
rezervate şi alte surprize, ca să ştim cum le 
facem faţă. 

— Nu prea-mi place ideea să ne despărţim, 
interveni Philippa. 

— Nici mie, o susţinu Zadie. 

— O să fiţi în regulă alături de domnul 
Vodyannoy, de Groanin şi de Sicky, le linişti 
Nimrod. Şi e vorba doar de câteva ore. In cel 
mai rău caz, până mâine dimineaţă. 

— N-o să păţiţi nimic cât timp sunt eu aici, 
insistă domnul Vodyannoy. Aveţi încredere în 
mine. 

John şi Nimrod porniră de-a lungul potecii, 
spre giganticul cedru roşu în care djinnul mai 
vârstnic îi observase pe cei doi jaguari. 


— lată-i, anunţă Nimrod. Panthera onca. 
Frumoase animale, nu eşti de părere? 

— Foarte frumoase, îl aprobă John. O să fie 
mişto. 

— Şi eu abia aştept, mărturisi Nimrod. Din 
experienţa mea, nimic nu-i mai amuzant decât 
să fii felină. Şi, dintre feline, ipostaza de jaguar 
sau de otorongo este una dintre cele mai 
captivante. Eu îl iau pe cel mai mare, din 
stânga. 

Se opri pentru o clipă. 

— Ai mai făcut asta până acum, nu-i aşa? Mă 
refer la posedarea unui animal. Dacă nu mă- 
nşel, parcă-mi amintesc că mama ta mi-a spus 
că ai trecut prin experienţa de a fi pasăre. 

— Am fost şoim călător o dată, confirmă John. 
În Central Park. 

— După ce-ai fost şoim călător, sincer vorbind, 
să fii jaguar este floare la ureche, comentă 
Nimrod. 

John privi în jur. 

— Dar unde-o să ne lăsăm corpurile? întrebă 
el un pic îngrijorat. Pe-aici e foarte probabil să 
ne întoarcem şi să vedem cum ni le înfulecă 
vreun animal. 

— Bine zis, îl aprobă Nimrod. Bănuiesc că nu 
te-ai gândit să-ţi iei şi lampa cu tine. 

— Aăă... nu, recunoscu John. Ar fi trebuit? 

— E un obicei pe care ar trebui să-l deprinzi. 
Ca să nu fii nevoit să-ţi găseşti un ascunziş 


oarecare, cât timp spiritul tău călătoreşte 
altundeva. Dar nu-ţi face griji. O să împărţim 
spaţiul lămpii mele de voiaj. 

Şi Nimrod scoase la iveală din buzunarul 
hainei o sticluţă mică, argintie, pe care o aşeză 
în scorbura din trunchiul unui copac. 

— Foarte bine, comentă el. Aici ar trebui să 
fim în deplină siguranţă. 

— Mă tem că asta n-am mai făcut-o, zise John. 
Pot să mă transsubstantizez fără probleme. In 
schimb, nu ştiu cum să-mi separ corpul 
transsubstantizat de spirit. 

— Fenomenul se numeşte decantare, preciză 
Nimrod. Şi este ceva foarte simplu, atâta vreme 
cât te asiguri că ai lăsat deoparte dopul sticlei 
sau capacul lămpii. Lampa mea de voiaj nu are 
dop, aşa că nu ai de ce să-ţi faci griji. 

John îşi rosti cuvântul de concentrare şi se 
pomeni învăluit treptat de un fum alb, aproape 
animat. Pe măsură ce se întorcea la starea lui 
firească, cea de foc, inspiră adânc şi euforic 
milioanele de atomi de carbon care-i alcătuiau 
fiinţa arzândă şi, cu o uluitoare senzaţie de bine 
şi de profundă relaxare, se dărui formei sale 
adevărate. De fiecare dată când se 
transsubstantiza, John se simţea de parcă ar fi 
conştientizat ce şi cine era, cam ca un om sfânt 
atingând nirvana. Era un sentiment înrudit cu 
cel al întoarcerii acasă după o foarte lungă 
perioadă de peregrinări. 


Ajuns în interiorul sticluţei, John se simţi 
pentru o clipă copleşit de o senzaţie de 
nelinişte, cum i se întâmpla întotdeauna când 
venea vremea să devină un djinn pur. Îşi adună 
atomii în grabă, aşa cum prinde cineva 
bancnotele spulberate de o rafală de vânt, 
temându-se ca nu cumva să uite vreo parte 
măruntă, dar importantă, a propriei fiinţe. Dar, 
într-un fel sau în altul, izbutea întotdeauna. 
Nimrod se reasamblase deja şi acum examina 
interiorul sticluţei de voiaj, care, aşa cum era 
normal, părea cu mult mai spațioasă pe 
dinăuntru decât pe dinafară. John tot nu-şi 
dădea seama cum era posibil aşa ceva. 

Interiorul sticluţei lui Nimrod era mobilat în 
genul  foaierului unui hotel elegant, cu 
numeroase tablouri minunate, cu câteva 
canapele şi fotolii mari din piele, precum şi cu 
un şemineu în care ardeau buşteni. Nimrod se 
aşeză, se descălţă şi-i invită pe John să-i urmeze 
exemplul. 

— Gândeşte-te la decantare ca la o experienţă 
firească de părăsire a trupului, îl sfătui el pe 
John. Câteva respiraţii adânci şi, gata, te vezi 
trecând prin gâtul sticlei. Bine? 

John încuviinţă. 

— Încă ceva. Aproape că era să uit. O 
decantare este cu mult mai eficientă atunci 
când îţi părăseşti trupul nu printr-o inhalaţie, ci 
printr-o exalaţie. 


— Ce-i aia exalaţie? 

— Scuză-mă. Am uitat că eşti american. 
Cuvintele englezeşti mai lungi de trei silabe 
sunt ca o limbă străină pentru voi. 

— E o remarcă puţin cam aspră. 

— Dar adevărată, zâmbi dulce Nimrod. Îţi 
părăseşti trupul în timp ce expiri. Astfel, atunci 
când, mai târziu, pătrunzi la loc, poţi s-o faci ca 
şi cum ai inspira din nou. De aici provin şi 
teoriile  yoghinilor indieni referitoare la 
respiraţie. De la noi. 

John expiră adânc şi se lăsă ridicat prin gâtul 
sticluţei. Simţi ceva foarte diferit faţă de o 
transsubstantizare. În vreme ce acolo era vorba 
despre fum, acum totul consta doar în aer şi 
spirit liber. Simţea o incredibilă uşurinţă de a fi. 


Cei doi jaguari leneveau printre crengile din 
înaltul arborelui, cu labele atârnate de-o parte şi 
de alta a ramurilor şi cu ochii închişi, deşi 
niciunul dintre ei nu dormea. Jaguarilor nu le 
place să rateze nimic. Şi rareori o fac. Erau fraţi, 
destul de tineri, nu încă vânători singuratici, ca 
majoritatea jaguarilor. Cu câteva ore înainte 
savuraseră un prânz uşor, alcătuit dintr-o 
țestoasă de râu, iar acum abia aşteptau să 
vâneze o cină mult mai consistentă, cum ar fi o 


capibara?, un pecari? sau, poate, o maimuţă. 
Mama lor reprezenta deja o amintire 
îndepărtată. 

John se strecură în cea mai mică dintre cele 
două feline şi imediat se apucă să-şi lângă 
labele pe care încă se mai aflau rămăşiţe din 
carnea ţestoasei. Între timp, Nimrod se ridică şi, 
după ce-şi drese glasul cu câteva miorlăituri şi 
mârâieli, îşi puse plămânii la lucru şi scoase un 
răget puternic. De spaimă, John aproape că sări 
din frumoasa blană pestriță şi-şi  pierdu 
echilibrul. Se agăţă de creanga copacului cu 
uriaşele lui gheare ascuţite, până când propria 
greutate îi veni de hac şi fu mai uşor să-şi dea 
pur şi simplu drumul pe pământ. Îşi ridică 
privirea spre Nimrod şi aşteptă, fluturându-şi 
nerăbdător coada. Nimrod scoase un nou răget, 
de parcă ar fi dorit să-şi dovedească 
superioritatea mărimii şi a puterii. 

— Asta ce-a mai fost? îl întrebă John pe cale 
telepatică, pentru simplul motiv că, la fel ca mai 
toate celelalte animale, jaguarii nu pot să 
vorbească. M-ai speriat ca naiba. 

— Doar mi-am încălzit plămânii, îi explică 
Nimrod. Flăcăul zăcea întins în copac de vreo 
trei ore şi cam înţepenise. 


235 Rozător de mărimea unui câine, cu blana bogată, care trăieşte în 
cete în mlaştinile şi în lungul cursurilor de apă din America de Sud (n. 
red.). 

26 Porc sălbatic fără coadă şi bun înotător, care trăieşte în turme în 
pădurile mlăştinoase din America (n. red.). 


De îndată ce Nimrod sări jos din copac, John 
porni ţopăind de-a lungul potecii din pădure. 

— Nu te grăbi, John. Adu-ţi aminte, adevăratul 
scop al exerciţiului nostru este să cercetăm 
terenul pe care-l avem înainte. Să ne strecurăm 
pe furiş. Să exploatăm caracteristicile fireşti ale 
acestor minunate exemplare din familia 
felinelor. Şi ar trebui să ne menţinem la 
marginea potecii bătătorite, nu pe ea. Ce sens 
are să fim jaguari dacă nu facem decât să 
mergem pe potecă, precum doi turişti tâmpiţi. 

Şi, zicând acestea, pătrunse în desiş şi dispăru 
din vedere aproape imediat. Petele de un 
maroniu închis de pe blana lui galben-roşcată 
erau perfecte pentru camuflaj în junglă. 

John scoase un răget şi apoi îl urmă pe celălalt 
jaguar. Mai rase o dată. Îi plăcea să ragă. De 
fapt, îi plăcea tot ce însemna să fie jaguar şi nu 
izbutea să-şi dea seama cum de nu încercase 
niciodată să fie felină. lar acum era o felină 
foarte mare. Cam de un metru şi jumătate în 
lungime şi optzeci de centimetri înălţime, la 
nivelul grumazului, John cântărea aproximativ o 
sută de kilograme. Nimrod era cu vreo patru- 
cinci centimetri mai lung şi cu câteva kilograme 
mai greu. 

Timp de o oră încheiată, înaintară lesne prin 
junglă. Statura mică, dar vânjoasă îi făcea 
foarte pricepuţi la căţărat, târât şi înotat, 
fiindcă, la fel cum se întâmplă şi cu tigrul, 


jaguarul este o felină căreia îi place să înoate şi 
excelează în acest domeniu. Dar, în timp ce 
traversau un afluent al Amazonului, John zări o 
broască ţestoasă şi, simțind deodată că-i e 
foame, o înhăţă în fălcile puternice. 

— Ce faci acolo? 

În vocea telepatică a lui Nimrod se simţea 
nerăbdarea. 

— Mi-e foame. 

— N-avem vreme să ne oprim pentru gustări, 
îl atenţionă Nimrod, lingându-se pe buze. Nici 
măcar pentru o ţestoasă atât de apetisantă. In 
plus, dacă memoria mea de jaguar nu-mi joacă 
feste, am mâncat ţestoasă la prânz. 

— Nu cred c-avem timp să vânăm ceva mai 
mare. John continua să ţină între fălci testoasa, 
care se zbătea moale. Ce, avem? Ne-ar lua ore 
întregi să vânăm un cerb sau un tapir. Şi acum 
o avem pe asta. Să nu dăm vrabia din mână, 
nu? Mă rog, e un fel de-a spune. 

— Ai dreptate, consimţi Nimrod. Mi se pare că 
şi eu sunt puţin flămând, iar asta-i o frumuseţe, 
nu? Nu cred c-ar fi rău să mâncăm ceva. 

— Doar dacă nu eşti în pielea ţestoasei. 

În gândurile lui John se simţea un râs aspru şi 
ceva din cruzimea jaguarului, fiindcă, la urma 
urmei, este imposibil să fii în pielea unui jaguar 
fără să devii, măcar un pic, ca el. În clipa 
imediat următoare, John muşcă zdravăn din 
țestoasă şi, din moment ce  muşcătura 


jaguarului este cea mai aprigă dintre toate cele 
ale felinelor - chiar mai puternică decât cea a 
leului sau a tigrului -, fălcile lui puternice 
străpunseră cu uşurinţă carapacea protectoare 
a ţestoasei şi-o omorăâră instantaneu. 

Nimrod prinse între colţi jumătatea din spate a 
ţestoasei şi cei doi jaguari sfâşiară sărmana 
vietate şi-o înfulecară la repezeală. 

— Am avut mai demult o ţestoasă acasă, 
mărturisi John, lingându-se pe bot. Pe când 
eram puştan. Dar nu mi-a plăcut niciodată prea 
mult de ea. Mereu mă muşca. 

— Se pare că muşcătura de pe urmă a ta a 
fost, observă Nimrod, crâănţănind ultimele 
fărâme de carapace şi de carne de ţestoasă. 
Mai târziu avea să vomite ce nu putea digera. 
Bine. Putem să mergem mai departe? Cât timp 
e încă noapte şi ne putem bucura de avantajul 
de a zări prin întuneric. Nici nu-mi mai amintesc 
de când n-am avut aşa o vedere perfectă. Chiar 
trebuie să-mi fac o pereche mai bună de 
ochelari, de îndată ce-o să revin la înfăţişarea 
omenească. 

Tocmai se pregăteau să pornească din nou la 
drum, când un zgomot ritmic umplu aerul umed 
al pădurii. 

— Ce-o fi asta? se miră John. 

— Par tobe de junglă. 

— Crezi c-ar putea fi vânătorii de capete 
despre care vorbea Sicky? 


— Există două triburi de indieni prin partea 
aceasta a pădurii, John. Xuanaci şi Prozuanaci. 
Doar cei din tribul Xuanaci par să aibă înclinații 
războinice. 

— Poate c-ar trebui să ne întoarcem, propuse 
John. Să vedem dacă toată lumea e bine. 

— Domnul Vodyannoy este mai mult decât 
potrivit ca să-i apere, îi răspunse Nimrod. 

— Dacă zici tu... 

Îşi reluară misiunea de recunoaştere, păşind 
alături de poteca al cărei traseu Nimrod îl 
memorase în timpul ultimei examinări a hărţii. 
După încă o oră de mers, timp în care tobele 
Continuară să bată, John se opri şi trimise un 
gând spre Nimrod. 

— Drumul pare să fie suficient de sigur. Nu 
crezi c-ar trebui să ne întoarcem acum? 

— Să vedem ce-i dincolo de colina următoare, 
se împotrivi unchiul lui, strecurându-se pe sub 
un trunchi de copac căzut şi apoi printr-un tufiş 
des, fără să mişte măcar o singură frunză. O 
clipă sau două mai târziu, încremeni pe loc, de 
parcă ar fi împietrit. 

— Ce este? întrebă John. 

Nimrod nu-i răspunse şi, după aproape un 
minut de aşteptare, se întinse pe burtă, 
urmărind cu privirea ceva aflat înaintea lor. John 
se târi până lângă el şi încercă să-şi dea seama 
despre ce era vorba. 

Începu să plouă. Nimrod tot nu-i răspunsese. 


John îşi scutură picăturile de ploaie de pe 
urechi şi, mijindu-şi ochii prin neostoitul şuvoi 
de apă, scrută întunericul. Nimrod privea 
trunchiul răsucit şi crengile unui copăcel aflat la 
vreo şase sau cel mult nouă metri în faţa lor, 
care nu părea să aibă absolut nimic ieşit de 
comun. Oricât s-ar fi străduit, John nu izbutea să 
zZărească nimic deosebit la copăcel, însă, 
încrezându-se în experienţa unchiului său, 
rămase în aşteptare; noroc că răbdarea este 
mult mai la îndemâna jaguarilor decât a 
băieţilor djinni, fiindcă, până la urmă, această 
răbdare îi fu răsplătită. 

Aproape imperceptibil, copacul se mişca. Nu 
se deplasa într-o direcţie anume. Părea că 
respiră foarte uşor. Apoi, ceva fâlfâi în vârful 
uneia dintre crengi, ca o pasăre sau o insectă... 
Şi John simţi un fior de teamă în clipa în care 
înţelese că nu era nicidecum un copac. Lăsă ca 
gândul să-i plutească din minte spre vietatea 
întinsă lângă el. 

— E o anaconda gigantică. 

— Ca să fim mai exacţi, răspunse în tăcere 
Nimrod, este o gigantică anaconda gigantică. In 
mod normal, şerpii aceştia au între şase şi nouă 
metri lungime. Dar acesta pare să fie de cel 
puţin două ori mai mare. Poate chiar şi mai 
mare de-atât. E greu să-mi dau seama în 
întuneric. Dar, dacă luăm în considerare 
dimensiunile lui şi faptul că stă în imediata 


apropiere a potecii, e evident că a fost pus 
acolo ca să ne atace prin surprindere. 

— Oare cum izbutesc să facă asta? se miră 
John. 

— Habar n-am, recunoscu Nimrod. Dar, 
indiferent cum o fac, va trebui să ne 
descotorosim de şarpele acesta. 

— Ne-ar trebui o puşcă foarte mare. 

— Nimic nu ne garantează faptul că se va afla 
şi mâine în acelaşi loc, zise Nimrod. Şi, în ciuda 
dimensiunilor colosale, în formă umană s-ar 
putea ca nici măcar să nu-l zărim. Cel puţin nu 
până când ar fi prea târziu. Nu, John, va trebui 
să-l atacăm împreună. Trebuie să încercăm să-l 
ucidem imediat. 

— Dar e imens, se împotrivi John. Trunchiul 
probabil că e gros de un metru, un metru şi 
ceva. Poţi să muşti din el o zi întreagă şi tot n-ai 
rezolva nimic. 

— Avem câteva avantaje dacă vrem să 
declanşăm un atac. În primul rând, ploaia ne va 
ajuta să ne camuflăm mişcările. Pe urmă, am 
identificat deja capul şarpelui. E cel mai bun loc 
în care să ne concentrăm atacul. Vei întrebuința 
muşcătura la beregată şi sugrumarea, folosite în 
mod obişnuit de jaguari. Eu îl voi muşca de 
craniu, între urechi, străpungându-i creierul, la 
fel cum ai spart tu carapacea ţestoasei. Cu 
puţin noroc, şarpele nu se va aştepta la aşa 
ceva. Cu atât mai mult cu cât el va privi numai 


spre potecă, iar noi îl vom ataca dinspre junglă, 
din afara câmpului său vizual. lată încă un 
avantaj. Dar, în acelaşi timp, va trebui să fim 
foarte precauţi. Dacă şarpele izbuteşte să se 
încolăcească în jurul vreunuia dintre noi, ne 
zdrobeşte ca pe-un sandvici cu gem. În acest 
caz, va trebui să-ţi înalţi spiritul din jaguar fără 
cea mai mică ezitare. Apoi, să-ţi găseşti vreo 
altă vietate în care să intri şi să te întorci la 
locul în care am lăsat sticla cu trupurile noastre 
transsubstantizate. E clar? 

— E clar, confirmă John. 

Începură să înainteze prin junglă, centimetru 
cu centimetru. Ori de câte ori Nimrod tulbura 
din loc câte o frunză, se oprea până când 
aceasta îşi înceta vibraţiile. După o jumătate de 
oră, se apropiaseră la doar trei-patru metri de 
gigantica anaconda. Faptul acesta păru să-l 
electrizeze pe jaguarul posedat de Nimrod. 
Tendoanele i se înţepeniră, muşchii i se 
încordară şi gheare imense ieşiră la iveală din 
labele lui mari şi puternice. John îi urmă 
întocmai exemplul. „La beregata şarpelui”, se 
gândi. „Muşcă şi sugrumă. Muşcă şi sugrumă.” 

In clipa în care se declanşă, atacul fu unul 
tăcut. Răgetul unui jaguar putea să îngrozească 
şi să subjuge un animal mai mărunt, însă pe 
imensul şarpe n-ar fi făcut decât să-l 
atenţioneze şi, prin urmare, să-l ajute. Ambii 
jaguari se năpustiră simultan prin frunzişul 


şiroind de apă al junglei, spre capul cât lopata al 
şarpelui, ca două săgeți pornite din tot atâtea 
arbalete. 

Atacul începuse. 


Capitolul 9 
O mică atingere de broscuţă prin noapte? 


Micul grup al celor trei djinni şi al celor trei 
oameni, poposit lângă râu, tocmai terminase de 
mâncat - excepţie făcând Groanin - excelenta 
cină pregătită de Muddy, în clipa în care tobele 
începură să bată, rostogolindu-şi ritmurile prin 
aerul nopţii bântuite de jaguari, precum o 
îndepărtată locomotivă. 

Muddy făcu ochii mari, părând speriat. Sicky 
azvârli deoparte copanul de pui şi se ridică în 
picioare,  înclinându-şi capul spre vârfurile 
copacilor.  Sicky, chiar dacă avea capul 
neobişnuit de mic, nu suferea de vreun beteşug 
în privinţa simțului de orientare şi, după câteva 
clipe, le arătă celorlalţi spre apus şi-şi luă 
carabina. 

— Opt kilometri încolo. Poate mai departe. 

— Tobe vorbitoare?8? întrebă Philippa. 

27 În original, „A little touch of froggy in the night”, parafrază a unei 
replici din deschiderea actului al IV-lea al piesei „Regele Henric al V- 
lea” de William Shakespeare: „A little touch of Harry in the night” (n. 
PID vorbitoare este o tobă nigeriană în formă de clepsidră, cu 
două capete legate între ele cu sfori. Inălțimea sunetului poate fi 


ridicată sau coborâtă prin strângerea sforilor, producând astfel sunete 
complicate, ce pot fi folosite la transmiterea de mesaje (n. red.). 


— Nu vorbeşte, zise Sicky. Da' tobele trimit 
mesaje şi-aşa. 

— Of, ce mai e şi asta? interveni Zadie. 

— Anunţă oamenii că-s acolo. Şi face belşug 
de frică. 

— Tobe de-ale indienilor Prozuanaci? 

Vocea lui Groanin era plină de speranţă. 

Sicky scutură din capul lui mititel şi explică: 

— Indienii Prozuanaci nu mai bate tobe. 
Indienii  Prozuanaci preferă să folosească 
telefonul. Prozuanaci este popor retras. Nu le 
place să ştie toată lumea ce face. Astea este 
tobe de indieni Xuanaci. Xuanaci nu-şi face griji 
cine aude ce vorbeşte între ei. Indienii Xuanaci 
este popor rău. Tobele Xuanaci face belşug de 
frică la oameni. Face oamenii să fie agitaţi. 

Sicky îşi duse mâna la micul lui maxilar, apoi 
trasă un semn de-a curmezişul gâtului său şi 
mai mărunt. 

— Face turiştilor grijă despre pierderea 
capului. 

Groanin înghiţi zgomotos în sec. 

— Ei bine, reuşesc din plin, declară el. Eu îmi 
fac griji. Am devenit destul de ataşat de capul 
meu. lar el a devenit destul de ataşat de mine. 
Nu mi-ar plăcea deloc să-l văd pe policioara cu 
cărţi a cine ştie cărui vraci de prin părţile 
locului. 

Sicky clătină din cap. 

— Pe Xuanaci probabil că nu interesează să 


taie capul dumitale, domnu' Groanin, zise el, 
mângâindu-i cu  blândeţe  creştetul chel. 
Dumneata n-ai păr. Capetele chele nu-s bune 
pentru Xuanaci. Ei preferă belşug de păr, să 
atârne capete micşorate în prăjini cu trofee. 
Capete ca funduleţ de bebeluş nu-s bune. 

— Ei, ce uşurare, răspunse înţepat Groanin. 
Aşa deci, cap ca funduleţul de bebeluş... 

— Dar nu aveţi de ce să vă faceţi griji, zău 
aşa, insistă domnul Vodyannoy. Doar sunt djinn, 
la urma urmei. 

— Atunci, faceţi ceva să fim cu toţii în 
siguranţă, insistă şi Groanin. Vă zic eu, faceţi 
ceva. 

— Cum ar fi? 

— Ce-aţi zice de o palisadă? sugeră Groanin. 
Sau, şi mai bine, un castel. Cu pod retractabil şi 
grilaj. Şi o sută de arcaşi care să ne apere. 

— Cam exagerezi, Groanin, îi atrase atenţia 
Philippa. 

— Chiar aşa, domnişoară? Groanin îi zâmbi 
mânzeşte. E lesne de spus când eşti djinn şi poţi 
să dispari într-o sticluţă oricând lucrurile o iau 
razna. Pentru cei ca Muddy sau ca mine e cu 
totul altfel. De fiecare dată când îl văd pe Sicky, 
am o senzaţie cam ciudată în ceafă. 

— Dacă te va face să te simţi mai bine, o să- 
mi folosesc puterile de djinn şi-o să creez încă 
un propugnator, zise domnul Vodyannoy. O 
dorinţă care făureşte un perimetru de protecţie. 


Ca cel făcut de Nimrod noaptea trecută. Care să 
împiedice orice sau pe oricine se apropie prea 
mult de tabăra noastră. 

— Chiar vă rog, îl îndemnă Groanin. 

— Spectacol de groază, anunţă domnul 
Vodyannoy şi apoi trasă cu degetul un cerc prin 
aer, rostindu-şi în acelaşi timp cuvântul de 
concentrare: ZAGIPNOTIZIROVAVSHEMUSYA. 

— Asta-i tot? se interesă Groanin. 

— Da, confirmă domnul Vodyannoy. O să fim 
destul de protejaţi. Mai mult sau mai puţin. 

— Mai mult sau mai puţin? îl îngână Groanin, 
încruntându-se. 

— Da, îl susţinu Philippa. Cum adică? 

— Cum, nu ştii, copilă? răspunse domnul 
Vodyannoy. Nu poţi să-ţi foloseşti puterile de 
djinn înăuntrul unui propugnator. 

— Oh! Nu, n-am ştiut. 

— Mda, interveni Zadie. Cum de n-ai ştiut? 

Philippa îşi muşcă buzele şi se strădui să-şi 
stăpânească iritarea. 

— Nu-mi dau seama ce i-or mai învăţa pe 
tinerii djinni în zilele noastre, se plânse domnul 
Vodyannoy. Păi, pe vremea mea, ni se spuneau 
toate astea încă dinainte să ne iasă măselele de 
minte. 

— Dar ce importanţă mai are? spuse 
nerăbdător Groanin. Adică, din moment ce 
suntem înăuntrul propugnatorului ăstuia, nu mai 
contează ce se-ntâmplă, câtă vreme suntem în 


siguranţă, ei? 

— Aşa este, aprobă domnul Vodyannoy. Cât 
se poate de în siguranţă. 

Dar, după cum se părea, nu şi uscați. Fiindcă, 
atunci când Muddy şi Sicky se duseră să înalțe 
corturile, descoperiră că Hector, câinele lui 
Muddy, le ronţăise, motiv pentru care acum 
erau pline de găuri, fapt care-l împinse pe 
Muddy să tot azvârle cu pietre şi cu bețe în 
bietul animal, până când îl potoli Philippa. 

— Lasă-l în pace, îi ceru ea. Nu ştia ce face. 

— Do'n'şoara Philippa are dreptate, îi spuse 
Sicky lui Muddy. Hector e din belşug nervos din 
cauza tobelor, probabil. 

— Şi eu la fel, cred, fu de acord Muddy. In mod 
normal, nu l-aş fi lovit pe bătrânu' Hector. Da' 
corturile astea îs praf. 

— Nu-ţi face probleme, zise Philippa. Nu-i 
mare scofală. O să ne folosim de puterile de 
djinn şi-o să le reparăm mâine dimineaţă. 

— Să sperăm doar că n-o să plouă la noapte, 
spuse Groanin. 

x 

Amazonul are parte de aproape 2740 de litri 
de apă de ploaie pe metru pătrat în fiecare an, 
cam de două ori mai mult decât în regiunile 
estice ale Statelor Unite, iar în noaptea aceea 
începu să plouă, dar să plouă zdravăn. Nu 
degeaba pădurii tropicale i se spune aşa. 
Corturile deteriorate le ofereau prea puţină 


protecţie, dacă nu chiar deloc, împotriva 
potopului. Philippa şi Zadie se treziră din somn, 
constatând că fuseseră udate până la piele. În 
plus, le era şi frig, foarte frig. Focul se stinsese, 
iar Sicky şi Muddy n-aveau deloc succes în 
strădaniile de a-l reaprinde. Groanin stătea într- 
o băltoacă, ţinându-şi deasupra capului un ziar 
împăturit, ca pe o pălărie, însă asta nu-i era de 
prea mare folos; ar fi putut la fel de bine să stea 
în fântâna din piaţeta principală a oraşului Lima. 

— Minunat, nu-i aşa? se văicări el. Chiar în 
noaptea în care corturile ne sunt zdrenţuite de 
afurisitu' ăla de câine, tocmai atunci plouă. Ca 
în Manchester, în zi de sărbătoare, chiar aşa e. 
N-aş putea să fiu mai ud nici dac-aş avea o 
răţuşcă din cauciuc şi-un burete de baie în 
mâini. 

— la ascultați, interveni Zadie. 

Groanin ciuli o ureche udă prin ploaie. 

— Ei, nu-mi spune, plouă, zise el cu 
amărăciune. 

— Tobele, adăugă Zadie. S-au oprit. 

— Dacă au vreun pic de minte, indienii ăştia s- 
au dus la adăpost, să nu se ude, comentă 
Groanin. 

— Zadie are dreptate, confirmă Philippa. 

Groanin ridică din umeri. 

— Nu înţelegi? insistă Philippa. Dacă tobele s- 
au oprit, poate nu mai avem nevoie de 
propugnator. Am putea să ne folosim puterile 


de djinn ca să reparăm corturile şi să ne 
încălzim şi uscăm la loc. 

— Ai dreptate, se lumină Groanin. Ai face bine 
să te duci şi să-i spui domnului Vodyannoy. 
Oriunde ar fi. Nu-mi imaginez că ar putea să 
doarmă pe ploaia asta torențială. 

Se duseră la cortul domnului Vodyannoy, care 
era la fel de ciuruit ca şi celelalte, şi-l găsiră 
dormind tun pe patul său de campanie. Groanin 
îşi drese glasul cu putere. 

— Hei! Domnu’ Vodyannoy! 

Groanin îl apucă de umăr pe djinn şi-l scutură 
cu  blândeţe. Văzând că nu se trezeşte, 
majordomul ţâţăi zgomotos. 

— Cum de poate să doarmă cu toată apa 
asta? mormăi el. Tare mi-ar plăcea să aflu. Hei, 
treziţi-vă, domnule. Trebuie să  reparăm 
corturile astea imediat. Ca urmare a faptului că 
suntem cu toţii uzi până la piele. 

Însă domnul Vodyannoy, după cum se părea, 
continua să doarmă buştean. 

— E ceva necurat pe-aici, cugetă cu voce tare 
Groanin. E nefiresc pentru oricine să doarmă 
într-o ploaie ca asta. 

— Poate că-i mort, îşi dădu cu părerea Sicky. 
Nici eu nu mă simt prea bine. Toată ploaia asta 
face să micşoreze capul lui Sicky. 

— Aiurea, exclamă Groanin. Uite, zise el, 
arătând spre pătura cu care era învelit domnul 
Vodyannoy. | se mişcă mâinile. 


— Alea nu mâinile lui, îl contrazise Muddy. 

— Ba sigur că sunt, protestă Groanin şi, zicând 
acestea, smulse pătura udă leoarcă de pe 
pieptul domnului Vodyannoy, dând la iveală o 
broască mică, de un galben strălucitor, cocoţată 
pe pieptul djinnului. 

Sicky scoase un urlet, ceea ce o determină pe 
Philippa să urle la rândul ei, iar pe Hector, să 
latre, astfel încât Groanin aproape că făcu 
infarct. 

— Terminaţi cu astea, exclamă el nervos. 
Arătă spre mărunta vietate de pe pieptul 
domnului Vodyannoy. Nu-i decât o afurisită de 
broască. S-ar fi putut crede că este un 
blestemat de şarpe. Nu că ar avea vreo 
importanţă.  Djinnii sunt imuni la veninul 
şerpilor. Sau, cel puţin, aşa mi-au dat de înţeles. 

Şi majordomul englez se aplecă să ridice 
broasca, dar scoase un răcnet atunci când Sicky 
îl plesni peste mână. 

— Ce te-a apucat, netrebnic afurisit? 

— Nu atinge broasca aia, urlă Sicky. Asta 
broască-săgeată aurie otrăvitoare. 

— Ce-ai zis? sări Groanin, strângându-şi 
degetele la piept. 

— Că-i cea mai ucigătoare vietate din lume, 
asta e, preciză Muddy. 

— Chestia aia mică? 

Zadie părea neîncrezătoare. 

— Broscuţa aia mică are în piele destulă 


otravă să omoare zece oameni, insistă Sicky. 
Broaştele mănâncă insecte care au mâncat 
plante foarte otrăvitoare în junglă. Indienii prind 
broaşte şi freacă vârfurile de săgeți pentru 
arcuri şi sarbacane de pielea broaştei, să le facă 
să acţioneze mai repede. Astea din belşug 
mortale. 

Sicky aprinse o ţigară şi o ţinu lângă broscuţă, 
care, displăcându-i apropierea capătului încins 
şi a fumului de tutun, dispăru ţopăind în tufişuri. 

— Fir-ar a naibii! Groanin îl privi îngrijorat pe 
domnul Vodyannoy. E mort? 

— Nu e mort, îl linişti Philippa. Îi e destul de 
rău, cred, dar mort nu e. 

Se aplecă mai aproape de domnul Vodyannoy. 
Cu ochii strâns închişi, domnul Vodyannoy şopti 
ceva. 

— Nu-l atinge, do'n'şoară, o atenţionă Sicky. 
Mai bine nu. Poate mai e ceva otravă de la 
broască la domnu' pe piele. Aşteaptă să spele 
întâi ploaia. 

Cu toată delicateţea de care era capabil, Sicky 
descheie cămaşa bătrânului djinn, lăsând ploaia 
să i se reverse în cascadă pe pieptul dezgolit. 

Domnul Vodyannoy se cutremură vizibil. 

— Are belşug de febră, constată Sicky. Dacă 
era om, era belşug de mort. Dar, findcă-i djinn, 
atunci poate rămâne viu. Treb'e medic, totuşi. 

Cu multă grijă, Philippa se aplecă peste djinnul 
suferind. 


— Domnule Vodyannoy, i se adresă ea. Aţi 
fost otrăvit. De o broască-săgeată veninoasă. 
Una galbenă. 

— Phyllobates terribilis, murmură el, delirând. 
Cumplită broască.  Batrahotoxină.  Mortală 
pentru oameni şi aproape mortală pentru djinni. 
Trebuie... trebuie să ajung înapoi în lampa mea. 
Am nevoie de timp să mă refac. Să mă 
încălzesc. Mă simt foarte îngheţat. Foarte 
bolnav. Singura şansă de a rămâne în viaţă este 
să fiu înăuntrul lămpii. Să mă încălzesc la loc. M- 
ai auzit? Găseşte-mi lampa, copilă, şi adu-mi-o 
repede. Pune-mi-o în mâini. Altfel, în mai puţin 
de o oră voi fi mort. M-ai auzit? 

Philippa îl privi pe Sicky. 

— Trebuie să-i găsim lampa, zise ea. 

Dar Sicky răsturnase deja pe pământul 
îmbibat conţinutul rucsacului domnului 
Vodyannoy. Câteva clipe mai târziu, o sticlă 
neagră Fabergé”, ornamentată cu filigran din 
aur masiv, îşi făcu apariţia între mâinile lui. Cu o 
mişcare iute, i-o înmână Philippei, care scoase 
dopul de mărimea unui sceptru şi puse sticla în 
mâinile tremurătoare ale domnului Vodyannoy. 

Djinnul suferind zâmbi strâmb şi scoase un 


9 Creaţie a bijutierului de origine rusă Peter Carl Fabergé (1846- 
1920), ajuns, la apogeul carierei sale, bijutierul oficial al curţii ţariste 
şi al altor curţi regale din Europa. Cele mai celebre creaţii sunt ouăle 
de Paşte din aur şi email, dar şi coşurile pentru flori încrustate cu 
pietre prețioase, bombonierele, potirele, miniaturile  înfăţişând 
animale şi alte obiecte de lux (n. tr.). 


oftat lung, ca de muribund, care se transformă 
încet într-o transsubstantizare de djinn ce păru 
să dureze o veşnicie. Sub ochii lor, răsuflarea 
hârâită care-i părăsea trupul deveni vizibilă, în 
timp ce trupul însuşi începu să dispară într-un 
nor subţire de fum, până când nu mai rămaseră 
decât mâinile ţinând sticla, după care dispărură 
şi ele înăuntrul sticlei negre. Instinctiv, Philippa 
puse dopul sticlei şi-şi şterse picăturile de ploaie 
de pe faţă. 

Apoi, Zadie îi luă sticla din mâini şi o puse cu 
grijă la loc în rucsacul domnului Vodyannoy, 
lângă hartă. 

— Şi-au rămas doar cinci, suspină Zadie. 

— Mă aştept ca Nimrod şi John să se întoarcă 
destul de curând, zise Philippa. 

— Sper şi eu, o aprobă Zadie. Fiindcă, nu mă 
jenez să ţi-o spun, am impresia că am dat de 
belea. Niciodată nu m-am gândit că aş putea să 
ajung udă până la piele şi îngheţată în jungla 
Amazonului. Am încercat să-mi pronunt 
cuvântul de concentrare acum un minut şi nu s- 
a întâmplat nimic. 

Philippa clătină din cap. 

— Cred că n-ai înteles, Zadie. Domnul 
Vodyannoy ne-a spus că nu ne putem folosi 
puterile de djinn în interiorul unui propugnator. 

— Tu eşti cea care n-a înţeles, o contrazise 
Zadie. Un propugnator îşi încetează efectul 
după ce  djinnul care l-a creat se 


transsubstantizează. Prin urmare, ar fi trebuit să 
fiu capabilă să-mi folosesc puterile de djinn. 
Amândouă ar trebui să putem. Încearcă şi tu. 

— FABULONGOSHOOMARVELISHLYWONDERPI 
PICAL, rosti Philippa, însă nu se întâmplă nimic. 

Zadie îl azvârli în aer pe Zotz, prinzând 
mâinile Philippei în ale ei. 

— Poate dac-am încerca împreună, propuse 
ea, închizându-şi strâns ochii. 

— Şi să avem gânduri călduroase despre 
haine uscate, corturi impermeabile şi un foc 
mare, dogoritor, în mijlocul taberei, adăugă 
Philippa. Poate că ne putem convinge singure 
că nu e chiar atât de frig şi de umed pe cât 
este. Triumful spiritului asupra materiei. 

— Bună idee, o aprobă Zadie. Triumful 
spiritului asupra materiei. O mulţime de 
încântătoare gânduri călduroase. 

— Gânduri călduroase, repetă Philippa. 

— Focuri dogoritoare.  Plaje polineziene 
fierbinţi. Haine groase din blană, zise Zadie. 

— Deşerturi, enumeră Philippa. Nisip. Sahara. 
Piramidele. 

— Saune şi băi de aburi, adăugă Zadie. 

— Metroul din New York în august, zise 
Philippa. 

— Marea Moartă în iulie. 

— Magmă, vulcani, lavă. 

— Un ou fiert. 

— O friptură pe grătar. 


— Cafea fierbinte, aburindă. 

— Praf de chili, ardei iuți, curry, pâine prăjită 
fierbinte. 

Zadie îi strânse mâna Philippei. 

— Hai să încercăm, Philippa. 

— FABULONGOSHOO... începu Philippa. 

— KAKORRHAPHIOPHOBIA, rosti Zadie. 

— ...MARVELISHLYWONDERPIPICAL, pronunță 
Philippa, încheindu-şi cuvântul de concentrare. 

Niciuna, nici cealaltă dintre fetele djinn nu avu 
nevoie să deschidă ochii ca să-şi dea seama că 
nu se întâmplase nimic. Cel puţin, nu se 
întâmplase nimic ca rezultat al exercitării 
puterilor de djinn. În tăcere, Philippa şi Zadie îşi 
desprinseră mâinile şi priviră în jur, prin 
penumbră. 

Lucrurile erau la fel şi totuşi diferite. Cumva, 
tabăra părea să fi devenit cu mult mai mică. 
Sicky stătea ghemuit pe pământ, cu capul 
complet cuprins între palmele sale imense. 
Groanin era nemişcat şi părea destul de 
îngrijorat. Muddy, la fel. Hector, câinele, 
dispăruse. 

— Îmi pare rău, zise Philippa. Dar nu 
funcţionează nimic în departamentul djinnilor. 
Poate dacă se opreşte ploaia şi reuşim să ne 
uscăm, ne vom putea încălzi un pic, dar până 
atunci... 

Se opri, clătinând din cap. 

Groanin începu să vorbească dintr-un colţ al 


gurii. 

— Sper să fie cât mai curând, domnişoară, 
zise el. Pentru că, în caz că n-ai observat, avem 
musafiri. Şi nu cred c-au venit pentru ceai. 

Philippa clipi şi se frecă la ochi, înțelegând 
abia acum de ce i se părea că tabăra s-a 
micşorat. Erau înconjurați de indieni. Cam de o 
sută de războinici, la fel de tăcuţi ca arborii şi 
vopsiți ca  jaguarii, astfel încât să se 
contopească la perfecţie cu jungla deasă care-i 
înconjura. 

— Crezi c-or fi prietenoşi? întrebă Zadie. 

Unul dintre indieni, care părea să fie 
comandatul celorlalți, avea oase ascuțite 
străpungându-i aproape fiecare părticică a feţei. 
De nas îi atârna un clopoțel. Camuflajul de 
jaguar care-i acoperea trupul nu era din 
vopsele, ci din tatuaje: sute de tatuaje. In jurul 
gâtului purta un colier din gheare şi din colţi, 
plus o piatră mare, neagră, cam de mărimea 
unei mingi de tenis. Numai că piatra era, de 
fapt, un craniu. Un craniu omenesc micşorat. 

— Nu prea prietenoşi, îi răspunse Philippa. 

— Închide ochii, domnişoară Philippa, şopti 
Sicky. Şi dumneata, domnişoară Zadie. 
Domnule  Groanin. Muddy. Toată lumea. 
Închideţi ochii. O să fac chestia cu Meduza. 

— Faceţi ce v-a spus, şuieră Philippa. Repede. 

Brusc, Sicky se ridică în picioare şi, cu un 


A 


strigăt puternic, îşi ridică partea din faţă a 


tricoului ud leoarcă, scoțând la iveală tatuajul 
mortal de pe uriaşul său pântec. Cei trei indieni 
care se aflau suficient de aproape şi erau 
suficient de  nesocotiţi încât să privească 
tatuajul se prefăcură imediat în stane de piatră. 
Ceilalţi scoaseră un cumplit țipăt pătrunzător, 
ca o tânguire, iar în clipa imediat următoare 
Sicky fu izbit în creştet cu o bâtă de război, apoi 
îngrămădit într-un sac. 

În acelaşi timp, braţe puternice o prinseră pe 
Philippa de o încheietură, apoi de cealaltă. 

Erau prizonieri. Prizonieri ai indienilor Xuanaci, 
vânători de capete. 


Capitolul 10 
Atât de asemănători cu zeii 


Anaconda gigantă este un reprezentant 
acvatic al familiei şerpilor boa constrictor. Asta 
înseamnă că îşi ucide prada încolăcindu-şi 
enormul trup alungit în jurul victimei şi 
strângându-şi prada până când aceasta se 
sufocă sau moare zdrobită. Apoi, şarpele îşi 
dislocă propriul maxilar şi-o înghite întreagă pe 
nefericita vietate. Numele de  „anaconda” 
provine dintr-un cuvânt din dialectul tamil, 
anaikondran, care înseamnă „omorâtor de 
elefanţi”. Sud-americanii îi numesc pe aceşti 
şerpi uriaşi e/ matadoro, adică „omorâtorul de 
tauri”. Ambele denumiri ilustrează bine enorma 
putere şi înfricoşătoarea reputaţie a şarpelui. 
Anaconda are mişcările lente şi se bazează pe 
elementul surpriză atunci când vrea să-şi 
captureze prada, care, de obicei, constă în 
aligatori, cerbi sau chiar jaguari, rareori un 
şarpe ca anaconda ajungând să fie el însuşi 
ţinta unui atac prin surprindere. 

Gigantica anaconda gigantică fu prinsă destul 
de pe nepregătite. Cei doi jaguari se năpustiră 
asupra capului cât valiza al şarpelui în câteva 
secunde. Cu ghearele ascuţite scoase, fiecare 
dintre cele două pisici uriaşe se prinse zdravăân 
de uriaşul trup al şarpelui şi se ţinu strâns. Însă 
abia acum, când aveau corpul anacondei în 


gheare, îşi dădură seama cât de mare era de 
fapt. Avea cincisprezece-douăzeci de metri 
lungime şi, la mijloc, poate şaizeci de centimetri 
grosime. 

John îşi afundă colții în beregata creaturii şi-şi 
strânse bine fălcile, ca un câine atârnându-se de 
o pătură. În schimb, Nimrod se chinui să muşte 
la fel de ferm craniul anacondei, atât era de 
mare. Şarpele şuieră ca un motor cu aburi şi se 
răsuci, încercând să-i prindă pe cei doi jaguari în 
încolăcirea lui masivă şi mortală, dar Nimrod şi 
John izbutiră de fiecare dată să scape de trupul 
care ameninţa să-i ucidă prin sugrumare. Până 
la urmă, Nimrod ajunse într-o poziţie bună în 
spatele capului, exact între ochii ca doi nasturi 
galbeni ai şarpelui, muşcând cât de tare putea. 

Uriaşele nări ale anacondei se dilatară în clipa 
în care animalul simţi inteligenţa aflată în 
spatele celor doi colţi atacatori, dar nu era nici 
pe departe învins. Deodată, şarpele se înălţă 
aproape zece metri în aer, ca o macara, trăgând 
după el trupurile celor doi jaguari. Se scutură cu 
atâta vigoare, încât felinele se pomeniră 
fluturate prin aer ca două steaguri gemene pe 
un catarg imens, apoi se năpusti spre pământ, 
de parc-ar fi sperat că prăbuşirea l-ar putea 
descotorosi de ambii atacatori. Impactul cu 
pământul umed îl făcu pe John să se chircească, 
dar nu-şi dădu drumul. Cât timp în uriaşul trup 
al şarpelui mai exista o cât de mică suflare, era 


obligat să se ţină bine sau să moară încercând. 
Gura îi era plină de sânge, dar habar n-avea 
dacă era al lui sau al şarpelui. 

Nimrod îşi apăsă colții în craniul creaturii şi 
înţelese că, dacă oricare dintre colții aceia va 
ceda înainte ca ţeasta şarpelui să fie străpunsă, 
el şi cu John aveau, probabil, să moară. 
închizând ochii, îşi concentră întreaga forţă în 
încordarea muşchilor lui îndureraţi dintr-o parte 
şi din cealaltă a maxilarului său inferior. 

Schimbându-şi acum tactica, şarpele se 
năpusti la iuţeală prin desiş, sperând să se 
scuture de cele două pisici mari care i se 
fixaseră de cap şi de gât. John aproape că-l 
scăpă în clipa în care fu proiectat într-un copac, 
apoi târât printr-un tufiş. Nimrod mărâi de 
durere când masa în deplasare rapidă a şarpelui 
îl zdreli de o piatră ascuţită şi de un buştean la 
fel de colţuros. Numai că, într-un fel sau în altul, 
el şi John izbutiră să se ţină bine. 

Pădurea tropicală rareori avea prilejul să vadă 
sau să audă ceva de genul acesta: răgetele 
celor doi jaguari, sâsâiturile disperate ale 
şarpelui, zdrobirea desişului, păsările şi liliecii 
expulzați din culcuşurile lor nocturne... era de 
parcă un elefant-taur turbat ar fi pornit să facă 
ravagii. 

Minutele se adunară, transformându-se într-o 
oră. 

Maxilarele lui John erau pe punctul de a ceda. 


Durerea îl străbătea din moalele capului, de-a 
lungul gâtului, până în umerii musculoşi. Îşi 
simţea ghearele gata să-i fie smulse din labe. 
Dar, tocmai atunci, sesizând o schimbare în 
respiraţia şarpelui, John strânse şi mai tare 
beregata acestuia şi observă îndată nările negre 
fremătând din nou, de parcă lipsa de aer din 
trupul ca un gazoduct al anacondei devenise 
acum critică. 

Nimrod observă la rândul lui acest lucru, aşa 
că, descoperindu-şi pe undeva, prin muşchii 
pieptului, încă două procente de energie, făcu o 
ultimă tentativă de străpungere a craniului. În 
clipa imediat următoare, simţi cum i se sfărâmă 
ceva în gură, ca unul din drajeurile extra- 
puternice cu mentă ale lui Groanin, iar o 
substanţă fierbinte şi gelatinoasă îi umplu botul 
de animal sălbatic. Era creierul şarpelui. 

Anaconda se zvârcoli timp de câteva minute 
oribile, până când, în cele din urmă, rămase 
nemişcată. 

— A murit? 

— Sper din tot sufletul că da, răspunse 
Nimrod. 

John îşi deschise gura şi se rostogoli într-o 
parte. Spre surprinderea lui, soarele răsărea. 
Avea să se lumineze în curând. Dar încă ploua. 
Incercă să se ridice, dar picioarele îi tremurau 
sub el. Istovit, se prăbuşi din nou pe burtă şi 
răsuflă adânc. 


— Eşti bine? se interesă el. 

— Da. Replica telepatică a lui Nimrod nu era 
mai puternică decât o şoaptă. Aşa cred. Tu cum 
te simţi? 

— Mă simt foarte, foarte obosit, mărturisi 
John. 

— Şi eu. 

Nimrod se apropie şchiopătând de locul în 
care John stătea acum întins cât era de lung, 
începând să lângă una dintre zgâărieturile mai 
mari dintr-o parte a corpului nepotului său. 

John privi imensul trup al şarpelui anaconda şi 
fu cuprins de o senzaţie apropiată de ruşine. 

— Ce vietate magnifică, remarcă. Aproape că- 
mi pare rău de el. 

— Nu te  învinovăţi, îl sfătui Nimrod. 
Învinovăţeşte-l pe cel care l-a pus aici, cu 
misiunea de a-l ucide pe vreunul dintre noi. ŞI, 
Crede-mă pe cuvânt: dacă i s-ar fi dat ocazia, ar 
fi făcut-o. 

— Mă întreb ce gust o avea. 

— Acum vorbeşte jaguarul din tine, John. 
Nimrod oftă. Vrei să afli? 

— Nu în mod special. Acum sunt prea istovit şi 
ca să-mi mai deschid gura. Poate că n-o să mai 
mănânc în viaţa mea. Nu vreau decât să dorm. 

— Nu e vreme de mâncat şi nu e vreme de 
dormit. Trebuie să ne întoarcem. Am făcut ce 
ne-am propus să facem. 

— Chiar trebuie? mâărâi John nervos. Chiar nu 


putem să stăm aici ceva timp? 

— Ceilalţi or să se întrebe ce-am pâăţit. Nu 
peste multă vreme, or să se îngrijoreze. Vrei să 
se îngrijoreze, John? 

— Sunt prea obosit ca să-mi mai pese. Nu 
vreau decât să dorm. 

— Haide. O s-o luăm încetişor. O baie rece ca 
lumea în râu, în drumul de întoarcere, te va 
ajuta să te simţi mai bine. 

— Sună bine. 

John se ridică şi începu să-şi pună o labă în 
faţa celeilalte. 

Porniră pe drumul de întoarcere, pe marginea 
potecii. Nimeni nu avea chef de discuţii. 
Amândoi erau mult prea preocupaţi de trupurile 
lor îndurerate încât să petreacă prea mult timp 
gândind. Însă, după o vreme, John simţi nevoia 
să-l întrebe pe Nimrod dacă, atunci când va 
părăsi trupul jaguarului şi şi-l va recăpăta pe cel 
propriu, durerea avea să dispară. 

— Da, îi răspunse Nimrod. O să dispară. De- 
aia sunt atât de dornic să ajung înapoi. 
Credeam că ştii asta. 

— O ştiu acum. 

Îşi Continuară drumul, Nimrod mergând în faţă 
ca şi până atunci. Însă un animal istovit 
seamănă cu omul prin faptul că face greşeli. Un 
jaguar în plenitudinea forţelor, bine odihnit, n-ar 
călca niciodată într-o capcană făurită de mâna 
omului, nici măcar într-una confecţionată de 


indienii de prin partea locului. Într-o clipă, John 
şi Nimrod mergeau în şir indian pe marginea 
potecii, iar în cea următoare o plasă mare, cu 
Nimrod în ea, zbura prin aer pe deasupra 
capului lui John. 

John se întoarse să fugă spre nişte arbuşti, dar 
nimeri direct într-o altă plasă prinsă de un puiet 
de copac, care-l catapultă prin aer. Pentru o 
clipă, rămase atârnat, legănându-se ca un sac 
cu nuci de cocos. Apoi, un bărbat pe jumătate 
gol, purtând o mască albă cu un rânjet imens, 
roşiatic, pictat pe ea, veni în goană spre el, 
scoțând strigăte puternice şi  gesticulând 
sălbatic. Un al doilea bărbat apăru alături de el. 
Acesta era îmbrăcat într-o blană de jaguar, 
purtând capul jaguarului ca pe un soi de pălărie. 
Nu era deloc semn bun. John mărăi fioros spre 
ambii bărbaţi şi încercă să-i sfâşie cu ghearele. 
Bărbatul care purta masca albă agită o bâtă 
prin aer. Bâta era neagră şi avea forma unui 
peşte piranha. Bărbatul o ţinea de coadă. Capul 
bâtei era mai gros decât coada şi avea o 
mulţime de dinţi mici, ascuţiţi. Bâta dispăru pe 
după capul bărbatului, iar apoi reapăru brusc. 
John simţi o izbitură ascuţită în cap, care-l 
ameţi. Masca albă se apropie, iar imensul rânjet 
roşu vopsit pe ea părea să sfideze orice 
împotrivire din partea lui John. Din spatele 
măştii se auzea un hohot de râs puternic, 
batjocoritor. John închise ochii şi totul se 


cufundă în întuneric şi tăcere. 


Când John îşi recăpătă cunoştinţa, se pomeni 
cu capul în jos, iar toate cele patru labe îi erau 
legate de o prăjină lungă, purtată prin junglă de 
doi indieni. Avu suficientă inspiraţie încât să 
facă pe mortul. Nici nu-i era prea greu, din 
moment ce simţea o durere de cap care-l făcea 
să-şi dea seama că n-ar fi bine deloc să-l 
izbească din nou cu bâta aceea. Aşa că-şi lăsă 
coada cea lungă şi capul să atârne inerte, 
străduindu-se să conceapă un plan cu ce avea 
de făcut. Oare ei credeau că-l omorâseră? Şi, 
dacă da, asta să fi însemnat că-l omorâseră şi 
pe Nimrod? Era greu să înţeleagă mare lucru, 
din moment ce viziunea sa asupra lumii era una 
răsturnată, iar limba care se vorbea în jurul lui 
era una pe care n-o auzise niciodată. Dar bine 
măcar că se oprise ploaia. 

Pe când soseau în satul indienilor, ajunse şi el 
la o oarecare idee despre ce-ar trebui să facă în 
continuare. Şi, lăsându-şi spiritul de djinn să se 
strecoare afară din trupul jaguarului, pluti 
nevăzut spre o margine a potecii, apoi încercă 
să evalueze situaţia în care se aflau. 

Celălalt jaguar, care fusese luat în posesie de 
Nimrod, era şi el atârnat şi nesimţitor, fiind 
cărat pe o altă prăjină, în spate. John se 
strecură în trupul lui şi se linişti descoperindu-şi 
unchiul încă inconştient, dar viu. Senzaţia de 


uşurare era uriaşă, fiindcă la început crezuse că 
Nimrod era mort. 

Dându-şi seama că n-avea cum să-l ajute, 
John îşi înălţă forma imaterială din trupul 
celuilalt jaguar şi, după ce observă cu atenţie 
unde era amplasat satul, îşi retrasă paşii 
spirituali prin pădure, spre locul în care fusese 
capturat. De acolo, găsi repede drumul înapoi 
spre copacul în care Nimrod îşi lăsase lampa de 
voiaj. 

In clipa în care John se văzu din nou în posesia 
propriilor atomi, se transsubstantiză şi, cu 
lampa lui Nimrod aflată acum la loc sigur, în 
mâinile lui, se întoarse în tabăra în care-i lăsase 
pe ceilalţi, încercând să adune ajutoare cu care 
să pună la cale operaţiunea de salvare. Era 
convins că domnul Vodyannovy va şti precis ce 
trebuie făcut şi că Sicky, la rândul lui, va şti cine 
erau indienii aceia. 

Câinele lui Sicky, Hector, ieşi din tufişurile în 
care se ascunsese şi, chelălăind demn de milă, 
se apropie de John şi începu să-i lângă mâinile. 
Nici urmă însă de Philippa sau de ceilalţi. 
Rucsacurile erau încă la locurile lor, dar focul se 
stinsese, iar corturile păreau că fuseseră 
atacate de cine ştie ce soi de animal sălbatic. 
Dar nu erau urme de sânge sau vreun alt semn 
al unui atac. 

— Ce s-a întâmplat aici, băiete? întrebă John, 
mângâind afectuos urechile câinelui. 


Câinele privi în jur şi lătră. 

— Ce-a fost de data asta? Un leneş gigantic? 
Sau poate un aligator uriaş? 

Şi atunci îi văzu. 

Într-o adâncitură superficială, acoperite cu 
ramuri de copaci şi cu frunze, ca şi cum cineva 
ar fi încercat să le îngroape în graba mare, 
zăceau trei statui din piatră ale unor indieni. 
John îşi dădu seama, mai întâi de toate, că 
indienii aceştia erau mult mai fioroşi decât cei 
care-i capturaseră pe Nimrod şi pe el; apoi 
înţelese că motivul cel mai probabil al apariţiei 
celor trei statui din piatră era tatuajul de pe 
burta lui Sicky. Întrebarea era: oare Sicky 
izbutise să-i sperie suficient încât să-i pună pe 
fugă? Şi, în cazul acesta, unde să fi fost acum 
ceilalţi? 

— Au fugit? îl întrebă John pe Hector. Au 
plecat cu bărcile? Hai să mergem şi să vedem. 

John cobori spre mal şi găsi bărcile priponite şi 
în perfectă stare, cu tot echipamentul şi 
întreaga aparatură la locurile cuvenite. Era 
limpede că restul grupului trebuie să fi fost luat 
prizonier. Ar fi strigat după ei, dar realitatea era 
că nu voia să ajungă din nou captiv, ba chiar în 
mâinile unui alt trib de indieni. În mod evident, 
trebuia să pună la cale un plan de salvare. Dar 
pe cine să salveze mai întâi? Pe Nimrod? Sau pe 
sora lui şi pe ceilalţi? 

— Ce să fac? îl întrebă el îngrijorat pe Hector. 


Hector scânci şi îl linse pe faţă, în semn de 
încurajare. 

Bolnav de griji, John îl împinse de-o parte pe 
Hector şi se strădui să-şi concentreze gândurile, 
în caz că puterile de djinn i-ar fi furnizat vreo 
soluţie evidentă. Nu era cazul. Dar amintirea 
încă proaspătă a faptului că unul dintre indienii 
care-i luaseră unchiul prizonier era înveşmântat 
în blană de jaguar îl ajută pe John să ia o 
hotărâre. Va încerca să-l salveze mai întâi pe 
Nimrod. La urma urmei, John n-avea cum să ştie 
sigur dacă nu cumva însuşi Nimrod urma să fie 
jupuit. Poate că unchiul său îşi va reveni în 
simţiri şi se va strecura afară din trupul 
jaguarului, la fel cum procedase şi John, însă 
băiatul djinn decise că nu-şi putea permite să 
aştepte şi să rişte. 

Şi un plan îi apăru în minte. Privindu-l pe 
Hector, îşi închipui cum un câine - chiar şi un 
câine purtând în gură o lampă fermecată - ar 
putea să dea târcoale neobservat unui sat 
indian, cel puţin atât timp cât i-ar fi trebuit lui să 
ticluiască un plan precis de salvare a lui Nimrod. 
Să devină câine atât de curând după ce fusese 
jaguar nu era o ipostază prea atrăgătoare. Se 
săturase să tot fie animal. Avea încă în gură un 
gust oribil, de carne crudă de ţestoasă şi de 
sânge de şarpe. Însă nu vedea ce altceva ar 
putea face. 

john era chiar pe punctul de a se 


transsubstantiza şi apoi de a se strecura 
înăuntrul lui Hector, când ceva veni în zbor, 
aterizând pe rucsacul lui Zadie. Era Zotz, liliacul 
pe care ea îl adoptase şi-l transformase în 
animal de companie, şi, observând ceva 
strălucitor în jurul piciorului lui Zotz, se duse să-l 
privească mai îndeaproape. Însă, când încercă 
să pună mâna pe liliac ca să vadă despre ce-ar 
fi putut să fie vorba, liliacul se înălţă în aer şi 
înconjură tabăra timp de un minut, două, 
înainte de a ateriza din nou. Această întâmplare 
se repetă de mai multe ori, până când lui John îi 
veni ideea să-l ispitească oferindu-i o banană şi, 
astfel, izbuti în sfârşit să prindă neastâmpărata 
creatură şi să-i scoată obiectul metalic de pe 
picior. 

Era un tub cu diametrul cam cât cel al unui 
bănuţ, iar ca lungime, cam cât o agrafă pentru 
prins hârtii. Înăuntru se afla un bileţel făcut sul. 
John scoase bucata de hârtie din tub. 

— Am mai auzit eu de porumbei voiajori, îi 
spuse el liliacului, în timp ce-l aşeza la loc pe 
rucsacul lui Zadie. Dar niciodată de un liliac 
voiajor. 

Mesajul, adresat lui Zadie, îl lăsă pe băiatul 
djinn cu desăvârşire uimit. 


Pătrunzând în interiorul lui Hector, John nu află 
nimic despre ce li se întâmplase prietenilor săi, 
în afară de faptul că însuşi câinele lui Muddy 


fusese răspunzător de sfârtecarea corturilor şi, 
ca urmare a unei bătăi pe care i-o administrase 
stăpânul lui atunci când îi descoperise isprava, o 
rupsese la fugă înainte de apariţia celui de-al 
doilea trib de indieni. 

Purtând lampa de voiaj a lui Nimrod parţial 
ascunsă în gură, John urmă poteca prin junglă 
până la satul indian în care-l lăsase pe Nimrod. 
Ajuns acolo, se strecură aproape nevăzut 
printre localnici. După cum bănuise, nimeni nu 
acordă prea mare atenţie unui câine vagabond. 

Satul era - în cea mai mare parte - alcătuit 
dintr-o serie de case lunguieţe, clădite pe pari, 
ocupând un luminiş din pădure, la marginea 
unui râu repezit. Unii dintre indieni locuiau 
acolo, însă alţii trăiau în epava unei vechi nave 
cu aburi, aflată la jumătatea urcuşului pe coasta 
unui deal, ca şi cum ar fi fost azvârlită acolo de 
cine ştie ce furtună bizară. Înaltă cât două etaje 
şi de aproape douăzeci de metri lungime, era 
genul de ambarcaţiune mai potrivită pe fluviul 
Mississippi, însă, îmbrăcată în plante 
căţărătoare şi mişunând de copii şi de găini, 
arăta de parcă s-ar fi aflat acolo de foarte multă 
vreme. 

Cu mult mai recentă era prezenţa cadavrului 
giganticei anaconda. Acesta fusese cărat în sat 
de alţi membri ai tribului, iar acum stătea întins 
cât era de lung alături de navă, ceea ce oferea 
o idee mai precisă asupra dimensiunilor sale. 


Văzându-l la lumina zilei, John se miră cum de 
lui şi lui Nimrod le putuse trece vreodată prin 
cap să se lupte cu o vietate atât de enormă. 
Şarpele era puţin mai lung decât vaporul şi gros 
cât un trunchi de copac. Indienii păreau să fie, 
la rândul lor, la fel de impresionați de şarpe, 
însă chiar mai mult de cei doi otorongo care, 
presupuneau ei, izbutiseră cumva să-l omoare. 
Din câte se părea, aceştia erau ţinuţi într-o mică 
îngrăditură aflată în mijlocul satului şi trataţi ca 
fiinţe sfinte. Sub conducerea bărbatului care 
purta blana de jaguar şi care părea să fie un soi 
de vraci, un grup de războinici îngenunchease în 
jurul îngrăditurii şi, din câte putea să-şi dea 
seama John, tocmai se închina la cei doi jaguari. 

John se duse să privească mai îndeaproape şi 
fu îngrozit să descopere că doar unul dintre 
jaguari era în picioare şi umbla de colo-colo; 
celălalt - cel în care trebuia să se afle Nimrod - 
era deja mort. Cu limba trandafirie atârnându-i 
din gură, jaguarul zăcea pe pământ cu o 
rigiditate grăitoare. John înghiţi un nod mare de 
emoție din gât. Dacă jaguarul era mort, oare 
asta să fi însemnat că şi Nimrod murise, la 
rândul lui? 

La fel de rea fu conştientizarea faptului că, de- 
acum, ceremonia de divinizare fiind încheiată, 
indienii păreau să se pregătească de uciderea 
celui de-al doilea jaguar. Îşi potriveau săgețile în 
coardele arcurilor, ca şi cum s-ar fi pregătit să 


sacrifice uriaşa felină oricărui zeu i se închinau. 

Cineva aruncă o piatră în Hector, să-l alunge, 
însă, dându-şi seama că nu avea vreme de 
pierdut, John nu luă în seamă durerea şi-şi 
menţinu poziţia. Nu avea timp pentru subtilităţi 
în privinţa exercitării puterilor de djinn, îşi 
spuse. Trebuia să facă ce avea de făcut, 
indiferent de superstiţiile şi credinţele indienilor. 
Aceştia erau pe cale să aibă parte de o spaimă 
binemeritată. 

John lăsă lampa de voiaj să cadă pe pământ 
şi, înălţându-şi spiritul afară din trupul câinelui, 
reintră în lampă, să-şi culeagă atomii de care 
avea nevoie pentru efectuarea 
transsubstantizării. Era imposibil să-şi dea 
seama, judecând după ce lăsase Nimrod în 
urma lui, dacă acesta mai era sau nu viu. Arăta 
ca o statuie extrem de însufleţită. John îşi privi 
unchiul pentru o clipă, de parcă ar fi vrut să-şi 
readucă aminte cât de important era pentru el, 
apoi se zori să iasă din sticlă, într-un nor 
supradimensionat de fum. Era 
supradimensionat deoarece voia să fie sigur că 
va alunga toţi indienii de lângă îngrăditură. 
Chiar în timp ce se materializa, putu să-şi dea 
seama că izbutise. Cu strigăte puternice şi 
gesturi înnebunite, indienii deja o rupeau la fugă 
spre ceea ce considerau ei că ar fi o distanţă 
sigură. Numai Hector rămase la locul lui. 
Recunoscându-l pe John, cățelul îi linse 


drăgăstos mâinile, după care aruncă o privire 
mânioasă spre indieni. Aceştia, în majoritatea 
lor, se ascunseseră acum pe sub casele 
lunguieţe sau pe puntea superioară a vaporului, 
gesticulând agitaţi spre John. 

John ridică de jos lampa de voiaj şi tocmai se 
pregătea să sară în îngrăditură, când o voce îl 
preveni: 

— În locul tău, n-aş face una ca asta. E un 
jaguar acolo. lar animalele astea nu sunt câtuşi 
de puţin prietenoase atunci când sunt ţinute în 
captivitate. 

— Nimrod? John zâmbi uşurat, privind în jur. 
Nevăzând nimic, înţelese că Nimrod era încă în 
ipostaza lui spirituală. Eşti chiar tu? 

— Dar cine credeai că este? O fantomă? [i-am 
văzut fumul şi mi-am dat seama că ai venit aici 
cu lampa. Şi n-a fost deloc prea devreme. 

— Mi-am făcut griji când am zărit jaguarul ăla 
mort. 

— Da. Unul dintre flăcăii ăştia a izbit biata 
creatură un pic cam tare. Mare păcat, zău. 
Oricum, am intrat în celălalt jaguar şi, văzând că 
nu mai erai acolo, am tras concluzia că, 
probabil, te-ai dus să cauţi lampa. Tocmai mă 
pregăteam s-o iau la sănătoasa şi din el atunci 
când ţi-ai făcut apariţia. 

— Şi eşti bine? 

— Sunt OK. Mă doare capul de-mi plesneşte, 
dar o să mă simt mai bine din clipa în care o să- 


mi recapăt trupul. Aşa că, dacă nu te superi, o 
să mă duc să mă ocup de asta, după care mă 
întorc imediat. 

— Da. Sigur. Dă-i bătaie. Eşti invitatul meu. 

John simţi cum ceva se mişcă în interiorul 
lămpii, aşa că o puse pe pământ, în timp ce 
Nimrod reintră în lampă, ca să-şi recapete 
înfăţişarea omenească. Văzând că lampa emană 
şi mai mult fum, indienii se porniră din nou să 
strige, iar John observă cât se poate de limpede 
că erau cumplit de înspăimântați. 

— Aşa vă trebuie, le strigă John. Să vă învăţaţi 
minte, să nu mai loviți în cap jaguari fără 
apărare, să trageţi în ei cu săgeți sau să 
aruncaţi cu pietre în căţei. 

Hector se apucă să latre la indieni, 
manifestându-şi deplina aprobare. Acum, că-şi 
recăpătase trupul, simţea durerea pietrei care-l 
izbise într-o parte. 

— Cât despre vânătoarea de capete, adăugă 
John, aceasta e de-a dreptul inacceptabilă. 

— Ei nu sunt vânători de capete, spuse 
Nimrod, apărând, în sfârşit, în carne şi oase, din 
norul de fum. Şi nici nu sunt oameni chiar atât 
de răi. Sunt indieni Prozuanaci. Din acelaşi trib 
ca şi Sicky. Sunt foarte diferiţi de Xuanaci. Nu 
este vina lor. Sunt doar un pic agitaţi în legătură 
cu ceea ce s-a întâmplat cu anaconda. Vezi tu, 
ei venerează un zeu care seamănă cu un şarpe. 
Nimrod zâmbi stingherit. Sau, cel puţin, îl 


venerau până acum. Priveşte. 

O mulţime numeroasă de indieni se apropia 
de ei, tărându-se pe coate şi pe genunchi. 

— Cred că suntem pe cale să devenim zei, 
anunţă el. 

— Mişto, zise John. 

— Nu, nu e deloc mişto, ripostă Nimrod, 
ţâţâind zgomotos. E ceva atât de jenant! Chiar 
detest ca oamenii să mă confunde cu un zeu. 
Fireşte, este ceva inevitabil atunci când suntem 
nevoiţi să ne transsubstantizăm în văzul lumii. 
Cu alte cuvinte, în ochii lor suntem cel mai 
apropiat lucru faţă de un zeu din câte au văzut 
vreodată. 

— Îmi pare rău pentru asta, spuse John. Dar 
chiar nu mi se părea că ar fi timp pentru o 
mişcare mai subtilă. 

— Nu este nevoie să te scuzi, băiete dragă. N- 
aveai ce să faci. Astfel de lucruri se întâmplă. 
Oricum, ar trebui s-o ştergem de-aici înainte ca 
lucrurile să devină de-a dreptul serioase. Cu 
ofrande şi sacrificii şi chestii de genul ăsta. 
Ferească Dumnezeu să creeze o altă religie. 
Chiar ne-au ajuns cele existente deja. 

Nimrod porni spre junglă. 

— Stai puţin, se împotrivi John. Cum rămâne 
cu jaguarul? Nu putem să-l lăsăm aici, să fie 
omorât la fel ca bietul lui frate. 

— Nu, ai dreptate. Cel puţin, nu după tot cea 
făcut pentru noi. Nimrod îl îmboldi cu o fluturare 


din mână. Bine, băiete, fă-o. Puterea e ata. 

John încuviinţă şi, murmurându-şi cuvântul de 
concentrare - care era ABECEDARIAN -, făcu să 
dispară într-un norişor de fum purpuriu 
îngrăditura în care se afla închisă felina cea 
mare. Abia venindu-i să creadă ce noroc dăduse 
peste el, jaguarul o luă la fugă prin junglă, fără 
măcar să mai privească înapoi, spre indienii 
rămaşi acum buimaci, văitându-se zgomotos. 

— De ce-ai făcut fumul purpuriu? îl întrebă 
Nimrod pe John. 

— Fiindcă tot sunt de părere că ar trebui 
învăţaţi minte, îi răspunse John. 

Nimrod clătină dezaprobator din cap. 

— Ţi-am mai spus, insistă el. Cei din tribul 
Prozuanaci nu sunt oameni chiar atât de răi. 

Zicând acestea, se răsuci pe călcâie şi porni la 
drum. 

John fugi după el, urmat îndeaproape de 
Hector, câinele. 

— Apropo, zise băiatul, am ceva important şi 
extrem de îngrijorător să-ţi spun. Despre 
Philippa, Groanin, domnul Vodyannoy şi ceilalţi. 
Au dispărut. Fără urmă. Dacă ăştia erau 
Prozuanaci, atunci cred c-au fost capturați de 
alţi indieni. Am găsit statuile din piatră a trei 
indieni în apropierea taberei noastre; erau 
acoperite cu frunze. Părerea mea e că Sicky le-a 
arătat tatuajul de pe burtă. Ştii, ăla care preface 
fiinţele vii în piatră. Ca Meduza, gorgona. Şi că 


prietenii lor au încercat să le îngroape chiar 
acolo, fiindcă erau prea grele ca să le mai care 
până acasă. 

— Aşa deci? spuse Nimrod, iuţind pasul. Asta 
nu-i bine. 

— Şi nu e decât jumătate din poveste, 
continuă John grăbit. Mai trebuie să-ţi spun şi de 
Zadie. E o trădătoare. Ea e cea care creează 
toate animalele astea gigantice. 

— Eşti sigur? întrebă Nimrod. 

John îi povesti despre mesajul pe care-l 
descoperise pe unul dintre picioarele liliacului 
lui Zadie. 

— Şi n-o să ghiceşti niciodată de la cine era 
mesajul, adăugă băiatul. De la Virgil McCreeby. 


Capitolul 11 
Bazinul cu pești piranha 


— Bine măcar că s-a oprit ploaia, remarcă 
Groanin. 

— Nu văd în ce măsură ne îmbunătăţeşte asta 
situaţia, răspunse Zadie, printre dinţii care-i 
clănţăneau de zor. Suntem tot îngheţate şi ude 
leoarcă. Prea îngheţate şi prea ude ca să ne 
folosim puterile şi să scăpăm de-aici. 

Era un fapt de necontestat. Cu excepţia lui 
Sicky, erau cu toţii închişi într-o cuşcă din lemn 
aflată parţial sub apă, într-o grotă mare, 
deasupra satului indienilor Xuanaci. Alimentată 


de un pârâu din munte, apa din bazinul grotei 
era aproape îngheţată. 

— Crezi că ei ştiu? o întrebă Philippa pe Zadie. 
Că djinnii sunt făcuţi din foc? Şi că cei tineri, ca 
noi, sunt lipsiţi de puteri atunci când le este 
frig? 

— Habar n-am, îi răspunse Zadie, după care-şi 
spuse în sinea ei că nu prea avea importanţă, 
din moment ce, cât de curând, Virgil McCreeby 
sigur îşi va da seama ce se petrecuse şi va veni 
s-o salveze. După tot ce făcuse în sprijinul 
expediției lui McCreeby - vraja de gigantism 
asupra miriapodului lui Sicky şi a ţânţarilor, iar 
apoi a anacondei, ca să nu mai punem la 
socoteală şi broasca veninoasă pe care o 
pusese în patul de campanie al domnului 
Vodyannoy -, trebuia, pur şi simplu, să vină. 

— Or să vină curând, mormăi printre dinţii 
îngheţaţi, încleştaţi. Or să vină. Trebuie să vină. 

— Da, bine, să sperăm c-or să vină, o aprobă 
Groanin, care presupunea, în mod eronat, că 
Zadie se referea la Nimrod şi la John. Altfel, unii 
dintre noi se vor pomeni scurtaţi de cap. La fel 
ca bieţii indivizi de colo, de pe perete. 

Şi Groanin făcu un semn cu capul spre o 
colecţie de cranii omeneşti micşorate, atârnate 
pe peretele grotei, imediat deasupra lui Sicky şi 
a casetei în care se afla craniul lui Pizarro. Sicky 
însuşi fusese legat şi vârât într-un sac, ceea ce 
reprezenta o înţeleaptă măsură de precauţie, 


date fiind cumplitele, împietritoarele însuşiri ale 
tatuajului de pe burta lui. Din câte se părea, 
indienii Xuanaci nu-şi doreau câtuşi de puţin să 
fie prefăcuţi în statui din piatră. 

— Nu cred ca asta au de gând cu noi, domnule 
Groanin, zise Muddy. Nu există urmă de onoare 
în luarea unui cap chel sau a unui cap de fată. 
În orice caz, nu pentru războinici mândri cum 
sunt Xuanaci. Nu, eu cred că nu avem decât 
jumătate din bazinul ăsta pentru noi. O barieră 
din lemn îl împarte în două. Vedeţi? Numai că e 
mai degrabă o uşă glisantă, care poate fi 
deschisă. 

— Da, chiar mă întrebam ce-i cu asta, 
recunoscu Groanin, zgâindu-se la apă, peste 
bariera de lemn. Apa din partea cealaltă pare să 
fie destul de caldă. Chiar o simt pe faţă. 

— Măcar dac-am fi fost şi noi în partea aia a 
bazinului, zise Philippa. Atunci am fi reuşit să ne 
încălzim şi să ne folosim puterile de djinn ca să 
scăpăm de-aici. 

— Dac-am fi fost în jumătatea aia de bazin, 
am fi fost morţi, o contrazise Muddy. 

— Cum vine asta? întrebă Philippa. 

— Jumătatea cealaltă a bazinului e plină cu 
peşti piranha, îi explică Muddy. 

— Ce-ai zis? strigă Groanin. 

— Peşti cu un apetit pentru carne la fel de 
mare ca şi dinţii lor, explică Muddy. Cuvântul 
„piranha” înseamnă „peşte cu dinţi”. Un banc 


de piranha poate să înfulece o vacă vie în 
câteva minute. Ca şi cum ar sfâşia o oaie. 

— Ştiu ce-s ăia piranha, se văicări Groanin. 
Aruncă o privire dincolo de barieră, apoi spre 
Muddy. Eşti cât se poate de sigur de asta, 
amice? Nu mă prosteşti? Adică, apa de colo mi 
se pare destul de liniştită. Ce, nu-i aşa? 

— La început, n-am fost sigur, zise Muddy. Pe 
urmă, acu' câteva minute, am văzut cum iese 
ceva şi se uită la mine, cam cum mă uit eu la un 
peşte într-un restaurant. 

Însă Groanin tot nu era convins. 

— Te ţii de glume, spuse el. 

— Nici vorbă de glumă. 

Muddy se aplecă peste barieră, scuipă 
abundent în apa încălzită şi, pentru o clipă 
fugitivă,  Groanin îşi aminti oripilat de 
dezgustătorul mod în care prepara Muddy berea 
chicha. Numai că, în clipa imediat următoare, 
mai multe şiruri de dinţi extrem de ascuţiţi se 
ridicară la suprafaţă şi începură să mestece 
aerul, plini de speranţă. Sute de alţi peşti se 
alăturară la repezeală, astfel încât apa părea să 
clocotească de-atâta peşte. 

— Vedeţi? zise Muddy. 

— Fir-ar a naibii, urlă Groanin. la stai. Doar nu 
crezi că au de gând să... să deschidă uşa aia şi 
să-i lase să se înfrupte din noi, nu-i aşa? 

— Presupun că asta ar fi ideea, afirmă Muddy. 
Rămase pe gânduri o clipă, apoi oftă. Ştiţi ce? 


Mare păcat că noi suntem în meniu, nu ei. 
Piranha e peşte destul de bun de mâncat. La 
viaţa mea, am gătit şi mâncat din belşug de- 
ăştia. lzbucni într-un râs aproape filosofie. 
Bănuiesc că acum le-a venit lor rândul. 

Groanin înghiţi zgomotos în sec. 

— Dac-o să scap vreodată de-aici, jur că n-o 
să mai mănânc peşte cu cartofi prăjiţi câte zile 
oi mai avea. 

Cât timp Muddy şi Groanin discutaseră despre 
vecinătatea peştilor piranha, Philippa acordase 
mai multă atenţie împrejurimilor. Grota nepăzită 
era luminată de o torţă aprinsă, fixată pe un 
perete. 

— Măcar dac-am putea ajunge la torţa aia, 
zise ea. Am face un foc şi ne-am încălzi. Işi 
întoarse privirea spre Groanin. Ce-ţi mai face 
braţul ăla superputernic, domnule Groanin? 
Crezi c-ai putea să spargi uşa cuştii ăsteia? 

— Am încercat deja, domnişoară, mărturisi 
mâhnit Groanin. Numai că, indiferent din ce-o fi 
făcută îngrăditura asta, e prea tare pentru 
mine. 

Şi, vrând să demonstreze lipsa de şanse a 
misiunii pe care i-o propusese ea, se prinse cu 
mâinile de cuşcă şi se strădui, fără succes, să 
sfărâme două dintre bare. 

— E lignum vitae, preciză Muddy. Un lemn din 
partea locului, aproape la fel de dur ca metalul. 

Philippa examină materialul cu care erau 


legaţi între ei stâlpii cuştii. 

— Şi funia asta din ce e făcută? îl întrebă ea 
pe Muddy. 

— Făcută din frunze împletite de cocotier, 
răspunse el. 

Fata încuviinţă. 

— Acum, tot ce ne-ar trebui ar fi un ferăstrău, 
bombăni Zadie. 

— Dar avem ferăstrău, declară Philippa. De 
fapt, avem sute. Arătă spre cealaltă jumătate a 
bazinului, unde peştii piranha începuseră, în 
sfârşit, să se liniştească. Tot ce avem de făcut e 
să-i convingem să treacă la lucru. ŞI, la fel ca 
toţi ceilalţi muncitori, le trebuie un stimulent. 

— E o glumă? întrebă Zadie. Dacă da, nu e 
una prea nostimă. 

— Nu e deloc o glumă, insistă Philippa. Mă 
gândeam că un pic de sânge scurs pe funiile 
astea care leagă între ele barele din lemn, 
imediat deasupra apei, i-ar putea convinge să 
înceapă să muşte. 

Groanin examină barele şi încuviinţă. 

— La naiba, ai dreptate, domnişoară. S-ar 
putea chiar să meargă. Cu dinţii lor ascuţiţi ca 
bricele, ar roade legăturile alea cât ai zice 
peşte. Ş-apoi aş putea şi eu să desfac barele. 

— Exact, confirmă Philippa. 

— În lipsa altui plan, comentă Muddy, 
iscusinţa folosirii dinţilor de piranha pentru 
scoaterea noastră din cuşcă e formidabilă. Ca 


să nu mai spun că e şi cât se poate de ironică. 

— Mie mi se pare o idee ridicolă, spuse 
dispreţuitoare Zadie. 

— Singura întrebare, continuă Philippa, 
neluându-şi în seamă colega, e de unde putem 
să facem rost de ceva sânge. Are cineva un ac? 
Sau vreun alt obiect mic şi ascuțit? 

— Adică, altceva decât limba domnişoarei 
Zadie? întrebă Groanin. 

— Foarte nostim, pufni Zadie, care se simțea 
mult prea îngheţată şi vinovată ca să mai aibă 
simţul umorului. 

Dar nimeni nu avea ceva mic şi ascuţit. 

— Cum o să facem rost de sânge dacă n-avem 
ac? vru să ştie Zadie. 

— Am o idee, se oferi Muddy. Domnu’ 
Groanin. Trebuie, vă rog, să-mi dăţi un pumn în 
nas, vă rog. 

Groanin tresări. 

— Dar n-aş putea, bătrâne, exclamă el. Îţi zic 
eu, n-aş putea vreodată să-ţi dau un pumn în 
nas. 

— Ba sigur că puteţi, insistă Muddy, 
apropiindu-şi fața de Groanin. Nimic mai simplu. 
Nu tre' decât să-mi daţi un pumn în nas. Ştiţi 
cum să-mi ardeţi una, ai? Doar tre’ să vă lipiţi 
degetele între ele, să strângeţi pumnu' şi să-mi 
ardeţi una ca lumea. Închise ochii. Haideţi, 
domnu' Groanin. Daţi-mi un pumn în nas. 

Groanin îşi strânse pumnul şi-l privi nesigur pe 


Muddy. 

— Nu pot, se plânse. Nu pot să lovesc un om 
neînarmat. Nu e un gest de britanic. 

— Ba sigur că puteți. la spuneți. Cu ce echipă 
de fotbal ţineţi? 

— Cu Manchester City, de ce? 

— Ei bine, poate, dacă vă insult, atunci o să vă 
vină mai uşor să-l pocniţi pe Muddy, ai? 

Muddy îl pălmui uşor pe obraz pe Groanin. 

— Poate atunci o să poţi să mă pocneşti, cap 
pătrat de englez înfumurat. Măgar britanic 
încrezut. Străin tâmpit şi pocit. 

ÎI pălmui din nou, ceva mai tare de această 
dată. 

— Şi, apropo, Manchester City e o echipă tare 
proastă. Pe lângă Manchester United, nu-i decât 
o gaşcă de fraieri. 

— Hei, ia vezi, Muddy, răspunse Groanin, 
împurpurându-se un pic. 

— Manchester City n-ar putea să bată nici 
măcar un preş vechi, continuă Muddy. Mai bine 
pocneşte-mă odată, hodorogule, până nu te 
pocnesc eu. 

Groanin clătină din cap. 

— Tot nu merge, declară el. 

Şi atunci Zadie îi arse un pumn puternic lui 
Groanin, drept în nas. 

— Auuu! Groanin îşi apăsă nasul cu două 
degete. De ce-ai făcut asta, meliţă afurisită ce 
eşti? 


— Zadie, zise Philippa. De ce l-ai lovit pe 
domnul Groanin? 

— De ce? Ca să economisesc timp, de-aia. 
Toată politeţea asta englezească... „N-aş putea 
să te lovesc, Muddy, bătrâne!” 

Groanin îşi pipăi nasul cu degetele şi apoi privi 
sângele de pe ele. 

— Fir-ar a naibii, exclamă el. Cred că mi-a 
spart nasul. 

Se uită cu amărăciune la Zadie. 

— Nu te poate acuza nimeni că ai suferi de 
politeţe. Ai fost o pacoste încă de când ai venit 
cu noi. 

— Ce-a fost a fost, zic eu, interveni Philippa, 
ajutându-l pe nefericitul majordom englez să 
îndrepte o parte din sângele care-i curgea din 
nas spre frunzele împletite de cocotier cu care 
erau legate bârnele din lemn ale cuştii. 

Efectul fu unul electrizant. Altfel spus, fu ca şi 
cum cineva ar fi îndreptat un puternic curent 
electric spre apa în care se afla bancul ferocilor 
piranha. La un moment dat, la suprafaţă abia 
dacă se văzu o unduire, iar, în următorul, apa 
însăşi păru să prindă viaţă, sfâşiind legăturile 
însângerate. 

— Cred că e destul sânge, îl anunţă Philippa 
pe Groanin. 

— Bine, domnişoară. 

Groanin îşi prinse nasul. Dar din nări îi curgea 
atâta sânge, că îi era imposibil să împiedice 


căderea altor picături printre degete şi pe 
bariera glisantă care-i despărţea de peştii 
piranha. Groanin se întoarse instinctiv şi dădu 
să se îndrepte spre capătul celălalt al bazinului. 
Dar în apă se scurgea şi mai mult sânge. 

— Am zis că ajunge, insistă Philippa. 

— N-am ce să-i fac, domnişoară, se apără 
Groanin. Doar că, dacă nu m-ar fi lovit atât de 
tare, n-aş fi sângerat în halul ăsta. 

Între timp, Muddy privea legăturile cuştii din 
lemn. 

— lată că merge, anunţă el. Peştii ăia ronţăie 
legăturile de parc-ar fi carne proaspătă. 

Philippa chiui de bucurie. 

— Îmi pare rău dacă vă stric ziua, interveni 
Zadie. Dar peştii nu ronţăie doar cuşca. Priviţi. 

Arătă spre bariera din lemn care-i despărţea 
de înfometaţii piranha. Muddy se uită într-acolo, 
apoi gemu: 

— Are dreptate, zise el. Ronţăie şi legăturile 
barierei. 

— Te referi la bariera care-i ţine pe piranha 
ăştia departe de noi? întrebă Groanin printre 
degetele însângerate. 

— Exact. E prea mult sânge în apă. Turbarea 
peştilor ăstora e îngrozitoare. 

Philippa apăsă uşor bariera. 

— Întrebarea este, zise ea, care vor ceda mai 
întâi? Legăturile cuştii sau cele ale barierei? 

— E de-a dreptul minunat, se văicări Groanin. 


Să ajung mâncare pentru peşti, la vârsta mea. 
Ar fi trebuit să ştiu c-o să mi se-ntâmple ceva de 
genul ăsta dacă merg în America de Sud. 

Bariera se mişcă ameninţător. 

— Or să treacă dincoace într-un minut, estimă 
Muddy. 

— Repede, Groanin, hotărî Philippa. Mai fă o 
încercare să desprinzi barele astea. 

— Prea bine, domnişoară. Groanin apucă două 
dintre barele din lemn şi trase. Se mişcă! 
anunţă el. Repede, domnişoară Philippa. 
Strecoară-te printre ele. 

Numai că Zadie i-o luase deja înainte, 
cățărându-se pe umerii lui Groanin fără să-şi 
ceară scuze şi strecurându-se printre drugii din 
lemn. Philippa o urmă în grabă. Cele două fete 
djinn se ridicară de pe fundul grotei şi priviră cu 
atenţie apa în fierbere. 

Bariera se mişcă din nou. 

— Pare gata să cedeze dintr-o clipă în alta, 
comentă Zadie. Aş zice că mai aveţi cam şaizeci 
de secunde la dispoziţie ca să vă scoateţi 
fundurile de-acolo, până nu ajungeţi istorie. 

— Du-te, Muddy, strigă vitejeşte Groanin, 
trăgând din nou de bare. Dă-i bătaie. 

Muddy se căţără printre barele din lemn şi se 
strecură până pe solul stâncos al grotei. De 
îndată ce fu pe picioare, se întoarse şi apucă 
barele, îndepărtându-le una de cealaltă, astfel 
încât să poată trece şi Groanin. Numai că nu era 


nici pe departe la fel de puternic ca Groanin. 
Puţini oameni erau. 

— Dacă burta englezească nu-ţi era atât de 
grasă, comentă Zadie, probabil că ieşeai până 
acum. 

— Îţi dau eu grăsime într-un minut, ripostă 
Groanin. Scoase un mormăit în timp ce-şi trecea 
capul şi umerii printre bare. 

În cele din urmă, bariera cedă. 

— Împinge, Groanin, împinge, strigă Philippa. 

Cu un geamăt puternic, Groanin se ridică 
afară din apă. Pentru o clipă, barele părură să i 
se strângă în jurul taliei, înainte ca el, cu un 
efort supraomenesc, să le împingă în jos şi să-şi 
scoată picioarele din apă şi din raza de acţiune 
a fioroşilor piranha. Cu excepţia unuia care-l 
apucase strâns de pantaloni şi, din câte se 
părea, chiar şi de o mică parte a posteriorului. 

— Auuu! răcni majordomul, rostogolindu-se pe 
podea. 

Zadie se aplecă să studieze mai îndeaproape 
piranha, în timp ce, clămpănind ca o cutie de 
scrisori în bătaia unui vânt puternic, peştele cu 
aspect metalic îşi încleşta fălcile pe ceea ce 
spera el să constituie următoarea lui masă. 

— Nu sta să te uiţi de parc-ar fi într-un 
acvariu, protestă Groanin. la bestia asta de pe 
mine. 

Zadie se ridică şi se întoarse de parcă nu i-ar 
fi păsat absolut deloc de evidentul disconfort al 


majordomului englez. Se duse până la intrarea 
în grotă şi aruncă o privire afară. 

— la-ţi-l singur, răspunse ea. 

Intre timp, Muddy îi trase un şut peştelui, 
care, la fel ca un buldog din desenele animate, 
rămase prins cu încăpățânare de consistentul 
posterior al domnului Groanin. 

— Auuu! urlă din nou majordomul, în clipa în 
care muşcătura peştelui se înteţi cu disperare. 

Philippa desprinse torţa aprinsă de pe peretele 
grotei şi, preţ de o clipă, o ţinu drept sub coada 
peştelui. Imediat, piranha îi dădu drumul lui 
Groanin şi căzu pe podea. 

Groanin răsuflă uşurat şi începu să-şi frece 
îndureratul posterior. 

— Mulţumesc, domnişoară. 

Aruncă o privire mânioasă spre piranha, care 
acum zăcea pe pământ, muşcând în gol, apoi îi 
trase un şut, făcându-l să zboare până în 
cealaltă parte a grotei. 

— Urâtă blestemăţie, comentă el. 

— Aş spune că şi peştele considera la fel, 
răspunse Zadie, atrăgându-şi o privire încărcată 
de reproş din partea majordomului. 

— Asta zic şi eu uşurare, zău aşa, suspină 
Groanin. 

— Eu, una, n-aş începe să trag clopotele, zise 
Zadie. Indienii sunt pe drum încoace. Probabil 
că ti-au auzit răgetele. 

— Sunt şi eu om, ce să fac, răspunse Groanin. 


— Nu-mi aduce aminte, ripostă Zadie. 

Muddy se duse fuga la gura peşterii şi privi în 
vale, spre satul indienilor Xuanaci. Un grup 
numeros de războinici Xuanaci urca deja poteca 
de pe versant. Duceau cu ei sulițe şi arcuri 
lungi. 

— Are dreptate, anunţă el. Trebuie să facem 
ceva, repede, până nu urcă indienii ăştia dealul. 

Philippa tocmai deznoda sacul în care zăcea 
Sicky, legat de mâini şi de picioare. 

— Tatuajul lui Sicky, zise ea. Cel de pe burtă. 
Împietreşte pe oricine se uită la el. La fel ca 
gorgona. N-or să îndrăznească să vină încoace 
dacă există riscul să vadă asta. 

Slăbi căluşul din gura mică a lui Sicky. 

— Mulţumesc, domnişoară, spuse el. 

— Cum te simţi, Sicky? îl întrebă Philippa. 

— Bolnav, răspunse el, ridicându-se în şezut şi 
dezlegându-şi picioarele. 

— Ce-nseamnă să pui întrebări prosteşti, 
comentă Zadie. 

— Dar o să-mi fie bine, adăugă indianul. 

— Spune-i numai să-şi aducă burta încoace, 
adăugă Zadie, bătând nervoasă step pe 
pământul grotei. Şi cât mai repede. 

— Nu bine, zise Sicky, arătându-i Philippei 
burta. Nu-s bine deloc. Până să mă bage în sac, 
Xuanaci s-au legat la ochi şi mi-au acoperit 
tatuaju' cu latex lichid. Cauciuc. Din copacu' 
Hevea. la o groază de timp să-l jupuim. 


— Mare ghinion, constată Philippa. Fiindcă ne- 
ar trebui cel puţin o oră până să facem un foc şi 
să ne încălzim de ajuns cât să ne recăpătăm 
puterile de djinn. 

— Detest să spun ceva ce-i evident, dar nu 
avem la dispoziţie o oră. Zadie ţipă şi se lăsă în 
jos, în timp ce o săgeată, urmată de o suliță, 
zburară pe lângă ea, pătrunzând în peşteră. 

— Are dreptate, afirmă Sicky. Tre' să ieşim de- 
aici cu or'ce preţ, chit că-i ultimu’ lucru pe care 
o să-l facem. 

— Cât mi-aş fi dorit să fie aici Pizarro acum, cu 
toată armata lui, ţipă Zadie. Să le dea indivizilor 
astora oribili o lecţie pe care să n-o uite toată 
viaţa. 

Philippa ridică torţa şi făcu câţiva paşi înapoi, 
în interiorul grotei. 

— Uite, strigă ea. Pe-aici! E un fel de draperie 
în stânca asta. 

Aruncă o privire prin crăpătură şi observă că 
torţa lumina o scară naturală, abruptă, între 
pereţii de stâncă rece şi umedă. Philippa făcu 
un pas înainte. Ceilalţi o urmară în grabă. Nu 
aveau vreme să discute unde i-ar putea duce 
pasajul acela. 

Ajungând la picioarele îngustei scări, Philippa 
pârjoli peretele cu torţa. 

— În caz că am vrea să găsim drumul de 
întoarcere încoace, explică ea. 

— N-aş prea crede să mai vrem să venim pe- 


aici, observă Zadie. Asta dacă nu vrem să 
sfârşim în meniul indienilor Xuanaci. 

— Nu ştim sigur dacă sunt canibali, preciză 
Philippa. Dar, amintindu-şi că se înşelase 
complet în privinţa vânătorilor de capete, îi 
aruncă o privire lui Sicky şi-l întrebă: Or fi? 

— Nu canibali de-a binelea, răspunse «el. 
Xuanaci place să mănânce piranha crud care 
tocmai s-a ospătat cu carne de om viu. De-aia 
eraţi acolo în bazinu’ din grotă. Piranha umplut 
cu carne proaspătă de om e mare delicatesă la 
Xuanaci. 

Cuvintele lui îi făcură pe ceilalţi să-şi 
grăbească şi mai mult paşii, cu toate că nu 
păreau a fi urmăriţi. 

— Oare de ce nu vin după noi? întrebă 
Groanin, privind agitat în jur. Într-un mic rucsac, 
majordomul căra caseta cu craniul lui Pizarro, 
pe care o înşfăcase exact înainte să iasă din 
grotă, vrând să evite ca Nimrod - în caz că-l va 
mai vedea vreodată pe Nimrod - să-l 
muştruluiască din nou pentru vina de a fi 
pierdut-o a doua oară. 

— Pentru că singura torţă e la noi, zise 
Philippa,  afundându-se mai departe în 
adâncurile secrete ale peşterii şi făcând încă un 
semn pârjolit pe perete. Probabil c-or să ne 
urmărească de îndată ce fac rost de lumină. 

Cotiră în stânga şi-n dreapta şi, în cele din 
urmă, coborâră pe o potecă prăpăstioasă, 


ajungând într-o cavernă spațioasă, de al cărei 
plafon picurător atârnau veritabile candelabre 
de stalactite. Trecând de această cavernă, 
înaintară printr-o alta, plină de stalagmite 
crescând din sol ca tot atâţia arbori de piatră. 
Şi, dincolo de aceasta, la un nivel şi mai jos, se 
afla o vastă cavernă în care stalactitele şi 
stalagmitele se reuneau, alcătuind stâlpi cu 
scânteieri fantastice, şi în care totul era doar 
umbră sau bălți de întuneric. Torța aprinsă din 
mâna Philippei părea destul de incapabilă să 
lumineze întunecimea mormântală. Şi atunci, 
pentru prima dată după entuziasmul evadării 
lor, tăcerea acelor adânci grote subpământene 
le cuprinse spiritele ca o mână îngheţată. 
Nimeni nu scăpase din vedere faptul că lumina 
torţei se făcea tot mai mică şi că, foarte curând, 
aveau să fie cufundaţi în întunericul rece. 

— Sperasem că am putea găsi ceva de ars pe- 
aici, zise Philippa în timp ce coborau printr-un 
alt culoar. Atinse cu degetul un iaz de stâncă 
aproape îngheţat şi gustă cu precauţie. 

— Hm, făcu Zadie. Cele mai multe dintre 
plantele şi copacii care pot să ardă nu cresc sub 
pământ. Orice prost ştie asta. Şi, fără nimic bun 
de ars, şansele de încălzire sunt egale cu zero. 

— Eu mă gândeam mai degrabă la depuneri 
minerale, mărturisi Philippa. Uleiuri sau sulf sau 
cărbune. 

Groanin îi adresă lui Zadie un zâmbet 


sarcastic. 

— Vezi? Ştie ea ce face. 

— Dacă nu găsim o depunere minerală, va 
trebui să ne întoarcem şi să ne încercăm 
norocul cu indienii Xuanaci, nu se lăsă Zadie. O 
şansă dintr-o sută cu ei înseamnă mai mult 
decât zero şanse orbecăind de colo-colo prin 
beznă. 

Sicky luă torţa din mâna Philippei şi înfăşură în 
jurul flăcării sacul înăuntrul căruia zăcuse legat 
mai devreme. 

— O vreme, putem să ardem ceva din hainele 
noastre, propuse el. Putem să facem asta. 

— Şi să ne fie şi mai frig decât acum? îl luă la 
rost Zadie. N-aş prea crede. Aş da orice pentru 
o baie fierbinte ca la carte. 

— Staţi puţin, interveni Philippa. O baie 
fierbinte. Da. Asta e. Poate că putem face ceva. 
Acasă la domnul Vodyannoy, atunci când a fost 
atacat de felina aia mare, în salonul umbrelor, 
John şi-a vârât mâna în foc şi a scos de-acolo un 
buştean aprins. 

Văzând că Zadie nu-i răspunde altfel decât cu 
o ridicare din umeri, Philippa clătină din cap şi 
continuă: 

— Nu înţelegi? Nu s-a ars. Poate dacă ne 
scăldăm amândouă mâinile în flacăra torţei, am 
reuşi să ne recăpătăm un pic din puterile de 
djinn. 

— Ai mai făcut vreodată ceva asemănător? 


întrebă Zadie. 

— Nu, mărturisi Philippa. 

— Atunci, vezi? Mie mi se pare un pic cam 
deplasat. 

— De ce? Noi, djinnii, suntem făcuţi din foc. 
Toată lumea ştie asta. Philippa ridică din umeri, 
apoi continuă: şi ce ni s-ar putea întâmpla, în 
cel mai rău caz? Să ne ardem degetele. 

De undeva, din depărtare, auziră un strigăt 
reverberând prin caverne. Indienii Xuanaci erau 
din nou pe urmele lor. 

— Mai bine v-aţi grăbi, zise Muddy. 

Îşi smulse tricoul de pe el şi-l înfăşură în jurul 
torţei aprinse. 

— Uite ce e, de ce trebuie s-o fac şi eu 
împreună cu tine? întrebă Zadie. De ce n-o faci 
singură? 

— Foarte bine, aşa o să fac, declară Philippa 
şi, aşezându-se pe podeaua rece, de piatră, a 
peşterii, îşi  suflecă  mânecile şi-şi trosni 
încheieturile, ca un iluzionist pregătindu-se să 
execute un truc magic. 

Sicky se postă în faţa ei şi-i întinse torţa. 

— Eşti sigură că ştii ce faci, do'n'şoară? o 
întrebă. Focul arde mic, dar tot belşug de 
fierbinte. 

Şi, zărind flacăra atât de aproape, Philippa era 
înclinată să-i dea dreptate, cel puţin într-o 
privinţă. Flacăra probabil că n-avea să dureze 
suficient pentru ce avea ea de gând. 


Un tricou ardea foarte repede. Trebuiau să 
ardă şi altceva. Ceva care să dureze mai mult şi 
să producă o flacără mai uniformă. Dar ce? 

— Uite, interveni Groanin, ghicind motivul 
aflat în spatele ezitării Philippei. De ce n-am 
arde asta? Puse pe jos, între ei, străvechea 
casetă din lemn pe care o căra după el, înainte 
de a o deschide şi de a scoate din ea craniul 
infamului conchistador, Francisco Pizarro. 

— Bună idee, aprobă Zadie. 

Philippa cântări ideea preţ de câteva clipe. 
Ceva în legătură cu vechea casetă o făcea să 
şovăie. 

— Nu ştiu, zise ea. 

— Nu e decât o cutie veche, adăugă Zadie. Ce 
rău ar fi în asta? 

— Bine, îi zise Philippa lui Sicky. Haide, dă-i 
foc. 

Sicky îşi aprinse vesta şi apoi aşeză caseta 
deasupra ei. 

Pentru o clipă, caseta fumegă într-un mod 
misterios, apoi începu să ardă cu o flacără mică, 
limpede şi verzuie. Philippa tocmai se pregătea 
să inspire adânc, ca să se concentreze, dar o 
opri un puternic miros de sulf - cam ca vaga 
duhoare a ouălor stricate - care umplea acum 
aerul cavernei. Îşi făcu vânt cu palma în dreptul 
nărilor. 

— Cutia asta din lemn e dată cu chinovar“, 


3% Sulfura roşie de mercur, folosită ca medicament şi colorant (n red.). 


zise Groanin. Pun pariu că ăsta miroase. 

Philippa încuviinţă şi, întinzând braţul, îl ţinu 
deasupra flăcării verzi, în creştere. 

— Au, făcu Muddy. 

— Lasă vorba, îl repezi Groanin. Are nevoie să 
se concentreze. Îţi zic eu, are nevoie să se 
concentreze. 

Philippa îi mulţumi prin semne şi continuă să- 
şi ţină mâna micuță deasupra flăcării. Palma nu- 
şi schimbă culoarea, nu se înnegri, aşa cum s-ar 
fi întâmplat cu o mână de om normal. Nici 
senzaţia de care era cuprinsă nu era una 
neplăcută. Deja nu mai simţea decât că 
moleculele din mâna ei începuseră să zbârnăie, 
ca şi cum ar fi ţinut un fir conectat la o sursă de 
curent electric. Dar nu era suficient, aşa că-şi 
împreună mâinile, de parcă ar fi vrut să le spele 
în muşcătoarea flacără verde, în speranţa că, 
încălzindu-şi ambele mâini în acelaşi timp, va 
obţine rezultatul dorit. Închizându-şi ochii, îşi 
imagină cum fierbinţeala îi străbate trupul şi un 
sânge mai cald îi curge cu iuţeală prin vene, 
rugându-se ca dogoarea să poată stârni ceva în 
interiorul fiinţei ei supranaturale. Dar tot nu era 
destul. Întoarcerea puterilor de djinn continua s- 
o ocolească. 

— Nu merge, bombăni Philippa. Repede, 
Zadie,  dă-mi mâinile tale, pentru oœ 
djinncantaţie. Am nevoie să înham puterile tale 
la cele ale mele. Imediat. 


— Da, dar ce-ar trebui să ne dorim? 

— Să găsim ieşirea de-aici, fireşte. 

O dată în viaţă, Zadie făcu ce i se ceruse fără 
vreo împotrivire. Şi, ţinându-se strâns de mâini 
în flacăra verzuie, cele două tinere djinn 
aşteptară să simtă cumva că scânteia puterilor 
de djinn se reaprinsese în adâncurile fiinţelor 
lor. 

Dar, în loc ca Zadie să-şi înhame puterile la 
cele ale Philippei, Philippa se trezi că puterile ei 
erau înhămate la cele ale lui Zadie. Şi, aproape 
imediat, o dorinţă fu îndeplinită. Brusc, Zadie 
dădu drumul mâinilor Philippei şi se ridică, 
ţipând, conştientă că puterile fuseseră şi se 
duseseră, fie şi doar pentru o clipă. 

— Nu! strigă ea. Nu asta. N-am vrut asta. 

În acelaşi moment, Philippa simţi o tresărire 
aproape nesemnificativă, ca un chiţăit de liliac, 
a puterilor dinăuntrul ei, aşa că-şi dori la 
repezeală o lanternă. Lanterna apăru aproape 
imediat. Nu era mare scofală de dorinţă. Nu era 
mare scofală de lanternă. Insă era tot ce 
izbutise Philippa să facă, având la dispoziţie 
doar aşchia subţire de putere de djinn pe care i- 
o mai lăsase Zadie. Altceva - o altă dorinţă mai 
puternică - avusese prioritate şi supsese toate 
puterile de djinn pe care ea şi Zadie le 
fabricaseră la dogoarea flăcării verzi, acum abia 
pâlpâind. 

— Ce s-a întâmplat? întrebă Philippa. 


— Puterea a ieşit din mine înainte s-o pot opri, 
răspunse nefericită Zadie. 

— Da, dar ce s-a întâmplat? 

Zadie clătină din cap. 

— N-a fost vina mea, insistă fata. Trebuie că 
mi-am dorit ceva mai demult. N-a fost decât un 
caz simplu de îndeplinire cu întârziere. 

— Dar ce ţi-ai dorit? întrebă Philippa pe un ton 
imperativ. 

— Nu ştiu, zise Zadie. Am uitat. 

— Mare figură, comentă Groanin, arătând spre 
casetă. 

Flacăra se stinsese şi părea puţin probabil s-o 
mai poată reaprinde. 

— S-a întâmplat ceva, insistă Philippa. Am 
simţit un val de putere. O dorinţă a fost 
îndeplinită. Una destul de importantă. 

— Aăă... cred că ştiu eu ce şi-a dorit, interveni 
Sicky, arătând cu nervozitate spre ceva din 
spatele lor. 

Craniul lui Pizarro nu mai era doar un craniu. 
Devenise mult mai mult decât nişte oase 
îngălbenite şi dinţi ivorii. Se transformase într- 
un bărbat înalt, viguros, gălbejit, în vârstă de 
vreo şaizeci de ani, cu obrajii scofâlciţi şi o 
barbă sură, subţire. Purta un coif vechi din oţel 
şi o platoşă mai degrabă uzată, însă tăişul 
spadei părea să fie suficient de ascuţit. Acest 
neaşteptat rezultat era şi-aşa destul de rău, dar, 
chiar în timp ce priveau, în peştera 


subpământeană începură să apară tot mai mulţi 
conchistadori spanioli şi câteva zeci de cai. 

— E ca şi cum s-ar strânge o armată, remarcă 
Philippa. 

— Naiba să mă ia, exclamă Groanin. Asta era. 
Acum îmi amintesc când şi-a pus dorinţa meliţa 
asta afurisită. Atunci, în grotă, când Xuanaci 
zvârleau cu sulițe după noi. Am auzit-o pe Zadie 
dorindu-şi ca Pizarro, cu întreaga lui armată, să 
fi fost aici, acum, să le dea indienilor ălora o 
lecţie pe care să n-o uite câte zile or mai avea. 
Şi-acum, iată-i. 


Capitolul 12 
Fluieră un pic! 


Ajungând în tabăra părăsită, John îi dădu lui 
Nimrod mesajul de la Virgil McCreeby pe care-l 
luase de la liliacul Zotz, animalul de companie al 
lui Zadie, care stătea tot atârnat de rucsacul ei. 

Nimrod citi mesajul, după care îl citi încă o 
dată. Apoi îl citi şi cu voce tare: 


ZADIE. i 

MIRIAPODELE,  ŢÂNŢARII ŞI  ŞERPII TĂI 
MONSTRUOŞI AU FOST FOARTE APRECIAŢI DE 
NOI ŞI VOR CONTRIBUI CU CERTITUDINE LA O 


31 Give a Little Whistle, cântec celebru inclus în coloana sonoră a 
filmului de animaţie „Pinocchio”, în care greieraşul Jimmy îl sfătuia pe 
Pinocchio ca, atunci când se află în încurcătură, să „fluiere un pic” şi 
să-şi trezească astfel conştiinţa (n. tr.). 


OARECARE ÎNCETINIRE A LUI NIMROD. 

FIREŞTE, ESTE DE AŞTEPTAT CA EL SAU 
DOMNUL VODYANNOY SĂ ÎNFRÂNGĂ ORICE AI 
PUTEA SĂ ARUNCI ÎN CALEA LOR. LA URMA 
URMEI, SUNT DJINNI PUTERNICI. 

TOTUŞI, TULBURAREA CREATĂ DE PROPRIILE 
TALE PUTERI AR TREBUI SĂ FIE SUFICIENTĂ CA 
SĂ POŢI LUA HARTA DE LA DOMNUL 
VODYANNOY. 

SUNT FOARTE UŞURAT AFLÂND CĂ Al IZBUTIT 
SĂ IEI CU TINE LACRIMILE SOARELUI. ÎŢI 
AMINTEŞTI CA ATÂT ELE, CÂT ŞI 

HARTA SUNT ESENŢIALE PENTRU ATINGEREA 
SCOPULUI NOSTRU FINAL. 

VIRGIL MCCREEBY. 


— Vezi? zise John. Ce ţi-am spus eu? 

— Da, fu de acord Nimrod. E dezamăgitor. 

— Dezamăgitor? John ridică din umeri. E puţin 
spus. Totuşi, bănuiesc că asta explică de ce a 
vrut să vină cu noi în expediţie. A lucrat tot 
timpul pentru Virgil McCreeby. 

— Aşa se pare, îl aprobă Nimrod. Ar fi mai bine 
să verificăm dacă harta mai e aici. 

Virgil McCreeby era un mag englez lipsit de 
scrupule şi de principii, cu care John şi Nimrod 
avuseseră de-a face mai demult. În acelaşi timp, 
era şi tatăl lui Finlay McCreeby, înstrăinatul său 
fiu, pe care John îl considera unul dintre cei mai 
apropiaţi prieteni de-ai lui din rândul 


pământenilor. 

John deja scotocea prin rucsacul domnului 
Vodyannoy. 

— Nu mai e, anunţă el. 

— Să sperăm că Frank o are la el, zise Nimrod. 
Oricum, mă tem de tot ceea ce este mai rău. 

Vâri în buzunar mesajul lui McCreeby, după 
care examină cele trei statui din piatră, în 
special picioarele acestora. 

— Mă tem că sunt războinici Xuanaci, fără 
doar şi poate, se pronunţă el în cele din urmă. 
Fiecare dintre ei are câte o cicatrice pe călcâi 
sub forma literei X. Sicky mi-a spus că este 
semnul caracteristic al tribului Xuanaci. Îşi fac 
semnul acesta ca să nu-şi confunde urmele de 
paşi cu cele ale altor oameni pe care ar putea 
să-i urmărească. 

— Înseamnă că trebuie să ticluim un plan de 
salvare, fu de părere John. 

Nimrod nu zise nimic. 

— Sunt vânători de capete. Trebuie să ne 
ducem după ei. 

— Toate la timpul lor, declară Nimrod. Mai 
întâi, trebuie să stabilim motivul pentru care cei 
trei djinni n-au putut să se apere. 

— E simplu, răspunse John, arătând spre 
Hector. Câinele lui Sicky a sfârtecat corturile, 
lăsând să treacă apa în timpul ploii torențiale de 
azi-noapte. S-au udat cu toţii până la piele şi au 
fost, probabil, mult prea îngheţaţi ca să-şi mai 


folosească puterile de djinn atunci când au 
apărut Xuanaci. 

— In timp ce explicaţia ta ar putea fără 
îndoială să fie adevărată în cazul unor dijinni 
imaturi, ca Philippa şi Zadie, comentă Nimrod, 
tot nu explică de ce o persoană cu vârsta şi 
experienţa domnului Vodyannoy n-a izbutit să-i 
apere pe toţi ceilalţi de un atac. Trebuie că i-a 
fost, într-adevăr, extrem de frig, dacă l-au 
părăsit şi pe el puterile de djinn. 

— Aşa e, exclamă John. Ce s-o fi întâmplat cu 
domnul V.? 

— După cum văd eu lucrurile, există trei 
posibilităţi, începu Nimrod. Şi-a părăsit tovarăşii 
de drum. A fost asasinat de cineva. Sau a fost 
neutralizat de cineva. Din moment ce-l cunosc 
pe domnul Vodyannoy ca fiind un djinn 
caracterizat de un anumit curaj şi o anumită 
ingeniozitate, va trebui să resping prima 
posibilitate. Deci rămân celelalte două variante. 
In cazul în care ar fi murit aici, probabil că 
indienii Xuanaci i-ar fi luat capul în chip de 
trofeu şi, desigur, i-am fi găsit trupul. Rămâne 
doar cea de-a treia posibilitate. Aceea că, într- 
un fel sau în altul, domnul Vodyannovy a fost 
neutralizat de Zadie. Poate sperând că astfel va 
putea să-i fure harta. 

Nimrod şi John priviră cu atenţie prin cortul 
domnului Vodyannoy. 

— Poate că a pus o legare de djinn asupra lui, 


în timp ce dormea, presupuse John. 

— Mă tem că nu o legare a fost ceea cea pus 
asupra lui, John, spuse încetişor Nimrod. 
QWERTYUIOP! 

O mănuşă subţire din latex apăru pe mâna 
djinnului mai vârstnic, chiar în timp ce se apleca 
să ridice un mic obiect galben pe care-l 
descoperise sub patul de campanie al domnului 
Vodyannoy. 

— Am o puternică bănuială cum că asta a fost 
ceea ce a pus asupra lui. O broască-săgeată 
veninoasă. Una dintre cele mai ucigătoare 
vietăţi din toată America de Sud. Oricare 
pământean ar fi fost probabil omorât ca urmare 
a contactului epidermic cu creatura aceasta 
măruntă. Şi, cu toate că n-ar fi fost ucis, până şi 
un djinn puternic ca domnul Vodyannoy s-ar fi 
îmbolnăvit grav dacă, aşa cum cred, i-ar fi fost 
plasată pe cap sau pe piept. 

Nimrod puse broasca jos, pe pământ, apoi îşi 
scoase cu precauţie mănuşa. 

— E adevărat, nu-mi prea place mie grozav de 
Zadie, recunoscu John. Mai ales acum, în lumina 
mesajului de la Virgil McCreeby. Dar mi se pare 
greu de crezut ca ea să fi fost în stare de o 
faptă atât de ticăloasă. Adică, ştii, este dintr-o 
familie respectabilă. Dintr-un trib bun. 

— Ceea ce spui este destul de adevărat, zise 
Nimrod. Însă, dacă se va dovedi că Zadie este 
răspunzătoare, sunt convins că va ieşi la iveală 


şi faptul că a acţionat sub influenţa lui Virgil 
McCreeby. McCreeby este, fără putinţă de 
tăgadă, un mag puternic şi un hipnotizator cu 
un talent apreciabil. Hai să-l întrebăm pe 
domnul Vodyannoy. Sunt convins că va fi în 
măsură să ne spună ceea ce vrem să aflăm. 

John privi în jur. 

— Vrei să zici că-i aici? Credeam c-a fost luat 
prizonier, ca şi ceilalţi. 

— Eu nu. 

Nimrod scotoci prin rucsacul domnului 
Vodyannoy şi scoase de-acolo sticla neagră 
Fabergé, ornamentată cu filigran din aur masiv. 

— Îmi închipui că e aici, înăuntru. Pe lampa 
mea, aşa aş proceda în cazul în care o broască 
veninoasă s-ar fi târât peste tot pe mine. Nu m- 
ai mai vedea de fum. Într-adevăr, ar putea fi 
unicul mod de a supraviețui după o întâmplare 
atât de cumplită. 

Nimrod dispăru în interiorul lămpii, în căutarea 
domnului Vodyannoy, lăsându-l din nou singur 
pe John. Auzindu-se încă o dată învinuit de 
distrugerea corturilor, Hector o zbughise prin 
tufişuri. Şi, întrebându-se ce-ar putea să facă de 
unul singur, John începu să cerceteze prin 
rucsacul lui Zadie, sperând că va descoperi şi 
alte mesaje de la McCreeby, iar acestea, la 
rândul lor, ar putea să ofere şi alte indicii în 
legătură cu motivul pentru care îşi trădase 
propriii semeni şi prieteni. Fiindcă John încă nu- 


şi învinsese în suficientă măsură antipatia faţă 
de Zadie încât să accepte ideea că, într-adevăr, 
fusese hipnotizată. 

În timp ce scotocea prin lucrurile lui Zadie, 
tăcerea aceea primitivă fu străpunsă de sunetul 
produs de cineva fluierând cu multă pricepere o 
melodie uşurică, răsunătoare, un sunet uman 
obsedant de captivant şi inspirat, care plutea 
prin luminişul din pădure ca un frumos, văratic 
şi magic descântec. 

John se ridică şi ascultă. Cât de mult îşi dorise 
întotdeauna să poată fluiera astfel! Nu era 
genul de melodie pe care s-o ştie un indian, 
asta era clar. Şi în mod cert nu era vorba de o 
pasăre. Nici măcar o pasăre a paradisului n-ar fi 
putut stăpâni o melodie ca aceea; trebuie să fi 
fost cel puţin nouă note în melodie, iar aceasta 
era fluierată la perfecţie, ba chiar şi cu tremolo. 
Aşadar, cine putea să fie? Sicky? Muddy? Zadie, 
cumva? 

Nu-i venea să rupă vraja captivantei melodii, 
dar, până la urmă, John strigă: 

— Hei! Cine e acolo? 

Minunatul fluierat încetă. 

Ridicând maceta lui Sicky, John şfichiui prin 
câteva tufişuri şi înaintă prin pădure. 

— Hei! repetă el mai tare, de această dată. 
Cine-i acolo? leşiţi şi arătaţi-vă. 

Croindu-şi drum în jurul perimetrului taberei, 
John se întoarse de unde plecase şi, ciulind o 


ureche, ascultă cu atenţie, sperând să audă din 
nou fluieratul. În schimb, tot ce auzi fu zgomotul 
nenumăratelor păsări  ciripind aton, al 
maimuţelor râzând ca hienele, al broaştelor 
scârţâind precum funiile vechi şi al insectelor 
zumzăind ca zeci de jucării mecanice mărunte. 
Ar fi încercat să-şi folosească puterile de djinn, 
numai că nu era capabil să-şi dea seama ce-ar 
trebui să-şi dorească ca să poată determina 
sursa fluieratului. După cum îi plăcea domnului 
Rakshasas să spună: „E lucru sigur, dacă ştii ce 
să-ţi doreşti, ai deja jumătate”. 

să fi fost doar imaginaţia lui? Începea să-şi 
dea seama cât de ciudată era în realitate 
pădurea tropicală şi cum putea să-ţi joace feste 
propria minte: bețe care se dovedeau a fi 
insecte, frunze care se dovedeau a fi şopărle, 
buşteni care se dovedeau a fi aligatori. John 
auzise chiar şi de un peşte numit corvina care 
ieşea la suprafaţa apei să mănânce fructe şi 
scotea un sunet bizar, ca un ciripit. Ascultă din 
nou. Poate că, la urma urmei, fusese o pasăre. 
Unele păsări arătau extraordinar. 

Era chiar atât de greu de imaginat că puteau 
să şi sune extraordinar? Chiar dacă era ziua în 
amiaza mare, John se simţi un pic descumpănit 
de ceea ce auzise. Şi foarte singur. Scutură din 
cap şi începu iar să scotocească în rucsacul lui 
Zadie. 

Nu mai găsi alte mesaje de la McCreeby, ci 


doar un mic carnețel cu foiţă de culoarea 
canarului, pe care Zadie trebuie să-l fi folosit 
pentru scrierea propriilor mesaje şi, chiar pe 
fundul rucsacului, ceva care-i stârni 
curiozitatea. Închise într-un borcan din sticlă 
pentru peltea, doar un pic mai mici ca diametru 
decât capacul, erau trei discuri din aur. John 
deschise borcanul şi, îngenunchind, răsturnă 
discurile pe pământ, după care ridică unul 
dintre ele. Era mai gros decât o monedă de 
douăzeci şi cinci de cenți - cam cât două sau 
trei monede - şi greu. Foarte greu. Rămase să 
le privească o vreme, întrebându-se ce puteau 
să fie. Nu erau monede, nici medalii, nici vase. 
Pe fiecare parte erau chipurile unor bărbaţi 
indieni; unul dintre ei cu un aspect foarte fioros. 
Bănui că erau, probabil, incaşi, însă nu era sigur 
nici măcar de acest lucru. 

— Ai găsit ceva? 

Era Nimrod, întors din vizita lui în interiorul 
lămpii domnului Vodyannoy. 

— Astea erau în rucsacul lui Zadie. 

John îi arătă lui Nimrod carneţelul cu foiţă, 
precum şi cele trei discuri din aur. 

— Interesant, aprecie Nimrod, cântărindu-l în 
palmă pe unul dintre ele. Niciodată n-am dat 
peste un aur atât de greu. Întoarse unul dintre 
discuri pe faţa cealaltă. Supay, zeul incaş al 
morţii, pe o parte, şi Inti, zeul soarelui, pe 
cealaltă. Alt lucru neobişnuit. 


— Ce? întrebă John. 

— Să fie şi soarele şi moartea pe acelaşi 
vestigiu. 

— Păi, soarele dă viaţă, nu? propuse John. 
Aşadar, viaţă şi moarte. Nu sunt exact feţele 
opuse ale aceleiaşi monede? 

— Ceea ce spui e logic, aprobă Nimrod. Dar 
priveşte cum intră un disc în cel de-al doilea şi 
cum intră amândouă în cel de-al treilea. De 
parcă ar fi menite să spună că soarele şi 
moartea sunt unul şi acelaşi lucru. Asta-i ceea 
ce consider neobişnuit. Cred că astea trebuie să 
fie Lacrimile Soarelui pomenite în mesajul lui 
McCreeby. De fapt, incaşii numeau aurul 
„Sudoarea soarelui”. 

— Cred că ştim acum adevărata identitate a 
persoanei care a jefuit Muzeul Peabody din New 
Haven, trase concluzia John. 

— Sigur că da, exclamă Nimrod. S-au furat trei 
discuri din aur, nu-i aşa? Uitasem de asta. 

— N-a fost câtuşi de puţin Manco Capac cel 
care le-a furat. 

— Cred că el voia doar să-şi recapete mumia, 
completă Nimrod. Da, ai dreptate, John, Zadie 
trebuie să fi fost cea care le-a furat. 

Făcu un semn cu capul în spate, spre sticla 
neagră a domnului Vodyannoy. 

— După cum tot Zadie a fost cea care a 
încercat să-l omoare pe domnul Vodyannoy. Mi- 
a spus chiar acum că s-a trezit şi a găsit-o în 


cortul lui. l-a explicat că era somnambulă. 
Domnul Vodyannoy zice că s-a întors în cortul ei 
şi că el n-a mai dat vreo altă atenţie 
incidentului. Însă acum e destul de convins că 
Zadie purta mănuşi. Şi că ea trebuie să fi fost 
cea care i-a pus broasca în pat. 

— Cum se simte? întrebă John îngrijorat. 

— Cu adevărat grav bolnav. 

— N-ar trebui să-l ducem la un spital? 

— Şi ce-ar putea să-i facă? Spitalele sunt 
pentru oameni, John. Nu pentru djinni. Nu, cu 
ajutorul căldurii şi al odihnei, se va reface. In 
cele din urmă. Atunci când un djinn se 
îmbolnăveşte atât de grav, nu prea poţi să faci 
mai multe decât face el însuşi. Va trebui să mai 
rămână aici, în lampa lui, pentru o bună bucată 
de vreme, până când i se va reaprinde forţa 
vitală. Ceea ce ar putea să dureze câteva 
săptămâni. Mă tem că nu-l vom mai vedea în 
cadrul expediției acesteia. 

— Şi harta e la el? 

— Nu. Mă tem că nu. 

— Atunci, trebuie să fie la Zadie. 

— Mă tem că da. Dar sunt destul de convins 
că ea a fost hipnotizată. Nu pot să cred că ar fi 
încercat altfel să-l asasineze pe domnul 
Vodyannoy. Şi, fiindcă veni vorba, nici el nu 
crede. 

— Aşadar, ce-o să facem? întrebă John. Cum o 
să mai găsim drumul spre Portalul Blestemat, 


fără hartă? 

Nimrod îşi ciocăni fruntea. 

— Din fericire, am memorat-o deja. 

— EI, ce uşurare! 

— Tubul pentru mesaje de pe piciorul 
liliacului, zise Nimrod. L-ai păstrat? 

— Sigur. John îl scoase din rucsacul lui şi i-l 
înmână lui Nimrod. 

— Excelent. Nimrod deschise carneţelul cu 
foiţă şi, scoțând un stilou, începu să scrie. O să-i 
trimitem lui McCreeby propriul mesaj. Ca şi cum 
ar fi fost scris de tânăra lui complice feminină. 
Cred că pot reproduce scrisul de mână al lui 
Zadie cu destulă acuratețe. Scrie cu litere mari, 
nu-i aşa? 

— Aşa-i. Cu cerculeţe în loc de puncte şi cu o 
grămadă de bucle dolofane. 

— Este genul de scris care denotă o anumită 
lipsă de încredere, comentă Nimrod. Poate chiar 
un soi de ignoranță imbecilă. Este aproape la fel 
de rău ca atunci când uiţi cu totul să foloseşti 
majusculele. Deşi, fireşte, există şi unele 
alfabete care nu au majuscule. Cel ebraic, de 
exemplu. 

— Uneori face inimioare în locul cerculeţelor. 
Ca şi cum ar fi îndrăgostită de cineva. 

— Chiar? spuse gânditor Nimrod. E, probabil, 
un alt indiciu al faptului că a fost hipnotizată. 

— Ce-ai de gând să-i spui lui McCreeby? 

— Doar că am murit cu toţii, cu excepţia ei. 


Ceva care să-l facă să se simtă prea încrezător. 
Şi că ar trebui să-i spună lui Zadie exact unde 
se află, astfel încât ea să poată veni să-l 
găsească. 

John zâmbi cu gura până la urechi şi, cât timp 
Nimrod scria mesajul, se strădui să nu se 
gândească la faptul că sora lui şi Groanin şi 
Sicky şi Muddy - şi, foarte posibil, Zadie însăşi - 
erau în mâinile indienilor Xuanaci. Vrând să-şi 
menţină moralul ridicat, începu să fluiere. 
Aceeaşi melodie extrem de captivantă pe care o 
auzise doar cu câteva minute mai devreme. 

Nimrod continuă să scrie, dar spuse pe un ton 
dezaprobator: 

— Dragul meu băiat. Nu ţi-a zis Sicky? 
Niciodată în viaţa ta nu trebuie să fluieri în 
pădurea tropicală. Se spune că dacă vreodată 
te-ai apuca să fluieri exact aceeaşi melodie ca 
el Tunchi, atunci el îţi va apărea în faţă şi va 
începe să se joace cu tine în cel mai groaznic 
mod cu putinţă. 

John înghiţi în sec. 

— Cine sau ce este e/ Tunchi? 

— Un spirit care apără pădurea, îi explică 
Nimrod. Un spirit malefic, răutăcios. Ca un fel de 
poltergeist”, aş zice. Numai că mult, mult mai 
rău. Sau, cel puţin, aşa mi s-a spus. Aşa că ai 
grijă, John. Bine? 


32? Fenomen inexplicabil din punct de vedere ştiinţific, care constă în 
deplasarea unor obiecte, aparent de către un spirit nevăzut (n. tr.). 


Nimrod îşi ridică privirea. 
— John? 
Numai că John dispăruse. 


i Capitolul 13 
Intoarcerea cuceritorilor 


Groanin avusese dreptate atunci când 
afirmase că Francisco Pizarro se întorsese la 
viață împreună cu întreaga lui armată. Din 
cauza neglijentei dorințe a lui Zadie, peştera 
subterană în care grupul compus din Philippa, 
Groanin, Zadie, Sicky şi Muddy se refugiase 
după evadarea din prizonieratul indienilor 
Xuanaci se umpluse acum cu o sută şaizeci şi 
opt de bărbaţi înarmaţi, şaizeci şi doi de cai şi 
vreo câţiva preoţi romano-catolici. Era exact 
numărul oamenilor şi al cailor (şi al preoţilor) cu 
care Pizarro cucerise imperiul incaşilor, în luna 
septembrie a anului 1532. 

Spaniolii nu păreau să aibă nevoie de lumină. 
Se descurcau prin întuneric, fiindcă din întuneric 
veniseră. Şi deja dădeau impresia că au de 
gând să împlinească şi cea de-a doua parte a 
dorinţei lui Zadie, aceea de a le da o lecţie 
indienilor Xuanaci. Din moment ce nu exista 
decât un singur soi de lecţie pe care aceşti 
neînfricaţi soldaţi fuseseră vreodată capabili s-o 
dea cuiva, iată-i  ascuţindu-şi spadele şi 
strângându-şi cataramele armurilor, cu evidenta 


intenţie de a repeta întreaga poveste brutală a 
zdrobirii incaşilor. Numai că, de data aceasta, 
indienii Xuanaci urmau să fie trecuţi prin tăişul 
spadelor. Nimeni nu avea nicio urmă de îndoială 
asupra rezultatului. Mica şi jigărita oaste a lui 
Pizarro înfrânsese cu uşurinţă o armată de o 
sută de mii de incaşi, motiv pentru care părea 
puţin probabil ca vreo câteva sute de indieni 
Xuanaci să se descurce mai bine. 

— Trebuie să-i oprim, îi zise Philippa lui Zadie. 
Sărmanii indieni Xuanaci nu au nicio şansă în 
fața asasinilor ăstora. Vor fi masacrați. Exact ca 
incaşii. 

Zadie pufni în râs. 

— Sărmanii indieni Xuanaci? Philippa! Alo! Nu- 
i venea să creadă. Sărmanii indieni Xuanaci, aşa 
cum îi numeşti tu, aveau de gând să hrănească 
peştii piranha cu noi. Xuanaci sunt unii şi aceiaşi 
cu cei care i-au micşorat capul sărmanului 
Sicky, cât timp încă-l avea pe umeri. 

Zadie îşi întoarse privirea spre Sicky de parcă 
ar fi vrut să-i caute sprijinul. 

— Spune-i tu, Sicky. Spune-i ce simţi pentru 
Xuanaci. 

Sicky îşi scărpină ţeasta micşorată. Fără 
îndoială, indienii Xuanaci fuseseră cei care i-o 
micşoraseră. 

— Bolnav, zise el. Mă simt bolnav pentru ce au 
făcut ei lu' bietu' Sicky, sigur. 

Insă nu era răzbunător din fire. Şi acum, că se 


gândea mai bine, putea să vadă că o competiţie 
între spaniolii acoperiţi de armuri din cap până- 
n picioare şi indienii pe jumătate goi ar fi fost 
una extrem de inegală. 

— Xuanaci este popor sălbatic, asta-i corect. 
Dar aşa erau şi Jivaro. Şi, înaintea lor, 
Prozuanaci. Toţi indienii din Oriente? sunt 
destul de sălbatici, într-un fel sau în altul. Dar 
Xuanaci sunt doar oameni ignoranţi. Nu merită 
să ia bătaie de la o gaşcă de conchistadori, cum 
au păţit incaşii ăia. 

Trebuie să vorbeşti cu Pizarro ăsta, do'n'şoară 
Zadie, şi să-l convingi s-o lase baltă cu Xuanaci. 

— Ei bine, n-o să vorbesc, se împotrivi cu 
fermitate Zadie. Bine or să le facă spaniolii 
indienilor ăştia Xuanaci, dac-or să le tragă 
câteva şuturi în fund. 

— După cum arată, observă Groanin, cred că 
gaşca asta are în plan ceva mai mult decât nişte 
şuturi în fund. Sunt puşi pe treabă. Urâtă 
treabă. Priviţi. 

— Exagerezi, ripostă Zadie. Ca de obicei. 

Întreaga armată, inclusiv Pizarro, era acum 
îngenuncheată, primind binecuvântarea 
preoţilor, pentru ca ceea ce se pregăteau să 
facă să fie privit cu ochi buni de Dumnezeu. 

— Asta se-ntâmplă de fiecare dată înainte ca 


33 Regiune din estul Ecuadorului, cuprinzând coastele estice ale 
Anzilor  ecuadorieni şi regiunile pădurii tropicale din bazinul 
Amazonian, cu o suprafaţă de circa 130.000 km? (n. red.). 


o gaşcă de oameni să se ducă să masacreze o 
altă gaşcă, adăugă Groanin. Se conving că asta- 
i voinţa lui Dumnezeu sau altă chestie de genul 
asta. Dacă vreţi să-mi ştiţi părerea, Dumnezeu 
nu vrea să aibă nimic de-a face cu oamenii care 
omoară alţi oameni în numele Său. 

— Domnul Groanin are dreptate, Zadie, îl 
susţinu Philippa. Trebuie să facem ceva. 

— Cum ar fi? întrebă Zadie pe un ton răstit. 

— Tu ne-ai băgat în încurcătura asta, zise 
Philippa. Tu trebuie să ne scoţi din ea. 

Zadie scutură din cap cu încăpățânare. 

— Cum vreţi, spuse ea. Dar eu cred că faceţi 
prea mult caz de toate astea. Nu mi-am dorit 
niciun masacru. Doar să le dea cineva o lecţie 
vânătorilor ăstora de capete, atâta tot. 

Philippa clătină din cap, evident exasperată de 
cealaltă fată djinn şi regretând acum amarnic c- 
o invitase să vină cu ei în expediţie. John 
avusese dreptate. Putea să-şi dea seama de 
asta. Data viitoare - presupunând că va mai 
exista o dată viitoare - avea de gând să-şi 
asculte fratele geamăn. 

— Foarte bine, zise ea. O să vorbesc eu cu el. 
De îndată ce-şi vor termina rugăciunea. 

Philippa nu vorbea spaniola şi se cam îndoia 
că, înainte să moară, Pizarro vorbise vreodată 
engleza. Cu toate acestea, recenta ei întâlnire 
cu o reîncarnare a exploratorului italian Marco 
Polo o convinsese că asta n-avea să constituie o 


problemă. „Moartea este cel mai important 
paşaport pe care l-ai putea obţine”, îi spusese 
Marco  Philippei. „Atunci când mori, toate 
misterele se  dezleagă. Inclusiv misterul 
reprezentat de cum funcționează limba 
engleză.” 

Bătrânul conchistador se înclină politicos în 
clipa în care Philippa se prezentă în fața lui. 

— Señorita, spuse el, sunt profund onorat. 

Vorbea încet, dar cu fermitate, precum cineva 
obişnuit să fie ascultat fără crâcnire, dar şi uşor 
peltic. 

Philippa zâmbi şi se înclină la rândul ei. 

— Don Francisco, zise ea, alegându-şi cu grijă 
cuvintele, fiindcă un „don” era, la spanioli, un 
soi de cavaler. Numele dumneavoastră este 
unul faimos. Poate cel mai faimos din întregul 
Peru. Şi, desigur, este un nume foarte faimos 
în... ăăă... în istorie. 

Pizarro se înclină din nou. 

— Ascultaţi, continuă Philippa. Mă tem că a 
fost o greşeală. Fireşte, este în întregime vina 
noastră şi vă rog să fiți atât de bun încât să 
acceptaţi cele mai sincere scuze, dar, ştiţi, 
lucrurile stau cam aşa: nu vi se cere să le daţi o 
lecţie indienilor Xuanaci, la urma urmei. De fapt, 
ne-ar face mare plăcere dacă v-aţi întoarce de 
unde aţi venit. Şi i-aţi lăsa în pace. 

— Nu înţeleg, se împotrivi Pizarro. A fost pusă 
o dorinţă, nu-i aşa? În mod cert nu ne-am fi 


întors neinvitați. 

— Da, aşa e, recunoscu Philippa. Dar a fost o 
dorinţă formulată de cineva care nu s-a gândit 
şi la consecinţe. Până şi djinnii comit greşeli. 

— lertat să-mi fie, dar o dorinţă rămâne o 
dorinţă. După cum văd eu lucrurile, o dorinţă 
este ca şi cum ai turna un vin bun pe pământ. 
Când ai făcut deja acest lucru, îţi este greu să-l 
mai torni înapoi în sticlă. Sincer, señorita, mi-ar 
face plăcere să vă fac voia, dar, cu tot regretul, 
nu pot. Ridică din umeri. Desigur, în afara 
cazului în care vă veţi dori asta. Atunci ar fi cu 
totul altceva, din moment ce sunteţi djinn. 

— Dar eu chiar mi-o doresc, insistă Philippa. 
Chiar foarte mult. Cu toţii ne-o dorim. 

Pizarro privi în jur pentru o clipă, după care 
ridică iarăşi din umeri. 

— Totuşi, eu şi oamenii mei suntem încă aici, 
nu? lertat să-mi fie, o, mare djinn, dar, dacă v- 
aţi fi dorit cu adevărat, presupun că n-am mai fi 
aici. Propria voastră putere ar face să dispărem. 
Nu? 

— A, exclamă Philippa. Bine zis. Daţi-mi voie 
să vă explic. Vedeţi, djinnii sunt făcuţi din foc şi, 
din moment ce e puţin cam frig aici, jos, nu am 
avut cum să ne încălzim destul încât să ne 
recăpătăm complet puterile. De fapt, am fost 
nevoiţi să dăm foc casetei în care se afla craniul 
dumneavoastră, ca să ne încălzim mâinile 
destul cât să ne punem o dorinţă. Care a ieşit 


rău, după cum cred că v-am explicat. Prietena 
mea a vorbit prea repede, înţelegeţi? Este 
adevărat, indienii Xuanaci sunt un popor 
supărător şi neplăcut, dar nu le vrem cu 
adevărat răul. Tot ce vă rog este să mai 
aşteptaţi puţin înainte de a întreprinde ceva, ca 
să zic aşa, drastic. 

— Vreţi să spuneţi, înainte de a le da o lecţie? 

Tonul lui Pizarro suna rezonabil. 

— Da, exact, zise Philippa. Ştiam c-o să 
înţelegeţi. Vă promit că, de îndată ce ne vom 
recăpăta puterile, ne vom dori ca lucrurile să 
reintre în normal şi... 

— Îmi pare rău, o opri Pizarro, dar ar trebui cu 
toţii să ştiţi că o dorinţă nu poate fi revocată 
decât pe calea firească. Printr-o a doua, o a 
treia sau o a patra dorinţă. 

— Da, în mod normal aşa e, nu se lăsă 
Philippa. Dar, vă rog, n-aţi putea face o 
excepţie? Măcar de data asta. 

— Draga mea señorita, spuse Pizarro, aproape 
cu blândeţe. Nu eu sunt cel care face regulile. 
Voi le-aţi făcut. Sau, mai bine zis, neamul vostru 
le-a făcut, acum mulţi ani. Am dreptate sau nu? 

Philippa bătu exasperată din picior. 

— Of, ia ascultați, doar nu aveţi cu adevărat 
de gând să faceţi rău cuiva, nu? 

— Aceasta este procedura normală în astfel de 
situaţii, răspunse Pizarro. 

— Cum adică, pe toţi? interveni Groanin. 


— Da. 

— Nu e cam excesiv? 

— Ba sigur că da. Cu certitudine. Şi-acum, să 
mă iertaţi. Trebuie să mă întorc la oamenii mei. 
Avem o misiune de îndeplinit. 

— Staţi o clipă, zise Philippa, într-o ultimă 
încercare disperată. Dacă le daţi o lecţie pe care 
să n-o uite toată viaţa, atunci înseamnă că nu 
puteţi să-i ucideţi pe toţi, nu? Adică, vor fi în 
măsură să nu uite doar dacă măcar unii dintre 
ei vor rămâne în viaţă şi, în concluzie, vor fi 
capabili să-şi amintească. Nu sunteţi de acord? 

— Aici aveţi dreptate, o aprobă Pizarro. În 
acest caz, ne vom asigura că-i vom lăsa pe 
câţiva în viaţă. 

— Măcar femeile şi copiii, preciză Philippa. 

Pizarro păru şocat. 

— Señorita, răspunse el, doar nu suntem 
barbari. 

Philippa îi întoarse spatele. 

— Eu auzisem altceva, bombăni ea. 

— Şi-acum? întrebă Groanin. 

— Trebuie să ajungem din nou la suprafaţă, la 
căldură, cât mai curând posibil, hotări Philippa. 
Ca să împiedicăm un masacru. 

Dar caii deja porniseră înapoi, urcând scara 
naturală a peşterii şi blocând calea pe care 
veniseră Philippa şi ceilalţi. Era limpede că 
urmau să fie nevoiţi să găsească un alt drum de 
ieşire din peşteră. Philippa ridică mica lanternă. 


— Haideţi, spuse ea  mohorâtă. N-avem 
absolut deloc timp de pierdut. 

Zadie înşfăcă torţa încă aprinsă. Ea avea alte 
idei, mai egoiste, despre ce era de făcut în 
continuare. 


Philippa o apucă de mână pe Zadie şi o trase 
după ea în cel dintâi coridor care le oferea o 
cale de ieşire din peşteră. 

Zadie nu ajunse prea departe când îşi smulse 
mâna din cea a Philippei şi rămase nemişcată 
ca o stalagmită. 

— Eu nu merg, anunţă ea. Habar n-aveţi 
încotro vă îndreptaţi. Drumul ăsta ar putea să 
nu ducă absolut nicăieri. 

Philippa îndreptă fasciculul lanternei înainte. 
Lumina deranjă câteva zeci de lilieci, care se 
repeziră spre ei într-o formaţie strânsă. Se 
aruncară cu toţii în genunchi. 

Cu toţii, exceptând-o pe Philippa. Dincolo de 
duhoarea râncedă a excrementelor de lilieci de 
pe podeaua cavernei, simţea o briză răcoroasă 
de aer proaspăt mângâindu-i faţa. 

— Eu nu cred, zise ea. Simţi briza pe faţă? 
Trebuie să fie o altă cale de ieşire. Sunt 
convinsă de asta. Ai încredere în mine, Zadie. 

— Te înşeli amarnic la faza asta, Philippa. Uite 
ce e, eu mă întorc cu ei. Cu Pizarro şi cu 
oamenii lui. Pe drumul pe care am venit. O s- 
ajung înapoi la soare şi o să-mi recapăt puterile, 


în timp ce voi o să bâjbâiţi de colo-colo, ca o 
adunătură de cârtiţe proaste. 

— Nu se poate să te duci cu ei, se împotrivi 
Philippa. 

— Uite ce e, începe să mă apuce claustrofobia 
tot stând aici, ăsta-i adevărul adevărat. O să-mi 
ies din minţi dacă n-o să mă văd afară cât mai 
curând. 

Era adevărat. Toţi  djinnii suferă de 
claustrofobie, care li se trage de la faptul că unii 
dintre ei au stat ani de-a rândul prizonieri în 
lămpi sau sticle vechi. Dar, desigur, mai era un 
motiv pentru care Zadie îşi dorea să ajungă 
înapoi la suprafaţă, alături de Pizarro şi de 
spaniolii lui. Acum, că avea la ea harta indicând 
drumul spre Portalul Blestemat, voia să ia 
legătura cu expediţia lui Virgil McCreeby cât mai 
curând cu putinţă. Adevărat, nu avea şi 
Lacrimile Soarelui, dar asta era situaţia. 
Discurile de aur rămăseseră în rucsacul ei, în 
tabără. Totuşi, bănuia că McCreeby va şti ce e 
de făcut în această privinţă. La urma urmei, era 
mag. lar magii sunt, înainte de toate, inventivi. 

— Trebuie să rămâi cu noi. Să pled de una 
singură? Nu e deloc o idee bună, Zadie. 

— la să vezi, răspunse Zadie, dispărând în 
penumbră. Ultimul cuvânt pe care-l mai auziră 
în urma ei fu „Scuze”. 

— Las-o să se ducă, zise Groanin. 

— Zadie, întoarce-te, o rugă Philippa. 


Numai că Zadie deja dispăruse. 

Cu părere de rău, Philippa se lăsă zorită de 
Groanin, care era mult prea diplomat încât să 
spună ce gândea cu adevărat, anume că se 
bucura destul de tare că Zadie plecase. 

Ajunseră îndată într-o altă grotă, în care un 
firişor de apă se scurgea într-un bazin încrustat 
cu un soi de omletă din cristale galbene, 
sclipitoare: aceleaşi cristale galbene care 
acopereau pereţii şi solul. Apa din bazinul de 
cristale era fierbinte. Fierbinte ca o cană cu 
cafea. Dar nu era destulă acolo încât să-i redea 
Philippei puterile de djinn. Aşa că doar băură 
puţin din ea, aparent fără să resimtă un efect 
nefavorabil, după care traversară o bordură 
strâmtă, care ducea spre unica ieşire din 
peşteră, înghesuindu-se de-a lungul unui coridor 
întunecos, în profunzimile secrete ale grotelor. 

În tot acest timp, briza pe care o simțeau pe 
feţe devenise tot mai puternică, aşa încât 
senzaţia că se află pe drumul cel bun se 
accentuă la rândul ei. In cele din urmă, ajunseră 
la un fel de puț circular, cu diametrul de 
aproximativ cincisprezece metri, din care se 
înălța, din adâncurile pământului, un violent 
curent de aer fierbinte, sulfuros, ieşind printr-un 
fel de coş înalt spre un punctuleţ de lumină 
palidă, aflat deasupra capetelor lor. Instinctiv, 
Philippa bănui că putea să fie chiar puţul prin 
care Manco Capac, împreună cu cei şapte fraţi 


şi surori djinni, ieşise dintr-o lume construită de 
djinni ca să-i cârmuiască pe incaşi, cu multe 
secole în urmă. Dar nu exista vreo cale de 
traversare a puţului. Şi se părea că nu vor avea 
de ales şi vor trebui să se întoarcă pe drumul pe 
care veniseră. 

— De aici vine briza ta, trase concluzia 
Groanin. Şi mai departe nu se poate merge. 
Oftă. Bănuiesc că va trebui să ne întoarcem. 
Zâmbi. Nu e vina dumitale, domnişoară, îţi zic 
eu, nu-i vina dumitale. Cu toţii am crezut că 
asta ar fi ieşirea. Nu-i aşa, Muddy? 

— Sigur că da, îl susţinu Muddy. 

— Zadie a avut dreptate, recunoscu Philippa. 
Am coborât prin grotele şi culoarele astea ore în 
Şir. 

Îşi ridică privirea spre punctuleţul luminos, 
vârful hornului aflat deasupra capetelor lor. 

— Bănuiesc că acolo sus e nivelul solului. 

— Cre' că, spuse Sicky. 

— Cât de departe ai zice că e? 

Sicky îşi strânse buzele pungă şi, lăsându-şi 
pe spate capul micuţ de pe umerii săi enormi, 
răspunse: 

— Ar putea să fie o sută cincizeci de metri, ar 
putea să fie două sute. Ar putea să fie mai mult. 
Cale lungă, oricum. Lungă, lungă de tot. 

Privi în jur spre pereţi, apoi sfărâmă în mâini o 
bucată de rocă galbenă. 

— Nici de urcat nu-i rost. 


Azvârli cu violenţă piatra pe deasupra puţului. 
Aceasta nu zbură nici măcar un metru înainte ca 
jetul de aer fierbinte emanat din puț s-o poarte 
mult deasupra capetelor lor, scoţând-o afară 
prin horn. 

Asta îi dădu Philippei o idee. 

— Am văzut mai demult un film la televizor, 
începu ea. Era despre un tip care-şi spunea 
săritor BASE:%. Sărea cu paraşuta de pe clădirile 
foarte înalte din oraşe ca New York. Plonja în gol 
pe străzi. Uneori, plonja în uriaşe gropi din 
pământ. Aşa că mă gândeam c-ar merge să 
facem acelaşi lucru. Numai că, în loc de un 
plonjon în gol, ar fi mai degrabă un zbor spre 
cer. Cu alte cuvinte, să mergem în sus, nu în 
jos. 

— Vrei să spui, să sărim în puţul ăla, fără 
paraşută? 

— Da. Numai că n-o să prea sărim în put. Va fi 
vorba mai degrabă despre o săritură în curentul 
de aer fierbinte care iese din el şi, cu ajutorul 
lui, ne vom ridica până sus, prin horn. 

— Eşti nebună, zise Groanin, aşezându-se pe o 
piatră mare, galbenă. 

— Nu prea cred. Aerul cald se ridică. Şi-o să 
ne ridice şi pe noi. 

— O spui de parcă n-am fi mai grei decât o 
34 Numele de BASE constituie o abreviere de la buildings, antennas, 
spans and earth (clădiri, antene, lonjeroane şi pământ), cele patru 


categorii de puncte de lansare a săritorilor, ultimele două fiind 
reprezentate de poduri şi, respectiv, de faleze şi cascade (n. tr.). 


mână de frunze, domnişoară, insistă Groanin. 
Eu însumi cântăresc mai mult de o sută de 
kilograme. Aş vrea să văd eu curentul ăla de aer 
care să mă arunce în sus ca pe-o băşicuţă. 

— Cred că-l şi vezi chiar acum, domnule 
Groanin, îl contrazise Philippa. Dar pun pariu că 
bolovanul pe care stai trebuie să cântărească şi 
el ceva. Ce-ar fi să-l aruncăm în jetul de aer şi 
să vedem ce se-ntâmplă cu el? 

— Bună idee, o susţinu Muddy. 

— Eşti nebun, îl repezi Groanin pe Muddy. la 
zi, Sicky, cum te face să te simţi ideea asta a ei? 

— Bolnav, răspunse Sicky. Bolnav la stomac. 
Totuşi, mai bine-ar fi să aruncăm mai întâi 
piatra în jetu' de aer şi-apoi să ne gândim dacă-i 
altă cale de ieşire d-aici. Experimentu' întâi, 
cum zice ea. Apoi discuţiile în contradictoriu. 
OK? Aşa-i ştiinţific. 

— Eu n-o fac, se încăpăţână Groanin. Cu toate 
acestea, se ridică şi, împreună cu Sicky, cără 
bolovanul galben pe potecă, până la marginea 
puţului. Piatra asta-i caldă, să ştiţi, comentă el. 

— Şi belşug de grea, adăugă Sicky. 

— Mda, da' cât de grea? Groanin scoase un 
mormăit din cauza sforţărilor făcute cu mutarea 
bolovanului. Asta-i întrebarea de şai'ş'patru de 
mii de dolari”. 

35 Aluzie la un foarte popular show de televiziune cu titlul The 64,000 
Challenge („Provocarea de 64.000 de dolari”), difuzat în Statele Unite 


ale Americii în anii 1955-1958. Pe vremea aceea, premiul era cel mai 
mare oferit la vreun concurs televizat, motiv pentru care expresia 


— Mai scumpă de-atât, aş zice, interveni 
Muddy. Ar fi dat şi el o mână de ajutor, dar nu 
încăpeau trei persoane pe potecă. Mult mai 
scumpă, chicoti el. Oricum, viaţa mea-i mai 
scumpă. 

— Stânca asta are pe puţin cincizeci de kile, 
aprecie Sicky. 

Sicky, chiar dacă avea capul neobişnuit de 
mic, nu suferea de vreun beteşug în privinţa 
capacităţii de a aprecia greutatea lucrurilor. 

— Cel puţin, fu de acord Groanin. Bine, atunci. 
Ducă-se. 

Groanin şi Sicky legănară bolovanul pe muchia 
puţului, începând să-şi ia avânt. 

In clipa imediat următoare, cei doi bărbaţi 
azvârliră în puț bolovanul galben şi apoi priviră 
uimiţi cum jetul de aer fierbinte îl aruncă în sus 
de parcă ar fi fost o alice oarecare în butoiaşul 
unei arme BB*. 

— Cred că asta a răspuns îndoielilor dumitale, 
Groanin, constată Philippa. 

— Eu tot nu fac asta, zise el. Nu mi-a plăcut 
niciodată să sar din avion cât timp am fost în 
armata britanică. Chiar dacă aveam o afurisită 
de paraşută în spinare. 

— Vrei să spui că ai mai făcut chestii de genul 
ăsta şi până acum? se miră Philippa. 

„întrebare de şaizeci şi patru de mii de dolari” a ajuns sinonimă cu o 
întrebare-cheie, de maximă importanţă (n. tr.). 


36 Numele sub care este cunoscut un tip de armă cu alice, folosit la 
vânătoarea de păsări (n. tr.). 


— Chestii de genul ăsta? Nu, domnişoară, 
zâmbi mânzeşte Groanin. Acolo de-abia dacă 
era primejdios. Aici, e nebunie curată. Eu nu-s 
decât un majordom englez, nu un blestemat de 
aventurier. Ştii ce? Să presupunem că aerul ne 
izbeşte de pereţii hornului. Am putea să ne 
pierdem cunoştinţa. Şi ce-o să se-ntâmple după 
ce ţâşnim din horn? Cât de sus o s-ajungem 
pân’ să între în acţiune gravitația? Am putea să 
cădem peste orice. Şi oriunde. Am putea să ne 
pomenim rătăciţi prin jungla amazoniană. Sau 
leşinaţi în vârful unui copac foarte înalt. 

— Uiţi ceva, îl opri Philippa. Eu sunt djinn. Din 
clipa în care o să fiu la soare, o să-mi recapăt 
puterile. 

— Nu-ţi pun cuvântul la îndoială, domnişoară, 
argumentă Groanin. Dar dacă tot mai plouă? 
Sub bolta copacilor nu găseşti prea mult soare. 
Ar putea să treacă mai multe ore până... 

— Eu o să-ncerc, îl întrerupse Sicky. 

— Şi eu, îl secondă Muddy. 

Philippa ridică din umeri, ca şi cum ar fi spus 
„ŞI eu”. 

Groanin mormăi întunecat: 

— În mod sigur n-o să rămân aici, de unul 
singur. 

— Dac-ai mai sărit cu paraşuta şi înainte, îl 
îndemnă Philippa, atunci poate că ne vei 
demonstra cea mai bună metodă de a face asta. 
Adică metoda cea mai bună de a efectua 


săritura. 

Groanin încuviinţă. 

— Prea bine, domnişoară. Presupun că cel mai 
bine ar fi să facem saltul din alergare. Să ne 
lansăm până în centrul jetului de aer, astfel 
încât să nu ne pomenim izbiţi de pereţi, în timp 
ce zburăm ca săgeata prin horn. 

Işi flutură arătătorul spre Sicky, apoi spre 
Muddy. 

— De îndată ce-o să atingeţi jetul de aer, 
trebuie să vă aruncaţi brațele şi picioarele în 
lături, în formă de stea, astfel încât aerul să 
cuprindă cât mai mult cu putinţă din suprafaţa 
corpului. 

— Cine-o să fie primul? se interesă Sicky. 

— Eu, anunţă curajoasă Philippa, în timp ce-şi 
punea ochelarii la loc sigur, în buzunar. La urma 
urmei, a fost ideea mea. Plus că am putea să 
avem noroc. Să fiu azvârlită drept în sus şi să 
ajung într-un fascicul de raze de soare fierbinţi 
şi să-mi revină puterile înainte să ating 
pământul. 

— S-au văzut şi lucruri mai neobişnuite decât 
ăsta, comentă Groanin, după care adăugă, în 
sinea lui, că probabil nu era deloc aşa. 

Philippa făcu mai mulţi paşi înapoi pe cărare şi 
se pregăti să pornească în fugă. Niciodată nu 
fusese prea grozavă la săritura în lungime. 
Punctul ei forte era gândirea, acesta fiind unul 
dintre motivele pentru care ultimul ei gând 


înainte de a sprinta spre puţul căscat fu să se 
întrebe ce anume erau cristalele galbene 
încrustate pe pereţii grotei şi să-şi vâre o 
mostră în buzunar, ca să o poată examina mai 
îndeaproape dacă avea să supravieţuiască. In 
ultima clipă, exact în timp ce sărea, Philippa îl 
auzi pe Sicky strigând şi-l zări pe Groanin 
fluturându-şi braţele ca şi cum ar fi zorit-o şi 
plutea deja prin aer în momentul în care-şi dădu 
seama că, de fapt, strigau la ea să se oprească. 
Era lesne de înţeles de ce. Curentul se aer se 
oprise. Pentru o secundă  înfiorătoare, 
provocatoare de infarct, Philippa atârnă în aer 
deasupra puţului, în loc să fie propulsată în sus, 
pe horn. 
Apoi începu să se prăvălească. 


Capitolul 14 
El Tunchi 


Timp de câteva minute, absolut sigur de faptul 
că nu el fusese cel care dispăruse în neant, ci 
Nimrod, John rătăci în jurul taberei pustii, 
strigându-şi unchiul şi ciopârţind cu maceta 
arboretul des. Se întreba dacă dispariţia lui 
Nimrod fusese una autoprovocată sau era 
implicată o forţă exterioară. Nimrod nu era 
genul de unchi care să dispară fără să spună 
nimănui nimic. Aproape imediat, John auzi din 
nou fluieratul şi, de data aceasta, avu grijă să 
nu-i mai răspundă fluierând la rândul lui, prea 
puţin conştient de faptul că era deja prea târziu, 
fiindcă urgia lui e/ Tunchi se abătuse acum 
asupra tânărului său cap. 

De data aceasta, putu să urmărească sursa 
fluieratului, care devenea tot mai puternic pe 
măsură ce John se afunda în pădure. Nu-i era 
teamă. La urma urmei, era djinn şi, în clipa în 
care ajunse într-un luminiş scăldat în razele 
soarelui, îşi simţi puterile sporite. Nu-i fu deloc 
teamă nici măcar atunci când, în cele din urmă, 
dădu cu ochii de  înfricoşătorul autor al 
fluieratului melodios. 

Bărbatul purta un pled murdar din blană în 
jurul taliei groase, iar părul său negru era lung 
şi lăţos. Partea de sus a feţei îi era vopsită cu 
negru, iar cea de jos, cu alb. Partea de sus se 


distingea prin faptul că nu avea decât un singur 
ochi. 

Partea de jos se remarca în principal prin 
faptul că individul ţinea în gură capul unei 
şopârle vii, în timp ce restul trupului şi al cozii 
alb cu negru al reptilei îi era înfăşurat în jurul 
gâtului, precum un colier. Părea că fluieră prin 
intermediul capului şopâărlei şi, după cum John 
avea să descopere foarte curând, aşa şi vorbea. 
Într-adevăr, părea că, de fapt, şopâria îl 
conducea pe om. Şi cea mai mare ciudăţenie 
dintre toate era cântecelul acela săltăreţ - 
destul de nepotrivit cu înfăţişarea omului - care 
continua să fie fluierat prin gura şopărlei. 

— Fluieri extrem de bine, aprecie John. Pentru 
o şopârlă. 

Şopârla se opri din fluierat. 

— Fluier splendid de bine pentru oricare fiinţă, 
răspunse şuierător. 

— Şi e o melodie drăguță, continuă John. 

— Mama ta nu ţi-a spus niciodată, întrebă 
şopârla pe un ton poruncitor, să nu fluieri într- 
un teatru? Sau pe o corabie? Sau într-o casă, 
caz în care îl inviţi pe diavol înăuntru? Şi, mai 
presus de orice, să nu fluieri într-o pădure 
tropicală? 

— Nu, mărturisi John, nu mi-a spus niciodată. 
Dar, în definitiv, mama mea nu e ca toate 
mamele. De fapt, nu e nici măcar ca mama 
mea. Cel puţin nu de când a început să arate ca 


altcineva. 

— Vorbeşti fără sens, băiete, şuieră omul- 
şopârlă. 

— E o poveste lungă, zise John. Poate altă 
dată. 

— Nu pari să-ţi fie teamă de mine. 

— Nu-mi e, răspunse John, ridicând din umeri. 
Ce treabă e asta, să-l faci pe unchiul meu 
Nimrod să dispară aşa? 

— N-a dispărut el. Tu ai dispărut. 

— Ei bine, atunci cine eşti tu, de faci oamenii 
să dispară aşa? 

— Eu sunt e/ Tunchi. Un şaman. Ecoul spiritual 
al unui vraci care şi-a dat ultima suflare în 
pădurea tropicală, fiind torturat până la moarte 
de  conchistadorii spanioli acum vreo cinci 
secole. Căutau aur, fireşte. Şi, gândindu-se că 
se vor îmbogăţi cu toţii, le plăcea să fluiere. 
Fluierau până şi când mă torturau pe mine. 
Nimeni n-a mai fluierat vreodată în America de 
Sud înainte să apară ei. De-atunci încoace, am 
fost aici ca să-i pedepsesc pe toţi cei care, 
asemenea lor, îndrăznesc să fluiere în junglă. E 
răzbunarea mea. 

— Dar eu nu sunt ca ei. Şi, acolo de unde vin 
eu, oamenii fluieră atunci când sunt bucuroşi. 
Cred că e foarte urât din partea ta să te răzbuni 
pe oameni pentru că fac un lucru atât de 
obişnuit. 

— Cine eşti tu, să-mi spui mie ce pot şi ce nu 


pot să fac? 

— Numele meu este John Gaunt. Şi fac parte 
dintr-o expediţie de căutare a oraşului pierdut, 
Paititi. Şi de salvare a lumii de marea 
distrugere. De Pachacuti. 

— Nu-mi pasă câtuşi de puţin de asta, John 
Gaunt. Singurul lucru de care-mi pasă este 
răzbunarea mea. 

Rânji oribil. 

— Mai întâi şi-ntâi, o să-ţi sfredelesc o gaură în 
cap. După care o să-ţi sug tot creierul. Şi, pe 
urmă, o să-ţi folosesc craniul gol pentru o notă 
la orga mea. 

— Adică o orgă cu ţevi? Dintr-o biserică? 

— Întocmai. Numai că, în locul ţevilor, eu 
folosesc cranii omeneşti. Orga mea are şaizeci 
şi una de note şi cinci octave. Vrei s-o vezi? 

John ridică imperturbabil din umeri. 

PR Sigur. 

Il urmă pe e/ Tunchi până la o colibă mică din 
pădure, unde zări cel mai ciudat instrument 
muzical din câte văzuse vreodată. 

— Cele cinci claviaturi sunt confecţionate din 
coame şi oase provenite din părţile locului, îi 
explică mândra e/ Tunchi. Coli de jaguar şi 
coame de antilopă. Mecanismele sunt din 
vertebre de tapir. Pedalele sunt din tibii 
omeneşti. Învelişul ţevilor este făcut din armuri 
scoase de pe trupurile numeroşilor 
conchistadori morţi. Blestemaţi să fie cu toţii. ŞI, 


desigur, după cum observi, ţevile însele sunt 
cranii omeneşti, aranjate după timbra şi 
înălţime a notei, în şiruri, dispuse vertical pe o 
cutie de rezonanţă care, în realitate, nu este 
decât o ladă din lemn plasată deasupra unei 
vechi gropi din pământ, de unde urcă aer 
fierbinte. Sunt tare multe astfel de gropi în 
partea asta a junglei. Când vântul suflă prin 
ţevile astea, face un zgomot cu adevărat 
infernal. 

El Tunchi se aşeză şi începu să cânte. ŞI, 
foarte curând, John se văzu nevoit să-şi astupe 
urechile. £/ Tunchi spusese adevărul: era un 
zgomot de-a dreptul infernal. Precum ceva ieşit 
din cel mai adânc şi întunecat put. 

— Cred că interpretarea ta e de-a dreptul 
proastă, zise John. 

— Niciodată n-am învăţat să cânt, mărturisi e/ 
Tunchi. Nu că ar avea vreo importanţă aici, în 
junglă. Nu e nimeni prin preajmă care să 
asculte. Pe urmă, nici nu cânt pentru alţii. Cânt 
pentru mine. Dacă mi-aş fi dorit vreodată un 
public, n-aş fi avut decât să fluier după unul. 

John se gândi precaut la asta. Era mai presus 
de puterile şi de imaginaţia lui să-şi închipuie o 
cale de reîntoarcere în lumea paralelă pe care o 
populase, alături de Nimrod, cu doar câteva 
minute în urmă. Pentru asta, ştia că are nevoie 
de el Tunchi. În schimb, nu i se părea c-ar fi mai 
presus de puterile lui să-l momească pe şaman 


într-un soi de întrecere din care ar putea să 
obţină unele avantaje. 

— Fiindcă veni vorba de fluierat, începu el, nici 
la asta nu eşti cu mult mai bun, dacă stau să 
mă gândesc. Pun pariu că te-aş întrece într-un 
concurs de fluierat. 

EI Tunchi rânji, iar capul de şopârlă îi căzu din 
gură. Băgându-l la loc, spuse: 

— Ce faci, mă provoci? 

— Normal, îi răspunse, tot rânjind, John. Dar, 
uite ce e, dacă tot facem o întrecere, ar trebui 
să existe ceva pentru care să merite să luptăm. 

— Cum ar fi? 

— Cum ar fi ca tu, dacă vei câştiga, să te alegi 
cu craniul meu, iar dacă pierzi, să-mi aranjezi 
întoarcerea la unchiul meu, Nimrod. 

— Foarte bine, acceptă el Tunchi. Ne-am 
înţeles. 

— Cine începe? întrebă John. 

— Tu ar trebui să începi, zise e/ Tunchi. Din 
moment ce tu m-ai provocat. 

John ridică din umeri. 

— Din partea mea, e foarte bine, zise şi, 
pronunţându-şi cuvântul de concentrare, 
„ABECEDARIAN!”, îşi dori să fie cel mai bun 
fluierar din câţi s-au auzit vreodată în lume. 

După ce se încălzi cu câteva măsuri din 
„Dixie” şi din „Yankee Doodle”, melodiile 
fluierate în mod obişnuit în majoritatea 
regiunilor din Statele Unite ale Americii, John 


începu să-şi ia misiunea în serios cu o piesă 
numită „Bufonul”, urmată de o alta, intitulată 
„Incântătoare doamnă”, iar până să termine 
John cu „Lumina lunii”, şamanul fluierător din 
junglă părea deja îngrijorat. 

— Cu adevărat n-am auzit niciodată melodii 
atât de magnifice, atât de minunat interpretate, 
mărturisi e/ Tunchi, după care porni să fluiere o 
variantă mult mai complexă a aceleiaşi melodii 
pe care o auzise John mai devreme. 

Dar până şi el se văzu silit să recunoască 
faptul că fluieratul lui nu avea nici dexteritatea, 
nici anvergura melodică a fluieratului aproape 
simfonic al lui John. 

— Poate că eşti în stare, e adevărat, să fluieri 
mai melodios, zise el, furios pe sine însuşi. Dar 
mă îndoiesc că poate cineva să mă egaleze în 
privinţa forţei pure a fluieratului. 

— Foarte bine, acceptă John. Dar, de data 
asta, începi tu. 

EI Tunchi inspiră adânc, îşi făcu gura pungă şi 
scoase un fluierat lung şi pătrunzător, care 
trimise mai multe păsări şi câteva insecte spre 
relativa linişte a norilor. 

John dădu aprobator din cap. 

— Nu-i rău, recunoscu el. Dar eu pot să fluier 
mai bine. Şi, dorindu-şi să poată şuiera ca 
furtuna, aşa cum se spune, îşi vâri degetele în 
gură şi începu să sufle. 

La început, fluieratul fu de-abia unul tare, dar 


la fel de puternic precum cel al lui e/ Tunchi. 
Insă, pe măsură ce continua, vântul generat de 
considerabila deplasare de aer din gura lui John 
începu să-şi sporească puterea, până când 
tufişurile şi copacii din jurul lor se puseră în 
mişcare. Apoi, acoperământul de pe capul lui e/ 
Tunchi zbură, dându-i la iveală chelia. Pledul din 
blană al şamanului zbură şi el, lăsându-l doar în 
chiloţi. În cele din urmă, şi şopârla din gură îi fu 
luată de vânt. John ar fi izbucnit în râs, numai 
că, pentru asta, ar fi trebuit să se oprească din 
fluierat. 

— Te rog, răcni şamanul, cu propria lui voce 
chiţăită de ied, câtuşi de puţin înfricoşătoare. 

Auzind vocea atât de subţire şi de stridentă, 
John îşi zise în gând că era lesne de înţeles de 
ce e/ Tunchi se folosea de o şopârlă care să 
vorbească în locul lui. 

— Opreşte, te implor, se văicări şamanul, care 
părea acum mult mai mărunt, după ce-şi 
pierduse ciudata perucă şi învelişul din jurul 
şalelor. Îşi vâri degetele în urechi, închise ochii 
şi se chirci la pământ, de parcă ar fi crezut că 
însăşi pădurea va fi luată pe sus. Te rog. 
Termină cu fluieratul. Mă înnebuneşte. 

Dar John continuă să fluiere ca vântul din 
miazănoapte, hotărât să-i dea lui e/ Tunchi o 
lecţie pe cinste. Niciodată nu se mai auzise un 
astfel de fluierat. Nici măcar la Polul Sud sau la 
Capul Horn, nici în stepele ruse sau în largul 


oceanelor, locurile în care vânturile mari, 
şuierătoare, mătură totul din calea lor. Şi, după 
ce-i zburase veşmintele lui e/ 7unchi, John îi 
zbură  şamanului şi  morbida lui orgă: 
mecanismele din vertebre de tapir, pedalele din 
tibii omeneşti, cutia de rezonanţă din armuri şi, 
bineînţeles, ţevile însele, făcute din cranii 
omeneşti; toate acestea ajunseră să fie 
spulberate deasupra vârfurilor copacilor sau 
făcute praf pentru vecie. 

După experienţa lui cu indienii Prozuanaci, 
John avea chef să dea lecţii. Şi, cu toate că 
manifesta compasiune pentru oricine fusese 
victimă a conchistadorilor spanioli, nu credea că 
asta ar fi o justificare suficient de întemeiată 
pentru sfredelirea capetelor oamenilor şi pentru 
folosirea craniilor lor golite pe post de ţevi ale 
unei orgi oribile. Abia când fu satisfăcut de 
faptul că spulberase toate componentele orgii, 
John îşi scoase, în sfârşit, degetele din gură, 
încetându-şi fluieratul. 

Treptat, pădurea se linişti la loc. 

— Aăă... te dai bătut? întrebă John, deşi era 
destul de clar că e/ Tunchi fusese înfrânt. 

Părând extrem de zdruncinat, e/ Tunchi se 
ridică lent în picioare, mişcă din urechi - fiindcă, 
între timp, cam surzise un pic - şi se înclină 
solemn în faţa lui John. f 

— Domnule, spuse el. Mult stimate domn. In 
viaţa mea n-am auzit aşa ceva. În cinci secole 


de când tot bântui pădurea asta. Un astfel de 
fluierat. Simplul cuvânt e prea mic pentru aşa 
ceva. Umilele mele scuze, domnule. Vă voi 
readuce de îndată lângă unchiul 
dumneavoastră. 

— Stai un pic, îl opri John. Toată povestea asta 
cu fluieratul pentru prinderea oamenilor cărora 
să le iei craniile va trebui să înceteze, m-ai 
auzit? Nu e un comportament civilizat. 

— Am înţeles, domnule. Cum vă este voia, 
domnule. Orga mea s-a dus, aşa că nu mai am 
pentru ce să le iau craniile. 

— Promiţi să nu mai faci asta niciodată? 

— Da, domnule. Aveţi promisiunea mea cea 
mai solemnă. Niciodată n-o să mai fac. 

John se simţi cuprins de milă faţă de sărmana 
creatură. Acum, că-i distrusese cumplita orgă şi- 
i interzisese să-i mai chinuiască pe oamenii 
aflaţi în pădure, era limpede că lui e/ Tunchi nu-i 
mai rămăsese nimic cu care să se distreze 
pentru eternitate. 

— Ştii ceva, ai putea să te foloseşti de o orgă 
adevărată, îi propuse el. O orgă ca lumea, cu 
țevi şi toate alea, ca cele pe care le vezi în 
biserici. 

Şi, murmurându-şi cuvântul de concentrare, 
John făcu să apară copia identică a unei orgi pe 
care o zărise odată într-o catedrală. 

EI Tunchi o privi cu gura căscată şi încremenit 
de uimire, de parcă ar fi fost un soi de navă 


spaţială. 

— E uimitor, exclamă şamanul. Uluitor. Ce mai 
instrument! Tare mi-aş dori să ştiu cum să cânt 
la el. 

— Ai dreptate, îl aprobă John. Nu-ţi este de 
mare folos dacă nu ştii să cânţi la ea. Dorinţa ta 
este poruncă pentru mine. 

Şi, făcând din nou apel la puterile lui de djinn, 
îi dărui lui e/ Tunchi un nou talent. Făcu din el 
un foarte mare organist. 

John îşi petrecu următoarele cinci minute 
străduindu-se să-l convingă pe el Tunchi că 
dorinţa îi fusese îndeplinită, înainte ca omul să 
se aşeze şi să interpreteze câteva sublime 
partituri de orgă compuse de Bach şi de Händel, 
iar, după ce termină, îngenunche în faţa lui John 
şi-i sărută mâna. 

— Îţi mulţumesc, măreţe domn, îţi mulţumesc, 
spuse e/ Tunchi. Mi-ai împlinit dorinţa cea mai 
arzătoare din lume. Niciodată nu mi-a plăcut să- 
i fac pe oameni să dispară, după care să le fur 
craniile. Răzbunarea a fost numai o parte a 
motivului meu. Majoritatea s-a născut din 
frustrarea de a nu putea să cânt la o orgă ca 
lumea. 

— Sunt foarte bucuros să aud asta. 

Şi aşa şi era. Uriaşa orgă răsuna fantastic în 
junglă. Într-adevăr, pentru urechile lui John 
acesta era sunetul civilizaţiei. 

— Dar, înainte de a te readuce lângă unchiul 


tău, mai zise e/ Tunchi, trebuie să-ţi dăruiesc şi 
să-ţi spun ceva important. Ceva care te va ajuta 
în căutarea oraşului Paititi. 

— lată-te, exclamă Nimrod. Chiar mă întrebam 
pe unde hoinăreşti. 

— N-am hoinărit, îl corectă John. Am dispărut. 
Ca urmare a faptului că am răspuns la fluieratul 
lui e/ Tunchi. 

Şi John îi povesti lui Nimrod despre e/ Tunchi şi 
despre întrecerea de fluierat. 

— Atunci, aşa se explică, zise Nimrod. Puțin 
mai devreme s-a stârnit un vânt violent care a 
măturat pădurea aparent fără motiv. Deci tu ai 
fost. 

— Dar unde am fost, mai precis? în vreme ce 
eram dispărut? 

— Dificilă întrebare, oftă Nimrod, ridicând din 
umeri. În lumea următoare. În cea de dinainte. 
În cea de lângă noi. Niciunul din cuvintele astea 
nu înseamnă ceva în legătură cu locul în care ai 
fost. Sau, ca să mă exprim mai corect, în care n- 
ai fost. Ai fost aici şi acolo, în aproape acelaşi 
punct din timp şi din spaţiu. Ceea ce înseamnă 
aproape niciunde. 

— Adică, de genul a două dimensiuni? 

— Da. Dar nu chiar. 

— Şi-atunci cum de-ai putut să simţi vântul 
provocat de fluieratul meu? 

— A, bine, e o chestie cu fluieratul. Dacă 
sunetul continuă suficient de multă vreme, 


poate chiar să se deplaseze între aceste aşa- 
numite dimensiuni. O mulţime de uragane sunt 
pornite de fluieratul prostesc al stafiilor. 

— Inţeleg, zise John, cu toate că nu prea 
înţelesese. 

— Oricum, continuă Nimrod, acum eşti înapoi. 
Asta-i tot ce contează. Trebuie să pornim la 
drum. Cât timp te-ai distrat tu, Zotz, liliacul lui 
Zadie, s-a întors cu un mesaj din partea lui Virgil 
McCreeby. Zice că s-a rătăcit prin junglă. li cere 
lui Zadie să preia înfăţişarea liliacului, ca să 
poată ajunge la el şi să descopere locul exact în 
care se află. 

John încuviinţă posomorăt, fiind încă extrem 
de îngrijorat în legătură cu sora lui şi cu ceilalţi. 

— Asta înseamnă că avem timp să-i căutăm 
pe Philippa şi pe ceilalţi? întrebă el. 

— Mă tem că nu, răspunse Nimrod. Uite ce e, 
John, ei vor fi nevoiţi să-şi încerce singuri 
norocul. Trebuie să-ţi reamintesc ce ne-a 
poruncit Faustina să facem? Să punem Portalul 
în siguranţă. Şi, dacă nu reuşim să facem asta, 
atunci nici nu putem împiedica să descopere 
cineva oraşul pierdut Paititi. Dacă într-adevăr 
acolo se străduieşte McCreeby să ajungă, n-o să 
iasă nimic bun. De asta poţi să fii sigur. Trebuie 
să-l împiedicăm. Cu orice preţ. Ai înţeles? Cu 
orice preţ. 

John încuviinţă. Nu se întâmpla adesea ca 
Nimrod să pară într-atât de alarmat în legătură 


cu un subiect. 

— Fiindcă veni vorba, adăugă John, e/ Tunchi 
mi-a dat asta. A zis că ne-ar putea ajuta în 
găsirea oraşului. Cu toate că habar n-am cum, 
nu ştiu nici măcar ce-ar putea să fie. 

Şi John îi înmână lui Nimrod un obiect care 
semăna cu un colier alcătuit din mai multe sute 
- multe dintre ele înnodate - de şnururi 
colorate. 

— Este un khipu, îi explică Nimrod, 
examinându-l cu atenţie. Spre deosebire de 
oricare altă civilizaţie din Epoca Bronzului, 
incaşii n-au avut un alfabet propriu, astfel încât 
acesta era modul în care-şi codificau şi 
consemnau informaţiile importante. 

— Mda? Şi ce înseamnă? 

— Habar n-am, mărturisi Nimrod. Şi nici nu 
cred că ar avea cineva. Un khipu este, astăzi, 
ceva tot atât de misterios pe cât erau 
hieroglifele egiptene până să le descifreze 
Champollion semnificaţia. Să sperăm că soluţia 
pentru această problemă ne va apărea de la 
sine. Dar, din moment ce speranţa rareori este 
suficientă de una singură... 

În timp ce vorbea, Nimrod deschise rucsacul 
domnului Vodyannoy şi scoase de-acolo o carte. 

— Khipu incaşe pe înțelesul tuturor, de dr. 
Terence Forelock. Frank Vodyannoy o luase cu 
el din propria bibliotecă din New Haven, căci se 
gândise că i-ar putea fi de folos. Îţi aminteşti, 


probabil, că nu numai Lacrimile Soarelui au fost 
furate. Faustina a adăugat că mai dispăruseră şi 
câteva Khipu-uri şi un toiag de aur din muzeul 
acela berlinez. Poate că volumul acesta ne va 
spune câte ceva din ce trebuie să aflăm ca să 
înţelegem mesajul cuprins în bucăţile acestea 
de sfoară. 

— Aşadar, acum, încotro? se interesă John. 

— Trebuie să ne grăbim cât putem spre 
Portalul Blestemat, îi răspunse Nimrod. Pe 
traseul pe care l-am memorat din harta 
Faustinei. 


Capitolul 15 
Inălţarea 


În timp ce plonja în imensul abis subteran, 
Philippa îşi dori - ce altceva? — o paraşută. Dar 
în trupul său nu revenise încă suficientă căldură 
pentru ca puterile de djinn să-i funcţioneze şi, 
până să-şi pronunţe cuvântul de concentrare şi 
să vadă că paraşuta dorită nu-şi făcea apariţia, 
ultimele silabe din 
FABULONGOSHOOMARVELISHLYWONDERPIPICA 
L se transformară deja într-un țipăt. Fireşte, nu 
se putu stăpâni şi urlă din răsputeri, aşa cum ar 
face-o cineva căzut de la o fereastră a unui 
foarte înalt zgârie-nori din Manhattan. 

Sau dintr-un avion, fără să aibă paraşută. 

Şi atunci, tocmai în timp ce închidea ochii şi se 


gândea că ar putea să moară cu adevărat de 
frică - fiindcă inima părea că-i bate mai repede 
decât copitele unui cal în galop -, viteza 
prăbuşirii ei se micşoră, până când, pentru o 
clipă, aproape că păru să rămână pe loc. 
Philippa se auzi icnind de uşurare şi deschise 
din nou ochii. Curentul de aer revenise şi 
începea deja să se înteţească. 

— M-am oprit, gâfâi ea. Slavă Domnului. M-am 
oprit. M-am oprit. 

Treptat, începu să urce de-a lungul puţului. Şi, 
când ajunse la nivelul de unde sărise doar cu 
câteva clipe de spaimă mai devreme, se înălța 
aproape la fel de repede pe cât se prăbuşise. 

Abia dacă avu timp să le facă un semn cu 
mâna lui Groanin, lui Sicky şi lui Muddy şi să le 
strige că îi aşteaptă sus sau afară. 

Dacă s-ar fi deplasat cu o viteză doar puţin 
mai mică, ar fi putut auzi remarca lui Groanin, 
făcută în timp ce se întorcea de la marginea 
puţului, cu o lacrimă în ochi. 

— Am crezut că s-a dus de-a binelea, spusese 
el. Vă zic eu, am crezut că fetiţa asta s-a dus 
de-a binelea. Clătină din cap, scoțând o batistă. 
Nu mi-aş fi iertat niciodată dacă i s-ar fi 
întâmplat ceva. După toate prin care am trecut 
împreună. Nici nu pot să vă spun de câte ori mi- 
a salvat şoriciul. Işi suflă nasul cu zgomot. 
Scuze. 

In timp ce capul lui minuscul încă urmărea 


înaintarea Philippei în sus pe horn, Sicky scoase 
un şuierat admirativ. 

— Chiar şi pentru o fată djinn, aş zice că are 
belşug de tupeu, comentă el. 

— Asta chiar că are, confirmă Groanin. 

Împungând din când în când cu o mână 
puternicul jet de aer care sufla acum vijelios în 
sus, Muddy spuse: 

— N-am văzut în viaţa mea una ca asta. Cum 
se porneşte şi se-opreşte curentu' de aer, ca un 
gigantic uscător de păr. 

Începu să se dea înapoi, pe cărarea pietroasă. 

— Îmi închipui că, dac-aş fi stat să mă 
gândesc la asta, poate că n-aş mai fi găsit curaj 
cât să mă duc după ea. Aşa că n-o s-o mai fac. 

— Cam asta simt şi eu, zise Groanin, 
înțelegând greşit ce spusese Muddy. Nu cred c- 
aş mai fi în stare vreodată să sar. 

— Am vrut să spun că n-o să mai stau să mă 
gândesc, adăugă Muddy. Şi, luându-şi avânt, 
sări drept în jetul de aer şi începu să zboare în 
sus, pe horn, după Philippa, cu un puternic 
chiuit de uşurare şi de euforie. 

— Fir-ar a naibii de treabă, exclamă Groanin. 
Am crezut că vrea să spună că n-o să mai sară. 
Nu că, de fapt, chiar avea să sară. 

Privi stânjenit spre Sicky. 

— Cum te simţi în legătură cu asta, Sicky, 
bătrâne? 

Rămas pe gânduri, Sicky mângâie bucăţile de 


sfoară care-i fuseseră cusute prin buze de 
indienii Xuanaci, semănând cu mustăţile unui 
mandarin chinez. 

— Bolnav, zise el,  clătinându-şi capul 
micşorat. Destul de bolnav. Îmi simt stomacul 
de parc-aş fi înghiţit ceva neplăcut. Dar poate 
că Muddy are dreptate. Poate-i mai bine să nu 
gândeşti deloc. Poate cel mai bine e doar s-o 
faci, hm? 

Şi, în timp ce vorbea, Sicky deja mergea 
înapoi pe cărarea care ducea la marginea 
puţului. Apoi se întoarse, strânse pumnii şi se 
încordă, ca un sprinter. 

Groanin înghiţi zgomotos în sec. 

— Sicky, spuse el slab. Sicky, bătrâne. Hai să 
discutăm despre asta. Dacă sari, o să rămân 
doar eu aici, de unul singur, şi nu cred că pot s- 
o fac. 

— Dumneata eşti cel cu pregătire de 
paraşutist, îi atrase atenţia Sicky. Nu eu. Eu n- 
am mai sărit pân-acum de pe nimic. Nici măcar 
din pat, din moment ce dorm mereu în hamac. 
Nu prea mă duce capu’ cu înălțimile. Şi, ca s-o 
spun pe-a dreaptă, abia dacă mai am cap, la 
urma urmei. Dar Muddy are dreptate. Cum zicea 
poezia aia veche? „Nu-i de-ntrebat de ce. Ci de 
făcut...” 

Şi Sicky se năpusti pe potecă, fără să se mai 
sinchisească să-şi încheie citatul. În realitate, 
habar n-avea că era un celebru poem de Lord 


Alfred Tennyson. În schimb, Groanin o ştia. Mai 
mult decât atât, cunoştea şi ultimele cuvinte ale 
versului început de Sicky, aşa că le pronunţă 
încetişor, în timp ce ghidul se avânta peste 
marginea puţului. 

— „Ci de făcut şi de murit”, zise el, cu o 
grimasă de neplăcere. 

Numai că Sicky nu muri. Ghidul, chiar dacă 
avea capul neobişnuit de mic, nu suferea de 
vreun beteşug în privinţa capacităţii de a-şi 
calcula o săritură lungă, aşa că zbură de îndată 
în sus, pe horn, precum un fluturaş de 
badminton. 

— Ce mama naibii te-o fi apucat să citezi din 
poemul ăsta? strigă Groanin după el. „Atacul 
cavaleriei uşoare”. Nu prea inspiră încredere, 
este? „În Valea Morţii ajunseră călare şase 
sute.” Asta denotă lipsă de consideraţie, chiar 
aşa, o lipsă de consideraţie. Groanin clătină din 
cap. Oricum, ce să ceri de la un străin? 

Groanin mai împinse o piatră galbenă în put 
şi, în timp ce aceasta îl urma prin horn pe Sicky, 
îi veni o idee. Imediat înainte să înceapă să 
alerge, o să azvârle altă piatră, iar dacă aerul o 
s-o poarte în sus, îşi va lua avânt; dacă nu, va 
aştepta. Astfel, putea evita să i se întâmple 
ceea ce păţise Philippa. Şi aşa şi procedă, cu 
toate că zvârli piatra atât de tare, încât aceasta 
aproape că traversă puternicul curent de aer, 
fără să se oprească. 


Fireşte, mulţumită gemenilor (şi lui Dybbuk), 
Groanin se afla în posesia unui braţ 
superputernic. Cu toate astea, din cauza 
pântecului său dolofan, nu avea calităţi de atlet 
şi, în mod cert, nu era prea grozav ca alergător, 
aşa că, atunci când sări, în loc să se arunce cu 
picioarele înainte, se azvârli cu capul. Ca 
urmare, se pomeni răsturnat cu susul în jos şi, 
urlând din răsputeri, zbură în sus pe horn, ca un 
balon imens, dezumflat cu zgomot. 


În loc să iasă din horn la nivelul solului, în aer 
liber, Philippa se trezi zburând printr-un plafon 
din cristal spart, ajungând într-o încăpere 
spațioasă, din piatră. Din fericire pentru ea şi 
pentru ceilalţi care o urmară, plafonul de cristal 
fusese spart atunci când, vrând să-i pună la 
încercare puterea, Groanin şi Sicky azvâărliseră 
bolovanul galben în vârtejul de aer cald. Dacă n- 
ar fi procedat astfel, ar fi putut avea vâscosul 
sfârşit al unor gândaci striviţi pe un parbriz de 
automobil. 

Fiind tânără şi agilă, Philippa ateriză în 
picioare; cu toate astea, primul său gând fu 
îndreptat spre ceilalţi membri ai grupului, mai 
voluminoşi şi mai grei, şi spre modul în care vor 
ateriza ei. Aruncă iute o privire împrejur. 
Încăperea avea o formă circulară şi era la fel de 
mare ca un cort de circ, cu un acoperiş şi mai 
mare deasupra, din ceva asemănător cu sticla, 


aproape toată suprafaţa fiind învelită de un 
strat de vegetaţie specifică junglei, care lăsa să 
străbată doar câteva săgeți de lumină verzuie. 
Aerul era dens, umed, plin de aburi şi de un 
puternic miros de descompunere. Philippa avu 
impresia că se află într-un acvariu gigantic. 
Totuşi, se încălzise deja suficient cât să simtă 
puterile de djinn revenindu-i în oase. Şi mai avu 
timp doar cât să-şi murmure cuvântul de 
concentrare şi să aştearnă un strat de saltele 
groase în jurul plafonului din cristal al hornului, 
înainte ca Muddy să ţâşnească prin aer ca o 
minge de ping-pong la un stand de tir al unui 
carnaval. Muddy izbuti să se răsucească prin 
aer ca o pisică uriaşă şi să cadă cu bine pe 
teancul de saltele furnizat cu prevedere de 
către Philippa. 

Ghicindu-i proveniența, Muddy îi zâmbi 
Philippei şi înclină recunoscător din cap. 

— Mulţumesc, domnişoară, zise, adunându-se 
de jos. 'Ţumesc tare mult. 

Sicky sosi peste mai puţin de un minut. Părea 
să se înalțe în aer mai mult decât Muddy sau 
decât Philippa şi, dacă n-ar fi avut capul într- 
atât de mic, ar fi putut să se izbească de plafon. 
Ridicându-se de pe saltele, întrebă: 

— Ce loc o mai fi şi ăsta? 

— Nu ştiu, îi răspunse Philippa, care nu prea 
îndrăznea să se gândească unde se aflau până 
când nu-l ştia şi pe Groanin în siguranţă. 


Oricum, continuă ea, e destul de sinistru. 

— Asta-i clar. 

— Unde e domnul Groanin? îl întrebă fata pe 
Sicky. 

— Cre' c-o s-apară într-un minut. De îndată ce 
şi-o aduna curaju'. 

Şi iată-l apărând, urlând din răsputeri şi 
biciuind aerul cu braţele şi cu picioarele, pe 
măsură ce se străduia să-şi îndrepte poziţia, 
părând mai degrabă un acrobat la trapez al 
cărui număr a luat o întorsătură extrem de 
nefavorabilă. In clipa în care ajunse la plafon, se 
întinse după o plantă căţărătoare, se prinse 
strâns de ea şi rămase acolo, legănându-se la 
şapte-opt metri deasupra capetelor celorlalţi. 

— Dă-i drumul, îl sfătui Philippa. Teancul ăsta 
de saltele o să-ţi atenueze căderea. 

— Hai, domnu’ Groanin, îl îndemnă şi Muddy. 
Săriţi. 

— Stau foarte bine aici, mulţumesc foarte 
mult, răspunse băţos Groanin, fiindcă era încă 
speriat după neobişnuitul său zbor. O să sar 
atunci când stomacul o să-mi ajungă la un 
consens cu capul. 

Philippa ridică din umeri. 

— O să vină el jos cât de curând, zise, după 
care porni în urma lui Sicky, într-un tur al 
ciudatei încăperi. 

— Seamănă un pic c-o seră de-a incaşilor, 
remarcă Sicky. E clar că-i destul de cald. 


— Da, îl aprobă Philippa. E tare bine să-ţi fie 
cald din nou. Şi, zâmbindu-i lui Sicky, îi explică: 
îmi pare rău, dar noi, djinnii, suntem ca 
şopârlele. Nu ne merge bine decât la căldură. 

Printre crăpăturile aflate între uriaşele pietre 
ale podelei creşteau tot felul de plante ciudate. 
Aveau frunzele cât farfuriile şi răspândeau un 
miros neplăcut. 

De-a lungul circumferinței încăperii erau mai 
mult de zece firide pătrăţoase. Fiecare avea 
cam doi metri înălţime, mai mult sau mai puţin, 
fiind acoperită cu un material opac, cenușiu, în 
genul unei ferestre prin care nu se poate vedea. 

— Ce-o fi asta? întrebă Sicky. Sticlă? Plastic? 

Privind mai îndeaproape materialul acela 
opac, Philippa observă că era plin de firişoare şi 
de spirale. Încercă să ciocănească unul cu 
unghia. 

— Ştii ce e? zise ea. Cred că e pânză de 
păianjen fosilizată. E făcut din pânze foarte 
vechi. 

— Pânză de păianjen? Alarmat, Sicky se dădu 
cu un pas înapoi. Cam mare păianjen, adăugă 
el. 

— Sau o mulţime de păianjeni, lucrând 
laolaltă, adăugă în grabă Philippa. Nu-ţi face 
griji. Chestia asta probabil că e veche de sute 
de ani. Păianjenii care au ţesut pânzele sunt 
morţi de multă vreme. Ca şi oamenii care au 
construit locul ăsta. 


— Poate tocma' asta-i ce nu-mi place aici, zise 
Sicky,  adulmecând bănuitor aerul. Mirosu' 
morţii. Tot locu' ăsta pute a aşa ceva. 

— Credeam că mi se părea doar mie, spuse 
Philippa, mirosind aerul şi strîimbându-se. Dar 
ai dreptate. Şi e cam copleşitor, nu? îi apucă 
mâna uriaşă şi i-o strânse încurajator. Oricum, 
cred că e numai mirosul greţos al plantelor 
tropicale ţinute la căldură. Atâta tot. Nimic 
îngrijorător. 

Ciocăni din nou străvechea sticlă din pânze de 
păianjen, numai că, de data aceasta, o simţi 
lipicioasă la atingere. Aproape de parcă s-ar fi 
înmuiat. 

— Ciudat, remarcă ea. Sticla asta... Pare să se 
topească! 

Şi apoi înţelese de ce. 

— Desigur! Căldura venită din put. Timp de 
sute de ani, a fost probabil blocată de plafonul 
care astupa hornul. Până când l-am spart noi. 
Căldura face ca sticla asta din pânze de 
păianjen să se topească. 

— Poate-ar fi mai bine să nu mai fim aici când 
s-o topi, nu, domnişoară? zise Sicky. 

— Una peste alta, tind să fiu de acord cu tine. 
Haide! Să căutăm o ieşire de-aici! 

Continuându-şi expediția prin încăperea 
circulară, coborâră câteva trepte de piatră şi 
ajunseră în aer liber, descoperind o foarte lungă 
punte din frânghii care se întindea deasupra 


unui abis aparent fără fund. Abisul părea să fie 
nesfârşit şi în lungime, fiindcă puntea se 
pierdea într-un nor gros de ceaţă. Funiile erau 
confecţionate dintr-un material negru, foarte fin 
împletit, sclipind ca mătasea. 

Philippa aruncă o privire dincolo de marginea 
prăpastiei. Îşi dădu seama că avea prea puţin 
chef de o călătorie pe o veche punte din 
frânghii, mai ales că nici nu putea vedea fundul 
spaţiului pe care urma să-l traverseze. 

— O uşă! se auzi strigătul lui Muddy. Am dat 
de o uşă! 

Priviră în jur şi, vreme de câteva clipe, nu 
izbutiră să-l vadă. 

— Aici! strigă Muddy. 

După ce coborâră câteva trepte în partea 
cealaltă a încăperii faţă de cea cu puntea, îl 
găsiră pe Muddy privind fix o uşă străveche. 
Philippa se aplecă s-o cerceteze. Pe lângă 
mucegaiul vechi de secole, era acoperită cu 
aceleaşi plante agăţătoare care creşteau şi pe 
plafon. Apucă una dintre aceste plante, strâns 
agăţată de uşă, şi trase. Uşa se cilinti în tocul ei, 
însă nimic mai mult. 

— Pare să fie încuiată, constată ea. Pe 
dinafară. 

— Bănuiesc că asta o fi ieşirea, nu, 
do'n'şoară? întrebă Muddy. 

— Dac-o să fim în stare s-o deschidem, ar 
putea să fie, zise Philippa. Dar nu vă faceţi griji. 


Sunt sigură că pot să înlătur plantele astea 
căţărătoare cu ajutorul puterilor de djinn. Şi 
atunci o să ştim precis. 

Îşi murmură cuvântul de concentrare şi, 
îndată, o macetă îşi făcu apariţia în mâna lui 
Muddy. Acesta zâmbi larg şi apoi izbi unul dintre 
vrejuri cu tăişul ascuţit ca briciul, de parc-ar fi 
fost un şarpe primejdios. 

— Hei, strigă Groanin de sus. Cu mine cum 
rămâne? Vă-ntreb, cu mine cum rămâne? 
Înţepenit aici, ca un candelabru vechi şi prăfuit? 

— Uitasem de bietul Groanin, zise Philippa, 
izbucnind în râs. Se trase înapoi de lângă uşă şi- 
i strigă majordomului, care atârna în continuare 
la nivelul plafonului, bălăngănindu-se: Tot ce 
trebuie să faci e să-ţi dai drumul, îi spuse. 
Saltelele îţi vor atenua căderea. 

— Nu de atenuarea căderii îmi fac eu griji, 
răspunse încăpățânat Groanin. Ci de ruperea 
unui afurisit de picior. Sau mai rău. Nu mai ţopăi 
eu atât de sus ca pe vremuri. Îţi zic eu, nu mai 
ţopăi atât de sus ca pe vremuri. 

— Hei, poţi să vezi ceva prin acoperişul ăla de 
sticlă? 

— Da’ nu-i sticlă, zise Groanin. E al'ceva. Ceva 
ca sticla. La drept vorbind, pot să văd ceva. Nu 
ştiu sigur ce-o fi, dar e la acelaşi nivel cu podul 
de frânghii la care te uitai adineauri. Nu- 
ndrăznesc să-mi caut ochelarii, ca să văd mai 
precis. Dar e un pisc. Şi s-ar putea să fie şi-un 


oraş pe-acolo, în vârful lui, ca o cireaşă pe tort. 

Între timp, învelitorile din sticlă făcută din 
pânze de păianjen se topiseră din cauza 
căldurii. Sicky se duse spre una dintre firide şi-i 
examină îndeaproape conţinutul acum vizibil. 

— Do'n'şoară, o chemă el pe Philippa. Cre’ c- 
ar trebui s-aruncaţi un ochi la asta, repede. 

Philippa veni lângă el şi rămase cu gura 
căscată. 

În firidă se aflau rămăşiţele mumificate ale 
cuiva care părea să fie un războinic incaş. 
Stătea cu picioarele îndoite şi braţele odihnindu- 
se pe pântecul voluminos şi, dacă n-ar fi fost 
încordarea şi culoarea tenului, ar fi părut doar 
adormit. Pe cap avea un coif din aur, împodobit 
cu pene de vultur, purta o platoşă din aur, iar 
lângă el, pe jos, se aflau un scut dreptunghiular, 
o suliță, un arc cu săgeți şi o bâtă scurtă, cu 
aspect rău-prevestitor. 

— Fascinant, aprecie Philippa. Trebuie c-a fost 
un războinic sau cam aşa ceva. Priveşte, ce de 
arme! 

— Bănuiesc că-i mai mult decât un simplu 
războinic, comentă Sicky. Cu tot auru’ şi penele- 
astea pe el. Aş zice că-i un rege, poate. 

Îi arătă unele dintre celelalte firide, în care şi 
alţi incaşi ieşeau acum la iveală, încetul cu 
încetul. 

— Incaşii ăştia obişnuiau să-şi care după ei 
mumiile regilor morţi, îi explică Sicky. Nu m-ar 


mira să fie tocmai ăştia. Ş-acu' ştim şi ce e cu 
mirosu'. Locu’ ăsta-i o criptă. 

Sicky strigă peste umăr spre Muddy. 

— Mai bine grăbeşte-te cu maceta aia. Mi se 
pare c-o s-avem oaspeţi curând. 

— Of, Sicky, zise Philippa. Sunt morţi de cel 
puţin cinci secole. Pe urmă, chiar presupunând 
că ar reveni la viaţă, ceea ce n-o să fie cazul, 
aveţi cu voi un djinn care să vă apere. N-o să vi 
se-ntâmple nimic atât timp cât vă sunt alături. 

— OK, do'n'şoară. Da' oricum, o să mă simt 
mai bine după ce-o să ies de-aici. Nu-mi place 
să fie mortăciuni prin preajmă. Poa’ să fie 
contagios. 

Philippa presupuse că fusese o glumă. 

— Nu e deloc contagios, îl dojeni ea. i 

— Asta s-o crezi tu, răspunse Muddy. Işi 
avântă din nou maceta şi smulse o bucată mare 
de vrej de pe uşă şi de pe perete. Şi continuă să 
tragă, chiar şi după ce-şi dădu seama că planta 
se întindea tocmai până pe plafon, la doar 
câţiva metri distanţă de locul în care se afla 
Groanin. 

Groanin simţi cum vrejul de care se ţinea 
începe să se clatine ameninţător. 

— Hei, strigă el. Ce tot ciopârţeşti acolo, 
Muddy, bătrâne? 

Muddy îşi abătu maceta asupra unui alt vrej. 

— Numa' chestiile-astea verzi care blochează 
uşa, răspunse el. 


— Bine, da' ai grijă, îl sfătui Groanin, simțind 
cum vrejul de care se ţinea se clatină din nou. 

Tocmai se pregătea să-i atragă atenţia lui 
Muddy printr-un nou strigăt, când vrejul se 
desprinse deodată de pe plafon şi, precum 
Tarzan legănându-se prin junglă agăţat de o 
liană - tot un soi de planta căţărătoare -, 
Groanin se lansă într-o rapidă şi primejdioasă 
coborâre. 

— Păzea, domnişoară! urlă el în timp ce se 
prăbuşea, fiindcă se vedea limpede că urma să 
se ciocnească de Philippa. Păzea, vă zic! 

Philippa se întoarse prea târziu ca să vadă 
primejdia despre care fusese avertizată. Trupul 
greoi al lui Groanin o izbi în mişcarea lui 
legănată, ca o bilă pentru demolări. Impactul o 
smulse de pe picioare şi-o azvârli într-una dintre 
firide, unde se ciocni cu unul dintre regii 
mumificaţi, rămânând nemişcată. 

Groanin, neafectat de impact, se ridică de jos 
şi dădu fuga spre Philippa. Spre marea lui 
uşurare, constată că fata respira, deşi era 
inconştientă. Şi, ridicând-o pe braţe, împinse cu 
piciorul mai încolo mumia regelui incaş, scoase 
fata din sinistra firidă şi o întinse lângă uşa 
descoperită mai devreme de Muddy. Acolo, 
încercă s-o readucă în simţiri, plesnindu-i uşurel 
obrajii şi apoi mâinile şi chiar făcându-i vânt cu 
jacheta lui. 

Sicky îngenunche alături de Philippa şi-i luă 


pulsul. 

— Asta zic şi eu ciocnire, comentă el. Ca un 
placaj întârziat din fotbalu’ american. Micuța 
djinn o să fie dusă dintre noi o vreme, zic eu. 

— In orice caz, e în viaţă, spuse Groanin. 

— Şi nu e singura. la uite! 

Muddy arăta spre firida tocmai părăsită de 
Philippa, unde mumificatul rege al incaşilor 
stătea acum pe picioarele lui. Avea mişcările 
lente şi smucite, lucru de aşteptat după cinci 
sute de ani de nemişcare. Numai că intenţiile îi 
erau suficient de limpezi. Tocmai se înarma cu 
arcul şi cu săgețile puse alături de el în firidă. Și 
alţi regi ai incaşilor reveneau, la rândul lor, la un 
soi de viaţă, adunându-şi şi ei de jos primitivele 
arme. 

Primitive, însă eficiente. O săgeată zbură prin 
aer, ratând cu puţin urechea lui Groanin. 

— Hei, lăsaţi-o mai moale! răcni majordomul 
englez. Puteţi să scoateţi ochii cuiva cu chestiile 
alea. 

— Am impresia că despre asta şi e vorba, zise 
Sicky. Poate că n-ar fi trebuit să-l loveşti cu 
picioru'. 

— Nu e vina mea că s-a întors la viaţă, se 
apără Groanin, în timp ce o altă săgeată zbârnăi 
prin aer. Fă ceva! 

Sicky, care izbutise, în sfârşit, să-şi înlăture de 
pe burtă ultima bucăţică de cauciuc din arborele 
Hevea de care se folosiseră indienii Xuanaci 


atunci când îi acoperiseră tatuajul, se gândea 
acum că ar putea să îl arate războinicilor regi ai 
incaşilor, aflaţi în plină înaintare, ca să-i 
transforme în stane de piatră. 

— Acoperiţi-vă ochii, le ceru el celorlalţi, după 
care le arătă prădătorilor regi incaşi burta 
intimidantă. 

Nu se întâmplă nimic. Nici măcar unul dintre 
ei nu fu împietrit. Şi era lesne de înţeles 
motivul. Ochii lor morţi nu vedeau lucrurile 
precum ochii omeneşti obişnuiţi. Sau poate că 
burta lui era încă prea mânjită pentru ca 
tatuajul să-şi poată face efectul de gorgonă. 

— Hopa! exclamă Sicky. Am feştelit-o! 

Muddy flutură maceta din mână. 

— Îi fac eu să guste din asta dacă mai trag cu 
vreo săgeată în mine. Îi aranjez eu pe regii ăştia 
bătrâni. Omor câţiva. Să vedem, le place? 

— S-ar putea să n-ai cum, îl contrazise Sicky. 
Dacă-s morţi deja. 

— Corect, acceptă Muddy, izbind cu maceta 
ultimul vrej de pe uşă şi străduindu-se s-o 
deschidă. 

Groanin încercă iar în zadar să o readucă pe 
Philippa în simţiri. 

— Domnişoară Philippa, spuse el zorit. Avem 
nevoie de ajutorul dumitale. Repede. Până nu 
ne transformă adunătura asta de zombi în 
perniţe pentru ace. 

— N-are rost, zise Sicky. Poate c-ar trebui să-ţi 


ceri scuze. La urma urmei, matale i-ai ars un şut 
regelui ăluia bătrân de colo. 

Groanin ţâşni în picioare şi se înclină solemn 
în faţa războinicilor regi ai incaşilor. 

— Mult stimaţi seniori şi principi, începu el, pe 
un ton extrem de servil. La urma urmei, era 
britanic şi nimeni nu e în stare să i se adreseze 
unui rege sau unei regine mai bine decât un 
majordom englez. Înălţimile Voastre. Maiestăţile 
Voastre. Maiestăţile Voastre Imperiale. Vă rog, 
iertaţi această intruziune. Vă implor regeasca 
iertare, dar cred că s-a produs un soi de 
greşeală. Nu vă suntem duşmani. Doar călători 
inofensivi. N-am avut defel intenţia de a vă 
tulbura liniştea. Dar, în cazul în care v-am adus 
vreo ofensă, atunci acceptaţi,  rogu-vă, 
respectuoasele şi umilele scuze, precum şi 
nevrednicele noastre asigurări că nu se va mai 
întâmpla niciodată. 

O suliță incasă zăngăni pe lespezile de piatră, 
lunecând cu vârful drept spre pantoful lui 
Groanin. Şi, dându-şi seama de inutilitatea 
continuării conversaţiei, majordomul se întoarse 
şi trase disperat de uşă. 

— N-are rost, zise Muddy. Uşa asta tot 
înţepenită e. 

— Înţepeniţi o să fim cu toţii, dacă nu deschizi 
blestemata asta de uşă, Muddy! Strângându-şi 
pumnul, Groanin izbi cu putere în uşă. Hei! E 
cineva acolo? Vă rog, careva, puteţi să 


deschideţi uşa? Vă zic eu, deschideţi afurisita 
asta de uşă! 


Capitolul 16 
Portalul blestemat 


Azvârlindu-şi rucsacurile pe umeri, John şi 
Nimrod porniră de-a lungul potecii, croindu-şi 
drum prin desişul junglei timp de câteva ore 
până când ajunseră în locul în care, sub forma a 
doi aprigi jaguari, se luptaseră şi uciseseră 
gigantica anaconda gigantică. Locul era destul 
de uşor de recunoscut. Se găseau acolo tufişuri 
strivite, copaci doborâţi şi, într-o adâncitură a 
unei stânci, o baltă mare de sânge. 

Insă cei doi djinni nu zăboviră să-şi savureze 
triumful de mai devreme. La insistenţele lui 
Nimrod, grăbiră pasul, ca să poată ajunge la 
Portalul Blestemat înainte de căderea nopţii. Şi, 
după vreo oră sau două de mers şi după mai 
multe luminişuri traversate, în cele din urmă, îl 
găsiră. Sau, mai bine zis, Nimrod fu cel care-l 
găsi, fiindcă pietrele porţii erau într-atât de verzi 
şi de acoperite de vegetaţie, încât ar fi putut cu 
mare uşurinţă să nu le distingă contururile 
pătrăţoase prin acaparatoarea beznă 
amazoniană. Şi, în ochii istoviţi ai lui John, doar 
amplasarea îngrijită a copacilor extrem de mari 
şi de bătrâni care înconjurau pietrele acelea 
putea să pară, într-un fel, deosebită. Dar, prea 


epuizați ca să mai cerceteze, cei doi djinni îşi 
înălţară degrabă corturile şi se trântiră în ele. 

În dimineaţa următoare, John se trezi cuprins 
de o foame disperată şi cu un intens sentiment 
de nerăbdare. Nimrod pregătise deja un mic 
dejun copios, alcătuit din bacon, cârnaţi şi ouă 
şi, de îndată ce-l înfulecară, porniră să 
exploreze curiosul edificiu aflat în paragină, în 
mod evident de provenienţă incasă prin 
proporţiile şi detaliile sale, doar cu aproximativ 
o jumătate de metru mai scund decât oricare 
uşă obişnuită dintr-o casă normală. Şi, cel mai 
curios lucru dintre toate, pe una dintre laturile 
străvechii uşi era un zăvor legat cu un nod 
uriaş, care părea confecţionat din păr omenesc 
împletit. 

— Probabil că incaşii erau destul de mărunți, 
îşi dădu cu părerea John. 

— Da, cred că aşa erau, după toate 
probabilitățile, îl aprobă Nimrod. 

— Eşti sigur că ăsta e? întrebă John. 

— Da, răspunse Nimrod categoric, cât se 
poate de sigur. Exista o serie de coordonate pe 
harta pe care i-a dat-o Faustina lui Frank 
Vodyannoy. Latitudinea şi longitudinea exacte. 
Şi acesta este locul. Priveşte. 

li arătă lui John dispozitivul său portabil de 
navigaţie cu ajutorul sateliților, care-i confirma 
spusele. 

— Numai că nu seamănă deloc cu fotografia 


publicată în ziar, observă John. În primul rând, 
uşa n-are absolut deloc forma unui ochi. 

— Nu, aşa este, aprobă Nimrod. 

— Şi, spre deosebire de uşa din poză, asta nu 
pare să fie făcută din lemn, ci din metal. Ca să 
nu mai vorbim de nodul uriaş cu care e legată. 
Vreau să spun, ăsta nici măcar nu era în 
imagine. 

— Trebuie să mărturisesc că n-am văzut 
niciodată în realitate Portalul Blestemat, până 
când, la fel ca şi tine, l-am zărit în ziar, zise 
Nimrod. Sau, cel puţin, am avut impresia că-l 
zăresc în ziar. Dar ai dreptate, desigur. Acesta 
de-aici chiar arată foarte diferit faţă de ceea ce 
am văzut noi în Herald Tribune. După cum 
spuneai, acela avea forma unui ochi, pe când 
acesta, evident, nu. E clar că-i dreptunghiular. 

John lovi nepăsător cu maceta vegetaţia care 
acoperea poarta din piatră, ducând doar spre 
jungla de cealaltă parte. Zgomotul şi mişcarea 
securii tulbură un cârd de papagali mici de 
deasupra, care produseră un sunet asemănător 
cu scârţâitul viorilor dintr-un film de Hitchcock. 
În urechile lui bănuitoare, maimuţele din copaci 
aproape că păreau să râdă. 

— Mai e curios, nu ţi se pare, continuă John cu 
precauţie, deoarece observase că Nimrod părea 
sâcâit de ceva, cum de nu există vreo urmă a 
prezenţei unei alte expediţii aici. Nimeni n-a 
încercat vreodată să curețe cu  macetele 


vegetaţia de pe ruine. Lucru care ar fi fost 
necesar dacă voiau să facă fotografii, corect? 

John scrută cu privirea solul pădurii. 

— Fie au făcut o treabă foarte bună 
ascunzându-şi urmele, fie n-au ajuns niciodată 
aici. De fapt, aş spune că n-a mai fost nimeni 
pe-aici de câteva sute de ani. 

— O iei cam repede, zise Nimrod, dar ceea ce 
spui este foarte adevărat, John. S-ar părea că 
Herald Tribune şi, ceea ce este şi mai important, 
lumea djinnilor au fost victimele unei înşelătorii. 
Acum văd limpede că fotografia din ziar a fost 
un fals, foarte probabil unul confecţionat de 
Virgil McCreeby. 

— Crezi c-a avut de gând să ne ademenească 
aici? se interesă John. Ca să-l conducem no; 
spre Portalul Blestemat? 

— Aşa cred, confirmă Nimrod. Ca de obicei, se 
pare că McCreeby e în căutarea puterii şi a 
aurului. Poate că a ambelor. Uşa în sine nu este 
lipsită de o considerabilă valoare intrinsecă. 

— Ce înseamnă „intrinsecă”, pe limba 
noastră? mormăi John. 

Începea să se simtă puţin cam nedreptăţit de 
faptul că Nimrod nu-i permisese să pună la cale 
o misiune de salvare a Philippei şi a celorlalţi, 
invocând urgenţa găsirii uşii secrete către un 
oraş pierdut, care părea foarte probabil să 
rămână pierdut încă multă vreme de acum 
încolo. 


— Că e valoroasă, îi tălmăci Nimrod. Sfârtecă 
o parte dintre plantele căţărătoare şi, folosindu- 
şi vârful macetei, începu să râcâie stratul de 
ciuperci şi de mucegai de pe o mică porţiune a 
uşii. Priveşte, îşi îndemnă el nepotul. 

Spre uimirea lui John, un mic petic de ceva 
strălucitor şi sclipitor ieşea deja la iveală. 

— Sfinte Peru! exclamă el. E aur! 

— Exact, confirmă Nimrod. Aur masiv. Asta 
făcea parte din capcana pe care Ti Cosi a vrut 
să le-o întindă conchistadorilor, care, desigur, 
erau obsedaţi de aur. Să-i facă să creadă că era 
un soi de uşă simbolică spre El Dorado, 
legendarul oraş al aurului. Date fiind 
dimensiunile şi greutatea uşii acesteia, aş putea 
să afirm că numai aurul valorează câteva 
milioane de dolari. 

— Doar nu crezi că McCreeby a venit doar 
pentru uşa în sine, nu? 

— Nu. Ceea ce se află dincolo de uşă este, 
probabil, mult mai important pentru un ticălos 
ca Virgil McCreeby. Şi trebuie să aibă legătură 
cu cele trei discuri de aur. 

— Te referi la Lacrimile Soarelui? vru să ştie 
John. 

Nimrod încuviinţă. 

— Poate că are intenţia să treacă prin uşă cu 
Lacrimile astea. Este doar un gând, dar poate c- 
a descoperit detaliile uitatului ritual 
Kkutumunkichu, desfăşurat odinioară de Manco 


Capac. 

— Ca să afle secretul fabricării aurului, adăugă 
John. 

— Are o excelentă bibliotecă, afirmă Nimrod. 
Poate chiar cea mai bună de felul ei din lume. 
Şi, desigur, fabricarea aurului s-ar potrivi de 
minune cu firea lui. 

John privi uşa pe o parte, apoi pe cealaltă. 

— Poate că sună prosteşte, zise el, dar asta-i o 
uşă care pare să nu ducă altundeva decât de 
cealaltă parte a ei. 

— Dacă aşa ar fi fost, răspunse Nimrod, Ti 
Cosi nu cred că şi-ar mai fi dat osteneala să 
creeze un nod atât de mare şi de complicat cu 
care să lege zăvorul. 

— Da, dar, dacă uşa trebuia să reprezinte o 
capcană, obiectă John, atunci de ce să-şi mai 
dea osteneala s-o sigileze? Pe lângă asta, nu pot 
să-mi imaginez că nodul ar fi reprezentat cine 
ştie ce problemă pentru conchistadorii înarmaţi 
cu spade din oţel de Toledo“. Oricum, nu mai 
grea decât a însemnat pentru Alexandru cel 
Mare mult mai celebrul nod gordian. În loc să 
dezlege nodul, l-a tăiat pur şi simplu în două cu 
spada, corect? 

— Nodul era pentru protejarea indigenilor, îi 
explică Nimrod. Ca nu cumva să treacă prin uşă 
37 Oraş din centrul Spaniei, capitala provinciei Toledo, vestit încă din 
secolul XI pentru producţia de fier şi, mai ales, de săbii. E în 


continuare un important centru al manufacturii de cuțite şi alte 
obiecte din oţel (n. red.). 


din greşeală. Indigenii n-ar fi îndrăznit în veci să 
taie sau să dezlege un nod care a fost legat de 
un preot atât de important ca Ti Cosi. Ar fi 
însemnat să comită un sacrilegiu. Nu, ideea era 
că, de şi-ar fi făcut apariţia conchistadorii, ei 
probabil ar fi tăiat nodul, iar lăcomia lor pentru 
aur ar fi desăvârşit restul. Adică, în mod 
evident, ei ar fi încercat să scoată cu totul uşa 
şi, pentru asta, ar fi fost nevoiţi să-i treacă 
pragul. 

— Dar ce se-ntâmplă dacă-i treci pragul? Unde 
te duce? Şi, te implor, nu-mi spune că „în partea 
cealaltă”, dacă nu vrei să mă obligi să mă dau 
cu capul de copacii ăştia. 

— Nu sunt prea sigur de ceea ce se află în 
partea cealaltă, mărturisi Nimrod. Ca să aflăm, 
ar trebui să dezlegăm nodul, ceea ce n-o să fac. 

— Cum? Am bătut atâta drum până aici şi nu 
facem decât s-o lăsăm baltă şi să ne întoarcem 
acasă? N-are nicio logică. 

— Dimpotrivă, zise Nimrod. Este foarte logic. 
Mi se pare că, dacă McCreeby chiar ne-a momit 
încoace, spre Portalul Blestemat, foarte posibil 
cu intenţia de a descoperi amplasarea lui 
precisă, atunci ultimul lucru pe care aş avea de 
gând să-l fac acum, John, ar fi să dezleg nodul. 
Chiar dac-aş putea. 

— Dar dacă McCreeby taie pur şi simplu nodul 
în două, la fel ca Alexandru? insistă John, 
ridicând din umeri. Mi se pare că bătrânul Virgil 


s-ar putea să nu se sinchisească prea tare de 
comiterea unui sacrilegiu. 

Nimrod oftă din nou şi-şi roti privirea în jur. 

— Da. Poate că spui adevărul. Începe să pară 
că Faustina a avut dreptate şi că locul acesta ar 
mai avea nevoie şi de altă protecţie decât un 
nod sfinţit şi câţiva arbori lupuna. 

John privi spre copacii, vreo zece sau mai 
mulţi, care înconjurau Portalul. Înalţi de cel 
puţin patruzeci şi cinci de metri, baza 
trunchiurilor era mare cât o casă. 

— Nu văd cum câţiva copaci vechi ar fi 
vreodată capabili să-l împiedice pe un tip ca 
Virgil McCreeby, zise el. 

— În copacii aceştia se află spirite străvechi 
menite să protejeze pădurea tropicală, îi explică 
Nimrod. Spirite care te vor bântui dacă nu vei 
respecta arborii sau chacras - sacrele luminişuri 
ale pădurii - pe care le apără uneori. 

— Dacă nu pot să împiedice câțiva 
exploatatori de lemn să-i doboare, ce şansă ar 
avea împotriva unui mag bona fide”? ca 
McCreeby? Sunt convins că zona asta are 
nevoie de un propugnator. De o legare a 
perimetrului. Ca cea pe care ai creat-o pentru 
tabăra noastră, după ce am fost atacați de 
miriapodul gigant. 

— Din nefericire, nu este nici pe departe atât 


Termen juridic provenit din limba latină, cu semnificaţia uzuală de 
„declarat”, „de încredere” (n. tr.). 


de simplu pe cât pare, zise Nimrod, ridicându-şi 
privirea spre vârfurile copacilor. Există un motiv 
foarte întemeiat pentru care exploatatorii de 
lemn n-au ajuns niciodată aici. Mai priveşte o 
dată împrejurimile. Nu-ţi aduc aminte de nimic? 

John urmări privirea lui Nimrod şi observă cum 
crengile cele mai înalte ale copacilor - izbuti să 
numere şaisprezece exemplare de lupuna - 
păreau să se unească în arcade, alcătuind un 
soi de acoperiş boltit deasupra capetelor lor. 
Ridică din umeri. 

— Nu ştiu, mărturisi el. Bănuiesc că e un pic 
cam ciudat modul în care cresc copacii ăştia, 
atât de uniform şi de drept. Aproape ca stâlpii. 
Şi felul în care se unesc la vârfuri. Cumva, ca şi 
cum ar fi fost proiectaţi astfel. Ridică iarăşi din 
umeri. Cred că-mi amintesc de o biserică. 

— Exact aşa arată, aprobă Nimrod. Vezi tu, 
este mai mult decât un chacra. Este un loc 
sacru. Este o abadía de árboles, o abație a 
arborilor. N-aş folosi puterile de djinn pentru o 
legare în interiorul unei abaţii a arborilor, la fel 
cum n-aş face-o într-o biserică, într-o moschee 
sau într-o sinagogă. Nu cred că lui Dumnezeu |- 
ar plăcea. 

— Dar trebuie să facem ceva, insistă John. 
Chiar tu ai spus că locul ăsta are nevoie deo 
protecţie suplimentară împotriva lui Virgil 
McCreeby. 

— Da, dar cum? bombăni Nimrod, clătinând 


din cap. Pe lampa mea, asta necesită o 
meditaţie atentă. Mă voi retrage în cortul meu 
pentru o vreme, timp în care îmi voi suspenda 
conştiinţa şi voi examina problema pe calea 
introspecţiei. 

John încuviinţă, cu toate că habar n-avea 
despre ce tot vorbea Nimrod. Dar se obişnuise 
cu astfel de lucruri de multă vreme. 

— N-o să păţeşti nimic dacă te voi lăsa pe 
cont propriu pentru o vreme? îl întrebă Nimrod. 

— Sigur, răspunse John. Poate c-o să arunc o 
privire prin cartea asta despre khipu. Să-ncerc 
să-mi dau seama ce semnificaţie are cel pe care 
mi l-a dat e/ Tunchi. 

— Bună idee, zise Nimrod şi, după ce-i înmână 
cartea, John îl lăsă singur în cortul lui. 

Băiatul se aşeză, sprijinindu-se de un trunchi 
de lupuna, apoi începu să citească. 

Mai multe minute trecură şi John simţi cum 
ochii încep să i se închidă. Nu fusese niciodată 
mare cititor. Cea mai lungă carte pe care o 
citise vreodată fusese un exemplar din 1001 de 
nopți pe care i-l dăruise Nimrod, numai că 
volumului îi fusese ataşată o legare de djinn 
care l-a făcut să rămână treaz suficient timp 
încât să termine lectura fără oprire. Dar cartea 
aceasta era altfel. Era despre matematică, care 
nu fusese niciodată punctul forte al lui John, şi 
îşi dădu curând seama că autorul nu avea decât 
o idee foarte vagă despre ceea ce însemna un 


khipu. 

Mult mai limpezi pentru John erau propriile 
idei, dacă lucrurile pe care le visezi atunci când 
adormi într-un copac pot fi numite într-adevăr 
idei. Nu că ar fi fost vorba despre propriile idei, 
la fel cum nu erau nici propriile vise, fiindcă tot 
ceea ce i se învârtejea în mintea adormită 
buştean, informându-i despre acel khipu pe 
care-l ținea în mână, îi venea din partea unui 
străvechi spirit aflat în adâncurile arborelui 
lupuna. Fiindcă, deşi lemnul acestor copaci este 
foarte dur, un lupuna poate lesne absorbi 
oamenii lipsiţi de precauţie care adorm sprijiniți 
de ei, uneori pentru o scurtă perioadă de timp, 
alteori pentru una cu mult mai îndelungată. Se 
cunosc cazuri de persoane dispărute în 
interiorul unui arbore lupuna timp de mai multe 
secole. Cu toate acestea, recunoscându-i pe 
John ca djinn - şi, mai ales, ca pe un djinn bun =, 
acest anume arbore lupuna îl absorbi numai 
pentru o oră, două. Timp suficient pentru ca 
spiritul arborelui să-i transmită lui John modul în 
care putea să înţeleagă ce reprezenta un khipu 
şi cum putea fi el interpretat, precum şi 
adevărata semnificaţie şi soluţie pentru nodul 
de pe uşa Portalului Blestemat. Era ceva 
complicat şi simplu în acelaşi timp. 

John se trezi tresărind, convins că auzise ceva 
neobişnuit. O privire scurtă îndreptată spre 
cortul lui Nimrod îl informă că unchiul lui încă 


medita înăuntru, la fel ca Ahile (deşi nu la fel de 
mânios*%), precum şi că nu el reprezentase 
sursa zgomotului. Pentru o clipă, toate 
gândurile despre adevăratele semnificaţii ale 
vechiului khipu, dobândite în timpul petrecut în 
interiorul arborelui lupuna, fură date uitării. ŞI, 
azvârlind deoparte foarte învăţata carte din 
care citise, John se ridică şi începu să se plimbe 
în jurul taberei lor, până când, în cele din urmă, 
îşi dădu seama ce anume îi tulburase toropeala 
lemnoasă. Uşa din Portalul Blestemat tremura 
foarte uşor, de parcă cineva, aflat de partea 
cealaltă, ar fi încercat... s-o deschidă. 
Plimbându-se în cercuri largi în jurul de sine- 
stătătorului Portal Blestemat, John se întrebă 
dacă nu cumva trebuia să-l cheme pe Nimrod. 
Nu exista urmă de îndoială: cineva sau ceva se 
străduia să deschidă uşa. Era ca o secvenţă 
dintr-un film de groază, în care un poltergeist 
sau un strigoi face să se mişte un lucru 
neînsufleţit, cum ar fi o jucărie de pe o etajeră. 
Fiindcă, din câte putea vedea, John ştia că de 
cealaltă parte a uşii nu se afla nimic. 
Neluându-şi în seamă pielea de găină, John 


3 Erou din mitologia greacă, unul dintre protagoniştii războiului troian, 
care, atunci când regele Agamemnon a răpit-o pe sclava sa preferată, 
Briseis, s-a retras în propriul cort, pradă mâniei. Troienii, încurajați de 
retragerea lui, i-au atacat pe ahei (greci), punându-i pe fugă. Atunci, 
Patrocle, prietenul cel mai bun al lui Ahile, i-a cerut acestuia să-i 
împrumute armura şi să-l lase să-i conducă în bătălie pe oamenii săi. 
Când Patrocle a fost ucis de troianul Hector, îndureratul Ahile a 
reintrat în luptă (n. tr.). 


apucă maceta, se apropie un pic şi ciocăni în 
uşă cu lama ascuţită ca un brici. 

— Hei, zise el, e cineva acolo? 

Pentru o clipă, uşa se opri din mişcarea ei, de 
parcă persoana aflată de cealaltă parte l-ar fi 
auzit. Era, îşi zise în sinea lui, tot ca într-un film 
de groază: modul în care un obiect redevenea 
obişnuit, după ce-şi înceta mişcarea pornită fără 
vreun motiv aparent. 

Se apropie şi mai mult, aplecându-şi în cele 
din urmă capul şi, apoi, urechea spre micul 
petic auriu, sclipitor, pe care-l curăţase Nimrod 
cu vârful macetei. 

— E cineva acolo? repetă el. Uite ce e, uşa nu 
se deschide, fiindcă de cealaltă parte e un zăvor 
legat cu un nod mare. Aşa că n-are rost să mai 
încerci. Înţelegi? 

Incă o dată, uşa se mişcă în tocul ei, de data 
aceasta şi mai evident, apoi cineva începu să 
bubuie în ea, înfricoşându-l pe băiat în 
asemenea măsură, încât inima-i tresăltă în piept 
ca un căţeluş agitat, făcându-l să se dea cu 
câţiva paşi înapoi. 

— Eeee! strigă el, ţinându-se cu mâna de 
piept. 

Dar nu înainte de a auzi o altă voce. O voce 
venită de foarte departe. Parcă dintr-o altă 
lume, una pierdută, invizibilă. Era o voce pe 
care era sigur că o recunoaşte. Vocea îi 
aparţinea domnului Groanin, care părea a fi la 


ananghie. 


Capitolul 17 
Trecerea prin ușă 


Auzind ceea ce el credea că trebuie să fie 
strigătul de ajutor al lui Groanin, primul impuls 
al lui John fu să taie cu maceta marele şi 
complicatul nod care fixa uşa Portalului 
Blestemat, numai că, spre norocul lui, capul 
somnoros îi fusese temporar absorbit de 
arborele lupuna. Arborele informase 
subconştientul tânărului djinn de faptul că nodul 
cuprindea cumva un important cuvânt 
inexprimabil, secret. Înnodat înăuntrul cifrului 
reprezentat de nod, cuvântul secret fusese 
transmis de la o generaţie de preoţi incaşi la 
alta, fiindu-le dezvăluit numai regilor incaşi. 
Acest fapt îi deveni lui John mai clar numai după 
aceea, însă acum, când lama macetei se afla la 
numai un milimetru distanţă de nod, se opri şi 
nu-l mai reteză, apucându-se în schimb să-l 
dezlege. 

— Ţineţi-vă bine, domnule Groanin, strigă John 
prin uşă. Vin să vă iau. 

Dezlegarea nodului nu-i luă prea mult. Ca şi în 
cazul multor probleme aparent complexe iubite 
de matematicieni, soluţia era, de fapt, una 
simplă, începând cu faptul că John vărsă 
conţinutul sticlei de apă peste nod. Asta 


deoarece, înainte de a fi legată, funia fusese 
înmuiată în apă şi apoi nodul fusese expus în 
bătaia directă a razelor de soare, ceea ce, 
evident, îl făcuse să se strângă. Astfel, umezind 
buclele nodului, John le ajută să se lărgească şi, 
prin urmare, să fie mai lesne de manevrat. 

Cu toate acestea, unui adult i-ar fi fost 
imposibil să desfacă nodul, fie el ud, fie uscat. 
Mânuirea funiei putea fi făcută numai de 
degetele mici şi pricepute ale unui indian sau 
ale unui băiat ca John. Acesta era şi unul din 
motivele pentru care arborele lupuna îi 
destăinuise lui John secretul. 

Însă cel mai important lucru referitor la nod pe 
care-l aflase John de la arborele lupuna era că, 
în realitate, nu avea în faţă un nod veritabil, cu 
două capete distincte, ci o ingenioasă buclă, 
deghizată cu iscusinţă cât să pară doar că ar fi 
un nod. Bucla fusese îndoită ca să se obţină 
două capete, iar apoi fusese înnodată de sus în 
jos în două noduri multiple; cele două capete 
ale buclei fuseseră apoi trase de câteva ori 
peste cele două noduri, după care funia se 
uscase până când ajunsese la fel de strânsă ca 
pumnul unui avar. Cunoscând toate acestea, 
John îl dezlegă în mai puţin de un minut. 

— John! Ce Dumnezeu crezi că faci acolo? 

Era Nimrod, care fusese atras din cortul lui de 
strigătele prin uşă ale lui John. Cu toată 
„meditaţia atentă”, Nimrod nu descoperise vreo 


soluţie nici pentru dezlegarea nodului, nici 
referitor la ceea ce era de făcut cu Virgil 
McCreeby. Şi fu uimit să constate că nodul de la 
uşă dispăruse, iar tânărul său nepot ţinea acum 
în mâini bucla de frânghie din păr omenesc din 
care fusese alcătuit. 

— Cum ai reuşit să dezlegi nodul? Şi, pe lampa 
mea, de ce? 

— E în regulă, îl linişti John, n-am avut nevoie 
de puterile de djinn. Doar mi-am dat seama cum 
se face. 

— Dar de ce, John, de ce? Nimrod îi aruncă, 
pentru o clipă, o privire aprigă. Credeam că m- 
am făcut pe deplin înţeles asupra faptului că 
trebuie să lăsăm nodul aşa cum este. Ca să-l 
împiedicăm pe Virgil McCreeby să treacă 
vreodată prin uşa aceasta. 

— Da, dar asta a fost înainte, răspunse John, 
cu răsuflarea tăiată. 

— Înainte de ce? 

— Înainte să văd uşa mişcându-se, explică 
John. Şi înainte să-l aud pe domnul Groanin. E 
de partea cealaltă a uşii şi pare să fie la 
ananghie. 

— Ce? Nimrod se apropie repede de Portalul 
Blestemat şi, lipindu-şi urechea de uşă, ascultă 
cu atenţie. Lucru sigur, chiar dacă de la o foarte 
mare distanţă, putea să-şi audă propriul 
majordom strigând. Pe lampa mea, dar chiar ai 
dreptate, băiete! Haide! Ajută-mă să trag 


zăvorul ăsta. 

Înţelegând din instinct importanţa funiei din 
păr omenesc, John şi-o înfăşură în jurul taliei, ca 
pe o cingătoare. 

Tija zăvorului din aur, cu cele două mânere 
mari ale sale, tot din aur, ajunsese să fie, după 
câteva secole, greu de împins în lăcaşul ei şi, 
aşa cum era acum, şi mai greu de scos de- 
acolo. 

— Atunci, nu eşti supărat? vru să ştie John, 
trăgând din toate puterile de zăvor. Pentru că 
am dezlegat nodul? Şi pentru că o să deschidem 
uşa? 

— Dat fiind că Groanin se află deja de partea 
cealaltă, întrebarea mi se pare retorică şi deja 
lipsită de importanţă, mormăi Nimrod din cauza 
efortului. Să sperăm că şi ceilalţi au scăpat de 
Xuanaci şi sunt acum cu el. 

În sfârşit, zăvorul se trase şi uşa deveni liberă, 
cu toate că încă nu era deschisă. 

— Du-te mai încolo, îi porunci Nimrod lui John. 
Încă nu ştim ce poate fi pe partea cealaltă. Dacă 
Groanin se află în primejdie, înseamnă că şi noi 
putem să înfruntăm un anume risc. 

În timp ce Nimrod trăgea de uşă, deschizând- 
O, John făcu un pas înapoi. După toate eforturile 
sale, funia din jurul taliei i se slăbise, ceea ce lui 
John i se păru o ironie a sorții, dat fiind că, în 
chip de nod, fusese atât de strânsă. Şi-o scoase 
de pe el pentru o clipă, vrând s-o lege din nou, 


când observă  punctuleţele colorate din 
interiorul funiei, dându-şi seama că mai văzuse 
undeva, înainte, acelaşi aranjament de 
punctuleţe colorate. Dar acum nu avea vreme 
să se gândească la aşa ceva. Uşa era deschisă. 
Şi, de cealaltă parte a ei, putea să vadă... 

„.„absolut nimic. Doar o gaură neagră, 
căscată. Era tare straniu, îşi zise în sinea lui. 
Până şi Nimrod părea surprins. 

— Ciudat, remarcă Nimrod. 

— Dar unde-i Groanin? întrebă John. 

Nimrod îşi apucă nepotul de brat, 
împiedicându-l să treacă prin uşa deja deschisă. 

— Stai puţin, zise el, se simte o mişcare. 

In interiorul cadrului reprezentat de Portalul 
Blestemat se producea o stranie distorsiune 
optică a spaţiului, ca şi cum lumina însăşi s-ar fi 
îndoit. Apoi, de cealaltă parte a pragului apăru o 
încăpere mare, din piatră, ca un film vechi 
încercând să pâlpăie, revenind la viaţă. 

Acea încăpere cu aspect antic era stivuită 
până sus cu sute, poate mii de obiecte de aur, 
însă nici urmă de Groanin şi de ceilalţi. 

Totuşi, mai era şi altceva ireal în legătură cu 
camera şi cu fabuloasa, sclipitoarea ei comoară. 
Ca şi cum nici n-ar fi existat în realitate. 

— La ce ne uităm? întrebă John. 

— E doar o iluzie, îi explică Nimrod. Ceva 
pregătit de preoţii aceia străvechi ai incaşilor 
pentru ochii lacomi ai conchistadorilor. Numai 


că ei ar fi numit-o viziune. Nu mă întreba cum 
de a izbutit un incaş ca Ti Cosi o astfel de 
ispravă. Nu ştiu. Dar cred că privim imaginea a 
ceva care s-a petrecut în realitate. O imagine 
menită să-i momească încoace pe 
conchistadori. Vezi tu, când Pizarro şi-a făcut 
apariţia în Cuzco, a izbutit, împotriva tuturor 
probabilităților, să-l ia prizonier pe regele 
Atahualpa, promiţându-i să-l lase în viaţă dacă 
era de acord să colaboreze. Şi, remarcând 
fascinația spaniolilor faţă de aur, Atahualpa i-a 
făcut lui Pizarro o propunere. Regele a trasat o 
linie cu creta pe peretele încăperii din Templul 
Soarelui în care era acum ţinut prizonier, 
spunându-i lui Pizarro că, dacă-i cruța viaţa, în 
decurs de douăsprezece luni avea să umple 
camera cu obiecte de aur până sus, la înălţimea 
semnului făcut. Pizarro, desigur, a fost de acord, 
iar regele s-a ţinut de cuvânt, chiar dacă 
Pizarro, nu. Se spune că spaniolii au transformat 
în lingouri mai mult de două mii de kilograme 
de aur de douăzeci şi patru de carate. Preoţii 
incaşi care au construit Portalul Blestemat ştiau, 
fără îndoială, că vederea acelui aur ar fi fost 
interpretată de spanioli ca un fel de semn bun. 
Trecură alte câteva clipe şi, apoi, imaginea 
aurului dispăru ca un miraj şi, timp de câteva 
secunde, fu înlocuită de o imagine încremenită 
cu Groanin şi cu Sicky bubuind în uşă. La 
picioarele lor zăcea Philippa, fără simţiri, iar în 


spatele lor era Muddy, agitând o macetă spre 
câţiva războinici incaşi cu înfăţişare stranie. O 
clipă mai târziu, cele patru siluete îşi schimbară 
poziţiile, întinzându-se acum lent spre uşă, 
precum ceva ieşind dintr-o gaură neagră. 

— Philippa a păţit ceva, exclamă John, care se 
aplecă în faţă, încercând să-i ajute pe Groanin, 
pe Sicky şi pe Muddy s-o tragă dincoace de uşă. 

— Nu-i atinge, îl avertiză Nimrod pe John. Se 
deplasează între două dimensiuni. Ceea ce 
poate fi primejdios. 

— Or să fie bine? vru să ştie John. Mi se pare 
că arată cam ciudat. Lungiţi. Ca spaghetele. 

— E posibil să le ia câteva minute până să 
treacă, zise Nimrod. Îmi închipui că asta a fost 
proiectată să fie o intrare, nu o ieşire. Dar, da. 
Ar trebui să fie bine. Atât timp cât avem 
răbdare. 

— Vrei să spui că intri mai repede decât ieşi? 

— Exact. De îndată ce vor ieşi, va trebui să 
închidem uşa. Altminteri, incaşii care-i urmăresc 
ne vor urmări şi pe noi. 

— Zadie nu pare să fie cu ei, remarcă John. 

— Şi eu mă întrebam unde o fi, mărturisi 
Nimrod. 

Groanin, Muddy şi Sicky continuau s-o târască 
pe Philippa prin cadrul uşii, dar extrem de lent, 
ca şi cum ar fi mers prin melasă. Apoi, o 
săgeată şuieră prin aer, pe deasupra capului lui 
John. Era o săgeată neobişnuită, deoarece nu se 


deplasa cu mai mult de opt sute de metri pe 
oră. Şi, dacă n-ar fi fost avertismentul de mai 
devreme din partea lui Nimrod, John ar fi putut 
foarte lesne să-şi ridice mâna şi s-o înhaţe. 

— Arată ca unul dintre paradoxurile lui Zeno“ 
constată Nimrod. 

— Care Zeno? 

— Nu contează, zâmbi Nimrod. Cât timp 
aşteptăm, ai putea să-mi povesteşti cum de ai 
izbutit să dezlegi nodul. Trebuie să-ţi spun că 
sunt impresionat. Eu n-aş fi putut. 

John îi povesti. Dar, din cauză că nu-şi amintea 
deloc de perioada în care capul îi fusese 
absorbit de arborele lupuna, omise partea 
aceea, iar astfel reuşita lui i se păru lui Nimrod 
şi mai impresionantă. 

— Remarcabil, comentă Nimrod. A 

— Am mai observat şi altceva, adăugă John. In 
timp ce dezlegam funia. 

— Ei? 

— În interiorul funiei este o serie de 
punctuleţe colorate, zise john. Interesant e că 
ea corespunde cu seria de noduri colorate de pe 
Kkhipu-ul pe care mi l-a dat e/ Tunchi. 

— Asta chiar este ceva interesant, fu de acord 
Nimrod. 


+ Paradoxurile lui Zeno sunt un set de opt probleme atribuite lui Zeno 
din Elea (filosof grec din sec. al V-lea î. H.), care le-a formulat în 
sprijinul doctrinei lui Parmenide conform căreia „totul este una” şi, 
contrar simţurilor noastre, credinţa în pluralitate şi schimbare este 
greşită, iar mişcarea e doar o iluzie (n. red.). 


— Sunt convins că poziţia şi numărul acelor 
punctuleţe au o semnificaţie importantă, 
adăugă băiatul. Încă nu ştiu sigur care o fi. Dar 
ştiu că o să-mi dau seama. Cu timpul. 

Nimrod era mulţumit de nepotul său. 

— Ai făcut deja mai multe decât am crezut că 
ar fi posibil, zise el. Poate că experienţa cu e/ 
Tunchi ţi-a ascuţit simţurile. 

— Nu, îl contrazise John. Nu, n-a fost asta. Dar 
mă simt ceva mai inteligent, într-un fel, de când 
am tras un pui de somn. Arătă spre uşă. Uite, 
aproape că au trecut. 

Nimrod îşi apropie mâna de uşă, pregătit s-o 
închidă în clipa în care o putea face fără s-o 
lovească pe Philippa, ultima care avea să iasă 
din Portalul Blestemat. Un rege al incaşilor cu 
înfăţişare fioroasă era foarte aproape, pe 
urmele lor, cu o bâtă mare de război în mâna 
ridicată, de parcă s-ar fi pregătit s-o abată 
asupra capului lui Groanin. Pentru o clipă, 
Nimrod îşi întoarse privirea spre John. 

— Dar când ai dormit? îl întrebă el. 

— Când erai tu în cort, să te gândeşti, 
răspunse John. M-am aşezat să citesc cartea aia 
despre khipu şi probabil c-am aţipit. Cărţile cam 
au efectul ăsta asupra mea, mă tem. 

Nimrod ţâţâi zgomotos. Apoi întrebă: 

— Dar unde te-ai aşezat, mai precis? 

— Acolo, zise John, arătându-i unul dintre 
uriaşii arbori lupuna. 


— Vrei să spui că te-ai sprijinit de un copac? 

— Da. 

— Atunci se explică, zise Nimrod. Probabil că 
spiritul din lupuna te-a învăţat câte ceva. 

— Adică nu mi-am dat singur seama cum să 
dezleg nodul? întrebă John, un pic cam 
dezamăgit. 

— Mă tem că nu, răspunse Nimrod. Darnu eo 
ruşine. La urma urmei, ştii ceea ce ştii. Şi, stai 
liniştit, sigur n-o să destăinuiesc nimănui 
secretul tău. 

Îşi întoarse din nou privirea spre uşă. 

— În sfârşit, cred că suntem pe cale să 
închidem Portalul. În clipa imediat următoare, 
trânti uşa în nasul regelui incaş, care înainta cu 
lentoare, iar John înţelese dintr-odată la ce se 
referise prin închiderea Portalului. Nimrod ridică 
de jos o bucată de lemn, folosind-o pentru 
fixarea provizorie a zăvorului. 

— Asta ar trebui să-i ţină în loc pentru o 
vreme, zise el. De îndată ce uşa fu închisă, 
Groanin, Sicky şi Muddy reveniră deodată la 
viaţă, de parcă ar fi existat undeva un 
comutator care, acţionat, îi readucea la viteza 
normală. 

— Slavă Domnului, răcni Groanin. N-a fost nici 
măcar cu o clipă prea devreme. Vă zic eu, n-a 
fost nici măcar cu o clipă prea devreme. 

Îşi frecă ceafa şi se cutremură. 

— Bâta maniacului ăluia cred că m-a ratat 


doar cu un milimetru. 

— Dacă n-aş fi avut capul chiar atât de mic, 
adăugă Sicky, m-ar fi pieptănat cu ea, asta-i 
clar. 

Groanin îşi duse o mână la piept. 

— Inima mea, se văită el. Mi-o simt de parc-aş 
avea în piept întreaga Orchestră Nelson Riddle. 
Care mai şi cântă „Mă dai pe spate”. 

Nimrod şi John îngenuncheară lângă Philippa. 
Şi, după ce se mai linişti un pic, li se alătură şi 
Groanin. 

— Ne-am cam ciocnit un pic, explică el. A fost 
un accident, asta a fost. N-am avut ce să fac. 
Dar îmi pare tare rău, zău că-mi pare. N-aş fi 
lovit-o pe puştoaică pentru nimic în lume. 

— Ştiu, Groanin, spuse cu blândeţe Nimrod. 
Ştiu. 

— Trebuie s-o ducem la un spital, insistă 
Groanin. 

John îşi lipi urechea de pieptul Philippei. 

— O să-şi revină, anunţă el. Ştiu eu. Nu-i decât 
o comotie. 

— Da’ tu ce-oi fi, un afurisit de doctor? se răsti 
Groanin. 

__— Nu, sunt fratele ei geamăn, îi explică John. 
Işi ciocăni uşor fruntea, apoi inima. Aş fi ştiut 
eu, aici, înăuntru, dacă n-ar fi fost bine. 

— Da, sigur, zise Groanin. Ce prost sunt! 

John avusese dreptate. O secundă sau două 
mai târziu, Philippa gemu şi-şi mişcă puţin 


capul. Şi, după doar câteva minute, se ridicase 
în fund şi povestea ce se petrecuse din clipa în 
care Nimrod şi John se despărţiseră de ea şi de 
ceilalţi. 

— Zadie este o trădătoare, îi informă John. 
Probabil de-aia a şi izbutit să te convingă s-o 
inviţi, în primul şi-n primul rând, Phil. Tot timpul 
n-a făcut decât să ţină legătura cu Virgil 
McCreeby, străduindu-se să ne încetinească 
înaintarea, pentru ca el să ne ajungă din urmă şi 
să-i dea harta. A furat-o din rucsacul domnului 
Vodyannoy. 

— Asta ar explica de ce a plecat cu Pizarro şi 
cu oamenii lui, înţelese Philippa. Avea, evident, 
de gând să plece şi să-l găsească pe McCreeby, 
cât timp se ocupau spaniolii de indienii Xuanaci. 

Deodată, icni. 

— Of, pentru numele lui Dumnezeu! Trebuie 
să facem ceva să-i ajutăm. Pe Xuanaci. Pizarro 
şi oamenii lui or să-i masacreze, mai mult ca 
sigur. 

Însă John părea aproape la fel de ofensat de 
această idee pe cât fusese şi Zadie. 

— Ce? Glumeşti? Aveau de gând să te dea de 
mâncare la peştii piranha. Şi, pe urmă, să 
mănânce ei peştii. 

— Philippa are dreptate, John, îi atrase atenţia 
Nimrod. A fost o luptă inegală atunci, în 
noiembrie 1532, când spaniolii şi-au făcut 
pentru prima dată apariţia în pragul incaşilor. 


lar acum ar fi o luptă şi mai inegală. La urma 
urmei, indienii Xuanaci n-ar prea avea cum să 
înfrângă un duşman deja mort. 

— Cred că ai dreptate, fu de acord John. 

Philippa se frecă în creştetul capului şi se 
ridică în picioare. Se simţea un pic ca şi cum ar 
fi fost lovită de un camion. Dar n-avea nimic 
rupt. 

— Aşadar, ce-o să facem? îl întrebă ea pe 
Nimrod. 

— Cred că nu putem să facem decât un singur 
lucru, zise Nimrod. lar asta ar fi să le oferim 
indienilor Xuanaci un aliat puternic. 

— Pe cine? se interesă Philippa. 

Nimrod îşi întoarse privirea spre Sicky. 

— Poţi să-ţi aminteşti drumul înapoi spre 
tabăra Xuanaci? îl întrebă el. 

Sicky îi arătă spre Portalul Blestemat. 

— Adică, în jos, pe-acolo? Prin uşa asta? 

— Nu, prin junglă. 

Sicky ridică din umeri. 

— Sigur, nu-i problemă. Oi avea eu capu’ mic, 
dar n-am vreun beteşug la simţu' direcţiei. Sau 
la memorie, şefu'. De două ori am fost musafir 
la Xuanaci şi de două ori am scăpat cu viaţă. 
Nu-s chiar nerăbdător să-i vizitez pe Xuanaci ăia 
a treia oară. 

— Nu e chiar o vizită, preciză Nimrod. Tot ce 
trebuie să faci e să conduci câţiva războinici 
până în apropierea taberei Xuanaci. 


Îşi puse cu blândeţe mâna pe umărul lat al 
ghidului prin junglă. 

— Cum te simţi când e vorba de una ca asta, 
Sicky? îl întrebă. 

— Bolnav, răspunse Sicky. Destul de bolnav. 
Da' o s-o fac. Numa' că despre ce războinici 
vorbeşti matale, şefu'? Nu-s p-acilea războinici 
atât de smintiţi care să se pună cu vânători de 
capete ca Xuanaci. 

— Ba da, sunt, îl corectă Nimrod, privind spre 
uşa Portalului Blestemat. Cine-ar putea să lupte 
mai bine cu nişte conchistadori morţi decât 
câţiva regi incaşi morţi? Cine să fie vătămat, 
dacă toţi sunt deja morţi? 

— Ai o logică imbatabilă, aprecie Philippa. 

— Mai degrabă cre’ că matale eşti nebunu', 
şefu', zise Sicky. 

— Sicky are dreptate, domnule, îl susţinu 
Groanin. Abia am scăpat de scrântiţii ăia şi 
dumneavoastră propuneţi să deschidem uşa aia 
şi să-i lăsăm să iasă? De unde ştim că n-or să ne 
spargă nouă ţestele, mai întâi? 

— Putem să ne apărăm cu puterile de djinn, 
interveni Philippa. 

— Mă tem că nu, o contrazise Nimrod. Nu aici. 
Aici este un loc sacru. 

Şi-i povesti Philippei ceea ce deja îi explicase 
lui John: că, în conformitate cu Legile 
Bagdadului, care guvernează puterile djinnilor, 
folosirea acestora era strict interzisă în biserici, 


în moschei, în sinagogi şi în oricare alte lăcaşe 
de cult în care se oficiaseră servicii religioase în 
ultima mie de ani. 

— Nu prea arată a biserică, remarcă Groanin. 
Cel puţin, nu ca alea în care am fost eu. 

— Cu toate astea, este, iar legea aşa spune, 
insistă Nimrod. 

— Şi-atunci ce propuneţi să facem? întrebă 
acru Groanin. Să-i convingem, cu ajutorul 
diplomaţiei, să nu ne crape capetele, nu? 

— Da, confirmă Nimrod. 

— Omu’ ăsta-i nebun, se văicări Groanin, 
privind spre Philippa şi clătinând din cap. Vă zic 
eu, omu’ ăsta-i nebun. 

Nimrod îi răspunse printr-un zâmbet. 

— Ei bine, nu doar cu diplomaţia, adăugă el. 
Ei, John? 

— Cum adică? 

— john a fost cel care a dezlegat enigma 
nodului de tip gordian folosit pentru fixarea 
Zăvorului de pe uşă, explică Nimrod. 

— Aăă... da, aşa a fost, confirmă John, puţin 
stânjenit. 

— Şi John este cel care ştie sa li se adreseze 
cu diplomaţie regilor acestora incaşi, nu eu. El 
este cel care va şti precis ce trebuie să spună. 

— Chiar ştiu? 

— Da, cred că ştii. Cred că, atunci când va 
veni momentul, vei şti exact ce trebuie spus. 

— Voi şti? 


Groanin îşi dădu ochii peste cap. 

— Nu mi se pare, comentă el pe un ton 
caustic. Flăcău' nu dă impresia c-ar şti nici 
măcar ce zi e azi. 

Insă Nimrod deja se îndrepta spre uşa din 
Portalul Blestemat. 

— Stai un pic, se împotrivi John. Doar nu vrei 
s-o deschizi chiar în clipa asta, nu? 

— Cam aceasta ar fi ideea, în linii mari, îi 
răspunse Nimrod. 

— Dar, uite ce e, încă nu sunt pregătit. Chiar 
nu sunt. 

— Ascultaţi-l, bine, domnule? ceru Groanin. 
Nu-l bruscaţi aşa pe flăcău. Dacă nu ştie, nu ştie 
şi gata. Pentru numele lui Dumnezeu, mereu 
credeţi că ştiţi mai bine decât oricine altcineva. 

— la  gândeşte-te, John, zise Nimrod, 
neluându-şi în seamă majordomul. Ai ştiut 
precis cum să rezolvi problema nodului, nu-i 
aşa? 

— Da. 

— Atunci, în acelaşi mod o să ştii precis ce 
trebuie să le spui regilor incaşi, insistă Nimrod. 

— Dar dacă n-o să înţeleg ce anume va trebui 
să spun? zise John. Dacă n-are niciun sens? 

— Atunci ţi-aş propune s-o spui oricum, hotărî 
Nimrod, înlăturând bucata de lemn din lăcaşul 
zăvorului şi deschizând încă o dată uşa. 


Capitolul 18 
Vorbind în dodii 


Uşa din Portalul Blestemat fiind acum larg 
deschisă, regii incaşi mumificaţi, înarmaţi până- 
n dinţi, începură lent - la fel ca Philippa şi 
celelalte fiinţe umane dinaintea lor - să se 
înşiruie spre luminişul junglei peruviene. Dată 
fiind viteza lor de deplasare - sau, ca să ne 
exprimăm mai corect, lipsa lor de viteză -, se 
părea că, la urma urmei, John ar mai fi avut la 
dispoziţie câteva minute în care să-şi 
amintească tot ce se presupunea că ar trebui să 
spună. Nu că şi-ar fi putut reaminti vreodată 
ceea ce, în primul rând, nu aflase niciodată. Ce 
se petrecea în interiorul minţii lui n-avea nimic 
de-a face cu memoria, însă avea totul de-a face 
cu arborele lupuna, după cum cu înţelepciune 
ghicise Nimrod. Insă nimic din toate acestea nu- 
i facilită lui John misiunea aflării a ce se 
presupunea că ar trebui să spună, astfel încât 
să-i convingă pe regi să nu-i atace tocmai pe ei. 

Din instinct, John aruncă o privire spre acel 
khipu primit de la e/ Tunchi şi spre funia din păr 
omenesc cu care fusese legat nodul de la uşă. 
Semnele colorate de pe ambele vestigii stranii 
începeau să însemne ceva. Ceva important. Dar 
ce? Câteva cuvinte începură să-i dea năvală în 
creier. Numai că nici măcar unul dintre ele nu i 
se părea c-ar avea vreun înţeles. „Ce aberaţie”, 


îşi zise în sinea lui. Oare va putea cu adevărat 
să vorbească fără să înţeleagă o iotă? 

Era un cuvânt al puterii, de genul lui „SESAM, 
DESCHIDE-TE” din 1001 de nopti sau o 
incantaţie, ca „ABRACADABRA” din Cabala 
ebraică. Un cuvânt al puterii, măcar de atâta 
lucru era sigur. Ca un cuvânt de concentrare 
foarte lung, numai că era cu mult mai lung 
decât oricare cuvânt de concentrare pronunţat 
vreodată de un djinn. Cum ar fi putut spera să 
rostească vreodată un cuvânt atât de lung? Era 
cu mult mai lung decât cele mai lungi două 
cuvinte pe care le citise vreodată - dar pe care 
nu le pronunţase -, iar acestea, desigur, erau 
„floccinaucinhilipilification”“ şi 
„honorificabilitudinitatibus”?. 

— Grăbeşte-te, flăcău, zise Groanin în clipa în 
care observă că unul dintre regii incaşi 
mumificaţi se rotea lent cu faţa spre el. Spre 
oroarea majordomului, îşi dădu seama că era 
unul şi acelaşi rege cu cel al cărui trup 
mumificat îl izbise cu piciorul, dându-l deoparte, 
atunci când ridicase trupul lipsit de simţire al 
Philippei. Groanin era sigur că regele avea să-l 
lovească de îndată ce va fi capabil s-o facă. 
Îndepărtându-se în grabă, adăugă: Au început 
să se mişte mai repede. Or să ţopăie în jurul 
4 Unul dintre cele mai lungi cuvinte din limba engleză, însemnând 
„acţiunea sau obiceiul de a evalua ca fiind nevaloros” (n. red.). 


42 Pluralul cuvântului din latina medievală „honorificabilitudinitas”, 
însemnând „starea de a fi capabil să primeşti onoruri” (n. red.). 


nostru într-un minut. 

— Şşşt, Groanin, îl apostrofă Philippa, în timp 
ce-şi prindea de mână fratele geamăn, oferindu- 
i în mod telepatic propriile puteri de djinn, 
precum şi pe cele intelectuale, astfel încât să 
contribuie la sporirea ascuţimii de minte a lui 
John. 

Lasă-mă să te ajut, frățioare. Foloseşte şi 
creierul meu, pe lângă cel al tău, ca să te ajute 
la concentrare. la-mi mintea şi fă-o să fie a ta. 

Şi atunci... 

Nu e numai un cuvânt, nu cred să fie, ci mai 
multe cuvinte, laolaltă. Cuvinte Quechua. E 
străvechea limbă a incasilor. Și ordinea 
cuvintelor este cea care are importanță. La fel 
ca într-un cifru sau un cod. Ordinea cuvintelor. 
Rosteşte-le aşa cum apar pe khipu. Ca şi cum ar 
fi o serie de cuvinte codificate pe care le 
transmiti prin telefon către CIA. Asta-i tot ce ai 
de făcut. E cum nu se poate mai simplu. 

— Fir-ar al naibii, exclamă Groanin, 
aplecându-se în timp ce o bâtă de război incasă 
zbură degrabă prin aer. Îşi măresc viteza. Zi 
ceva repede, John, băiatule, sau capu’ meu o s- 
arate ca un castron cu supă gazpacho“. 

Deodată, John simţi cum cuvintele i se 
îngrămădesc în gură şi începu să le 
bolborosească, într-o limbă pe care n-o mai 


43 Preparat tradiţional spaniol, o supă servită rece şi având ca 
principale ingrediente ceapa, ardeii, roşiile şi usturoiul (n tr.). 


auzise în viaţa lui. Era o senzaţie dintre cele mai 
neobişnuite. Vorbea curgător, însă - cel puţin 
pentru el - complet neinteligibil. 

— Yana chunka, rosti el. Yuraj pusay. Puka 
tawa. 

Imediat, toți regii incaşi mumificaţi se 
întoarseră cu faţa către cel care li se adresa, 
apoi înaintară spre el. 

— Uite că merge, comentă Groanin. Habar n- 
am ce le-o spune, dar uite că merge, pe Jupiter. 

— Mi se pare că sună un pic a Quechua, îşi 
dădu cu părerea Sicky. 

— Ce tot spune? se interesă Muddy. 

— Glosolalie**, zise Nimrod. 

— Gloso ce? Am zis, gloso ce? 

— Willapi qanchis, continuă John. Kellu kinsa. 
Komer phisqa. Sutijankas iskay. Kulli sojta. 
Chixchi jison. Chunpi uj. 

Toţi regii mumificaţi se opriră din ceea ce 
făceau şi rămaseră nemişcaţi. 

— Asta înseamnă „vorbit în dodii”, explică 
Nimrod. Am mai auzit că s-ar fi făcut aşa ceva, 
dar n-am mai văzut niciodată. 

— Mai contează? răspunse Groanin. Are 
efectul dorit, nu? Principala chestie e că nu mai 
par porniţi să ne spargă capetele. 

Înconjurat de regii incaşilor, care păreau acum 
să-i aştepte următoarea poruncă, John explică: 


44 Limbaj neinteligibil în unele boli mintale, alcătuit din silabe şi 
cuvinte fără sens (n. red). 


— Am impresia că înseamnă zece negru, opt 
alb, patru roşu, şapte galben, trei limoniu, cinci 
verde, doi albastru, şase mov, nouă gri şi unu 
maro. Culorile reprezintă şi numele păsărilor cu 
aceleaşi culori. 

— Excelent, aprecie Nimrod. Un cod al 
culorilor şi al numerelor. Ce-ar putea să fie mai 
simplu? 

— Ce să le mai spun? întrebă John. Nu mai ştiu 
şi alte cuvinte Quechua. 

— Vorbeşte-le în engleză, îl sfătui Nimrod. 
Sunt convins că vor înţelege. Toate limbile sună 
foarte asemănător după ce-ai murit. In plus, 
atunci când se află în străinătate şi vorbesc cu 
cineva străin, cei mai mulţi dintre englezi - cum 
ar fi, de exemplu, Groanin - vorbesc doar 
englezeşte, de parcă ar sta de vorbă cu 
persoane moarte. Altfel spus, lent şi cu voce 
tare. lar asta dă deseori rezultate. 

— Mi se pare un pic cam nedrept, mormăi 
Groanin. 

— Foarte bine, acceptă John. O să fac o 
încercare. 

Îşi drese glasul şi, gândindu-se că avea să li se 
adreseze mai multor regi incaşi, încercă să pară 
poruncitor. 

— Ascultaţi la mine. Noi vă suntem prieteni, 
nu duşmani. Adevăraţii voştri duşmani sunt 
Pizarro şi conchistadorii, care plănuiesc chiar 
acum să se bată cu fraţii voştri mai tineri, 


indienii Xuanaci. 

John îşi îndreptă privirea spre Nimrod, care-i 
făcu un semn aprobator cu capul. 

— Bine, John, e foarte bine. 

— Trebuie să-i ajutaţi pe indienii Xuanaci să se 
lupte cu conchistadorii spanioli şi să-i înfrângă. 
Şi acum, omul acesta. 

john le arătă spre Sicky şi, aproape spre 
surprinderea lui, regii incaşi îşi întoarseră la 
rândul lor privirea spre ei. 

— Omul acesta. Sicky. El vă va arăta unde 
este de găsit satul indienilor Xuanaci. Şi unde vă 
veţi putea lupta cu străvechii duşmani ai 
incaşilor. Acum, duceţi-vă. Şi să nu daţi greş. 

— Bine zis, John, îl aprobă Nimrod. În ce 
priveşte discursurile incitatoare la război, n-a 
fost chiar ca Winston Churchill, cu „vom lupta 
cu ei pe plaje”*, dar, oricum, n-a fost rău deloc. 

Îşi întoarse privirea spre Sicky. 

— E totul bine, Sicky? 

Sicky îi răspunse cu un zâmbet strâmb. 

— N-a trebuit niciodată să ghidez mumii 
străvechi prin junglă până acum, spuse el 
stânjenit. 

— Doar închipuie-ţi c-ar fi o gaşcă de huligani 
englezi tâmpiţi, din galeriile echipelor de fotbal, 


4 Referire la un discurs al prim-ministrului britanic Winston Churchill 
(1874-1965), rostit în anul 1940, în timpul celui de-al Doilea Război 
Mondial, imediat după evacuarea oraşului francez Dunkerque, în care- 
şi îndemna armata să lupte pe teritoriul Franţei şi pe cel al Marii 
Britanii, peste tot, inclusiv pe plaje, fără să capituleze vreodată (n tr.). 


îi propuse Nimrod. Ar trebui să-ţi fie destul de 
uşor. Sunt înarmaţi. Nu poartă cine ştie ce 
haine. Şi sunt plini de tatuaje. 

— Foarte bine, fac o încercare. 

— lar noi o să ne stabilim tabăra aici, hotărî 
Nimrod. Şi aşteptăm să te întorci. 

— OK, Maiestăţile Voastre, zise Sicky. Pe aici. 

Şi apoi, împreună cu regii incaşi mumificaţi, 
porniră prin junglă. Sicky îşi zise că era cel mai 
straniu grup cu care plecase vreodată într-o 
excursie prin junglă. 

— Şi acum? vru să afle Philippa. 

— Vă zic eu ce-o să urmeze acum, răspunse 
Groanin. O să pun ceainicul pe foc şi o să fac un 
ceai. Dacă nu beau un ceai cât de curând, o să 
mor de sete. 

— E o idee excelentă, Groanin, fu de acord 
Nimrod. Şi mie mi-ar prinde bine o cană de ceai. 
Şi, cât timp te ocupi de asta, John, Philippa şi cu 
mine ne vom ocupa să găsim locuri potrivite 
pentru plantarea altor câtorva arbori lupuna în 
pământul de pe-aici. 

Groanin murmură ceva, dar apoi, cu ajutorul 
lui Muddy, se apucă să aprindă focul. 

— Apropo de pământul de pe-aici, zise 
Philippa, întinzându-i lui Nimrod bucata de 
piatră galbenă pe care o păstrase în buzunar. In 
mare parte pare să fie alcătuit din aşa ceva.E o 
mostră pe care am luat-o cât timp eram sub 
pământ. 


Nimrod cântări piatra în palmă. 

— E grea, nu? întrebă Philippa. 

— Pare să fie uraniu, zise Nimrod. 

Ambii gemeni se traseră înapoi de lângă 
Nimrod. 

— Uraniul nu e cumva radioactiv? întrebă 
John. 

— Ba da, confirmă Nimrod. Dar este destul de 
sigur. Particulele alfa radioactive eliberate de 
uraniul în stare naturală nu sunt absorbite prin 
piele. În cantităţi microscopice, pot fi şi 
înghiţite, rămânând inofensive. Noi toţi înghiţim 
cam un microgram de uraniu zilnic, în aproape 
tot ceea ce mâncăm şi ce bem. 

— Vorbeşte în numele tău, bombăni John. 

— Interesant, făcu Nimrod, azvârlind-o în 
joacă spre John, care o prinse agitat şi o vâri în 
rucsac. 


î 


Din propriul rucsac, de lângă lampa în care se 
afla corpul transsubstantizat de djinn al lui 
Frank Vodyannoy, Nimrod scoase la iveală o 
pungă din plastic. Era plină de copăcei 
minusculi. 

— Sunt arbori lupuna bonsai, îi informă el pe 
gemeni în timp ce intrau într-un luminiş din 
apropiere. Miniaturizaţi prin intermediul 
puterilor de djinn. Şi modificaţi genetic de însăşi 
Faustina, ca să crească mai repede. l-am tot 
plantat încă de când am ajuns în bazinul 


superior al Amazonului. Ideea e că încep să 
crească imediat, de vreo zece ori mai repede 
faţă de viteza normală, astfel încât, în numai 
douăzeci de ani, ajung la fel de mari ca unii 
vechi de două sute de ani. E de la sine înţeles 
că întreaga pădure tropicală e importantă 
pentru planetă. Dar nu există arbori care să 
degaje atât oxigen precum cei de lupuna. Ca să 
nu mai vorbim despre spiritele care trăiesc în 
interiorul lor. Asta-i face pe arborii lupuna să fie 
cei mai importanţi, mai ales pentru noi. 

— Şi-atunci de ce-i tot doboară exploatatorii 
de lemn? vru să ştie Philippa. Dacă sunt atât de 
importanţi... 

— Nu toţi exploatatorii de lemn, preciză 
Nimrod. Aşa cum i-am spus lui John, unora le 
este frică de ei. Numai că, în majoritatea lor, 
tăietorii de lemn sunt nevoiţi să acţioneze după 
cum le cer companiile de exploatare, altfel riscă 
să-şi piardă slujbele. Şi, pentru companiile 
acestea, arborii lupuna sunt printre cele mai 
importante surse de cherestea din Peru. 

Lemnul lor este întrebuințat pentru mobilier, 
placaj şi celuloză. Până şi fibrele din jurul 
seminţelor ajung să fie folosite pentru umplerea 
pernelor. 

— Dar de ce se duc spiritele să se ascundă în 
copacii ăştia, şi nu în alţii? întrebă John. 

— Spiritelor le place orice există de multă 
vreme, zise Nimrod. În ţările dezvoltate, asta 


înseamnă, de obicei, case sau castele vechi. 
Numai că pe-aici, prin junglă, arborii lupuna 
sunt cele mai vechi lucruri existente. 

Nimrod privi luminişul şi dădu aprobator din 
cap. 

— Pare să fie un loc bun de plantat câţiva 
copăcei. 

Zicând acestea, înmână fiecăruia dintre cei 
doi gemeni câte o unealtă ascuţită din lemn. 

— Ce-i ăsta? se interesă Philippa, privind 
instrumentul simplu. 

— Un plantator. Tu faci găurile, iar eu pun în 
ele micuţii copaci. 

Era muncă grea, însă, după vreo oră, 
plantaseră în luminiş nu mai puţin de o sută de 
arbori lupuna. 

— Acum, tot ceea ce ne mai rămâne de făcut 
e să împiedicăm doborârea lor atunci când vor 
ajunge la maturitate, adăugă Nimrod. John? 
Philippa? Aveţi vreo idee despre cum am putea 
să izbutim aşa ceva? 

— Ce-ai zice de un miriapod dintr-acela 
gigantic? propuse Philippa. N-aş putea să-mi 
închipui să se pună cineva cu chestii atât de 
oribile. 

— Corect, dar nu foarte subtil. Eu mă 
gândeam la ceva mai puţin mortal. La urma 
urmei, sunt oameni cumsecade care încearcă 
doar să-şi câştige existenţa. 

— Nu văd ce ţi se pare atât de cumsecade la 


ei, comentă Philippa. Toată lumea ştie că-i 
important să păstrezi arborii din pădurea 
tropicală. 

— Şi cum rămâne cu pomul de Crăciun? Ai 
avut aşa ceva anul trecut? 

— Aăă... da, recunoscu Philippa. Dar e altceva, 
nu? Adică, în definitiv, Crăciunul n-ar mai fi 
Crăciun fără un pom ca lumea. 

— Ipocrizie banală, pufni Nimrod. Vrei ca nişte 
sărmani tăietori de lemne peruani să-şi înceteze 
câştigarea existenţei care constă în tăierea 
copacilor din pădurea tropicală. În schimb, n-ai 
prea vrea să renunţi la propriul pom de Crăciun. 

Philippa îşi strânse buzele pungă, apoi aprobă 
gânditoare. Era nevoită să recunoască că avea 
dreptate. 

— Dar hai să ne întoarcem la problema 

actuală, ceru Nimrod. Cum o să apărăm noii 
copaci? 
__— De ce nu i-am face invizibili? propuse John. 
In definitiv, nu prea ai cum să dobori ce nu vezi, 
nu-i aşa? Chiar nu pot să găsesc o cale mai 
subtilă decât asta. 

— Nu, nici eu nu pot, răspunse Nimrod. Bine 
gândit, John. De fapt, acelaşi lucru l-am făcut şi 
eu cu arborii pe care i-am plantat deja. Am vrut 
doar să văd dacă ideile tale coincid cu ale mele 
în această privinţă. Cunoşti vreo legare de 
invizibilitate bună? 

— Nu, zise John. Nu-s prea tare la chestiile 


astea. Ori de câte ori încerc să fac ceva să fie 
invizibil, se dezintegrează. 

— Şi la mine e la fel, mărturisi Philippa. 

— Atunci, avem mare noroc că ştiu eu una 
bună, spuse Nimrod şi, murmurându-şi cuvântul 
de concentrare, făcu să dispară mica plantație 
de copăcei. 


În clipa în care se întoarseră în tabără, găsiră 
ceaiul aşteptându-i, ceai pe care Nimrod se 
hotărî să-l completeze cu  sandviciuri cu 
castraveți şi cu o prăjitură mare cu ciocolată, 
dar şi cu biscuiţi cu multă frişcă şi marmeladă. 

— Nu pricep de ce n-aţi făcut şi ceaiul, se 
plânse Groanin. Vă zic eu, nu pricep de ce n-aţi 
făcut şi ceaiul, domnule. 

— Pentru că, dragul meu Groanin, este un fapt 
stabilit că ceaiul are întotdeauna un gust mai 
bun atunci când îl prepară altcineva. ŞI, în plus, 
atunci când îl prepară cineva cum se cuvine, 
aşa cum numai un majordom englez ştie s-o 
facă. Intr-un ceainic, cu apă clocotită. Şi apoi îl 
serveşte cu lapte. Niciodată cu lămâie. Ai 
numeroase calități, Groanin, după cum, în 
acelaşi timp, ai şi numeroase lipsuri. Dar nimeni 
nu prepară ceaiul la fel de bine ca dumneata. 

— Vă mulţumesc, domnule. 

— Nu mă pricep la ceai, se amestecă John, dar 
prăjitura asta e fantastică. 

— Nici sandviciurile cu castraveți nu-s rele, fu 


de acord Groanin. 

— După toate prin câte am trecut, zise 
Nimrod, m-am gândit că nu ne-ar strica o 
gustare. Nimic nu e mai bun pentru ridicarea 
moralului decât un ceai englezesc de mare 
clasă. 

— N-aş putea să fiu mai de acord, Nimrod, 
spuse o voce politicoasă de englez. Lapte şi 
două cuburi de zahăr pentru mine, Groanin. O, 
şi, să nu uit, nu-i aşa că prăjitura aia cu 
ciocolată arată drăguţ? E cu frişcă proaspătă, 
nu? Ce prost sunt! Sigur că este. Nu ţi-ai 
permite un alt fel de prăjitură, nu-i aşa, Nimrod? 
Nu s-ar potrivi unui om cu gusturile tale 
sofisticate. Dar mă întreb dacă are un gust la fel 
de bun ca faimoasa prăjitură stropită cu lămâie 
a nevesti-mii. 

Se întoarseră cu toţii să-l privească pe 
bărbatul care se îndrepta spre ei, zâmbind 
afabil şi fluturând harta Faustinei. Purta o 
jachetă pentru safari, jambiere şi o caschetă 
colonială, care e un fel de pălărie. Avea şi o 
bărbiţă asemănătoare cu o perie pentru pantofi 
şi o voce domoală, bine timbrată, care îi 
amintea lui John de un actor într-o piesă de 
William Shakespeare. Şi, dacă n-ar fi fost arma 
din mâna lui, omul ar fi putut să pară chiar 
prietenos. 

— Chiar mă întrebam când o să apari, zise 
Nimrod. Desigur, era Virgil McCreeby, însoţit de 


Zadie Eloko şi de un băiat înalt, cu înfăţişare 
irascibilă, în vârstă de vreo treisprezece ani, 
purtând un tricou cu poza unei trupe de rock, o 
haină din piele şi o pereche de cizme de 
motociclist ce păreau c-au participat singure la 
circuitul internaţional de viteză de la Daytona. 

— Dybbuk, exclamă Philippa. Dybbuk, ce cauţi 
aici? Dybbuk scoase un zgomot ca de fagot şi-şi 
dădu ochii peste capul cu păr lung. 

— Buck, zise el. Doar Buck, bine? 


Capitolul 19 
Ostaticul 


— Dă-mi un singur motiv pentru care n-ar 
trebui să te prefac într-o broască râioasă, 
McCreeby, spuse Nimrod. 

— Nu cumva pentru că deja e o broască 
râioasă? îşi dădu cu părerea John. 

— Hei, nu eşti prea ospitalier, Nimrod, zise 
McCreeby. Înghiţi o îmbucătură zdravănă din 
prăjitura lui Nimrod şi-o făcu să alunece pe gât 
cu puţin ceai fierbinte şi îndulcit. Dat fiind că 
sunt un conaţional englez aflat în jungla 
Amazonului şi toate aiurelile astea. Dar, dacă 
tot ai adus vorba, o să-ţi ofer o serie de motive 
al naibii de întemeiate ca să te abţii. lar chestia 
asta e valabilă pentru voi toţi. 

Arătă mai întâi spre gemeni şi apoi spre 
Groanin şi Muddy, înainte de a-şi mai îndesa în 


gură niscaiva prăjitură cu ciocolată. Era clar că 
savura momentul. Chiar izbuti să-şi mânjească 
tocul armei pe care încă o ţinea în mână cu 
puţină glazură de ciocolată. 

— Ascult, îl invită Nimrod. Erai pe cale să înşiri 
motivele pentru care ar trebui să mă abţin să te 
transform într-o broască râioasă. Şi ţi-aş 
propune s-o faci foarte repede. 

— Păi, atunci, hai să vedem. 

McCreeby îşi linse ciocolata de pe buricele 
degetelor, pregătindu-se să enumere motivele. 

— În primul rând, aici e un loc sacru şi ştiu că, 
dintr-un soi prostesc de respect faţă de alte 
credinţe religioase, voi, ăştia, n-o să vă folosiţi 
de puterile de djinn într-un loc sacru. 

McCreeby îşi înălţă privirea spre catedrala din 
arbori lupuna. 

— Cum numesc ei o chestie de felul ăsta? O 
abadia de ărboles, nu? Aşa. Câtă vreme suntem 
aici, îmi închipui că sunt în deplină siguranţă. 
Mai ales cu arma în mână. Ceea ce, desigur, 
este un alt motiv pentru care ar trebui să vă 
abţineţi. Şi o voi folosi dacă voi fi nevoit, aşa că 
vă sfătuiesc să nu încercaţi nimic. Avem deja 
două motive. 

Mai sorbi zgomotos puţin ceai. 

— Dar vouă, dijinnilor, vă plac lucrurile în 
număr de trei, nu-i aşa? Cum ar fi dorinţele. O, 
da. Aşa că o să vă dau şi un al treilea motiv. ŞI 
poate c-o să consideraţi, la fel ca mine, că este 


şi cel mai important dintre toate. Vedeţi, eu am 
un ostatic. Adepții mei - ei îşi spun druizi, cu 
toate că, dacă e să fim cinstiţi, micul cult pe 
care l-am înfiinţat în zilele noastre în Anglia nu 
are nimic de-a face cu veritabilii druizi păgâni-il 
ţin prizonier într-un loc secret pe tatăl lui John şi 
al Philippei, domnul Gaunt. Altfel spus, a fost 
răpit. Dar nu vă faceţi griji. Va rămâne cât se 
poate de nevătămat cât timp nu-mi staţi în cale. 

— Nu te cred, zise John. 

— Nu? Ei bine, fireşte că nu m-am aşteptat să 
mă crezi pur şi simplu pe cuvânt, băiete. Am 
adus cu mine şi ceva dovezi, desigur. Şi puteţi 
să-i mulţumiţi stelei voastre norocoase pentru 
faptul că eu sunt un tip civilizat şi că n-o să vă 
înmânez urechea sau degetul mic al tatălui 
vostru. 

Virgil McCreeby făcu un semn cu capul spre 
Dybbuk, care-şi lăsă rucsacul pe pământ şi 
începu să scotocească tăcut în el. In afara 
faptului că insista ca lumea să-l numească Buck, 
Dybbuk nu spusese încă nimic altceva. Senzaţia 
de ruşine pe care o resimțea în faţa foştilor săi 
prieteni îl împiedicase până acum s-o facă. 

— Domnul Gaunt a fost răpit, le explică 
McCreeby. In drumul lui spre birou, într-o 
dimineaţă, în Manhattan, în vreme ce eraţi cu 
toţii în New Haven. 

— Domnul Senna n-ar fi lăsat pe nimeni să-l 
răpească pe tata, insistă John. El e şi garda de 


corp a tatii, nu numai şofer. Şi e foarte bun la 
asta. A fost în Forţele Speciale“. 

— A da? se strâmbă McCreeby. Ei bine, Forțe 
Speciale sau nu, domnul Senna are şi el un 
stomac, la fel ca oricine altcineva. Ceea ce 
înseamnă că poate fi şi deranjat. Mai ales atunci 
când oamenii mei izbutesc să introducă în el 
ceva neplăcut. Cum ar fi o soluţie creată de 
mine care face imposibilă părăsirea toaletei 
timp de trei zile în cap. Uite, asta e ceea ce 
numesc eu cu adevărat „Forțe Speciale”, chicoti 
dezagreabil McCreeby. Ca rezultat, în acea 
anume dimineaţă despre care vorbeam, el pur 
şi simplu n-a fost acolo ca să vă ducă tăticul la 
birou. În schimb, a fost unul dintre adepţii mei. 
Domnul Haddo. Oricum, tatăl vostru nici măcar 
n-a observat faptul că bătrânul Păstaie nu se 
afla pe scaunul şoferului. Până când n-a fost 
prea târziu. Arată-i, Buck. 

Dybbuk scoase un mic laptop din rucsacul 
său. Il deschise, îl ataşă la un telefon prin 
satelit, îl aprinse, apoi se conectă la un popular 
site pe care se găseau stocate numeroase 
filmări video, după care îl întoarse spre John. 

John încercă să-i întâlnească privirea vechiului 


46 Unitate de elită a Armatei Americane specializată în misiunile de 
război neconventional sau de gherilă, cunoscută şi sub numele de 
„beretele verzi” (n. tr.). 

47 „Senna” (engl.) se traduce ca „siminichie”, o plantă leguminoasă 
ale cărei frunze şi păstăi au fost folosite, încă din cele mai vechi 
timpuri, ca purgativ şi diuretic (n. tr.). 


său prieten, însă Dybbuk îl evită. 

— Şi eu, care mă gândeam că Finlay era cel 
care-l ajuta pe McCreeby, zise John, când, de 
fapt, tu ai fost tot timpul complicele lui. Ar fi 
trebuit să-mi dau seama. De ce faci asta, Buck? 
Credeam că suntem prieteni. 

Însă Dybbuk tot nu-i răspunse. Acesta - clipa 
în care avea să se afle faţă-n faţă cu John şi cu 
Philippa - era momentul de care-i era cel mai 
teamă. Acum, că se afla alături de foştii lui 
prieteni, suportându-le sentimentul de 
dezamăgire pe care li-l provocase, se simţea 
chiar mai rău decât îşi închipuise că-i va fi. După 
toate aventurile prin care trecuseră împreună, 
ştia precis ce gândeau despre el. Dybbuk tresări 
de parcă l-ar fi ars cineva cu un fier înroşit în 
clipa în care Groanin spuse în gura mare: 

— Niciodată nu mi-a plăcut de flăcăul ăsta. 
Mereu am considerat că e o belea. Vă zic eu, 
mereu am considerat că e o belea. 

Între timp, Groanin, Nimrod, Philippa şi Muddy 
se strânseseră în jurul laptopului, aşteptând să 
urmărească înregistrarea. 

În videoclip, domnul Gaunt era aşezat pe un 
fotoliu, înăuntrul unei cuşti. Purta o salopetă 
portocalie“? şi ţinea, în mâinile încătuşate, un 
exemplar din New York Daily Post. Aparatul de 
filmat transfocă pe prima pagină, apoi pe data 


48 Referire la uniformele purtate de deţinuţi în multe dintre închisorile 
americane (n. tr.). 


de apariţie a ziarului, astfel încât prizonieratul 
să poată fi dovedit cu uşurinţă oricui. Arăta 
puţin cam obosit şi nebărbierit, însă în rest 
părea să fie destul de nevătămat. 

— Salut, copii, spuse domnul Gaunt. Salut, 
Nimrod. Presupun că ştiţi deja că am fost răpit 
şi că sunt ţinut ostatic de trei hipioţi englezi 
ciudaţi. Habar n-am cine sunt şi ce vor, dar se 
poartă destul de bine cu mine. Primesc mâncare 
suficientă, am ce citi şi mă uit o grămadă la 
televizor. Mi s-a cerut să vă spun că, dacă veţi 
face exact ce vă zic ei, mă vor lăsa să plec 
nevătămat. In schimb, dacă nu veţi colabora, 
lucrurile ar putea să devină un pic cam 
neplăcute pentru mine. Sunt cuvintele lor, nu 
ale mele. Cam asta-i tot ce mi se permite să 
spun, în afară de... John? Philippa? Mi-e dor de 
voi amândoi şi vă iubesc foarte mult şi sper să 
vă revăd cât de curând. Şi să nu vă faceţi griji 
pentru mine. Am mai trecut prin perioade grele 
şi înainte şi-o să mai trecem şi pe viitor. 

După ce filmarea se încheie brusc, o mai 
urmăriră o dată. 

— Foarte înduioşător, comentă McCreeby. 

— E autentic? îl întrebă John pe Nimrod. 

— Sigur că e autentic, răspunse nervos 
McCreeby. Ce vă face să credeţi c-ar fi altfel? 

— Ai falsificat fotografia din ziar, comentă 
John. Cea în care se zicea c-ai fi descoperit 
Portalul Blestemat. 


— Da, aşa este, recunoscu McCreeby. Totuşi, 
a fost un fals destul de reuşit, nu vi se pare? 
Uimitor câte se pot face în zilele noastre cu un 
computer. 

— Deci puteai să truchezi şi filmarea, îşi dădu 
cu părerea John. 

— Dacă aş fi făcut-o, n-aş mai fi avut acum cu 
ce să mă târguiesc, îl contrazise McCreeby. 
Ceea ce e puţin probabil. Aş fi riscat enorm, nu-i 
aşa? Să mă expun mâniei a trei djinni puternici? 
A patru, dacă o adăugăm şi pe mama voastră. 
Mare noroc am avut că nu-i şi ea de faţă, nu? 
McCreeby clătină din cap. Nu, nu sunt destul de 
viteaz încât să fi trucat filmarea, băiete. Şi nici 
suficient de nebun. În plus, din moment ce m-aţi 
condus acum spre adevăratul Portal Blestemat, 
nici nu vă mai cer altceva decât să nu-mi staţi în 
drum. Dacă vă veţi supune, tatăl vostru vă va fi 
înapoiat teafăr şi nevătămat. Aveţi cuvântul lui 
Virgil McCreeby. 

— Cât o mai valora şi ăsta, hohoti Nimrod. Ce 
anume urmăreşti, McCreeby? 

— Credeam că-i evident. Am de gând să 
descopăr oraşul pierdut, Paititi. 

— Încep să înţeleg, zise Nimrod. Vă iese 
amândurora ceva din asta. V-aţi pus în gând să 
desfăşuraţi ritualul kutumunkichu, nu-i aşa? 

— N-am auzit niciodată de aşa ceva, spuse cu 
nevinovăție McCreeby. Te înşeli. Kutumunkichu? 
Ce-i aia? 


— Folosindu-te de ritualul kutumunkichu, tu, 
McCreeby, speri să dobândeşti puterea de a 
transforma metalul obişnuit în aur. Apoi Nimrod 
îl privi deschis pe Dybbuk. În vreme ce tu, Buck, 
crezi că-ţi vei recăpăta puterile. La fel ca însuşi 
Manco Capac. Nu-i aşa? 

— De ce nu? Ritualul kutumunkichu a 
funcţionat pentru el, răspunse Buck. De ce n-ar 
face-o şi pentru mine? 

McCreeby tresări. 

— Ar fi fost mai bine să nu fi pomenit despre 
asta, îl mustră el pe Dybbuk. 

Numai că Dybbuk nu-l luă în seamă. 

— Va da rezultate şi pentru mine, îi spuse el 
lui Nimrod. Trebuie s-o facă. 

Philippei aproape că-i părea rău pentru el. 

— Asta i-ai spus, McCreeby? întrebă Nimrod. 

— Eu nu i-am spus nimic, ripostă indignat 
McCreeby. Buck a citit singur vechile texte ale 
incaşilor. În biblioteca din castelul meu din 
Anglia. Mai ţii minte biblioteca mea, nu, 
Nimrod? 

— Ce text vechi ar fi şi ăla? întrebă Nimrod. La 
urma urmei, incaşii n-au lăsat în urmă texte 
scrise. 

— Preotul incaş Ti Cosi, nepot al regelui Titu 
Cusi, el însuşi nepot al lui Atahualpa, i-a descris 
unui cronicar spaniol, cam prin anul 1550, o 
serie de mituri şi legende incașe. Inclusiv 
ritualul  kutumunkichu. Eu sunt în posesia 


unicului exemplar complet al acelei cronici. 
Ceea ce nu aveam era harta descriind calea pe 
care se ajunge aici. Mulțumită vouă, asta nu mai 
constituie o problemă. Şi, înainte să presupuneţi 
altceva, aflaţi că Dybbuk a fost cel care m-a 
căutat pe mine, ca să afle o soluţie pentru 
problema lui. În schimbul ajutorului meu, voi 
obţine nu doar îndeplinirea a trei dorinţe, ci a 
şase. Adică trei de la Zadie şi trei de la Buck. El 
uni va îndeplini trei dorinţe de îndată ce-şi va 
recăpăta puterile de djinn. Singurul motiv 
pentru care nu insist ca şi voi să-mi îndepliniţi 
trei dorinţe e că, chiar dacă tatăl vostru e sub 
controlul meu, tot nu am încredere că nu-mi veţi 
face vreo surpriză neplăcută. 

Doar la simpla menționare a tatălui «ei, 
Philippa îşi şterse o lacrimă din colţul ochiului. 

— A da, zise McCreeby. Că mi-am adus 
aminte. Lacrimile Soarelui din rucsacul lui 
Zadie? Avem nevoie de ele pentru ritual. Aşa că 
vă rog să mi le daţi. Şi, văzând că nu se mişcă 
nimeni, McCreeby adăugă: Trebuie doar să 
folosesc telefonul prin satelit şi să-i spun 
domnului Haddo că-mi puneţi beţe-n roate. lar 
el o să posteze o nouă filmare cu tatăl vostru, 
care n-o să mai fie la fel de plăcută la privit ca 
prima. Haideţi. Daţi-le încoace. Mai bine l-aţi 
scuti pe tatăl vostru de probleme, ei? O, da, şi 
ar fi de preferat să-mi daţi şi telefonul vostru 
prin satelit. Zadie mi-a spus că aveţi şi voi unul. 


John scotoci prin rucsac şi găsi cele trei discuri 
din aur furate din muzeul Peabody. Spre 
surprinderea lui, erau destul de calde. Ba chiar 
aproape fierbinţi. | le întinse lui Dybbuk. Şi, 
apoi, telefonul. 

— Ascultă-mă cu atenţie, Buck, zise Nimrod. 
Este posibil ca ritualul incaşilor despre care ai 
citit să aibă ceva de-a face cu Pachacuti. Marele 
cutremur de pământ care prevesteşte sfârşitul 
lumii. Ar putea fi primejdios. Foarte primejdios. 

— Doar nu crezi cu adevărat profeția asta, nu? 
pufni dispreţuitor McCreeby. Dacă incaşii ar fi 
avut la dispoziţie o astfel de forţă, nu crezi c-ar 
fi folosit-o împotriva lui Pizarro şi a 
conchistadorilor? Ba sigur că da. 

— Manco Capac a murit, îi spuse Nimrod lui 
Dybbuk, neluându-l în seamă pe McCreeby. Te- 
ai gândit la asta, băiete? 

— Manco era deja bătrân şi bolnav, răspunse 
Dybbuk. Oricum, fără puterile de djinn, sunt ca 
şi mort. Asta nu-i viaţă, să trăieşti fără puterile 
de djinn. 

— Totuşi, trăieşti, îi atrase atenţia John. Asta e 
ceva, nu? 

— ie ţi-e uşor să vorbeşti, John, zise Dybbuk. 
Tu mai ai puterile. Eu, nu. 

— Şi cine-i de vină pentru asta? ripostă John. 

— John are dreptate, îl susţinu Nimrod. Ai fost 
avertizat să nu-ţi iroseşti puterile. De toată 
lumea. De mine. De biata ta mamă. De toată 


lumea. Dar tu ai preferat să nu asculţi de 
nimeni. Ai abuzat de harul tău, executând 
trucuri magice ieftine pentru amuzamentul 
pământenilor. 

— Aici eşti un pic cam nedrept, Nimrod, 
interveni McCreeby. Nu prea poţi să spui că 
erau trucuri ieftine. Unele dintre ele erau chiar 
bune, aş zice. 

— La televiziune. Nimrod rostise cuvântul de 
parcă ar fi fost ceva dezonorant. 

— Ce-am făcut, am făcut, răspunse furios 
Dybbuk. Dar faptul că toată lumea m-a avertizat 
sigur nu mă înveseleşte cu nimic. Şi voi ce-aţi 
face? Dac-aţi fi în locul meu? John? Philippa? Ce- 
aţi face dacă v-aţi fi pierdut puterile cu totul? N- 
aţi încerca orice ca să le recăpătaţi? Ba sigur că 
da. 

— Cu toții suntem nevoiţi să suportăm 
consecinţele faptelor noastre, răspunse John. 
Asta-i viaţa. 

— Uşor de spus, insistă Dybbuk. Dar nu la fel 
de uşor de făcut. 

De data asta, fu rândul Philippei să se 
enerveze. Însă nu pe Dybbuk. Era furioasă pe 
Zadie. 

— Pe el pot să-l înţeleg, îi spuse ea celeilalte 
fete. Mereu a fost încăpățânat. Pe tine, în 
schimb, nu. Cum de te-ai putut înhăita cu ei? 
Cum de-ai putut să-mi trădezi încrederea în 
asemenea hal? 


Dybbuk o luă de mână pe Zadie. 

— Las-o în pace, îi ceru el Philippei. A făcut-o 
pentru mine. 

— Îl iubesc, mărturisi Zadie. De-asta i-am 
ajutat încă de când am venit aici. V-am făcut să 
întârziaţi, cu monştrii ăia, ca să-i ajut pe Buck şi 
pe McCreeby să ne ajungă din urmă cât stăteam 
pe loc. Am plasat indicii în drum, astfel încât să 
credeţi că există o expediţie înaintea noastră. 
Vreau să-l ajut pe Buck să-şi recapete puterile. Il 
privi pe Dybbuk şi-i zâmbi călduros. Aş face 
orice pentru el. Nu mă aştept ca cineva ca tine, 
Philippa, să înţeleagă una ca asta. La urma 
urmei, cine ar putea să se îndrăgostească de 
tine? 

McCreeby zâmbi şi-şi flutură mâinile, cu un 
gest misterios, prin faţa lui Zadie. 

— L'amour, toujours l'amour, comentă el. 
Dragostea învinge orice. 

— Apropo de cuceriri, continuă Philippa, 
străduindu-se să nu ia în seamă dureroasa 
insultă a lui Zadie. Ce s-a întâmplat cu prietenul 
tău Pizarro şi cu conchistadorii lui? Unde sunt 
acum? 

Zadie îi răspunse Philippei cu cel mai sarcastic 
zâmbet de care era în stare, apoi ridică din 
umeri. 

— Ultima dată când i-am văzut, erau prinşi 
într-o bătălie crâncenă cu prietenii tăi, indienii 
Xuanaci, explică ea. Şi aşa le şi trebuie. 


— Aşa este, zise McCreeby. Aşa este, Zadie. 
Sunt de acord cu tine. Ascultă de vocea mea, 
numai şi numai de vocea mea. Uită orice 
altceva. Numai vocea mea contează. 

Îşi flutură din nou mâinile prin faţa ei. 

— Ai hipnotizat-o, nu-i aşa? îl întrebă Nimrod. 
De-asta te ajută. Doar are impresia că e 
îndrăgostită de Dybbuk. Pentru că aşa i-ai spus 
tu. Ca s-o poţi convinge. 

— Ce tâmpenii, ripostă McCreeby. Aruncă o 
privire agitată spre Dybbuk. Fireşte că e 
îndrăgostită de tânărul meu prieten. 

Însă Dybbuk se uită ciudat la el. 

— Ce, nu-i aşa, Zadie? 

— Ba da, răspunse Zadie. Însă în vocea ei 
ceva suna mecanic, automat. Sunt îndrăgostită 
de el. Mereu am fost. Mereu o să fiu. Dragoste. 
L'amour, toujours l'amour. 

— Ai văzut? zise zâmbind McCreeby, după 
care arătă spre uşa din Portalul Blestemat. Bine, 
continuă el. Îmi pare rău să întrerup această 
foarte înduioşătoare reuniune, dar trebuie să 
pornim. Deştept ai mai fost, dându-ţi seama 
cum se dezleagă nodul de la uşă, Nimrod. Eu, 
unul, n-aş fi făcut decât să-l retez cu maceta şi- 
aş fi terminat cu el. Ca flăcăul ăla celebru din 
Grecia. 

— Nu eu am fost cel care-a dezlegat enigma, 
zise Nimrod. John a fost. 

McCreeby îi zâmbi lui John. 


— Atunci, tu ai fost deştept, băiete. Poate că 
tu vei fi cel care va porni să cucerească lumea 
cunoscută. O, da. Încă un lucru. Din informaţiile 
mele reiese că o punte din frânghii făcute din 
păr omenesc duce tocmai până la Paititi. Este 
corect? 

— Corect, confirmă Philippa. 

— Şi păzitorii? Mumiile regilor incaşi? 

— Au plecat în altă parte, îl informă Philippa, 
săgetând-o pe Zadie cu un zâmbet sarcastic. 
Să-i ajute pe Xuanaci. 

Motivul pentru care ea şi John erau atât de 
sinceri cu McCreeby era îngrijorarea faţă de 
situaţia tatălui lor. 

— Ca de obicei, McCreeby, eşti foarte bine 
informat, aprecie Nimrod. 

— Îmi place să citesc, răspunse magul. Asta-ţi 
oferă un avantaj total nedrept faţă de oamenii 
ceilalţi, care-şi iau informaţiile doar de la 
televizor sau de la radio. 

— În acest caz, continuă Nimrod, nu ţi-a trecut 
prin gând că, poate, Ti Cosi a căutat să-l inducă 
în eroare pe cronicarul spaniol? Că ritualul 
kutumunkichu va provoca, de fapt, Pachacuti? 
Marea distrugere? 

— Mă întorc la întrebarea mea de mai 
devreme, Nimrod. Dacă incaşii ar fi avut la 
dispoziţie o forţă distructivă de genul acesta, nu 
crezi că ar fi folosit-o împotriva lui Pizarro? Nu, 
nu cred că ritualul kutumunkichu va duce la 


Pachacuti. 

McCreeby  clătină din cap, ridicându-şi 
rucsacul. 

— Oricum, bună încercare. 

Işi întoarse privirea spre Dybbuk şi spre Zadie. 

— Voi doi, haideţi acum. E timpul să pornim. 

— Cum rămâne cu tata? vru să ştie John. 

— O să fie bine, zise McCreeby. Atâta vreme 
cât nimeni nu încearcă să ne urmărească sau să 
se amestece. De îndată ce voi fi la loc sigur, 
afară din Peru, îl voi suna pe domnul Haddo şi-i 
voi cere să-i dea drumul. Nimic mai simplu. 
Credeţi-mă, n-am vreun interes să-mi atrag 
urgia mamei voastre, Layla. 

— Ca să nu mai vorbim de propria mea urgie, 
adăugă Nimrod. 

— Şi iată motivul pentru care voi avea nevoie 
de şase dorinţe. Vezi, Nimrod? M-am gândit la 
toate. 

McCreeby deschise uşa din Portalul Blestemat 
şi, urmat îndeaproape de Dybbuk şi de Zadie, 
trecu dincolo. Moment în care dispărură tustrei. 

— Imi displace profund omul, zise Groanin. 

— Şi mie, spuse Nimrod, închizând uşa în 
urma lor. 

— Şi acum? Vă-ntreb, şi acum? 

— Ai auzit ce-a zis McCreeby. Avem mâinile 
legate, Groanin. 

— În mod normal, interveni John, când cineva 
este răpit, încerci să-l găseşti înainte ca 


răscumpărarea să fie plătită. 

— Nu-i aşa de uşor când eşti pe Amazon, 
comentă Groanin. 

— Măcar de-ar fi fost mama voastră în New 
York, în loc să fie în Brazilia, zise Nimrod. 

— Trebuie să-i transmitem un mesaj, conchise 
Philippa. Trebuie să-i spunem să se întoarcă 
acasă şi să-l caute pe tati. 

— Are cineva numărul de telefon al doctorului 
Kowalski? întrebă Nimrod. Al chirurgului ei 
plastic. 

— Nu, răspunse Philippa. Nu ni l-a dat. În plus, 
McCreeby ne-a luat telefonul. 

— O să facem altul, adăugă John. 

— Dar nu aici, îl opri Nimrod. Nu în locul ăsta. 
Îţi aminteşti? 

— Foarte bine, acceptă John. Plecăm de-aici. 
Facem un telefon altundeva. 

— Dar de ce n-am folosi poşta djinninternă? 
propuse Philippa. Probabil că e mai rapidă. 

Se referea la facilitatea existentă între djinnii 
maturi care sunt frate şi soră, prin care este 
posibil ca unul dintre ei să înghită ceva ce-şi va 
face apoi apariţia în gura celuilalt. Indiferent la 
ce depărtare ar fi. 

— Normal este să dai un telefon şi s-o previi 
pe cealaltă persoană, zise Nimrod. Ultima dată 
când mi-a trimis Layla ceva prin poşta 
djinninternă, eram pe scaunul dentistului. A fost 
ceva foarte jenant. 


Ridică din umeri. 

— Pe de altă parte, s-ar putea să dureze ceva 
să găsesc numărul de telefon al lui Kowalski. Şi, 
în cazul nostru, timpul este esenţial. Altfel spus, 
cu cât mai repede îl găseşte pe tatăl vostru, cu 
atât mai repede putem pleca pe urmele lui Virgil 
McCreeby şi-l putem opri. 


i Capitolul 20 
In căutarea domnului Gaunt 


Doctorul Stanley Kowalski se îndepărtă de 
peretele de care se sprijinise şi-i întinse Laylei 
Gaunt o oglinjoară de mână, împreună cu o 
fotografie făcută cu mai mult de un an înaintea 
cumplitului accident în urma căruia îi fuseseră 
distruse chipul şi trupul originale. 

Layla privi când la una, când la cealaltă, timp 
de mai multe minute, până când, recunoscându- 
se pe ea însăşi pentru prima dată după luni de 
zile, schiţă un zâmbet larg. 

— Nu-mi vine să cred ce treabă bună ai făcut, 
zise ea. Arăt exact la fel ca înainte. Şi, atunci 
când spun exact, exact înseamnă. Chiar nu mi- 
aş da seama că faţa asta n-a fost de la început 
a mea. Tare bună treabă ai făcut. Printre 
chirurgii plastici, eşti chiar un geniu, ştiai? Un 
geniu. 

Doctorul Kowalski îşi scoase din gură băţul de 
chibrit pe care-l tot mesteca şi zâmbi cu 


modestie. 

— Hai, las-o baltă! 

Nu se putea spune că se îmbrăca sau se 
comporta ca un chirurg. Pe sub halatul alb purta 
un simplu tricou cenuşiu o pereche de jeans şi 
ghete masive, pentru lucru. 

— Nu, e adevărat, insistă doamna Gaunt. 
Dacă n-aş fi ştiut care-i treaba, aş fi zis că e 
vorba de magie. 

— Ştii ceva? zise Kowalski. Asta spun toţi 
pacienţii mei. De-ar şti ei... 

— Că eşti djinn? Dac-ar şti asta, Stanley, 
probabil că ar aştepta imposibilul. În locul 
simplelor minuni pe care chiar le săvârşeşti. 

— Dac-ar fi fost oricine altcineva în locul meu, 
o operaţie de chirurgie plastică de genul celei 
prin care ai trecut tu ar fi imposibilă, fireşte. 

Doctorul ridică din umeri, modest. 

— Însă cei mai mulţi dintre oamenii care vin la 
mine nu-şi doresc decât versiuni îmbunătăţite 
ale lor. Nu una complet diferită, aşa cum a fost 
cazul tău, Layla. 

— Cine s-a găsit să vorbească! Abia dacă mai 
semeni cu băiatul pe care mi-l amintesc din 
şcoală! 

Doctorul Kowalski se scărpină şi-şi vâri băţul 
de chibrit înapoi în gură. Era un om neobişnuit 
prin faptul că semăna perfect cu un celebru 
actor de film - acum mort -, pe numele său 
Marlon Brando. Dar nu cu bătrânul Marlon 


Brando, cel care apăruse în filme ca Naşul, ci cu 
tânărul Marlon Brando, cel care apăruse în filme 
ca un tramvai numit dorință. Cu ani în urmă, 
tatăl djinn al lui Kowalski, Victor, care era 
chirurg plastician în Beverly Hills, în statul 
California, făcuse ca, la cererea fiului său, 
acesta să arate leit ca actorul pe care mulţi îl 
considerau odinioară ca fiind cel mai frumos 
bărbat din lume. Doctorul Stanley Kowalski® şi 
vorbea ca Marlon Brando. 

— Sigur, m-am schimbat, recunoscu Kowalski, 
ridicând din umeri. Dar în bine. Şi ştii de ce? 
Pentru că am vrut să fiu în largul meu. Asta a 
fost dintotdeauna deviza mea în afacerea asta. 
Să te simţi comod în pielea ta. Şi, dacă nu se 
poate, atunci să te schimbi până când te vei 
simţi în largul tău. Simplu. 

— Mulțumită ţie, mă simt mai bine în pielea 
mea decât m-am simţit de veacuri, spuse Layla, 
privind cu atenţie ambele profiluri, unul după 
celălalt, apoi sărutându-i pe Kowalski pe obraz. 

Kowalski părea stânjenit. 

— Nu, serios, îţi sunt extrem de 
recunoscătoare. Mă cunoşti de ani de zile, 
Stanley. Am fost colegi de şcoală. Aşa că spune- 
mi cinstit. Chirurgia plastică e una. Arăt din nou 
ca mine însămi. Dar mai sunt fermecătoare? 

4 Stanley Kowalski este şi numele personajului principal din piesa „Un 
tramvai numit dorinţă”, de Tennessee Williams. Marlon Brando a jucat 


acest rol atât în piesa de pe Broadway, cât şi în filmul cu acelaşi nume 
din 1951 (n. red.). 


— N-am cunoscut nicio cucoană care să nu 
ştie dacă e fermecătoare sau nu şi fără să i se 
spună asta”. Sigur că eşti fermecătoare, Layla. 
Aşa cum ai fost totdeauna. Frumoasă cu vârf. 

Layla zâmbi fericită. Dar în clipa imediat 
următoare începu să tuşească, înecându-se 
cumplit şi ducându-şi mâna la piept. 

— Care-i problema? o întrebă îngrijorat 
Kowalski. Te simţi bine? 

— Lasă-mă, zise Layla, scoțând alte câteva 
zgomote de gâlgâit şi de sufocat ce sunau ca 
aburul ieşit sub presiune dintr-un automat 
pentru cafea espresso. Îmi vine ceva pe gât. 

Între timp, ghicise ce se întâmpla şi cum se 
făcea că un obiect - oricare-ar fi fost acela - 
ajunsese să-i vină în sus din stomac, pe trahee. 

— E fratele meu, Nimrod. 

Pentru o fracțiune de secundă, îl înjură pe 
Nimrod pentru faptul că folosea poşta 
djinninternă fără s-o anunţe, dar, după încă o 
clipă, îşi duse mâna la gură şi scuipă obiectul în 
palmă. 

— Poşta djinninternă, explică ea. 

— Ce uşurare, zise Kowalski. Pentru o clipă, 
am crezut c-ar putea fi o reacţie secundară la 
operaţia de chirurgie plastică. Uneori, se poate 


5 Parafrază a unei replici a personajului Stanley Kowalski din piesa 
„Un tramvai numit dorinţă”: / never met a dame yet that didn't know 
if she was good-looking or not without being told („N-am cunoscut 
nicio cucoană care să nu ştie dacă arată sau nu bine şi fără să i se 
spună asta”) (n. red.). 


întâmpla. Doar gândul că arată ca altcineva le 
poate sta oamenilor în gât. 

Layla Gaunt desfăşură mesajul scris pe o 
bucată de hârtie cerată şi-l citi iute. 

— Trebuie să mă întorc în New York imediat, 
anunţă ea. Poate şi mai repede de-atât. Soţul 
meu, Edward, a fost răpit. 

— Ce păcat! Ai idee cine-a făcut-o? Cei din 
tribul Ifrit? Sau Ghul? 

— Nimrod crede c-ar fi pământeni. 

— Care şi-o caută cu lumânarea, nu? 
Punându-se cu un djinn ca tine? 

— Mda, confirmă mohorâtă Layla. Cam aşa 
ceva. 


Din moment ce, pentru Layla, părea ceva lipsit 
de înţelepciune să rişte crearea unui alt vârtej - 
nu uitase de cel pe care-l stârnise în New York, 
de pe acoperişul Muzeului Guggenheim -, 
Kowalski o conduse la aeroport cu automobilul 
lui. Dar nu la un aeroport ca oricare altul. O 
conduse la un aeroport aparţinând Forţelor 
Armate Braziliene. Layla se hotărâse să meargă 
cu cel mai rapid avion pe care l-ar fi putut găsi, 
iar acesta era, cel puţin din câte o informase 
Kowalski, noul avion de vânătoare cu reacţie 
Mirage 2000, ce atingea o viteză maximă de 
peste două mii cinci sute de kilometri pe oră. 

Pilotul, un căpitan numit Alberto Santos, nu 
prea avu de ales în această privinţă, din 


moment ce Layla aşternuse asupra lui o 
puternică legare de djinn. Aşa că, atunci când 
Santos decolă, era destul de convins că 
persoana care stătea pe scaunul din spatele lui 
era un general-maior de brigadă din Aviația 
Braziliană. 

Înainte de decolare, Layla îi mulţumi lui 
Kowalski pentru tot ajutorul acordat şi-l sărută 
din nou. 

— Of, te rog, încetează, mă faci să mă jenez, 
protestă el. Pe lângă asta, încă n-am terminat 
să te ajut. 

Şi începu să-i explice că, din moment ce New 
York era la aproape opt mii de kilometri distanţă 
faţă de Rio de Janeiro, iar avionul avea o rază 
operaţională de aproximativ o mie cinci sute de 
kilometri, era obligat să ia telefonul şi să joace 
rolul veritabilului general-maior - care, 
întâmplător, era un client de-al lui Kowalski şi 
care suportase o operaţie menită să-l facă să 
aibă o înfăţişare mult mai evident eroică -, 
urmând să redirecţioneze o serie de avioane de 
alimentare în traseul lor de zbor. 

Călătoria fu una lină, cel puţin până când 
căpitanul Santos se hotări să demonstreze ce 
pilot priceput era, executând o serie de 
manevre acrobatice care ar fi făcut pe oricine, 
cu excepţia unui djinn ca Layla, să întindă mâna 
după punga pentru rău de înălţime. Altfel, 
lucrurile decurseră bine până când, la mai puţin 


de patru ore după decolarea din Rio, avionul cu 
reacţie brazilian pătrunse în spaţiul aerian al 
Statelor Unite, în apropiere de New York, iar o 
escadrilă de avioane de vânătoare F-15 Eagle, 
aparţinând Forţelor Armate Aeriene Americane, 
se adună să-l intercepteze. 

Câteva clipe mai târziu, erau în bătaia focului. 
Căpitanul Santos încercă să scape, însă lupta 
era una inegală. Un Mirage nu poate face prea 
multe împotriva a patru F-15, iar atunci când un 
semnal de avertizare din carlingă îi anunţă că o 
rachetă se îndrepta spre coada avionului, nu 
avură de ales decât să se catapulteze. 

Se paraşutară în apele oceanului, unde o navă 
militară deja se zorea, pregătită să-i culeagă. 
Insă Layla ajunsese la concluzia că nu-şi 
permitea să se lase arestată. Cel puţin nu acum, 
când reintrase în posesia vechiului ei chip. Aşa 
că, de îndată ce atinse apa, se lăsă să se 
scufunde, făcu să apară un aparat autonom 
pentru respiraţie subacvatică, un costum de 
scafandru şi o pereche de înotătoare, iar apoi, 
sub nasurile şi binoclurile marinarilor care o 
căutau, înotă până la ţărmul din Long Island. 

Intre timp, sărmanul căpitan de aviaţie 
brazilian fusese deja arestat. Doamna Gaunt se 
hotări să-i vină în ajutor, dar asta ceva mai 
târziu, când treburile mai urgente care o 
determinaseră să se întoarcă din America de 
Sud aveau să fie rezolvate. 


Ajunse la țărm la Westhampton, ceea ce era 
un mare noroc. De la Westhampton Beach mai 
avea doar puţin de mers până la casa de vară a 
familiei Gaunt, din Quogue. Şi, la adăpostul 
întunericului, ajunse repede pe jos acasă. Acolo, 
îşi schimbă veşmintele, pregăti o cină uşoară şi, 
folosind computerul din biroul soţului ei, precum 
şi parola pe care i-o transmisese Nimrod prin 
poşta  djinninternă, se logă pe site-ul 
corespunzător, căutând clipul răpitorilor. 

De îndată ce termină de vizionat filmarea, 
mări unul dintre cadre pe ecranul computerului, 
analizând cele mai mărunte detalii, în căutarea 
unor indicii privitoare la locul în care fusese 
filmat videoclipul. În cele din urmă, găsi ceea ce 
căuta: în spatele cuştii în care se afla soţul ei, 
chiar în colţul imaginii, se afla o fereastră înaltă, 
arcuită, iar după ce mări de mai multe ori 
priveliştea de dincolo de fereastră, ajunse să 
obţină ispititoarea ilustrare a marginii unui vechi 
pod suspendat. 

— Unde o fi? murmură ea gânditoare. 

Privi cu atenţie imaginea mult, mult timp până 
să-şi dea seama că recunoaşte podul. Era Podul 
Brooklyn, de peste East River, din New York. ŞI, 
după unghiul din care se vedeau pilonii din 
beton, ca şi după orizontul Manhattanului, 
deduse că soţul ei se afla în partea dinspre 
Brooklyn a podului, într-o clădire situată undeva 
imediat sub nivelul acestuia. 


Întorcându-se la computer, Layla căută 
imagini cu faimosul pod din Brooklyn, 
descoperind în doar câteva minute o posibilă 
amplasare. Imediat sub pod era o promenadă 
cu o clădire semiabandonată pe chei, numită 
Magazia lui Molloy. Magazia avea ferestrele 
înalte şi arcuite, exact ca cele din filmare. 

Magazia lui Molloy era locul în care soţul ei era 
ţinut prizonier de acoliţii lui Virgil McCreeby. 

Ochii i se îngustară de supărare în clipa în 
care privi o fotografie a magaziei şi-şi închipui 
prin ce trebuia să treacă soţul ei. 

— O să le arăt eu răzbunare ticăloşilor ăstora, 
murmură ea întunecată. Încă nu ştiu cum o să 
fie. Dar o să fie de groaza lumii. 


Când ajunse în Brooklyn, la volanul 
automobilului, era deja întuneric. Podul zumzăia 
de zgomotul traficului şi un vânt rece sufla 
dinspre East River. Cu un binoclu puternic, Layla 
cercetă Magazia lui Molloy, mai ales ferestrele 
arcuite. Era un loc straniu, cu un aspect sinistru, 
ca de coşmar. Clădit din calcar, cu un acoperiş 
abrupt din ţiglă roşie şi două turnulețe 
poligonale, avea pe veranda în formă de Lo 
firmă veche, pe care scria MAGAZIA LUI 
MOLLOY, singurul semn că era un depozit şi nu 
un castel romanic în miniatură. Privită din 
exterior, clădirea părea de-a dreptul părăsită. 
Însă acesta nu era un motiv să presupună că s- 


ar fi înşelat sau că Virgil McCreeby nu şi-ar fi 
luat câteva măsuri de precauţie antidijinn, 
pentru orice eventualitate. Până şi un djinn 
devenea precaut când venea vorba de Virgil 
McCreeby. 

Urcă până la splendida intrare, cu arcadele ei 
gemene, observând literele ornamentale de pe 
pietrele aflate deasupra uşilor principale. 
Seamănă cu runele folosite de străvechii druizi, 
îşi zise în sinea ei. Erau destul de întâlnite în 
Anglia şi în Germania, din câte ştia, însă foarte 
rar de găsit în New York. Layla tocmai se 
pregătea să pună mâna pe clanţă când nările ei 
fine captară un miros ciudat. Ceva care mirosea 
a flori, însă cu mult mai puternic. 

Îndepărtându-şi mâna, se aplecă mai aproape 
şi adulmecă delicat clanţa, ca un leopard 
bănuitor simțind capcana vânătorului. Şi, în 
lumina lunii, zări minuscula unduire încremenită 
a ceva unsuros cu care clanţa era mânjită din 
abundență. Era un soi de unguent! 

Un gând îi mişună prin memorie, în timp ce-şi 
amintea ce miros captaseră nările «i. 
Unguentul. Era o enzimă uşor absorbită de 
piele, preparată din veninul unui scorpion 
mortal, care, dac-ar fi pus mâna pe clanţă, ar fi 
lăsat-o paralizată timp de câteva ore, poate şi 
mai mult, în funcţie de cât de concentrată era. 
Înţelegând că scăpase printr-un noroc chior, 
Layla îşi murmură cuvântul de concentrare şi, 


câteva clipe mai târziu, mâinile îi erau la 
adăpostul unor mănuşi din piele groasă. 

Intinse din nou mâna spre clanţă şi-o apăsă 
fără zgomot. Uşa nu era încuiată. Dar încă n-o 
deschise. Layla ştia că, în cazul unui mag 
puternic cum era McCreeby, până şi scârţăitul 
unei uşi sau al unei scânduri din duşumea putea 
să aibă o întrebuințare sinistră. Erau anumite 
scârţâituri de uşi care nu făceau să ţi se ridice 
doar părul de pe cap, ci capul întreg, cu gât cu 
tot, până când te trezeai spânzurat în gol. lar o 
scândură a podelei, atunci când scârţâia, putea 
să se prefacă într-o invizibilă capcană pentru 
urşi, ale cărei fălci puternice erau capabile să 
zdrobească piciorul unui bărbat. Existau chiar şi 
rafale de vânt, şuierând prin ochiurile sparte ale 
ferestrelor, care puteau să se prefacă, din 
urletul îndepărtat al unui lup, într-un veritabil 
lup cenuşiu, hăituindu-te flămând prin întuneric. 

Layla nu se temea de sugrumători sau de 
capcane pentru urşi, nici măcar de lupi, însă era 
extrem de prudentă în privinţa evenimentelor 
neaşteptate. Chiar şi-aşa, tot izbuti să înlăture 
pânzele de păianjen care acopereau uşa, ca să 
poată unge balamalele, gândindu-se că acestea 
erau doar căminul câtorva păianjeni de casă 
obişnuiţi. Acesta fu primul ei gând. Din fericire, 
nu fu şi cel de-al doilea: acesta constă în 
reamintirea faptului că Virgil McCreeby era un 
înverşunat colecţionar de păianjeni şi reuşise să 


devină imun până şi faţă de cele mai veninoase 
dintre arahnide. Foarte probabil, procedase 
astfel întrucât ştia că, în timp ce şerpii veninoşi 
erau  inofensivi pentru djinni, păianjenii şi 
scorpionii veninoşi erau destul de mortali. Cu o 
mişcare iute, închise uşa la loc. Tocmai la timp, 
căci zărise în treacăt ceva mare şi păros 
mişcându-se în încăperea din spatele ei. Mult 
prea mare pentru un păianjen, îşi zise. Totuşi, 
mişcarea fusese stârnită de pânză, era convinsă 
de acest lucru. 

Layla se întoarse la automobil, să-şi lase 
trupul într-un loc sigur, gândindu-se să devină 
invizibilă înainte de a pătrunde în casă. Bănuind 
că ar putea să lipsească o vreme, se aşeză pe 
bancheta din spate, unde avea mai mult loc să- 
şi întindă picioarele, încuind portierele pe 
dinăuntru. Apoi îşi murmură cuvântul de 
concentrare şi, pentru o clipă, fu ca şi cum ar fi 
crescut mai înaltă, mult mai înaltă, numai că, 
atunci când privi în jos, observă că era deasupra 
maşinii. 

Pluti înapoi spre casă şi trecu de uşa de la 
intrare. De îndată, se bucură că apelase la 
această mică măsură de precauţie, deoarece în 
spatele uşii de la intrare se afla ceea ce ea 
luase, la prima vedere, drept un păianjen foarte 
mare. Ochii persoanelor invizibile au nevoie de 
mai multă vreme până să se adapteze la 
întuneric decât cei normali, aşa că trecură pe 


puţin două minute până să-şi dea seama că 
vietatea pe care o privea nu era nicidecum un 
păianjen, ci mai degrabă o gravură neobişnuit 
de mare înfăţişând ceea ce părea să fie un 
bărbat în patru labe, chit că era unul care avea 
destule caracteristici ale unui păianjen, fiindcă 
era imortalizat târându-se în sus, sau poate în 
jos, pe un perete. 

Nevăzută, se deplasă înainte, să privească 
mai îndeaproape gravura. Imbrăcat complet în 
negru, cu o clepsidră albă pe spinare, ciudatul 
bărbat avea braţele şi picioarele lungi şi oribil 
de subţiri, palmele şi tălpile minuscule şi un cap 
aplecat în jos, astfel încât din el se puteau 
vedea doar o frunte albă, boltită, precum şi 
câteva şuviţe răzlețe de păr. Nu era atât un om 
păianjen, cât un păianjen uman. Layla consideră 
că era cea mai revoltătoare imagine din câte 
văzuse vreodată - chiar şi făcând abstracţie de 
Muzeul de Artă Modernă - şi se gândi că o 
magazie părăsită era, probabil, cel mai bun 
cămin pentru aşa ceva. Insă nu părea să-i poată 
provoca vreun rău. 

Indepărtându-se de tablou, îşi roti privirea prin 
holul rece şi pustiu de la intrare. De-o parte şi 
de cealaltă a holului, câte o scară şubredă 
ducea în sus, spre o beznă şi mai profundă. 
Câteva scaune de lemn erau stivuite, unul peste 
altul, lângă un perete gol şi umed, iar într-un 
şemineu gol zăcea un câine mare, adormit. 


Câinii sunt renumiţi pentru faptul că ar avea un 
al şaselea simţ şi, cu toate că nu pot vedea în 
lumea invizibilă, uneori sunt capabili să simtă 
atunci când aceasta este tulburată, aşa că Layla 
se hotărî să urce pe scara cea mai îndepărtată 
de câine, dar descoperi că aceasta ducea spre 
un perete din cărămidă. 

Intorcându-se încă o dată în holul de la 
intrare, se opri lângă câine şi, gândindu-se că ar 
putea să-i folosească trupul pentru o vreme, se 
strecură sub blana lui încâlcită şi izbuti chiar să 
facă vreo câţiva paşi ţepeni înainte să-şi da 
seama că animalul era mort şi singurul motiv 
pentru care i se păruse că ar fi viu era că fusese 
împăiat de un expert taxidermist. Fără îndoială, 
fusese odinioară animalul favorit al cuiva. 

Lăsând corpul împăiat al câinelui lângă 
şemineu, începu să urce scara cealaltă, 
parcurgând nu mai mult de câteva trepte, când 
auzi ceva în urma ei. Întorcându-şi privirea, zări 
în stratul gros de praf care acoperea scândurile 
goale ale podelei câteva zeci de urme de paşi. 
Pentru o clipă, Layla se gândi că erau propriile 
urme. Apoi privi în spatele uşii şi observă că 
bărbatul care se târa în patru labe în gravura 
aceea sinistră nu mai era acolo. Dispăruse. Dar 
unde? Şi era posibil ca urmele acelea să fi fost 
ale lui? Privi agitată în jur. 

Răspunsul la aceste întrebări nu se lăsă mult 
aşteptat. Un curent rece de aer se strecură în 


jos prin horn, apoi în vatră, făcând ca holul de la 
intrare să devină la fel de rece ca o cameră 
frigorifică. Această bruscă schimbare de 
temperatură avu ca efect faptul că ea deveni 
mai vizibilă decât înainte şi, prin urmare, mai 
vulnerabilă la atacuri. Era tot ce-i trebuia 
straniului păianjen uman din gravură. Hidoasa 
creatură se prăbuşi din tavan direct în mijlocul 
fiinţei ectoplasmice a Laylei şi, cu scârboasele 
lui părţi ale gurii - vietatea nu avea nas, ci doar 
o îngrămădire de ţesut solid în jurul unei 
deschizături care-i servea drept pai prin 
intermediul căruia începu să-i absoarbă spiritul 
-, scoase un zgomot hidos, bălos, ca de 
aspirator ud. 

Deodată, Layla îşi dădu seama cât de bine 
păzea McCreeby locul acela împotriva unui djinn 
ca ea: creatura din gravură era un exorber, un 
tip special de spirit al naturii, folosit odinioară 
de  străvechii druizi care oficiau exorcizări 
pentru absorbirea spiritelor şi a altor lucruri 
invizibile în pântecul său. Ceva asemănător de 
oribil păţise bietul domn Rakshasas, care nu mai 
fusese văzut de când un războinic de teracotă îl 
absorbise la Templul din Dendera, aflat în 
Muzeul Metropolitan de Artă din New York. 

Simţi cum o mică parte din fiinţa invizibilă i se 
desprinde şi dispare înăuntrul exorberului. Şi, 
apoi, încă una. Era absorbită, încetul cu încetul, 
în uitare. 


Capitolul 21 
Lacrimile soarelui 


Ce crezi c-o să se-ntâmple? îl întrebă Philippa 
pe Nimrod. Dacă duc până la sfârşit ritualul 
despre care vorbeai? Kutu-mun-chestia aia. 

Se scursese aproape o oră de când Dybbuk, 
Zadie şi Virgil McCreeby trecuseră prin uşa din 
Portalul Blestemat. lar grupul lui Nimrod încă-şi 
cântărea următoarea mişcare. Groanin mai 
pregătise ceva ceai, lucru pe care-l făcea de 
fiecare dată când nimeni nu mai găsea altceva 
de făcut. Acesta era modul englezilor de a privi 
lucrurile: dacă ai îndoieli, stai jos şi bea o cană 
de ceai cât timp te gândeşti al naibii de bine la 
ce vrei să faci. Este unul dintre principalele 
motive pentru care britanicii au avut odinioară 
cel mai întins imperiu din câte a văzut vreodată 
lumea. John şi Philippa nu se dădeau în vânt 
după ceai şi nici nu-şi doreau să stăpânească 
lumea; ei doar voiau să-şi vadă tatăl întors cu 
bine acasă, iar expediţia lor sud-americană, 
încheiată cu succes. Aşa că, în loc de ceai, 
băură limonadă. 

— Kutumunkichu? Sincer, nu ştiu, zise Nimrod. 
Însă n-o să se-ntâmple nimic bun, mă tem. 
Dybbuk cam vrea să se joace cu focul. 

— Aşa s-ar zice, aprobă John, izbucnind în râs. 
Aproape în sensul propriu al cuvântului. 


Nimrod se încruntă nedumerit. 

— Adică? 

— Adică ar fi trebuit să-i vezi faţa când i-am 
pus Lacrimile Soarelui în mână. A fost cât se 
poate de ciudat, însă discurile alea din aur erau 
chiar fierbinţi. Mă rog, unul dintre ele. 

Urmă o îndelungă tăcere până când Nimrod îşi 
termină de băut ceaiul. Şi, de parcă abia atunci 
ar fi auzit cuvintele lui John, Nimrod întrebă: 

— John, ce spuneai? în legătură cu Lacrimile 
Soarelui? 

— Una dintre ele era fierbinte. 

— Fierbinte? Cum adică fierbinte? 

John ridică din umeri. 

— Nu ştiu. Fierbinte. Nu încins, ca şi cum ar fi 
fost pe foc, cât să-l scapi din mână. Dar prea 
fierbinte ca să-l suporte pielea prea mult timp. 
Nu fierbinte de parcă ar fi stat în foc. Dar 
fierbinte de parcă ar fi stat în soare, la prânz. 
Sau pe un radiator. Fierbinte în genul ăsta. 

Nimrod îşi ridică privirea spre bolta groasă a 
copacilor, prin care foarte puţine raze fierbinţi 
de soare pătrundeau vreodată, apoi şi-o 
îndreptă spre rucsacul lui John. 

— Cum ar fi putut unul dintre discuri să fie 
fierbinte? se întrebă el cu glas tare. Toate trei 
erau în rucsacul tău. 

— Exact, confirmă John. Vreau să spun că şi 
mie mi s-a părut c-ar fi cam ciudat. Dar, în 
momentele alea, cred că aveam alte lucruri pe 


cap. De fapt, abia acum mi-am adus aminte. Cu 
toată povestea asta cu McCreeby şi cu Buck şi 
cu ceea ce s-a întâmplat cu tata şi cu 
vrăjitoarea aia de Zadie şi cu toate celelalte, mi- 
a cam fugit din minte. 

— Dar de ce s-ar fi înfierbântat Lacrimile 
Soarelui în rucsacul tău? 

Nimrod se ridică şi se duse să arunce o privire 
în rucsacul lui John. 

— De ce? repetă el. Nu erau expuse la lumina 
soarelui. Şi nici în apropierea focului cu 
ceainicul lui Groanin. 

Groanin luă ceainicul de pe foc şi mai turnă 
puţină apă clocotită în cană. 

— Mai vreţi ceai, domnule? 

— Nu, nu acum. Mulţumesc, Groanin. 

Nimrod desfăcu clapa rucsacului şi începu să 
azvârle obiectele personale ale lui John pe jos, 
de parcă ar fi căutat un răspuns urgent. 

— Hei, consideră-te invitatul meu, zise John. 
Nu sunt decât lucrurile mele personale, ştii? 
Nimic important. Vezi-ţi de treabă în voie, bine? 

Nimrod nu-l luă în seamă. Şi, între timp, toată 
lumea se adunase în jurul rucsacului lui John, 
întrebându-se ce anume ar putea să găsească 
Nimrod ca să explice fierbinţeala Lacrimilor 
Soarelui. 

— Aş putea să am şi ceva personal pe-acolo, 
insistă John. 

— Cum ar fi? îl iscodi Philippa. 


— Dacă ţi-aş spune ce anume, atunci n-ar mai 
fi cu adevărat ceva personal, nu ţi se pare? 
răspunse John, cu o logică fără cusur. 

— Zadie e cea cu viaţa secretă, John, nu tu, îi 
atrase atenţia Philippa. N-ai putea s-o treci cu 
vederea pe vrăjitoarea asta trădătoare? 

— Am impresia c-o s-o trec cu vederea mult 
mai degrabă decât tine, recunoscu John. Ceea 
ce nu pot să trec cu vederea e că Buck ar fi 
îndrăgostit de ea. Ridică din umeri. Sau ea de 
el. Adică, Buck a fost întotdeauna un tip foarte 
înţepat. 

— Aşa a fost, bombăni Groanin. Fără îndoială. 

— Eu nici măcar n-am ştiut că el şi cu Zadie ar 
fi prieteni, mărturisi Philippa. Nici măcar nu 
înţeleg chestia asta. Aş fi zis că Zadie e mult 
prea sâcâitoare pentru el. 

— Nu se-ntâmplă mereu aşa? îşi dădu cu 
părerea Groanin. Nimic nu ne nedumereşte mai 
mult decât partenerul pe care şi-l alege cel mai 
bun prieten. Ei, domnule? 

— Chiar trebuie să vă reamintesc tuturor că 
Zadie a fost hipnotizată? spuse Nimrod. 

— Se pare că ai şi făcut-o, constată Philippa. 
Scuze. 

— Hmm, mormăi Nimrod, azvâărlindu-şi un 
obiect în palmă. Era bucata de rocă galbenă pe 
care Philippa o luase cu ea din tunelurile 
subterane. Mă gândeam eu. lată vinovata. 
Mostra de uraniu. E încă destul de caldă. Uite. 


Atingeţi-o. 

li aruncă piatra Philippei, care însă o lăsă să 
cadă pe pământ fără măcar să încerce s-o 
prindă. 

— Nu, mersi, zise ea. Dacă e fierbinte, 
înseamnă că e fierbinte dintr-un motiv care nu- 
mi inspiră siguranţă. 

Insă Muddy o culese de jos şi o privi mai 
îndeaproape. Era obişnuit cu manevrarea 
lucrurilor care implicau riscuri. Ca, de exemplu, 
armele de foc şi ţigările. Sau neobişnuitul 
crocodil. 

John clătină din cap. 

— Ştiam eu că piatra aia e periculoasă. 

Incepu să-şi îndese din nou în rucsac lucrurile 
pe care Nimrod i le aruncase pe pământ. 

— Hei, doar nu crezi că mi-o fi contaminat 
lenjeria, nu? 

— Eu nu mi-aş face griji pe tema asta, 
frăţioare, îl sfătui Philippa. Nu există nimic pe 
întreaga planetă mai periculos decât lenjeria ta. 

— Nostim, răspunse John. Foarte nostim. 

— Piatra n-ar trebui să fie periculoasă, zise 
Nimrod. Doar dacă... 

— Doar dacă, îl întrerupse Philippa, discurile 
alea trei de aur n-ar fi nicidecum de aur, ci din 
altceva? Din ceva care reacţionează urât la 
apropierea uraniului. 

— Da, aşa este, o aprobă Nimrod. Zi mai 
departe. 


— Ei bine, n-ar fi posibil ca Lacrimile Soarelui 
doar să pară că ar fi din aur? Să fi fost 
camuflate cu un strat subţire de aur, astfel încât 
să ascundă adevăratul material din care erau 
confecţionate? Adică, să presupunem că incaşii 
doar le-au înmuiat în aur. 

— Exact, confirmă Nimrod. Isteaţă fată. Ei, şi- 
acum: din ce ar putea să fi fost confecţionate? 
Dacă memoria mă ajută, doar un singur disc 
dintre cele trei părea cu mult mai greu decât 
aurul normal. 

— Ce ziceţi de plumb? se amestecă Groanin. 
Vă zic eu, ce ziceţi de plumb? Erau destui tipi 
care obişnuiau să poleiască un pic de plumb şi 
să-l dea drept aur. Falsificatorii. De-aia oamenii 
încă mai muşcă monedele din aur. Să vadă 
dacă-i veritabil. 

— Nu poate să fie plumb, zise Nimrod. 
Plumbul nu intră în reacţie cu uraniul. 

Apoi, înjură cu voce tare. 

Era pentru prima dată când copiii îl auzeau pe 
unchiul lor înjurând, aşa că, pentru o clipă, 
rămaseră şocaţi. 

— l-auzi ce gură spurcată, comentă Groanin. 
Să-njuri în halu' ăsta în faţa copiilor. Ar trebui să 
vă fie ruşine, domnule. 

— lertaţi-mă cu toţii, adăugă la repezeală 
Nimrod. Însă, dintr-o dată, mi-a trecut prin 
minte ceva foarte, foarte rău. 

Şi, după aceea, rămase tăcut timp de mai 


mult de un minut, plimbându-se nervos de colo- 
colo prin tabără, clătinând din cap şi frângându- 
şi mâinile. 

— Aveţi de gând să ne spuneţi care-i treaba 
sau e musai s-o scoatem cu ciomagul de la 
dumneavoastră? strigă  Groanin. Cu tot 
respectul, domnule. 

— Poate-ar fi mai bine să nu ştiţi, spuse 
întunecat Nimrod. Vreau să zic că sunt multe 
lucruri pe care mi-aş fi dorit, uneori, să nu le 
ştiu. Cum îi plăcea domnului Rakshasas să 
spună? E mai bine să nu-ţi aminteşti ceea ce e 
de preferat să uiţi şi încă mai bine să nu uiţi 
niciodată ceea ce merită să-ţi aminteşti. 

— Ce porcărie, zise Groanin. Vă zic eu, ce 
porcărie! Spuneţi-ne şi terminaţi odată cu asta, 
domnule, dacă vreţi să vă mai pregătesc 
vreodată ceaiul. 

— Asta zic şi eu ameninţare, Groanin, 
răspunse Nimrod, zâmbind strâmb. Foarte bine. 
La asta mă gândeam: că discul cel mai greu 
dintre toate cele trei a fost confecţionat din 
poloniu pur. 

— Despre ăsta n-am auzit, mărturisi Groanin. 
Am auzit despre Palladium. Am văzut-o o dată 
pe Judy Garland în spectacol la Palladium, în 
Londra. Pe când eram flăcău. Minunată chestie. 
Puştoaica aia chiar ştia să cânte. 


— Există şi un metal rar numit paladiu”, 
preciză Nimrod. Dar nu despre el vorbesc eu. Eu 
mă refeream la un alt metal, numit poloniu. 

— Ei bine, de ăsta n-am auzit niciodată. Vă zic 
eu, n-am auzit niciodată de  poloniul 
dumneavoastră. 

— Ei bine, probabil că nici n-ai fi avut de unde, 
îl linişti Nimrod. Nu este genul de metal pe care 
să-l poţi găsi sub formă de mărunţiş în 
buzunarul de la pantalonii unui majordom. De 
fapt, este extrem de rar. A fost descoperit nu 
mai devreme de 1898. De Pierre şi de Marie 
Curie. 

— Stai un pic, interveni Philippa. Dacă a fost 
descoperit abia în 1898, cum se poate ca un 
disc confecţionat din poloniu să treacă drept un 
vestigiu de-al incaşilor la Muzeul Peabody timp 
de aproape un secol? Ori a minţit Hiram 
Bingham în legătură cu locul în care a 
descoperit Lacrimile Soarelui, ori... 

— Ori incașii au descoperit secretul 
pehblendei cu cinci secole înaintea soţilor Curie, 
murmură Nimrod. 

— Da, exact. 

— Pehblendă? se miră John. Ce-i aia? 

— Minerii germani tot dădeau peste o rocă pe 
care au numit-o pehblendă, aceasta fiind plină 
51 Paladiul (în engleză: palladium) este un metal destul de rar, de un 
alb argintiu. London Palladium este una dintre cele mai renumite săli 


de spectacol din capitala Angliei. Pe de altă parte, poloniul este un 
metal rar, cu proprietăţi radioactive (n. tr.). 


de metale considerate prea dificil de extras. 

— Ar fi trebuit să-mi dau seama că sunt 
implicaţi cumva şi nemţii, bombăni Groanin. 

— În realitate, continuă Nimrod, unul dintre 
metalele componente ale pehblendei era 
plumbul, iar altul era uraninitul, un important 
minereu de uraniu, iar altul era noul element pe 
care soţii Curie au izbutit să-l separe din 
pehblendă. Ei au botezat acest nou element 
după numele ţării de origine a Mariei Curie, 
Polonia. 

— Din întâmplare, au făcut ce trebuia, 
comentă Groanin. Polonezii ăştia au provocat 
mereu necazuri. De exemplu, în 1939%. 

— Groanin, eşti rasist, îl mustră Nimrod. 

— Da, domnule, zise Groanin. 

— Dar cum ar fi putut incaşii să facă aşa ceva? 
se minună John. Nu erau decât o gaşcă de 
sălbatici, nu? Doar nu erau oameni de ştiinţă. 

— Acum vorbeşti ca Francisco Pizarro, John, îi 
atrase atenţia Nimrod. Şi el era rasist. 

— Scuze, răspunse John. Ai dreptate, 
bineînţeles. In felul lor, presupun că erau destul 
de civilizaţi. 

— Uiţi, de asemenea, că Manco Capac era 
djinn, adăugă Nimrod. Cunoştea amănunte 
secrete despre toate elementele atomice 
52 Aluzie la evenimentele provocate de slăbiciunea guvernului 
polonez, care, în faţa presiunilor Germaniei naziste, a cedat aşa- 


numitul „coridor Danzig”, ceea ce a provocat o reacţie violentă, pe 
data de 31 martie 1939, din partea prim-ministrului britanic (n. tr.). 


neştiute de oameni. Îți mai aminteşti de 
Tammuz? Atunci, în Egipt? Şi ce ţi-am povestit 
despre cum un djinn creează tot felul de lucruri 
cu focul dinlăuntrul lui? Şi cum înţelegerea 
tuturor elementelor atomice e fundamentală 
pentru a pricepe cum acţionează puterile de 
djinn? 

— Sigur că da, sări Philippa. Focul interior? | se 
spune Neshamah. 

— Atunci, poate că vă amintiţi şi ce v-am spus 
despre faptul că noi, djinnii, ne folosim de acea 
sursă de energie pentru influențarea protonilor 
din moleculele aflate în fiecare obiect. 

— Sigur, zise Philippa. Ne-ai spus că, atunci 
când vrem să facem să apară sau să dispară 
ceva, trebuie să adăugăm sau să înlăturăm 
protoni, preschimbând astfel un element în 
altul. 

— Sau cum, extrăgând neutroni din diferiţi 
atomi ai unei stânci, o putem face să dispară, 
adăugă John. 

— Exact, confirmă Nimrod. Ei, nu vă daţi 
seama? Puterea de djinn constă în fizica 
fundamentală. Sau, dacă este să mă exprim mai 
precis, în fizica nucleară fundamentală. Credinţa 
spaniolilor în existenţa unui oraş al aurului se 
poate să nu fi fost doar o simplă fantezie. Unul 
dintre motivele pentru care incaşii aveau în 
primul rând la dispoziţie atât de mult aur era că 
Manco Capac se pricepea foarte bine la 


transformarea plumbului în aur. Şi mai este 
ceva: nu se poate să înţelegi principiul de 
funcţionare a plumbului fără să înţelegi cum 
funcţionează izotopii lui. 

— Izo... ce? se minună Groanin. Ce-i ăla 
izotop? Şi vorbiţi englezeşte, pentru numele lui 
Dumnezeu! 

— Izotopii sunt forme diferite ale aceluiaşi 
element. Este vorba despre acelaşi element, dar 
cu un număr diferit de neutroni. Plumbul are 
patru izotopi stabili şi încă unul, în mod obişnuit 
radioactiv. 

— Radioactiv, repetă John. Speram că n-o să 
foloseşti un cuvânt înfricoşător ca ăsta. 

— Mă tem că n-aveam de ales, răspunse 
Nimrod. Vezi tu, cred că Manco Capac nu a 
izbutit doar să izoleze poloniul cu cinci secole 
înaintea soţilor Curie, dar şi că a înţeles 
principiile fundamentale ale fizicii radioactive. Și 
că una din Lacrimile Soarelui pe care tocmai i 
le-am înmânat lui Virgil McCreeby ar putea fi, în 
realitate, detonatorul unei bombe nucleare în 
stare pură. 

— Ce? răcni Groanin, aruncând ceaiul rămas 
într-un tufiş. Fir-ar a naibii! îşi muşcă buzele, 
apoi continuă: V-am spus să nu-mi ziceţi toate 
astea. Vă zic eu, v-am spus să nu-mi ziceţi. Sunt 
mult mai fericit când nu ştiu nimic. Asta-i 
realitatea. 

— Presupunerea mea este că una dintre 


celelalte Lacrimi ale Soarelui era făcută din litiu, 
explică în continuare Nimrod, fără să-i acorde 
atenţie majordomului. Şi că McCreeby are deja 
celelalte elemente necesare pentru 
completarea dispozitivului. Probabil un soi de 
vergea confecţionată din uraniu pur. 

— la stai puţin, interveni Philippa. Nu ne-a 
spus Faustina că şi alte vestigii rare ale 
incaşilor, inclusiv un toiag din aur, au fost furate 
din Muzeul Etnografic din Berlin? 

— Ba da, confirmă Nimrod. Un toiag din aur ar 
putea să fie tocmai vergeaua trebuincioasă. 

— În cazul în care ar fi fost confecţionat, la 
rândul lui, din uraniu, în loc de aur, completă 
Philippa. 

— Da, aşa este, zise Nimrod, frecându-şi 
bărbia cu un aer meditativ. 

— Dar cum funcţionează? se interesă John. 
Alea trei discuri şi, poate, o vergea. 

— Ideea este să provoci explozia vergelei şi a 
discului din litiu în interiorul unui fel de tub, cum 
ar fi un cartuş. Pe fundul tubului s-ar afla discul 
din poloniu şi o bucată de uraniu de mărimea 
aproximativă a unei mingi de baseball. 

— Niciodată nu mi-a plăcut sportul ăsta, 
bodogăni iarăşi Groanin. E o variantă prostească 
a crichetului, dacă vreţi să-mi ştiţi părerea. 

— Atâta tot, adăugă Nimrod. O bombă 
atomică. Zdrobite împreună, poloniul şi cele 
două bucăţi de uraniu generează o reacţie în 


lanţ şi o mică explozie nucleară. Cam de 
aceleaşi dimensiuni cu cele ale bombei atomice 
care a distrus Hiroşima. 

— O minge de baseball? întrebă Philippa. 
Atâta tot? 

— Mă tem că da, îi răspunse Nimrod. Poate şi 
mai mică. 

— Ei, asta-i o minge de baseball pe care nu 
mi-aş dori s-o prind, exclamă John. Ar putea fi şi 
asta un vestigiu incaş? 

— Cu uşurinţă, zise Nimrod. Doar atâta vreme 
cât nu începe deja să se înfierbânte. Atunci ar 
deveni mult prea instabilă încât să poată fi 
manevrată. 

— Crezi că McCreeby ar putea avea şi aşa 
ceva la el? îl întrebă John pe Nimrod. 

— Trebuie să aibă, încuviinţă Nimrod. 

— la staţi puţin, zise Philippa. Nu vă daţi 
seama? Poate că nici n-are nevoie. Întreaga 
zonă nu e altceva decât un imens depozit de 
uraniu. Şi mai e şi cald. De acolo provenea aerul 
fierbinte azvâărlit prin hornul acela subteran. 

— Pe lampa mea, ai cât se poate de multă 
dreptate, Philippa, spuse Nimrod clătinând din 
cap. Uraniul e chiar aici. Sub picioarele noastre. 
E atât de mult uraniu în zonă, încât trebuie să 
fie vorba despre o reacţie în lanţ naturală, aflată 
într-o constantă desfăşurare. Întreaga regiune 
sfârâie de aşa ceva. Probabil că aşa şi-a 
închipuit Manco că va izbuti să-şi reînvie 


puterile de djinn. Folosind zăcămintele de 
uraniu ale ţării. 

— Lăsaţi-mă să înţeleg, ceru Groanin. Ca să 
reînvie puterile de djinn ale flăcăului âluia şi 
pentru că McCreeby are impresia că va căpăta 
puterea de a face aur, el şi cu Dybbuk au de 
gând să oficieze cine ştie ce afurisit de ritual de- 
al incaşilor, fără să-şi dea seama că vor 
declanşa, de fapt, o explozie nucleară. 

Nimrod încuviinţă. 

— Ca de obicei, reduci lucrurile la numitorul 
lor comun. Dar ai dreptate, Groanin, cam 
aceasta este şi dimensiunea lor reală. Cât 
încape într-o coajă de nucă. 

— Dar tocmai asta-i problema, zise Groanin. 
Mărimea. Sunt tone de uraniu acolo, jos. Adică, 
dacă o afurisită de minge de baseball poate să 
distrugă un oraş cât Hiroşima, atunci... 

— Pachacuti, interveni Philippa.  Profeţia 
incasă. Şi când te gândeşti că se vorbeşte 
despre încălzirea globală! Uau! 

— Exact, zise Nimrod. Ar putea să distrugă 
întreaga lume. 

Rămaseră cu toţii tăcuţi vreme îndelungată, 
străduindu-se să-şi imagineze cumplitele urmări 
a ceea ce plănuiau să facă McCreeby şi Dybbuk. 
John fu cel care redeschise discuţia. 

— Nu mă prea pricep la discursuri, începu el. 
Dar am impresia că, atunci când se întâmplă 
ceva atât de important pentru soarta planetei 


cum e cazul acum, tata ar trebui să-şi încerce 
singur norocul cu răpitorii lui. Îşi luă rucsacul de 
pe jos. Să nu mă înţelegeţi greşit. Îmi iubesc 
tatăl. Numai că suntem pur şi simplu obligaţi să 
intrăm pe uşa din Portalul Blestemat şi să 
mergem după ţicniţii ăia. Trebuie să-i oprim 
înainte să arunce în aer întreaga planetă. 

— john are dreptate,  încuviinţă Nimrod, 
săltându-şi în spinare propriul rucsac. Întâlnind 
privirea îngrijorată a Philippei, adăugă: Nu ne 
putem permite să aşteptăm veşti de la mama 
ta, Philippa. Trebuie să pornim după ei. Chiar 
acum. 

Ea dădu aprobator din cap. 

— Groanin? Muddy? Voi doi ar fi mai bine să 
rămâneţi aici şi să-l aşteptaţi pe Sicky să se 
întoarcă. 

Groanin îl săgetă cu privirea pe Nimrod. 

— Să mă lăsaţi aici? N-aş prea crede, 
domnule. Sunt majordom, nu umbrelă. În plus, 
s-ar putea să aveţi nevoie de mine. Ca să nu 
mai vorbesc de braţul meu. Din moment ce 
nepotul şi nepoata dumneavoastră au avut 
bunătatea să mi-l redea, sunt acum capabil de 
mai multe decât să prepar o cană bună de ceai, 
ştiţi asta. Câtă vreme nu-mi cereţi să arunc în 
cineva cu o minge de baseball... 


Capitolul 22 
Hannibal și canibalii 


Sicky, chiar dacă avea capul neobişnuit de 
mic, nu suferea de vreun beteşug în privinţa 
deprinderilor sociale. Chiar dacă şnururi lungi şi 
roşii îi străpungeau buzele, tot îi plăcea să stea 
de vorbă cu clienţii lui. Îi plăceau oamenii. Chiar 
şi atunci când erau mumificaţi. Şi era normal să 
încerce să-i atragă pe regii incaşi mumificaţi 
într-o conversaţie interesantă în timpul de care 
avu nevoie să-i conducă prin junglă spre tabăra 
indienilor Xuanaci. Sicky se strădui să discute 
despre vreme, despre turişti, despre fauna 
locală, despre Fidel Castro, despre comerţul cu 
cărbuni, despre indienii  Xuanaci, despre 
grupările de gherilă Sendero Luminoso”, despre 
defrişarea pădurilor, despre incaşi, despre 
conchistadori - încercă să vorbească până şi 
despre groaznica situaţie a fotbalului peruan. 

— Sunteţi peruani cu toţii, zise el vitejeşte. Nu 
vă sâcâie că, fiind cea de-a treia ţară ca mărime 
din America de Sud, tot nu reuşim să avem o 
echipă naţională ca lumea? Pe mine, da. La 
urma urmei, nu ne-am mai calificat la Cupa 
Mondială încă din 1982. Argentina e doar cu un 


53 Mişcare revoluţionară comunistă ţintind răsturnarea pe calea 
armelor a guvernării din Peru. Cu o denumire care se traduce prin 
„Calea luminoasă” şi o strategie inspirată din doctrina fostului lider 
chinez Mao Zedong, a purtat lupte de gherilă cu forţele armate 
guvernamentale încă din anii '80 ai secolului trecut (n. tr.). 


pic mai mare decât ţara noastră, dar e una 
dintre cele mai bune la fotbal din lume. 

În caz că vreunuia dintre regii incaşi i-ar fi 
păsat de fotbal şi de soarta echipei naţionale 
peruane, e clar că n-o arăta. Rămaseră toţi cu 
ochii aproape închişi, în timp ce chipurile lor 
turtite, cenuşii, se menţinură la fel de impasibile 
ca statuile din Insula Paştelui. Foarte rar, Sicky 
avu impresia că zăreşte pe câte unul dintre ei 
zâmbind, însă de fiecare dată nu era vorba 
decât despre dinţii craniului ieşind la iveală într- 
un mod oribil prin pielea subţire ca pergamentul 
a mumiilor. Pe măsură ce înaintau tăcuţi prin 
aburii junglei, Sicky ajunse să se îndoiască din 
ce în ce mai tare că ar fi fost, într-adevăr, 
capabili să vorbească, aşa că descoperirea 
faptului că vorbeau nu fu decât una dintre 
numeroasele surprize care-l aşteptau. 

Prima dintre aceste surprize a fost existenţa 
unui animal pe care Sicky nu-l mai văzuse 
vreodată. Într-un luminiş, nimeriră peste o 
turmă de ceea ce părea un soi de tapiri: un 
animal de mari dimensiuni, asemănător cu un 
porc, însă cu o trompă scurtă, capabilă să 
apuce, originar din America de Sud. Pe lângă că 
erau de vreo două ori mai mari decât oricare 
tapir pe care-l văzuse vreodată Sicky în 
numeroşii ani petrecuţi ca ghid prin junglă, 
vietăţile acelea mai aveau şi colţi şi semănau cu 
nişte mici mastodonţi - elefanţi preistorici -, în 


egală măsură pe cât semănau cu nişte tapiri 
supradimensionaţi. 

La fel de surprinzătoare pentru Sicky fu 
descoperirea faptului că animalele acestea erau 
destul de domesticite, fiindcă le permiseră 
regilor mumificaţi să le încalece ca pe cai, aşa 
că, nevrând câtuşi de puţin să meargă pe jos în 
timp ce taciturnii lui însoțitori păreau dornici să- 
şi continue drumul călare, Sicky apucă o vietate 
de părul des de la baza gâtului şi se săltă în 
spinarea ei. După aceea, înaintarea lor prin 
pădure deveni iute şi lesnicioasă, iar Sicky 
ajunse în scurt timp să creadă că descoperirea 
subită a acestor stranii fiare cu aspect străvechi 
era strâns legată de apariţia regilor incaşi 
mumificaţi. 

— Şi ce animale sunt astea pe care călărim? îl 
întrebă el pe cel mai apropiat dintre regii incaşi, 
în timp ce animalul călărit de el spulbera, ca un 
buldozer, un copăcel aflat în cale. Par să fie cam 
rare. Poate chiar dispărute. Ca dinozaurii din 
filmul ăla. 

Nu primi vreo explicaţie. Totuşi, Sicky nu era 
genul de om care să ia tăcerea drept răspuns. 

— Vreun soi de tapir preistoric, nu-i aşa? Un 
elefant, poate? E clar că e confortabil. Asta pot 
s-o recunosc. Aici, sus, mă simt ca vechiul 
general cartaginez Hannibal. Cel care a 
traversat călare Alpii ca să-i bată pe romani. 
Cred că asta e chestia, nu? Să vă folosiţi de 


animalele astea ca să vă ofere un pic de avantaj 
în luptă? 

Ajungând în apropierea satului Xuanaci, Sicky 
auzi  inconfundabilele zgomote ale unei 
amarnice confruntări aflate în plină desfăşurare 
şi, înălțându-se pe spinarea vânjoasă a 
animalului pe care călărea, ghidul zări trei 
călăreţi spanioli înarmaţi cu lănci lungi de peste 
trei metri şi jumătate gonind prin junglă în 
urmărirea câtorva indieni fugari şi străduindu-se 
să-i străpungă. În sat se purta o bătălie 
crâncenă, cu împlătoşaţii spanioli ai lui Pizarro şi 
o gloată de războinici Xuanaci aproape goi 
angajaţi într-o luptă corp la corp, în timp ce, 
cam prin mijlocul aşezării, un grup de spanioli 
se năpustea afară din cea mai mare dintre 
colibe, strângând în mâini vase şi farfurii din aur 
şi urlându-şi triumful spre camarazi. Şi asta era 
o mare surpriză pentru Sicky. 

— Nu mi-am închipuit niciodată că Xuanaci ar 
avea atât de mult aur, zise el încet. Cine-ar fi 
crezut să fie cu putinţă? Nu-i de mirare că au 
fost mereu atât de aprigi. Probabil le era frică să 
nu le fure cineva toate comorile. 

— Care sunt Xuanaci? 

Regele incaş aflat cel mai aproape de Sicky 
fusese cel care vorbise, iar acum îl privea în faţă 
pentru prima oară. Avea un licăr ciudat în ochi, 
ca un bec electric arzând slab, de parcă ar fi 
fost afumat la un foc molcom. 


— Ai vorbit, constată Sicky. Mi se pare că ai 
vorbit. 

— Sigur că am vorbit, răspunse regele incaş 
mumificat. Ceilalţi regi priveau acum cu toţii 
spre Sicky, parcă aşteptându-i răspunsul. Am 
primit ordin să-i ajutăm pe Xuanaci. Din partea 
tânărului stăpân. 

— Adică puştiul ăla, John? 

— Da. John. Ne-am întors din hana-paca, 
lumea de sus, unde hrana şi căldura sunt din 
belşug. Ne-am întors să ne trimitem duşmanii în 
okho-paca, locul frigului nesfârşit. Tânărul 
stăpân şi fiu al soarelui porunceşte, iar noi ne 
supunem. Spune acum, baligă de lamă, care 
dintre aceştia sunt Xuanaci? 

Lui Sicky nu-i făcea prea mare plăcere să fie 
numit baligă de lamă, mai ales după toată 
osteneala pe care şi-o dăduse să-i conducă pe 
regi spre satul Xuanaci, aşa că era tentat să-i 
spună regelui incaş mumificat să se ducă la 
mama naibii. Însă, în acelaşi timp, era 
nerăbdător să-şi încheie misiunea de a câălăuzi 
acest grup neobişnuit, ca să se poată întoarce la 
Nimrod şi la copii. 

— Aăă... Maiestatea Voastră, Xuanaci sunt cei 
vopsiți ca jaguarii, zise el. Adică, pisicile alea 
mari, nu maşinile, fireşte. Nu-i chip să arâţi ca o 
limuzină de lux în junglă. Şi nici să fii 
proprietarul vreuneia. 

În timp ce tot mai mulţi cai de-ai spaniolilor 


galopau prin preajmă, un grup de femei şi de 
copii Xuanaci ţipa de zor, străduindu-se să fugă 
de măcel. 

Câţiva dintre cei mai înţelepţi se apucară să 
se caţere în copaci sau pe liane, încercând să se 
salveze. Unii izbutiră, alţii, nu. 

— În mod obişnuit, Xuanaci sunt luptători 
destul de buni, dar, după cum puteţi observa - 
sau, cel puţin, aşa cred -, spaniolii ăştia sunt 
înarmaţi până în dinţi şi urcați pe cai, ceea ce-i 
face tare greu de ucis. Ca să nu mai punem la 
socoteală că sunt deja morţi, desigur. Nu e 
deloc uşor să omori un tip care a murit de vreo 
cinci secole, chiar şi pentru un popor atât de rău 
ca indienii Xuanaci. 

Parcă vrând să demonstreze adevărul 
spuselor lui Sicky, o secure de război a 
indienilor Xuanaci zbură prin aer şi-l decapită cu 
dibăcie pe unul dintre călăreții conchistadori, 
care continuă să galopeze şi să-şi fluture lancea 
de parcă pierderea capului n-ar fi fost decât un 
mic inconvenient. 

Capul desprins de trup săltă prin desiş şi, încă 
purtând  deosebitul său coif Cabasset”*, se 
rostogoli până la picioarele lui Sicky. Ghidul privi 
chipul bărbos al spaniolului. Ochii albaştri 
continuau să clipească, iar faţa, să se mişte, de 


54 Coif folosit în secolul al XVI-lea şi al XVII-lea, cu bor plat şi creastă. 
Deşi e considerat specific conchistadorilor spanioli, era des întâlnit şi 
în rândul pedestraşilor din alte zone ale Europei (n. red.). 


parcă ar fi fost încă prinsă de trupul spaniolului. 
Apoi, adresându-i un zâmbet vioi, sarcastic, 
spuse cu un accent castilian peltic: 

— La ce te holbezi, găgăuţă? N-ai mai văzut 
cap tăiat? 

— Nu, dar nici cap tăiat care să vorbească n- 
am mai văzut, răspunse Sicky, trimițând capul 
înapoi în tufişuri cu o lovitură de picior. Vedeţi 
ce vă spuneam? i se adresă apoi regelui incaş. 
Xuanaci se dau de ceasul morţii să-i bată pe 
spaniolii ăştia  răposaţi. Dar bănuiesc că 
înţelegeţi cum stă treaba, Sire, ţinând seama de 
faptul că, din câte presupun, şi dumneavoastră 
sunteţi tot morţi. Şi, ridicând din umeri, Sicky 
adăugă: Dacă-mi iertaţi expresia, Maiestatea 
Voastră. j 

Regele incaş mumificat nu răspunse. In 
schimb, clipi uşor şi-şi înălţă lancea, ceea ce, 
din câte se părea, era un semnal pentru toţi 
ceilalţi regi incaşi mumificaţi, care se prinseră 
mai strâns de animalele pe care călăreau şi se 
pregătiră să asalteze armata mai numeroasă a 
laşilor conchistadori. 

— Hopa! exclamă Sicky în clipa în care 
animalul de sub el fornăi agitat. 

Şi, pentru că nu se putea baza pe faptul că nu- 
i va urma pe ceilalţi, ghidul îşi săltă piciorul pe 
deasupra grumazului acestuia şi, exact în ultima 
clipă, se lăsă să alunece de-a lungul coastelor 
lui păroase, aterizând cu bine. Aceasta nu era 


bătălia lui. 

În clipa imediat următoare, regii incaşi, 
îmboldindu-şi animalele cu strigăte fioroase şi 
modulate de război, se năpustiră asupra 
conchistadorilor, care nici măcar nu ştiură ce-i 
izbeşte; atât de mare fu ferocitatea primului 
asalt, încât capetele câtorva spanioli morţi 
săltau curând, precum tot atâtea mingi de 
fotbal, pe solul junglei, cu toate că nu se vedeau 
consecinţe mai mortale decât cele suportate de 
conchistadorul pe care Sicky îl zărise decapitat 
ceva mai devreme. 

— Se pare c-o să fie o bătălie îndelungată, îşi 
zise Sicky; şi, în lipsa paleomastodontului său - 
fiindcă aşa se numea animalul pe care-l călărise 
-, ghidul se văzu nevoit să se caţere în vârful 
unui copac, ca să aibă o perspectivă mai 
limpede asupra desfăşurării acţiunii. Procedând 
astfel, nimeri peste câteva maimuțe urlătoare, 
peste un leneş cu trei degete şi peste acei 
membri ai tribului Xuanaci care, plini de 
înţelepciune, se refugiaseră din calea spaniolilor 
iviţi „să le dea o lecţie”. 

Spre marea uşurare a lui Sicky, numeroşii 
Xuanaci ascunşi în copac îl recunoscură ca fiind 
cel care-i adusese pe regii incaşi mumificaţi în 
sprijinul lor şi, în consecinţă, îl ovaţionară ca pe 
un eliberator. 

— La început am încercat să ne luptăm cu ei, 
îi explică unul dintre indienii Xuanaci. Dar, când 


ne-am dat seama că nu pot fi omorâţi cu 
adevărat, am rupt-o la fugă. 

— Nu puteţi să-i omorâţi fiindcă sunt deja 
morţi, preciză Sicky. 

— A, aşa se explică, zise indianul Xuanaci. ŞI 
atunci ai apărut tu, cu ceilalţi războinici. ŞI 
trebuie să recunosc că luptă tare bine. Fără 
grijă pentru propria piele. 

— Pentru că şi ei sunt morţi, îl lămuri Sicky. 

— A, aşa se explică. 

Războinicul Xuanaci care vorbea cu Sicky, pe 
numele său Nicnax, îl recunoscu datorită 
dimensiunilor minuscule ale capului, aşa că 
începu să-şi ceară scuze pentru ceea ce-i 
făcuseră cei din tribul Xuanaci lui Sicky, dând 
toată vina pe căpetenia lor, Pertinax. 

— A fost o căpetenie foarte rea, continuă 
Nicnax. Mereu ne spunea că tribul tău, 
Prozuanaci, vrea război cu noi şi ne făcea să ne 
temem foarte tare de voi. El era cel care voia ca 
noi să umblăm peste tot, să strângem capete 
omeneşti şi să mâncăm oameni. Mie, unul, nu 
mi-a plăcut niciodată prea mult să mănânc 
oameni. 

Nicnax clătină din cap şi oftă. 

— Nu-i nici urmă de îndoială. Pertinax a fost 
un om foarte rău. 

— A fost? repetă Sicky. Ai apus „a fost”. 

— Pertinax şi cei doi vraci ai lui, Chenax şi 
Condonax, sunt morţi, îl informă Nicnax. 


Conchistadorii i-au ucis mai întâi pe ei. Puteau 
să ne ucidă pe toţi dacă ajutorul războinicilor tăi 
incaşi n-ar fi sosit taman la timp, Sicky. 

Sicky şi Nicnax urmăriră cum, chiar sub 
copacul în care se ascundeau ei, unul dintre 
conchistadori îi reteză capul unui rege incaş şi, 
la rândul lui, se alese cu capul retezat. Cei doi 
Continuară apoi să se sfârtece cu spadele, deşi, 
în cea mai mare parte a timpului, loveau în gol, 
din moment ce nu puteau să vadă absolut 
nimic. Din când în când, se nimereau unul pe 
celălalt şi izbuteau să mai taie câte o mână sau 
un picior. În schimb, sânge nu curgea deloc. Era 
una dintre cele mai lipsite de sânge bătălii 
sângeroase din câte văzuse vreodată Sicky. 

— Cât timp crezi c-o să mai dureze bătălia 
asta? întrebă Nicnax. 

— Grea întrebare, zise Sicky, dat fiind că 
ambele armate sunt compuse din morţi. Dar ştii 
ceva, Nicnax? Mi se pare că lumea ar avea 
numai de câştigat dacă toate războaiele ar fi 
purtate doar de soldaţi morţi. Atunci nimeni n-ar 
mai fi omorât. 

— Eşti un om foarte înţelept, Sicky, îl lăudă 
Nicnax. 

Sicky  căscă şi-şi scărpină  scăfârlia de 
dimensiunile unui grepfrut. 

— Nu tocmai. Doar că, de când voi, ăştia, mi- 
aţi micşorat capul, gândurile mi-au devenit 
mai... în fine, mai concentrate. Chiar mă 


întrebam de ce. Dar acum ştiu că-i din cauză că 
oamenii, în majoritatea lor, au mai mult creier 
decât le-ar trebui vreodată. Vezi tu, când 
Dumnezeu l-a făcut pe om, l-a creat cu un creier 
suficient de mare încât să se descurce cu toate 
chestiile pe care trebuia să le afle într-un milion 
de ani. Ceea ce însemna o grămadă, fireşte. Dar 
acum un om n-are nevoie de nouăzeci la sută 
din creierul lui. Nu-i trebuie ca să privească la 
televizor sau să fie spectator la meciuri de 
baschet sau concerte de rap sau pentru alte 
chestii care nu solicită deloc gândirea. Eu, unul, 
am exact atât creier cât îmi trebuie, nimic mai 
mult. Ceea ce înseamnă că niciodată nu am 
gânduri în plus. Şi că niciodată nu trebuie să mă 
gândesc la o grămadă de chestii care n-or să se- 
ntâmple în veci. 

Sicky zâmbi. 

— Voi nu ştiţi asta, dar chiar mi-aţi făcut un 
serviciu. 

Nicnax încuviinţă gânditor, impresionat de 
marea înţelepciune a lui Sicky. 

— Uite ce e, zise el. Acum, că Pertinax a murit, 
noi, indienii Xuanaci, avem nevoie de o nouă 
căpetenie. Şi tu pari să fii tocmai omul potrivit 
pentru asta. Cu toţii ne-am săturat să fim 
războinici şi fioroşi. Tot ce ne dorim e să trăim 
în pace cu vecinii noştri. Ce zici, cum te-ai simţi 
în postura asta? 

Înainte de a răspunde, Sicky se gândi foarte 


bine la propunere. Îi cam plăcea să fie ghid prin 
junglă. În acelaşi timp, simţea o mai mare 
responsabilitate faţă de tribul lui şi faţă de toate 
popoarele din bazinul superior al Amazonului. 
Timp de mulţi ani, indienii Prozuanaci trăiseră 
cu frica vecinilor lor, Xuanaci. Poate că el va 
izbuti să-i unească. Sicky, chiar dacă avea capul 
neobişnuit de mic, nu suferea de vreun beteşug 
în privinţa simțului responsabilităţii civice. 

— Ei bine, ar fi o chestie, spuse el. Bătrânu' 
Sicky, căpetenia indienilor Xuanaci. N-ar trebui 
să port vreo coroană sau altă chestie 
asemănătoare, nu? remarcă el zâmbind larg. 
Fi'n'că am capu’ prea mic pentru majoritatea 
pălăriilor. 

Nicnax îi răspunse cu un zâmbet similar. 

— Pertinax avea capul mare de-a binelea. 
Adică, el chiar credea că poate să schimbe 
lumea, ştii? Cred că cineva cu un cap mult mai 
mic ar fi tocmai bun pentru noi. 

— Înţeleg ce vrei să zici, încuviinţă Sicky. 

— Şi mai sunt şi câteva bonusuri importante 
care vin odată cu funcţia, adăugă Nicnax. 

— Cum ar fi? 

— E o casă drăguță, cu bucătar şi două 
cameriste care să se ocupe de curăţenie şi de 
alte chestii. Televizor cu ecran lat. Cadă 
îngropată. Şi mult aur. 

— Mda, am văzut ceva chestii de-astea chiar 
adineauri. Hei, ştii ce, habar n-am avut că voi, 


Xuanaci, sunteţi atât de bogaţi. 

— Sunt lucruri pe care n-am putea să le 
vindem vreodată, desigur. Cea mai mare parte 
sunt chestii de-ale incaşilor timpurii de care 
spaniolii n-au izbutit să dea. Inclusiv El Dorado, 
faimosul oraş al aurului, pe care spaniolii l-au 
căutat tot timpul. 

— Ce, tu ştii unde e? 

— Sigur. E chiar aici. 

Nicnax se întoarse şi luă un obiect greu, 
înfăşurat în pânză de sac. Il despachetă şi 
scoase la iveală o machetă mare, confecţionată 
din aur şi email, cu piedestalul din lemn de 
abanos. Era o sculptură superb realizată, cu 
complicate înflorituri din aur masiv, a oraşului 
Machu Picchu, perfectă în toate amănuntele. 

— El Dorado, anunţă Nicnax. Cel mai preţios 
vestigiu. 

— Chiar ăsta e? 

— Chiar ăsta e, rânji Nicnax. Adică, atunci 
când a fost făcut, nu i s-a spus El Dorado. Dar, 
de-a lungul anilor, din motive lesne de înţeles, 
lumea a început să-l numească aşa. Incaşii l-au 
confecţionat din aur masiv în timp ce încă 
proiectau Machu Picchu. S-ar putea spune că e 
macheta folosită de un arhitect ca să ilustreze 
cum avea să iasă produsul finit. Frumos, nu? 

— Mhi, confirmă Sicky. Mie-mi plac sculpturile 
şi chestiile de genul ăsta. 

— Spaniolii au auzit de aşa-numitul oraş al 


aurului, El Dorado. Numai că era tocmai ăsta. 
Nu le-a trecut niciodată prin minte că oraşul 
aurului nu era decât o machetă. O machetă 
foarte valoroasă, dar tot machetă. 

— Nu mă mir că nu l-au descoperit niciodată. 

Nicnax zâmbi bucuros. 

— E cel mai mare secret al nostru. 

Sicky rămase o clipă pe gânduri. 

— Eşti sigur că nu vrei tu funcţia, Nicnax? 

— Nu sunt bun de conducător, răspunse 
Nicnax. 

— Dar eu nu sunt decât un ghid prin junglă, 
insistă Sicky. 

— Şi ăsta e un fel de conducător, nu? 

— Nu m-am gândit niciodată la asta. Dar ai 
dreptate. OK, batem palma. Dar numai după ce 
termin  călăuzirea copiilor yangu/” și a 
englezului. Trebuie să mă întorc la ei de îndată 
ce se termină bătălia. 

Sicky privi lupta înverşunată. Oamenii lui 
Pizarro se retrăseseră şi se regrupaseră, în timp 
ce regii incaşi mumificaţi deja începuseră să-i 
urmărească pe spaniolii hăituiţi. În schimb, era 
clar, socotind după numărul capetelor, braţelor 
şi picioarelor împrăştiate pe pământ, că bătălia 
aceasta specială nu avea să se încheie decât 
atunci când ambele părţi se vor anihila reciproc. 

— Oricând ar fi asta. 


>» Yankeu în spaniolă, termen ce desemnează un cetăţean american şi 
e adesea folosit în sens depreciativ (n. red.). 


Capitolul 23 
Urgia Laylei 


Când maestrul evadărilor, Harry Houdini, a 
murit în 1926, s-a spus că secretele sale vor fi 
dezvăluite lumii abia în 1976, după trecerea a 
cincizeci de ani. În realitate, toate documentele 
lui au ajuns în custodia Bibliotecii Congresului 
American, din Washington, D.C., unde se află şi 
în prezent. 

În tinereţe, ca student al Universităţii 
Georgetown (şi ea aflată în Washington, D.C.), 
Edward Gaunt fusese fascinat de viaţa lui 
Houdini şi, înainte de a deveni specialist bancar 
în domeniul investiţiilor, luase chiar în calcul o 
carieră de magician de cabaret. În acest scop, 
domnul Gaunt citise toate documentele lui 
Houdini şi învățase câteva dintre secretele 
evadărilor acestuia. 

Existase chiar o perioadă în care domnul 
Gaunt îşi plătise studiile executând trucuri de 
evadare într-un cabaret. Dar asta se întâmplase 
cu mulţi ani în urmă, iar acum bănuia că era 
cam ieşit din mână. Pe de altă parte, ocaziile de 
a încerca o evadare îi erau limitate de faptul că 
toţi cei trei englezi ciudaţi care-l păzeau stăteau 
în schimburi să supravegheze cuşca în care se 
afla el, sub cheie. Şi multe nopţi trecură până 
când rutina pe care şi-o stabiliseră în 


supravegherea bogatului lor prizonier să se 
transforme într-o plictiseală menită să 
amorţească mințile, iar domnul Gaunt să 
găsească, în sfârşit, ocazia potrivită de a-şi 
pune la încercare vechile abilităţi. Domnul 
Haddo, care părea să fie la comanda grupului 
de răpitori, dormea. Şi, fără să aibă habar că 
propria soţie se afla la parterul Magaziei lui 
Molloy, domnul Gaunt legă cu un laţ capătul 
şurubului care-i ținea închise  cătuşele 
demodate, după care smuci. Cătuşele se 
deschiseră brusc, aproape ca prin miracol, 
domnul Gaunt nemaiavând decât să descuie 
cuşca. 

Asta era mai dificil. Noroc că, la fel ca eroul 
său, Harry Houdini, domnul Gaunt era mărunţel 
şi agil. Şi aproape că putea să se strecoare 
printre gratii. Aproape, dar nu de tot. Nu mai 
era la fel de mărunţel ca pe vremuri. Ar fi putut 
să întindă mâna până la cheile cuştii, în cazul în 
care acestea s-ar fi aflat la cureaua domnului 
Haddo, locul în care le ţinea uneori. Numai că, 
de data asta, ele erau atârnate de un cârlig fixat 
de partea cealaltă a uşii. 

În multe privinţe, domnul Gaunt era un 
excentric ale cărui vechi deprinderi se stingeau 
cu mare greutate. Şi, în îndelungata perioadă de 
fascinaţie la adresa lui Houdini, îşi dezvoltase 
ciudatul tabiet - prin care-şi imita eroul 
copilăriei - de a avea întotdeauna asupra sa o 


agrafă pentru hârtii desfăcută, ascunsă în 
stratul gros de piele care-i creştea pe talpă, ca 
să-şi poată descuia propria uşă de la intrare 
dacă izbutea să rămână încuiat pe dinafară. 
Ceea ce, într-adevăr, se şi întâmplase, fiindcă 
domnul Gaunt avea de obicei o sumedenie de 
gânduri învălmăşite prin cap, aşa că aparent 
banalele detalii precum cheile casei şi banii de 
buzunar şi cărţile de credit deseori îi scăpau din 
vedere. Locuitorii de pe Strada 77 de Est erau 
obişnuiţi cu imaginea bancherului multimilionar 
stând pe verandă şi scoţându-şi pantofii şi 
ciorapii ca să-şi poată extrage agrafa pentru 
cazuri de urgenţă. Din punctul de vedere al 
rezidenţilor din acele locuri, ăsta era doar unul 
dintre numeroasele lucruri ciudate care se 
petreceau în casa cu numărul 77 sau în afara ei. 

Trecuseră destui ani de când domnul Gaunt 
nu mai fusese la pedichiură, aşa că pielea de pe 
tălpile sale era groasă şi tare şi îngălbenită ca 
un batog de egrefin afumat şi, cu toate că era 
un amănunt dezagreabil, e important să 
precizăm şi că asta nu-l făcea câtuşi de puţin un 
om rău. Cu o piele atât de groasă şi de tare pe 
tălpi, sărmanul domn Gaunt avu nevoie de 
aproape două minute încheiate până să-şi 
extragă lunga şi subţirea agrafă care zăcea 
ascunsă acolo, neatinsă, de câteva luni, precum 
o capcană pentru şoareci uitată. In schimb, îi 
trebuiră doar câteva secunde ca să deschidă 


micul lacăt de pe uşa cuştii în care fusese 
încuiat. 

Acum tot ce-i rămânea de făcut era să 
deschidă uşa fără s-o facă să scârţăâie. Tava 
conţinând resturile cinei domnului Gaunt zăcea 
pe podeaua cuştii. Trebuia să recunoască faptul 
că-l hrăneau destul de bine. Totuşi nu se dăduse 
niciodată în vânt după salate, aşa că 
ingredientele sosului acesteia - ulei de măsline 
şi oţet balsamic - căpătară îndată o utilizare 
adecvată: ungerea balamalelor de la uşa cuştii. 

Domnul Haddo scoase un sforăit şi se mişcă 
pe scaunul lui în clipa în care uşa se deschise 
fără zgomot. Acela fu şi momentul în care 
domnul Gaunt scăpă din mână agrafa. In 
tăcerea din încăpere, zgomotul răsună precum 
un drug din fier prăbuşit pe podeaua goală de 
lemn. Haddo se foi din nou, îşi răsuci capul pe 
umeri, căscă, îşi întinse braţele deasupra 
creştetului şi apoi deschise ochii. Cel din urmă 
lucru pe care-l mai zări timp de câteva minute 
fu cuşca acum goală, pentru că domnul Gaunt 
ridicase încăpătoarea tigaie în care-i fusese 
pregătită cina ceva mai devreme, pocnindu-l 
zdravâăn în ceafă pe domnul Haddo, cu un sunet 
ca de gong anunțând masa de seară. Haddo se 
reîntoarse la starea de inconştienţă, cu un 
zâmbet pe jumătate şiret şi ca o zbărcitură pe 
chipul hidos. 

Domnul Gaunt lăsă jos tigaia şi, adunându-şi 


ciorapii şi pantofii de pe podeaua cuştii, precum 
şi uleiul de măsline, porni în vârful picioarelor 
spre uşa încăperii. După ce-i unse balamalele - 
fiindcă nici acestea nu scârţâiau mai puţin decât 
cele ale cuştii -, se opri pentru câteva secunde, 
permiţând uleiului să-şi facă efectul, apoi, 
apăsând clanţa, ieşi. 

Se pomeni pe un palier, la capătul de sus al 
unei scări dărăpănate pe care începu de îndată 
s-o coboare în goană, oprindu-se doar cât să 
culeagă un vătrai vechi din alamă de lângă un 
şemineu gol. Nu avea de gând să se lase prins 
încă o dată fără luptă. 

— Ajutor, Edward! Ajutor! 

Ajuns la picioarele scării, se opri şi ascultă din 
nou după minuscula şi tremurata voce, ca un 
chiţăit de liliac, pe care i se păruse c-o aude. O 
voce îngrozită care-i făcuse părul de la ceafă să 
se zbârlească şi-i trimisese un lung fior pe şira 
spinării. Oare să i se fi părut? 

Intre timp, o scenă neobişnuită se desfăşura în 
faţa ochilor istoviţi ai domnului Gaunt. Într-un 
alt şemineu pustiu zăcea un câine împăiat, iar 
pe peretele acoperit din abundență cu pânze de 
păianjen se afla un tablou mare, o străveche 
gravură înfăţişând ceva ce părea zidul gol al 
unei biserici. Dar nu acestea făceau scena să fie 
neobişnuită, ci atmosfera. Incăperea de la 
picioarele scării era încărcată de o puternică 
senzaţie de confruntare, ca şi cum ceva ar fi 


tulburat însuşi aerul din jurul lui. De parcă vocea 
ar fi fost una reală. 

Pentru o clipă, îşi ţinu respiraţia şi se chinui să 
asculte. 

— E cineva aici? şopti el temător. 

După o vreme, scutură din cap. Tot ce putea 
să audă erau doar propriile bătăi ale inimii. 

— Cred că am halucinaţii, îşi zise. Totuşi, ceva 
nevăzut îl ţintuia pe loc. 

— Ajutor, Edward! 

Asta era. O auzise. Şi nu numai atât, dar era şi 
convins că recunoaşte vocea. 

— Layla? Tu eşti? Unde eşti? 

În clipa următoare se petrecu ceva groaznic. 

Pentru o fracțiune de secundă, păru că spiritul 
său uman ar fi fost tăiat în două de un cuţit 
foarte ascuţit şi nevăzut, făcându-l să ţipe de 
frică. Şi asta nu era departe de adevăr. 

Străduindu-se cu disperare să scape de oribila 
creatură care ameninţa s-o absoarbă în uitare, 
Layla trecuse de fapt, împreună cu exorberul, 
chiar prin corpul fizic al domnului Gaunt. 
Fusese, după cum avea el să mediteze ulterior, 
o senzaţie dintre cele mai ciudate. În aceeaşi 
clipă, Edward Gaunt zări imaginea fugitivă a 
situaţiei dramatice în care se zbătea soţia lui. O 
şi simţi. Se lupta pentru propria viaţă cu o 
creatură  respingătoare care părea să fie 
jumătate om, jumătate păianjen. Cu un leorpăit 
oribil, ca al cuiva sorbind supa fierbinte dintr-o 


lingură mare, exorberul se străduia să tragă 
spiritul imaterial de djinn al Laylei în gura sa 
hidoasă, ca o trompă. Dacă nu făcea de îndată 
ceva ca s-o ajute, ea urma să piară. Ştia asta ca 
şi cum ar fi fost ceva de la sine înţeles. 
Simultan, Edward auzi vocea disperată a soţiei 
strigând înlăuntrul lui. 

— Ajutor, Edward! Ajută-mă, te rog, altfel mor! 
Şi, apoi: Trebuie să distrugi tabloul. Distruge 
tabloul, Edward, până nu e prea târziu! 

Domnul Gaunt nu avea nevoie să i se spună 
de două ori, aşa că, înaintând iute spre 
străvechea gravură atârnată pe peretele din 
spatele uşii, îi administră o izbitură cumplită cu 
vătraiul, apoi încă una. Şi, chiar în timp ce lovea 
tabloul încă o dată şi încă o dată, creatura 
târâtoare reapăru pe suprafaţa acestuia, ca şi 
cum ar fi fost invocată pentru propria apărare. 
Numai că era deja prea târziu. Domnul Gaunt 
izbi exorberul drept în cap, apoi în spinare, 
perforând groasa şi străvechea hârtie până 
când, dincolo de ea, se aşternu un profund, 
întunecat şi nesfârşit abis diavolesc. Se auzi un 
răcnet groaznic şi apoi hârtia începu să ardă. 
Din instinct, domnul Gaunt ştiu imediat că, orice 
ar fi fost, se distrusese. 

Cel puţin, i se păru că acea informaţie îi 
fusese oferită de propriul instinct. Dar, în clipa 
în care privi în jur în căutarea soţiei, descoperi 
că Layla se afla deja în interiorul trupului său şi 


că puţinul pe care-l ştia acum despre exorber îşi 
avusese originea în puternica minte a soţiei 
sale. 

„Slavă Domnului, Edward.” 

Gândurile ei erau acum în capul lui, aşa că 
preţ de câteva clipe se strădui să le facă să 
domine pe cele proprii. Se simţea ciudat fiindcă, 
la urma urmei, tot capul domnului Gaunt era. 
Dar renunţă destul de curând la strădaniile de a 
se face auzit. Se întâmpla adesea atunci când 
era implicată soţia lui. 

„lată-mă venind să te salvez, Edward dragule, 
şi când colo mă pomenesc că eu sunt cea care 
are nevoie să fie salvată. Chestia aia oribilă era 
pe cale să mă absoarbă. Ca pe domnul 
Rakshasas. Îţi mai aminteşti de el, dragule? A 
fost absorbit de unul dintre războinicii aceia de 
teracotă, în Muzeul Metropolitan. Copiii au fost 
foarte necăjiţi din cauza întâmplării aceleia. 
Oricum, Edward, îmi cer scuze că-ţi invadez 
astfel trupul, dar pe al meu l-am lăsat afară, în 
maşină. 

M-am gândit, ca o măsură de precauţie, să 
intru aici invizibilă, însă, după cum vezi, se pare 
că Virgil McCreeby a fost pregătit pentru o astfel 
de eventualitate. Nu cred că l-ai cunoscut. Ţi-ai 
fi amintit dacă-l cunoşteai. E englez. Cam 
lichea. Doar că era mai magician - un magician 
veritabil, nu ceea ce făceai tu în facultate - 
decât am crezut. Totuşi, a fost foarte inteligent 


modul în care ai ieşit din cuşcă. Cu un şiret de 
pantof şi o agrafă pentru hârtii. Exact ca 
Houdini, da. Şi sunt trei acolo sus, da? Şi toţi 
englezi? Înţeleg. Ei bine, nu-mi pasă câtuşi de 
puţin de unde provin. Tocmai sunt pe cale să 
afle ce se-ntâmplă când enervezi un djinn ca 
mine.” 

Domnul Gaunt se strădui şi eşuă încă o dată în 
încercarea de a-şi recăpăta stăpânirea asupra 
propriului cap şi al proceselor gândirii. In 
această privinţă, se simţea exact ca la ei acasă, 
pe Strada 77 de Est, unde soţia lui era în cea 
mai mare parte a timpului la comandă. Unica 
deosebire era că nu putea să se refugieze în 
sanctuarul propriului birou, unde să citească 
liniştit sau să privească la televizor. De fapt, nu 
putea nici măcar să se aşeze şi să-şi încalţe 
ciorapii şi pantofii, ceea ce ar fi preferat să facă. 
Asta şi să plece naibii o dată de-acolo. Insă 
Layla îi făcea deja trupul să mărşăluiască înapoi 
pe scara pe care abia coborâăse. 

„Stai liniştit, Edward.” 

Gândurile ei îi apărură în minte într-un flux al 
conştiinţei la fel de rapid şi de puternic ca o 
expediţie cu pluta pe apele înspumate ale 
fluviului Colorado. Se simţi copleşit. Inecat în 
puterea personalităţii ei. 

„Eşti în deplină siguranţă acum, când sunt aici 
cu tine. O să ne ocupăm de ei şi apoi o să ne 
întoarcem acasă, pe Strada 77 de Est. Sunt 


convinsă că eşti nerăbdător să ajungi acasă şi 
să faci o baie fierbinte pe cinste. Nu suntem 
chiar atât de departe. Suntem în Brooklyn. Chiar 
sub pod.” 

Domnul Gaunt se pomeni în capul scării, unde 
dădu uşa de perete şi păşi un pic mai mult 
decât şovăielnic în încăperea pe care abia o 
părăsise şi în care domnul Haddo se aduna de 
pe podea, frecându-se la ceafă. Cu dinţii lui 
ascuţiţi şi nasul prelung, îi amintea Laylei de o 
specie de şobolan sau de şoarece de câmp. 

Chiar că nu m-am aşteptat să te revăd, îl 
întâmpină domnul Haddo pe domnul Gaunt. Dar 
acum, dacă tot eşti aici, pot să-ţi spun un lucru. 
O să-ţi pară rău. Nimeni nu mă loveşte în cap şi 
scapă cu faţa curată. Şi nu-mi spune că te-ai 
însurat cu un duh uşor de scos din fire, amice. 
Pur şi simplu nu mă interesează. 

Domnul Haddo deschise un sertar şi scoase de 
acolo o bâtă mică. Era clar că avea de gând să-l 
lovească pe domnul Gaunt cu ea. 

— Ei bine, ar trebui să te intereseze. 

Domnul Gaunt îşi auzea propria voce, dar cu 
greu şi-ar fi putut recunoaşte cuvintele ca fiind 
ale sale. 

— Fiindcă sunt ultimele cuvinte pe care-o să le 
mai auzi vreodată cu urechi omeneşti. 

Următorul cuvânt în mod sigur nu-i aparţinu şi, 
cu toate că-l mai auzise şi înainte, nu era un 
cuvânt pe care să fi fost vreodată în stare - şi, 


fiindcă veni vorba, nici să cuteze vreodată - să-l 
pronunţe. Totuşi, cunoştea semnificaţia 
cuvântului. Acesta fusese născocit de un 
dramaturg grec pe nume Aristofan şi însemna 
„Ţara Cucilor din Nori”, adică un loc în care totul 
era perfect; cu alte cuvinte, un loc inexistent. 
Era cuvântul de concentrare al Laylei: 

— NEPHELOCKOKKYGIA! 

Şi în cuvântul acesta se simţea şi mânia. 
Puternicul miros de sulf din aer care însoțea 
pronunţarea cuvântului de concentrare al Laylei 
îl făcea să-şi dea seama măcar de atât. Ţara 
Cucilor din Nori nu răsunase probabil niciodată 
atât de adevărat şi de puternic ca din gura 
Laylei. 

Cu un bubuit zgomotos, domnul Haddo 
dispăru într-un nor de fum, iar în locul lui apăru 
acum o vietate cu înfăţişarea mai degrabă 
uluită, pe care domnul Gaunt o confundă pentru 
o clipă cu o specie scârboasă de şobolan brun 
gigant, cu un bot extrem de alungit. 

„Nu e un şobolan”, îi explica deja Layla. „Este 
un solenodon cubanez, cunoscut şi sub numele 
de almiqui, acum aproape dispărut, până şi în 
Cuba. Cred că-ţi dai seama de ce. E incredibil de 
urât. De altfel, acesta e şi motivul pentru care l- 
am ales, fireşte. Şi pentru că-mi amintea de un 
solenodon. Din întâmplare, solenodonul nu este 
numai neobişnuit de urât. Mai este şi neobişnuit 
de primejdios. Saliva lui este veninoasă.” 


Puternicul zgomot îi atrase pe ceilalţi doi 
răpitori aflaţi într-o cameră din spate. Unul 
dintre ei avea urechile neobişnuit de păroase, 
iar celălalt avea un nas neobişnuit de păros. 

— Cum de ai ieşit? întrebă cel cu nasul păros. 

— Unde e Haddo? întrebă cel cu urechile 
păroase. 

— Ce-i cu mirosul ăsta? întrebă Nas Păros. 

— Şi ce-i cu animalul ăsta hidos? întrebă 
Urechi Păroase. 

— E prietenul vostru, Haddo. Vocea domnului 
Gaunt avea o sonoritate amenințătoare. Sau, 
cel puţin, a fost. Acum, este o specie rară de 
şoarece de câmp cubanez sau de soricomorf. 

— Un sorry... ce? 

— Nu, lui nu-i pare rău“ spuse vocea 
domnului Gaunt. Dar vouă vă va părea! 
NEPHELOCKOKKYGIA! 

De data aceasta, Layla alese un alt animal, 
deşi nu mai puţin rar şi nici mai puţin urât decât 
solenodonul cubanez: un urs marsupial nordic 
cu nasul păros. Cel de-al doilea răpitor - al cărui 
nas păros făcuse să-i apară în minte imaginea 
unui urs marsupial cu nasul păros - dispăru cu 
un bubuit puternic şi într-un nor mare de fum. 
Imaginea îl făcu pe cel de-al treilea să ţipe de 
frică şi s-o rupă la fugă spre uşă. Nu ajunse prea 
departe. 


56 Joc de cuvinte intraductibil, sorry însemnând „părere de rău, regret” 
(n. tr.). 


— NEPHELOCKOKKYGIA! 

Ar fi putut chiar să-i prefacă pe ambii răpitori 
rămaşi în urşi marsupiali, însă între timp se 
instaurase o anumită metodă în mintea Laylei 
şi, prin extensie, a soţului ei. Cel de-al treilea 
răpitor dispăru, la fel ca şi cel de-al doilea, la fel 
ca şi primul, iar în locul lui lemurianul pitic cu 
urechi păroase de care-i amintise Laylei şedea 
acum pe podea, flecărind ca o maimuţă. O clipă 
sau două mai târziu, ursul marsupial cu nas 
păros îl goni pe policioara de deasupra 
şemineului. 

„M-am săturat să tot prefac oamenii în câini şi 
pisici”, răspunse Layla întrebării pe care se 
pregătea s-o pună domnul Gaunt. „Lumea nu 
mai are nevoie de alţi câini şi de alte pisici. Aşa 
că am ales animalele de care-mi aminteau ei. 
Întâmplarea a făcut să fi ales şi trei dintre cele 
mai rare specii de animale din lume. Când 
ajungem acasă, putem să sunăm la Grădina 
Zoologică din Central Park şi să le spunem să 
vină să le ia. Va fi un lucru bun pentru renumele 
grădinii Zoologice şi pentru viitoarea 
reproducere a speciilor acestora. Nu ţi se pare?” 

Domnul Gaunt era pe punctul de a răspunde 
când soţia lui i-o luă înainte. 

„Hai să plecăm de-aici. Înainte să mai apară şi 
altcineva. Ştiu că doar cu ei trei ai avut de-a 
face, dar nu poţi fi niciodată sigur cu un individ 
ca Virgil McCreeby.” 


Îl făcu să se răsucească pe călcâie şi să 
pornească în jos pe scară. 

Ajunşi afară în stradă, văzură un bărbat stând 
lângă automobilul Laylei şi făcându-şi de lucru 
cu încuietoarea. Din nefericire pentru el, avea 
ceva lupesc în trăsături, adică îi aminti Laylei de 
un lup. 

„Poţi să-ţi închipui una ca asta?” Layla era de- 
a dreptul ofensată. „Eu stau pe bancheta din 
spate, iar ăsta încearcă să fure maşina!” 

In sfârşit, domnul Gaunt izbuti să strecoare şi 
el o replică inofensivă. „E întuneric. Poate că nu 
te-a văzut.” Tocmai se pregătea să-i sugereze 
faptul că transformarea într-un animal - fie şi 
într-unul dintr-o specie rară - ar fi o pedeapsă 
cam prea severă pentru furtul unei maşini, însă 
gândurile Laylei i-o luaseră deja înainte. „Eu 
sunt de părere că lumea ar avea nevoie de mai 
puţini hoţi de maşini şi de ceva mai mulţi lupi 
roşii.” 

Se opri puţin, dar, înainte ca domnul Gaunt să 
se poată gândi la ceva prin care s-o împiedice, 
cuvântul de concentrare al Laylei deja îi ieşea 
de pe buze: 

— NEPHELOCKOKKYGIA! 

Rar întâlnitul lup roşu, odinioară o prezenţă 
obişnuită în pădurile şi mlaştinile din sud-estul 
Statelor Unite ale Americii, lătră cu putere şi 
apoi porni în salturi pe străzile din Brooklyn. 

Layla se strecură afară din corpul soţului ei şi 


pătrunse în automobil, unde, de îndată ce fu din 
nou ea însăşi, descuie portiera, lăsându-l să 
între. Fără o vorbă, Edward se urcă pe scaunul 
din dreapta, îşi legă centura şi - din moment ce 
nu avea permis de conducere - aşteptă 
răbdător ca ea să-l conducă acasă. 

— Mă bucur să te revăd, zise el încetişor. 
Vreau să spun, pe tine, cea adevărată, nu pe 
doamna Trump. Arâţi... ăăă... arăţi grozav. 
Minunat. De-a dreptul la fel ca vechea ta 
înfăţişare. 

— Chiar crezi? 

Dar, după o clipă, el lăsă să-i scape un lung 
suspin. 

— Ce e? îl întrebă ea, deşi realitatea era că 
ştia deja răspunsul. 

— N-am spus nimic. 

— Asta mă gândeam şi eu, răspunse ea, deja 
regretându-şi mânia şi modul în care procedase 
cu acei patru ticăloşi: nu pentru că ar fi 
considerat că meritau o pedeapsă mai măruntă, 
ci pentru că, după ce fusese în mintea soţului ei, 
Layla ştia acum exact ce gândea domnul Gaunt 
despre ce făcuse şi, în consecinţă, despre ea. Pe 
scurt, îi era teamă de ea. Era îngrozit. Pentru că 
nu e puţin lucru pentru un bărbat să fie 
căsătorit cu o femeie capabilă să-l transforme 
cu un singur cuvânt într-un iepure sau într-o 
oaie. 

Domnul Gaunt se străduia să-şi stăpânească 


frica, dar nu izbutea. Mâinile îi tremurau, iar pe 
frunte îi apăruse o peliculă de sudoare. La urma 
urmei, era om. 

— Ţie nu ţi-aş face niciodată aşa ceva, încercă 
ea să-l liniştească. Sunt convinsă că ştii asta, 
Edward. 

— Dar realitatea rămâne aceeaşi: că ai putea, 
răspunse el. Într-o clipă de furie, ai putea să mă 
prefaci în orice ai avea chef. Ca pe cei doi fraţi 
ai mei, Alan şi Neil. 

— În caz c-ai uitat, îţi amintesc eu: complotau 
să te asasineze, Edward, zise Layla. 

— Da, ştiu şi ţi-am fost foarte recunoscător că 
mi-ai salvat viaţa. 

— În plus, acum sunt din nou oameni, nu-i 
aşa? 

— Ba da. Şi sunt convins că s-au învăţat 
minte. N-ar mai face niciodată aşa ceva. Sunt 
cei mai loiali fraţi pe care i-ar putea avea 
cineva. Dar asta pentru că le e frică de tine. Nu 
pentru că m-ar iubi. Şi sunt puţin îngrijorat la 
gândul că mi s-ar putea întâmpla şi mie. 

— Nu te-nţeleg. 

— Să presupunem că mă contrazic cu tine 
într-o privinţă. 

— Noi nu ne contrazicem niciodată. 

— Dar să presupunem că ne-am contrazice. 
De exemplu, pe cine să votăm la alegeri. Adică 
tu votezi cu unul, iar eu, cu celălalt. 

— Nu-mi aduce aminte. 


— Sunt doar un pic îngrijorat că aş putea 
începe să simt că trebuie am grijă la ce spun şi 
ce fac. Pentru orice eventualitate. 

— Pentru eventualitatea în care  te-aş 
transforma într-un animal? 

— Ceva de genul ăsta, da. 

— Într-o problemă atât de banală cum ar fi pe 
cine să votăm? zise Layla clătinând din cap. 
Asta n-o să se-ntâmple niciodată. 

— Atunci, altceva. Să presupunem că-l 
pocnesc pe unul dintre copii. 

— Noi nu credem în educaţia prin pocnit. 

— Foarte bine, atunci să presupunem că te-aş 
lovi pe tine. 

— Pentru ce? 

— Nu ştiu. Dar să presupunem c-aş face-o. 
Atunci ţi-ai folosi puterile asupra mea? 

Layla ridică din umeri. 

— Depinde, zise ea. 

— De ce? 

— De cât de tare m-ai lovi, îi răspunse. ŞI 
pentru ce. 

— Aici am vrut să ajung, se repezi domnul 
Gaunt. Dac-aş fi fost căsătorit cu altcineva, cel 
mai rău lucru care mi s-ar fi putut întâmpla ar fi 
fost să mă lovească şi ea şi, poate, să mă 
reclame la poliţie. Şi pe bună dreptate. Un 
bărbat n-ar trebui să lovească niciodată o 
femeie. Dar, în cazul tău, cel mai rău lucru care 
mi s-ar putea întâmpla e imposibil de ghicit. De 


când te-am cunoscut eu, Layla, ai transformat 
oamenii în câini, în pisici. Motanul nostru, 
Monty, de exemplu, a fost odată femeie. Ai 
transformat oamenii în purici, în peşti, în 
aparate de taxat pentru parcare, într-un cactus, 
într-o litieră pentru pisici, în urşi marsupiali, în 
şoareci de câmp veninoşi, în lupi. l-ai 
transformat până şi în sticle de vin. 

— Pe care le-ai băut. 

— Doar ca să-mi calmez nervii. Domnul Gaunt 
făcu o pauză. Dar asta nu-i totul. 

— Vrei să spui că ar mai fi ceva? 

— Unul dintre lucrurile pe care noi, 
pământenii, îl considerăm ca fiind de la sine 
înţeles este intimitatea propriilor noastre minţi. 
E singurul lucru pe care-l mai putem numi al 
nostru. Dar propriul meu domeniu interior a fost 
violat chiar de tine, Layla. Exact ca şi cum mi-ai 
fi citit jurnalul intim. 

— N-aş face niciodată una ca asta, protestă 
Layla. 

— Poate că nu. Dar acum câteva minute erai 
în mintea mea. Chiar dacă pentru un motiv 
întemeiat. lar acum îmi cunoşti şi cele mai 
întunecate secrete. 

— O, dar nu-mi pasă de astea, ripostă Layla. 
Toată lumea are aşa ceva. 

— Da, dar toată lumea izbuteşte de obicei să 
şi le păstreze secrete. 

Layla ridică din umeri. 


— lartă-mă. Dar n-am crezut c-o să te 
deranjeze. 

— Problema este că s-a întâmplat o dată şi s- 
ar putea foarte lesne întâmpla iarăşi, insistă 
domnul Gaunt. Pur şi simplu nu pot să îndur 
gândul că, în orice clipă, ai putea să dai năvală 
în mintea mea, precum cineva care pătrunde la 
o petrecere dărâmând porţile, doar din cauză că 
ţi-ai lăsat corpul fizic altundeva. 

— Aşadar, ce propui? 

— Nu ştiu, mărturisi domnul Gaunt. Chiar nu 
ştiu. Insă magia ta e mult prea dură pentru 
mine. 

— Dar nu e magie, se apără Layla. 

— Mie aşa mi se pare. Şi, Crede-mă, pentru un 
om e destul de dur să-şi sfârşească viaţa în chip 
de câine sau de pisică. 

Layla se simţi profund rănită de spusele 
domnului Gaunt, dar, nefiind mai puţin 
inteligentă decât el, înţelese exact ce voise să 
zică. Şi, considerându-se nu mai puţin bună 
decât inimosul său soţ, pe care-l iubea din 
adâncul sufletului, Layla Gaunt promise să 
renunţe la puterile ei de djinn. Numai că de data 
asta avea să fie pentru totdeauna. 

Cu o înfăţişare solemnă, îşi ridică braţul ca şi 
cum ar fi depus un jurământ într-o sală de 
judecată, apoi vorbi cu maximă gravitate. 

— Nu voi mai întuneca soarele la amiază, 
spuse ea, nici nu voi face iarba de culoare roşie, 


nu voi chema spre mine răzvrătitul vânt, nici nu 
voi pune marea şi cerul să se-nfrunte, nici 
tunete nu voi crea, nici nu voi despica stejarul 
cu foc, nici nu voi zgudui copacii, nici nu voi 
scoate oamenii din minţi, nici muzică nu voi 
aduce din senin, nici ferestre nu voi deschide în 
sufletele oamenilor. Magia aceasta dură, aşa 
cum ai numit-o, o reneg aici, pe loc. De acum 
încolo nu voi avea altă putere decât pe cea a 
mea. Şi fie ca indulgenţa ta, Edward, să mă 
elibereze. Ascultă-mă, Doamne. 

li sărută mâna bărbatului ei, dar în ochi avea 
lacrimi. 

— Să mergem acasă, şopti domnul Gaunt. 

Layla porni motorul. 

— Şi-acum? o întrebă el. 

— Acum? Layla oftă. O să mă concentrez doar 
la ceea ce înseamnă să fii soţie şi mamă. Asta o 
să se întâmple de-acum. 


Capitolul 24 
Prin portal 


Pătrunderea prin Portalul Blestemat se dovedi 
a fi mult mai rapidă decât ieşirea prin el. Sau, 
altfel spus, ieşirea prin Portal era de multe ori 
mai lentă decât intrarea prin el. Nimrod şi John, 
care încă nu ajunseseră de cealaltă parte a uşii 
aurite, îşi petrecură câteva clipe studiind cu 
interes împrejurimile. Philippa îşi petrecu acelaşi 
interval de timp arătând nedumerită. La fel şi 
Groanin. Fiindcă, în locul teancului mare de 
saltele pe care-l creaseră puterile de djinn ale 
Philippei ca să se asigure că ea, Groanin, Sicky 
şi Muddy vor avea parte de o aterizare 
confortabilă la capătul rapidei lor ascensiuni 
prin horn, acum se vedeau câteva paturi cu cuie 
foarte ascuţite, de genul celor întrebuințate 
uneori de asceticii bărbaţi sfinţi din India, numiţi 
şi fachiri, care se întindeau pe ele... spre marea 
uimire a credulilor. 

— Nu mi-ar fi plăcut prea mult să aterizez pe 
astea, domnişoară Philippa, remarcă Groanin. 
Oricum, nu fără o armură completă. 

— Nu, sigur că nu, fu de acord Philippa. 
Ciudat, nu-i aşa? 

— Ce este? vru să ştie Nimrod, îndepărtându- 
şi atenţia de la puț şi de la coloana de aer cald 
care continua să izbucnească prin el. 

Philippa îi explică faptul că saltelele fuseseră 


înlocuite de paturi cu cuie. 

— Hmm, mormăi Nimrod. Eşti foarte sigură de 
asta? 

— Normal că sunt sigură, zise Philippa. 

— Nu există nici urmă de îndoială, confirmă 
Groanin. Aţi fi putut să-i întrebaţi pe Sicky şi pe 
Muddy, dac-ar fi fost aici. Şi ei au aterizat pe 
saltele. 

Strângându-şi pumnul, Nimrod se gândi 
pentru o clipă, iar apoi, rostindu-şi cuvântul de 
concentrare, îşi desfăcu palma, dând la iveală o 
piesă neagră din jocul de şah. 

— Ce-i asta? îl întrebă Groanin. 

— E o piesă de şah, îi răspunse Nimrod. Dintr- 
un joc englezesc marca Staunton, cel mai bun 
dintre toate, fireşte. O regină neagră, ca să fiu 
mai exact. 

— Asta văd şi eu, comentă Groanin. 

— Atunci de ce-ai întrebat? 

— Voiam să zic: ce vreţi să faceţi cu ea? 

— Să desfăşor un experiment, bătrâne. 

Nimrod aşeză piesa de şah pe jos şi, scoțând 
din buzunar o bucată de cretă, trasă un cerc 
îngrijit în jurul ei. Abia dacă încheie cercul, că 
regina neagră se şi transformă într-un rege alb. 

— Cam aşa mă gândisem şi eu, zise Nimrod. 
Se pare că, atunci când Manco Capac a creat 
locul acesta, i-a ataşat şi o dorinţă sau o legare 
enantodromiană. Astfel încât să-l apere de 
puterile altor djinni. 


— Ce mama naibii mai e şi asta, dorinţă 
enantodromiană? interveni John, care, cu toate 
că odinioară citise Legile prescurtate ale 
Bagdadului din scoarţă-n scoarță, nu auzise 
niciodată de aşa ceva. Deşi avea impresia că 
auzise cuvântul „enantodromia””. Poate că era 
cuvântul de concentrare al unui alt djinn. 

— E chiar ceva foarte simplu, spuse Nimrod 
fără să se sinchisească. Înseamnă că, orice ţi-ai 
dori, ajunge să se împlinească exact invers. 
Doreşti ceva negru şi obţii alb şi aşa mai 
departe. Manco Capac trebuie să fi fost un tip 
pe cinste. Tare înţeleaptă dorinţă. 

— Dar saltelele pe care mi le-am dorit au 
rămas saltele mai mult timp decât a rămas 
regina neagră aşa cum era, se împotrivi 
Philippa. Mai multe minute. Poate chiar o 
jumătate de oră. 

— Sigur că da. Dorinţa enantodromiană a lui 
Manco Capac este veche de cinci secole, ceea 
ce înseamnă că-şi face efectul destul de lent. 
Probabil, atunci când a fost făcută legarea, 
efectul era mult mai rapid. Ceea ce a fost spre 
norocul vostru. Altfel aţi fi avut parte de o 
aterizare cât se poate de înţepătoare. 

— Şi cu cercul de cretă ce e? întrebă John. 


>” „Enantiodromia”, termen provenind din limba greacă, introdus de 
psihiatrul Carl Jung şi desemnând faptul că supraabundenta oricărei 
forţe produce în mod inevitabil opusul său. Este echivalentul 
principiului echilibrului din natură (oricărei extreme i se opune una 
contrară, pentru a restabili echilibrul) (n. red.). 


— Trasarea unui cerc în jurul a ceva 
întotdeauna grăbeşte îndeplinirea unei dorinţe, 
explică Nimrod. Mai ales a unei dorinţe vechi. 
Nu ştiaţi? 

— Nu, recunoscu Philippa. 

— Cel puţin atât timp cât e vorba de un cerc 
perfect, continuă Nimrod. Şi numai un djinn este 
capabil să traseze un cerc perfect cu mâna 
liberă; altfel spus, fără să se folosească de 
compas. Ştiai? 

— Da, zise Philippa. Cred că ne-ai mai spus-o. 

— Atunci când eram în Veneţia, adăugă John. 

— Perfecţiunea punctelor dintr-un cerc perfect 
este cea care ajută ca o veche dorinţă să ducă 
la rezultatele dorite la origine. Exact cum i-ai da 
unui bătrân un baston care să-l ajute la mers. 

— Am prins ideea, spuse tăios Groanin. Cu tot 
respectul, domnule. 

— Chiar? zâmbi Nimrod. Mă întreb dacă aşa o 
fi. Vezi dumneata, dragul meu Groanin, ideea 
este că, de-acum încolo, s-a terminat cu 
dorinţele. În caz că s-ar întoarce pe dos. 

— Adică gata cu puterile de djinn? se miră 
Groanin. 

— Exact asta am vrut să spun, confirmă 
Nimrod. John? Philippa? Aţi înțeles bine 
amândoi? Fără discuţie, gata cu dorinţele 
neautorizate. 

— Da, unchiule, răspunseră ei spăşiţi. 

— Dar sunt sigură, adăugă Philippa, că tot ce 


ai de făcut e să te gândeşti la ce vrei să obţii, 
după care să-ţi doreşti exact contrariul. 

— Da, ai putea să gândeşti astfel, zise Nimrod. 
Dar nu e chiar atât de simplu de pus în practică. 
Am încercat, Crede-mă. 

— Şi dacă se întâmplă ceva anapoda? vru să 
ştie Groanin. Dac-o s-avem nevoie să ne 
apărăm? Dacă ne aşteaptă în drum cine ştie ce 
bestie uriaşă? Vreun alt zombi? Sau vreo 
drăcovenie gigantică? 

— In acest caz, va trebui să ne bazăm numai 
pe iscusinţa proprie, preciză Nimrod. Şi pe 
braţul acela remarcabil al dumitale. Ai avut 
dreptate. Se pare că, până la urmă, vom avea 
nevoie de dumneata, Groanin. 

Zâmbi cu bunătate spre Philippa. 

— Ei, şi-acum, ce-ar fi să ne arăţi puntea 
aceea din frânghie despre care vorbeai? 

Philippa îi conduse afară, spre puntea cu 
frânghii din păr omenesc, unde, spre 
surprinderea lor, la marginea abisului căscat 
care se întindea începând de acolo găsiră un 
submarin pitic.  Hublourile acestuia erau 
deschise, iar la capătul dinspre proră era o 
spărtură largă, de parcă s-ar fi izbit de țărm în 
plină viteză. Insă nu se vedea nici urmă de apă. 

— Asta sigur n-a fost aici mai devreme, zise 
Philippa,  plimbându-şi mâna peste corpul 
metalic neted al submarinului şi constatând că 
era complet uscat. 


— Ce mama naibii poa' să caute un submarin 
pitic pe uscat, la urma urmei? se minună 
Groanin. E de tot atât folos p-aici ca o bicicletă 
pentru un peşte. 

— Întocmai, Groanin, aprobă Nimrod. Ai pus 
foarte bine problema. 

— Chiar? Groanin părea încântat şi derutat în 
acelaşi timp. Da' asta tot nu explică ce caută 
aici. 

— Pot să-mi dau eu cu părerea? se amestecă 
John. Buck, McCreeby şi Zadie şi-au făcut griji în 
legătură cu traversarea prăpastiei pe puntea 
asta. 

— N-aş putea spune că le-o iau în nume de 
rău, comentă Groanin privind nesigur dincolo de 
muchia abisului. Acesta nu doar că dispărea, la 
sute de metri în jos, într-un nor de ceaţă, dar 
nici celălalt capăt al punţii nu putea fi zărit. Da' 
în ruptu' capului nu pot să-nţeleg cum i-ar fi 
ajutat un submarin, insistă el. 

— Aşa că au încercat să traverseze prăpastia 
cu ajutorul unui mic avion pe care l-a creat 
Zadie, folosindu-şi puterile de djinn, îşi continuă 
John teoria. Dar, imediat cum au decolat, 
enantodromia şi-a făcut efectul, iar avionul s-a 
transformat în exact opusul lui. Într-un 
submarin. Spre norocul lor, nu ajunseseră 
deasupra prăpastiei atunci când s-a întâmplat 
asta. Ceea ce explică spărtura de la proră. 

— E o chestie atât de nebunească, încât pare 


perfect logică, aprecie Groanin. Aproape. 

— Eu cred că ai dreptate, John, fu de acord 
Nimrod. Exact asta trebuie să se fi petrecut. 

— Sunt convins c-au avut parte de o aterizare 
destul de dură, comentă Groanin. 

— Aşa s-ar zice, interveni Philippa, arătându-le 
câteva pete de sânge care-i rămăseseră pe 
vârfurile degetelor când  pipăise chila 
submarinului. Se pare că s-a şi rănit cineva. 

Nimrod gustă sângele de pe submarin. 

— McCreeby, anunță el. 

— Cum de-ţi dai seama? se miră John. 

— Sângele omenesc este mai rece decât cel al 
unui djinn, preciză Nimrod. Şi mai sărat, în 
acelaşi timp. Sângele de djinn are un gust mai 
sulfuros. Ca un amestec de sparanghel, semințe 
de dovleac, varză, usturoi, fasole şi broccoli. 

— Uhhh, se strâmbă John, care nu suporta 
legumele şi se mira cum de putea să fie djinn 
dacă sângele lui avea un asemenea gust. 

Cei patru înaintară până la pilonul din piatră 
care marca începutul podului. Erau acolo două 
cabluri jucând rolul balustradelor şi alte două 
ceva mai jos, sprijinind o pasarelă alcătuită 
dintr-un fel de rogojină îngrijit împletită, de 
asemenea confecţionată din păr omenesc. 

— Incaşilor le plăceau punţile de genul acesta, 
zise Nimrod. Nu în cele din urmă, pentru că nu 
foloseau transportul pe roţi. Dar, în mod normal, 
astfel de punți erau confecţionate mai degrabă 


din ierburi ichu împletite decât din păr 
omenesc. 

— Chiar mă miram şi eu, comentă Groanin. 

— Îmi închipui că părul omenesc face funia 
mult mai rezistentă decât una din simple 
ierburi, cugetă Nimrod. 

— Ei bine, să sperăm că aşa o fi, în orice caz, 
trase concluzia Nimrod. Nu mă bucur deloc să 
pornesc la plimbare pe chestia asta. 

— Nu pot să-mi imaginez un alt motiv pentru 
care cineva ar confecţiona o punte din păr 
omenesc, mărturisi Nimrod. 

Groanin îşi şterse cu batista scăfârlia netedă 
de transpiratie. 

— Dacă vreţi părerea cuiva mai golaş în vârf, 
nici eu. 

— Bun, zise Nimrod. Cine vrea să fie primul? 

Nimeni nu-i răspunse. 

— Presupun că ar trebui să fiu eu, se oferi el. 
Şi străduiţi-vă să priviţi partea plină a paharului! 
Dac-ar fi fost ceva în neregulă cu puntea, 
McCreeby şi ceilalţi nu cred că s-ar mai fi folosit 
de ea, aşa-i? 

Arătă spre întinderea punţii deformate ce se 
pierdea în ceața dinaintea lor. 

— La urma urmei, din moment ce nu sunt de 
partea aceasta, trebuie să presupunem că au 
ajuns deja de partea cealaltă. 

— Da, spuse Groanin. Dar de partea cealaltă a 
ce, mai precis? 


— Mai precis? îl îngână Nimrod. Eu cred că ne 
aflăm în interiorul unei lumi create de djinni. 
Lumea de djinn a lui Manco Capac. 

— Adică, suntem ca în interiorul unei lămpi de 
djinn? întrebă Philippa. 

— Exact aşa. Numai că mult, mult mai mare. 
lar acum mi se pare limpede că la început, cel 
puţin, Manco Capac a fost un djinn cu mult mai 
puternic decât ar fi bănuit vreodată cineva. 

— Şi atunci cum se face că Groanin mai e viu? 
se interesă John. Oamenii obişnuiţi nu pot să 
trăiască într-o lampă de djinn. 

— Aşa e, nu pot, încuviinţă Nimrod. Dar poate 
că dimensiunile uriaşe ale acestei lumi create 
de djinni sunt cele care-i permit să respire. Pe 
de altă parte, asta ar putea să fie, de fapt, 
însăşi reţeaua de peşteri prin care Manco 
Capac, împreună cu fraţii şi cu surorile lui, a 
trecut din lumea djinnilor în cea a oamenilor. 
Lucru care, în sine, este extrem de instabil. Fără 
să mai pun la socoteală şi cât este de 
primejdios. Între aceste două lumi n-ar trebui să 
existe niciodată vreo cale de legătură. 

— Hornul subteran, zise Philippa. 

— Da, acela ar trebui să fie, o aprobă Nimrod. 

— Ei bine, atunci totul e în regulă, oftă 
Groanin. Pentru o clipă mi-am făcut griji că aş 
putea avea necazuri. 

Nimrod puse un picior pe punte şi, întorcându- 
se să-i privească pe ceilalţi, îi sfătui: 


— Lăsaţi o distanţă de vreo trei metri între 
fiecare dintre noi, pentru ca greutatea să se 
repartizeze cât mai uniform. Groanin? Rămăi 
dumneata ultimul? Şi fă tot posibilul să nu 
priveşti în jos. 

— Am înţeles, domnule. 

În clipa în care porniră pe punte, aceasta 
începu să se clatine. La început nu era nimic 
mai mult decât o oscilație laterală, însă treptat 
legănarea se transformă într-una asemănătoare 
celei a unui pendul. 

Groanin se opri. 

— Se cam bâţăie, constată el. 

— Nu e nimic altceva decât un fenomen de 
bio-feedback pozitiv, afirmă Nimrod. Cunoscut şi 
sub numele de excitație sincronă laterală. 

— O fi, dar tot bâţăâită rămâne, bombiăni 
Groanin, reluându-şi mersul. Vă zic eu, tot 
bâţâită rămâne. 

— Groanin are dreptate, interveni John. 
Legănarea se accentuează. 

Privi dincolo de margine şi-şi simţi stomacul 
prăbuşindu-i-se în interiorul trupului, de parcă 
gravitația şi-ar fi sporit efectul pentru că se afla 
la o înălţime atât de mare faţă de sol, se gândi 
el. Nu că ar fi putut să zărească măcar solul 
acela. Era ca şi cum ar fi mers pe culoarul unui 
avion aflat în zbor, în condiţiile în care restul 
avionului ar fi fost înlăturat. 

— Incaşii ăştia sigur au avut nervi de oţel, 


comentă Groanin. Ori asta, ori proiectanţii au 
vrut să râdă de noi. 

— Încercaţi să nu mergeţi sincronizat, îi sfătui 
Nimrod. Aşa, amplitudinea oscilaţiilor punţii ar 
trebui să scadă. 

— Adică o să se oprească din bâţâială dacă nu 
mai mărşăluim, traduse Philippa, care înţelegea 
întotdeauna ce spunea Nimrod mai bine decât 
toţi ceilalţi. 

Propunerea lui Nimrod păru să rezolve 
problema legănatului, aşa că înaintară încet, dar 
sigur, pe puntea din funii. 

Ori de câte ori îşi lăsa mâna pe mătăsoasa şi 
neteda balustradă neagră, Philippa se întreba 
de părul câtor incaşi a fost nevoie pentru 
confecţionarea ei. Oare fuseseră morţi când le-a 
fost luat părul, sau vii? Citise despre sacrificiile 
umane la azteci. Inimi smulse din trupurile încă 
însufleţite ale victimelor, în vârfurile 
piramidelor, şi tot felul de alte lucruri oribile. 
Oare şi incaşii practicau sacrificiile umane, la fel 
ca aztecii? îi trecu prin gând să-l întrebe pe 
Nimrod, dar apoi se răzgândi, luând în calcul 
eventualitatea în care explicaţia ar fi fost mai 
presus de ce-ar fi suportat ea. 

După o vreme, îşi dădu seama că rămânea 
fără suflu şi că drumul de-a lungul punţii 
devenea din ce în ce mai dificil. Puntea urca. 
Aerul era, la rândul lui, tot mai rece. Se 
întoarse, îi făcu un semn cu capul lui Groanin şi 


observă că pilonul din piatră care marca debutul 
punţii, ca şi submarinul pitic din apropierea lui 
dispăruseră în ceaţă. Din moment ce şi în faţa 
lor era ceaţă, părea că puntea ar fi fost 
suspendată în neant. lar ideea aceasta i se păru 
destul de descumpănitoare. 

— Ţine pasul, Groanin, îl îmboldi ea. Abia dacă 
te mai văd. 

— Fac tot posibilul, domnişoară, răspunse el 
gâfâind desluşit. Nu ştiu dac-o fi oboseala sau 
frica de vină pentru că suflu atât de greu. N-aş 
putea să spun că-mi place prea mult locul ăsta. 
Dacă poate fi numit loc. Atunci când nu eşti nici 
colo, nici dincolo, e de parc-ai fi în pragu' 
iadului. 

— Ce mod de gândire optimist, comentă 
Philippa, tresărind în clipa în care simţi vibrația 
provocată de ceva greu izbit de una dintre 
balustradele punţii din funii. Şi apoi iar. 

— Toată lumea, ţineţi-vă strâns de câte o 
balustradă, strigă Nimrod. 

— De ce? Ce se-ntâmplă? urlă Philippa. 

— S-ar putea să mă înşel, răspunse Nimrod, 
dar am impresia că se străduieşte cineva - 
probabil McCreeby - să taie puntea cu o 
macetă. 

— Chiar trebuia să spuneţi asta? se văicări 
Groanin. Vă-ntreb, chiar trebuia să mi-o 
spuneţi? Eu sunt un om cu atât mai fericit, cu 
cât sunt mai neştiutor. 


În timp ce tuspatru se prinseră cu străşnicie 
de balustradă, resimţiră o altă puternică vibraţie 
provocată de o lovitură puternică. Şi apoi, la fel 
de brusc, vibraţiile se opriră. Pentru o clipă 
rămaseră cu toţii încordaţi, în aşteptarea 
prăbuşirii. Cu toate acestea, puntea era în 
continuare suspendată în aer. 

— S-a oprit, zise John. 

— Slavă Domnului, suspină Philippa. 

— Ce mi s-au albit încheieturile, constată John, 


examinându-şi pumnii încă strânşi pe 
balustradă. Imi simt inima de parcă mi-ar fi în 
gât. 


— Pe-a mea mi-o simt de parc-ar vrea să-mi 
iasă prin urechi, zise Groanin. Dac-o văd, cred c- 
o sugrum doar ca s-o scap de nenorocire. 

— Eu mă întreb ce-o fi fost, spuse Nimrod. 
Vibraţia aceea, vreau să zic. 

— Vă rog, nu, îl imploră Groanin. Nu cred c-aş 
putea să suport. Dac-o să ziceţi că McCreeby s-a 
dus să-şi caute o macetă mai ascuţită, cred că 
pur şi simplu o să sar de-aici şi să termin cu 
toate astea. 

— Este doar un gând, ştii, completă Nimrod. 
Atunci când părul omenesc este legat şi împletit 
astfel, ajunge să fie extrem de rezistent. Ar fi 
nevoie probabil de o macetă extrem de ascuţită 
ca să străbată prin el. 

— Of, atunci înseamnă că-i bine, zise Groanin. 

Vrând să facă o experienţă, Nimrod izbi 


balustrada cu muchia boantă a propriei macete. 

— Ce mama naibii îţi închipui că faci, idiot 
afurisit? Cu tot respectul, domnule, urlă 
Groanin. 

— Rezistenţa la rupere a părului acestuia este 
într-adevăr remarcabilă, anunţă Nimrod. E la fel 
de puternic ca un cablu de oţel. 

— Mi-aş fi dorit să se poată spune acelaşi 
lucru şi despre nervii mei, răspunse Groanin, 
tamponându-şi din nou fruntea. Mi-i simt de 
parc-ar fi fost vârâţi într-o maşină de tocat. 

— Linişteşte-te, Groanin, zise John. Podul e 
încă la locul lui. Şi noi suntem încă pe el. 

— Mi-aş fi dorit să nu fiu, tinere stăpân John. 
Chiar mi-aş fi dorit să nu fiu deloc aici. 

— Fără dorinţe pe-aici, îl mustră cu asprime 
Nimrod. Credeam că m-am făcut bine înţeles. 

— Da, domnule. Îmi cer iertare, domnule. 
Numai că n-am crezut că asta se referă şi la 
mine, domnule. Din motive evidente. 


Merseră de-a lungul punţii încă două ore, până 
văzură capătul în depărtare. Şi în apropierea 
pilonului din piatră aflat în partea cealaltă se 
zărea  nedesluşit o siluetă omenească. La 
început, părea ceva vag monstruos şi păros, ca 
o muscă de dimensiuni omeneşti. Abia când 
ajunseră mai aproape de lucrul acela îşi dădură 
seama că era o fiinţă omenească înfăşurată în 
milioane de şuviţe din acelaşi păr din care era 


construită puntea. Nimrod îşi lipi urechea de 
ceea ce părea să fie capul şi ascultă atent. Dar 
Philippa fu cea care o recunoscu prima. 

— E Zadie, anunţă ea. Priviţi-i ghetele. 

Într-adevăr, fiinţa înfăşurată în păr purta 
ghetele purpurii ale lui Zadie. 

— Şi-i iese ceva din gură, observă John. 

— Periuţa de dinţi, zise Philippa. 

— E Zadie, aprobă Groanin. În sfârşit, cineva 
sau ceva a reuşit s-o oprească din dânţuit. Arată 
ca o omidă înainte de a deveni insectă. Ştiţi voi. 
O chestie de-aia. 

— O pupă, îl ajută Philippa. 

— Mhi, o pupă, confirmă Groanin. 

— Chiar că azi îi stă cam prost părul, glumi 
John. 

Groanin chicoti. 

— Bună, asta. Foarte bună. 

— O fi moartă? întrebă John. 

— Nu, răspunse Nimrod. Nu-i moartă. Pot să 
disting la limită unele semne vitale. Numai că, 
în mod evident, a fost complet imobilizată. Şi 
cred că ştiu de ce. Priviţi aici. 

Îşi plimbă degetul dinspre cap spre ceea ce 
abia dacă se mai cunoştea că ar fi un umăr, 
apoi un braţ şi, în sfârşit, o mână. În palmă se 
vedeau contururile vagi ale unui obiect metalic. 

— O macetă, spuse John. 

— Exact, încuviinţă Nimrod. S-ar părea că 
puntea asta a fost proiectată să se apere 


singură împotriva distrugerii. După cum arată, 
aş zice că, atunci când s-a apucat să taie 
balustrada, fibrele din păr pe care le-a retezat 
au izbutit să se lege la loc între ele. Şi, astfel, au 
făcut din ea o parte a punţii. 

— Cum o scoatem de-acolo? se interesă 
Philippa. 

— Cum?  Groanin părea jignit. De ce 
Dumnezeu să ne sinchisim? Ea tocmai voia să 
taie puntea. Mai e nevoie să-ţi amintesc că noi 
eram atunci pe punte? 

— Dar Zadie nu ştia asta, se împotrivi 
Philippa. 

— Nu ştia nici că n-am fi, o contrazise John. Eu 
sunt de acord cu Groanin. Ea nu s-ar sinchisi 
niciodată să te scoată pe tine de-acolo. 

— Dar nu putem s-o lăsăm pur şi simplu aici, 
insistă Philippa. 

Nimrod zâmbi şi-i întinse maceta. 

— Ai vrea să încerci s-o decupezi tu? 

— Aăă... nu, recunoscu Philippa. 

— Înţeleaptă alegere, spuse Nimrod. Mă tem 
că n-ai face decât să sfârşeşti la fel ca ea. 
Înfăşurată ca... ia zi, Groanin, cum îi spunea? Ca 
o pupă. Atâta că din ea n-o să iasă vreodată un 
fluture. 

Groanin îşi făcu loc spre ieşirea de pe punte, 
vrând să se aşeze pe stânca pe care fusese 
construit pilonul din piatră. 

— Dacă nu vă supăraţi, zise el. M-aş simţi mai 


confortabil dac-am continua discuţia pe pământ 
stabil. 

— Şi eu, îl aprobă John alăturându-i-se. 

Nimrod ridică din umeri şi-i urmă. Un şir de 
trepte se înălța abrupt pe versantul unui munte, 
cotind apoi. 

— Unchiule Nimrod? 

In vocea tinerească a Philippei se simţea o 
nuanţă de protest energic. 

— Ce este? o întrebă Nimrod. Ascultă, nu 
avem ce discuta. Ce se va întâmpla cu ea 
depinde în întregime de John. 

— De mine? se miră John. Nu văd de ce. Nici 
măcar nu-mi place de ea. 

— Hei, auziţi, se amestecă Groanin. Amintiţi- 
vă ce i-a făcut domnului Vodyannoy. A încercat 
să-l omoare cu o broască de-aia. Ca să nu mai 
pomenesc de miriapodul ăla gigant care 
aproape că m-a înfulecat la cină. Pot să fiu şi un 
om iertător, e adevărat. Dar trag linia în faţa 
oricui e în stare să pună pe urmele mele un 
miriapod gigant peruan. Imaginea chestiei ăleia 
sub hamacul meu o să mă bântuie o veşnicie. 

— Cam tot atâta timp o să rămână ea aici, în 
caz că n-o eliberează John, adăugă Nimrod. 

John privi nesigur maceta pe care o ţinea în 
mână. 

— Nu văd de ce-ar trebui să fiu tocmai eu 
acela care să rişte să ajungă la fel ca ea. 
Domnul Groanin n-a fost singurul care aproape 


că era să fie mâncat. Uiţi de anaconda gigantă, 
comentă el clătinând din cap. 

— Mai este nevoie să-ţi amintesc încă o dată 
că, indiferent ce rău ar fi făcut, a fost din cauză 
că fusese hipnotizată de ticălosul acela de 
McCreeby? îl întrebă Nimrod. 

— Exact, sări cu gura Philippa. 

— Nu mă interesează, ripostă John. Eu n-o s-o 
fac. Din partea mea, n-are decât să rămână 
acolo pentru totdeauna. Eu n-o să ciopârţesc 
puntea asta. Nu pentru ea. Nu pentru voi. Nu 
pentru nimeni. 

— N-a pomenit nimeni de ciopâărţirea punţii cu 
maceta, John, îl corectă Nimrod. 

— Atunci, cum? întrebă Groanin. Mi-aş dori să 
vă faceţi mai bine înţeles de flăcău. La urma 
urmei, înfruntăm distrugerea nucleară. Naiba să 
mă ia, aproape că-mi doresc ca bătrânul 
Rakshasas să fi fost aici. Sigur n-ar fi fost atât 
de greu de înţeles ca dumneavoastră, domnule. 

— Fără dorinţe, Groanin, îi atrase atenţia 
Philippa. Încearcă să ţii minte. 

— Îmi cer scuze, domnişoară. 

Nimrod atinse cu mâna balustrada aflată de 
cealaltă parte faţă de cea care o înfăşurase pe 
Zadie într-o reţea de păr omenesc. 

— N-ai observat petele acestea colorate? Sunt 
în aceeaşi ordine ca şi cele din apropierea 
celuilalt capăt al punţii. 

— Şi? insistă John. Ce-i cu ele? 


— Ei bine, este doar o idee, continuă Nimrod, 
dar am impresia că, dacă vei pronunţa încă o 
dată cuvintele acelea Quechua, în aceeaşi 
ordine pe care ai învăţat-o atunci când ai 
dezlegat nodul de pe Portalul Blestemat, ai 
putea foarte bine să facilitezi eliberarea lui 
Zadie. 

John se gândi preţ de o clipă. 

— Şi dacă n-o să mi le-aduc aminte? întrebă 
el. 

— Atunci presupun că biata Zadie o să fie 
păroasă tot restul vieţii, zise Nimrod. 

Groanin chicoti. 

— Foarte bună şi asta, zise el. 

— Mie nu mi se pare nimic amuzant, comentă 
Philippa. 

Însă John şi Groanin râdeau deja în hohote. 

— John, zise Philippa. Acum, vorbesc eu cu 
tine. Ştiu bine că minţi. Ştiu că poţi să-ţi aduci 
aminte cuvintele. lar tu ştii bine că eu ştiu asta. 

— Da, suspină John. Foarte bine. O s-o fac. Dar 
ar face bine să fie recunoscătoare. Ca să nu mai 
vorbesc c-ar trebui să se facă mai uşor de 
suportat decât înainte. 

— Amin, îl aprobă Groanin. 

— Dacă mişcă în front, o flituiesc eu personal, 
promise Philippa. 

Nimrod tresări. 

— Chiar nu-mi place deloc expresia asta. Să 
flituieşti. Sună de parcă ai fi o pompă pentru 


stropit contra insectelor dăunătoare. 

— Dar Zadie chiar e o insectă dăunătoare, 
afirmă Groanin. Şi chiar e nevoie să fie flituită. 

John se încruntă, încercând să-şi aducă aminte 
cuvintele. 

— Yana chunka, declamă el. Yuraj pusaj. Puka 
tawa. Willapi qanchis. Cum mai era? Keuu kinsa. 
Komer phisqa. Sutijankas iskay. Kulli sojta. 
Chixchi jison. Staţi un pic. Îşi ciocăni nerăbdător 
fruntea. Da, asta era. Chunpi uj. 

De îndată ce John pronunță cea din urmă 
silabă în graiul Quechua, părul care o ținea pe 
Zadie legată de balustrada punţii începu să se 
desfăşoare. Parcă ar fi vizionat un film 
înfăţişând accelerat creşterea unei plante, 
numai că derulat invers. Se scurseră câteva 
minute până ca Zadie să poată vorbi. lar atunci 
când ajunse să fie, în sfârşit, liberă, îşi petrecu 
mai multe minute plângând şi cerându-şi scuze 
pentru toate faptele ei rele. 

— N-am putut nici măcar să-mi spun cuvântul 
de concentrare, zise ea printre sughiţuri de 
plâns. Cum am tăiat un pic de păr, mi-a legat 
strâns maxilarele. Dacă n-aş fi avut periuţa în 
gură, puntea asta m-ar fi sufocat. 

Zadie încă ţinea maceta în mână, iar 
conştientizarea faptului că putea să fi fost 
omorâtă fu o provocare suficient de puternică 
încât s-o repeadă din nou asupra balustradei 
punţii, tăind alte câteva fire, aşa că, încă o dată, 


se pomeni rapid înfăşurată într-un alt uriaş 
cocon de păr omenesc. 

Groanin gemu zgomotos. 

— Fir-ar a naibii, se văicări el. Fata asta e 
tâmpită sau ce are? Adică, s-ar fi crezut că s-a 
învăţat minte, nu? 

— De fapt, zise Nimrod, eu sunt de vină. Pur şi 
simplu am uitat complet s-o scot din transa 
hipnotică în care a vârât-o McCreeby. 

Încă o dată, John se văzu nevoit să repete 
cuvintele de poruncă ale incaşilor. Numai că, de 
data asta, Nimrod o deposedă pe Zadie de 
macetă de îndată ce ea fu eliberată de păr. 

— Cred că asta o să stea la mine, anunţă el. 
Pentru orice eventualitate. 

Şi vocea i se schimbă. Celorlalţi li se păru că 
suna exact ca vocea lui Virgil McCreeby. Era 
pentru prima dată când îşi dădeau seama că, pe 
lângă numeroasele lui talente, Nimrod mai era 
şi un strălucit imitator. 

— Ascultă-mă, Zadie, intonă el. Ascultă de 
vocea mea. Numai şi numai de vocea mea. Uită 
orice altceva. Numai vocea mea contează. In 
clipa în care voi pocni din degete, nu vei mai fi 
hipnotizată. Vei ieşi din starea de transă în care 
te-am introdus şi te vei comporta cât se poate 
de normal. Îţi vei aminti totul. Numai că te vei 
comporta cât se poate de normal. 

Şi Nimrod pocni din degete în faţa ochilor lui 
Zadie. 


Fata clipi şi privi buimăcită în jur. 

— O, exclamă ea, muşcându-şi buzele, în timp 
ce din ochi i se scurgea o lacrimă. O! 

Nimrod îşi petrecu braţul pe după umerii fetei, 
încercând s-o liniştească. Pentru o clipă, Zadie 
nu putu să vorbească. Apoi zise: 

— Îmi pare rău. Îmi pare rău pentru toate 
lucrurile groaznice pe care le-am făcut. Vă 
datorez tuturor scuze. Dar n-am nicio scuză, d 
doar o explicaţie. Am făcut tot ceea ce am făcut 
pentru că am crezut că sunt îndrăgostită de 
Buck. Dar abia acum îmi dau seama că n-am 
fost deloc îndrăgostită de el. Dybbuk şi Virgil 
McCreeby s-au folosit de mine. Acum ştiu asta. 

— E-n regulă, zise Philippa, luându-i mâna lui 
Zadie şi strângându-i-o cu un gest afectuos. Ai 
fost hipnotizată. N-aveai cum să te împotriveşti. 

— Da, încuviinţă Zadie, înțelegând pentru 
prima dată că aşa fusese. Am fost, nu? Se 
cutremură. Când puntea m-a înfăşurat în păr, 
Dybbuk nici măcar nu s-a oprit să încerce să mă 
salveze. Mi-a zis că se va întoarce să mă 
elibereze după ce-şi va recăpăta puterile. Dar 
am ştiut imediat că mintea. Şi că n-avea de 
gând să se întoarcă vreodată după mine. Exact 
după cum n-a încercat să mă găsească când 
eram prizonieri la Xuanaci. 

— Mă tem că nu avem acum vreme de 
explicaţii, o opri Nimrod. Dar trebuie să-ţi spun 
un singur lucru, iar acesta este de o importanţă 


extremă. Sub niciun chip nu trebuie să-ţi 
foloseşti puterile de djinn atât timp cât vom fi 
de partea aceasta a Portalului Blestemat. Aici 
suntem sub efectul unei dorinţe 
enantodromiene. Este o dorinţă care... 

— Ştiu ce este o dorinţă enantodromiană, îl 
întrerupse Zadie. Orice ţi-ai dori folosindu-ţi 
puterile de djinn, obţii exact contrariul. Aşa se 
explică întâmplarea cu submarinul pitic. Nu pot 
să vă spun cât de furioşi au fost atunci. 
McCreeby s-a lovit la cap şi a rămas fără 
simţire. Cred că a făcut o comoţie. lar Buck m-a 
numit cea mai inutilă fată djinn din câte a 
cunoscut vreodată şi a zis că nu-i sunt absolut 
deloc de folos dacă nu pot să-i duc în zbor peste 
o prăpastie. Am încercat să-i explic situaţia cu 
vârtejurile şi că nimeni nu poate acum să creeze 
aşa ceva, dar pur şi simplu nu m-a crezut. Pe 
urmă, cred că n-a aşteptat decât să găsească 
un pretext ca să mă lase în urmă. Câteodată... 

Scutură din cap, exasperată. 

— Ştiţi, câteodată am impresia că există doi 
Buck. Buck cel Bun şi Buck cel Rău. 

— Spui mai multe decât ştii, zise Nimrod. 
Haideţi. Ar trebui să pornim. 


Capitolul 25 
Discul scăpat 


La început, atunci când se cunoscuseră, iar 


Dybbuk îşi plângea de milă pentru pierderea 
puterilor de djinn, îi cam plăcuse de Zadie: 
suficient cât să creadă că ţinea la ea la fel de 
mult pe cât părea să ţină ea la el. Dar asta 
fusese înainte să înţeleagă că Virgil McCreeby o 
hipnotizase, făcând-o să creadă că e 
îndrăgostită de Dybbuk ca să i se supună. 
Dybbuk era mulţumit că nu fusese şi el 
hipnotizat. Însă, în acelaşi timp, aproape că se 
întreba dacă nu cumva McCreeby se folosea de 
Zadie ca să-l controleze şi pe el. Putea fi o 
metodă prin care McCreeby să se asigure că el 
deţine controlul, şi nu Dybbuk. 

De când descoperise asta, Zadie ajunsese o 
pacoste pentru Dybbuk.  Săâcâitoare şi 
acordându-i prea multă atenţie, îl privea tot 
timpul, zâmbindu-i într-un fel greţos, parcă 
îndulcit cu zaharină, recitându-i poeziile de 
dragoste scrise de Elizabeth Barrett Browning, 
fredonând fericită şi străduindu-se să-l mângâie 
pe păr sau să-i îndepărteze şuviţele de pe frunte 
ca să-l poată privi în ochi cu tandreţe. Dybbuk 
detesta ca oamenii să-i atingă părul. Cu atât 
mai mult când fredonau sau recitau poezii. 
Chiar şi dacă fuseseră obligaţi sub hipnoză să se 
comporte astfel. 

Şi pe urmă, fireşte, mai erau şi stepul şi 
periuţa aflată veşnic în gura ei, ca o acadea. 
Toate lucrurile astea îl scoteau de-a binelea din 
sărite pe Dybbuk. Aşa că, una peste alta, fusese 


destul de mulţumit când putuseră în sfârşit să 
se descotorosească de Zadie. In plus, nici nu 
prea aveau de ales. Era limpede că orice 
încercare, fie din partea lui, fie din cea a lui 
McCreeby, de a tăia firele de păr ale punţii din 
funii care acum o înfăşurau strâns ar fi avut 
drept rezultat imobilizarea lor, întocmai ca 
Zadie. Îi părea rău pentru ea, sigur. Mare 
ghinion să sfârşească arătând ca un set de 
extensii de păr din New Jersey, dar ce putea să 
facă el? Oricum, nu avea puteri de djinn cu care 
s-o ajute. 

Dybbuk se apropiase cât de mult îndrăznise 
de capul aproape mumificat al lui Zadie, 
spunându-i că va reveni şi va încerca s-o 
salveze când îşi va recăpăta puterile. In acelaşi 
timp însă, undeva în adâncul fiinţei lui ştia că 
adevărul era cu totul altul şi că, după toate 
probabilitățile, nici nu se va sinchisi de ea. De 
îndată ce-şi va recăpăta puterile, avea de gând 
să creeze un vârtej şi să pornească în zbor spre 
Bahamas, unde să rămână timp de câteva 
săptămâni. De unul singur. 

Virgil McCreeby avea toate motivele să fie mai 
necăjit decât el pentru că o pierduseră pe 
Zadie, medită Dybbuk. La urma urmei, pierdea 
cele trei dorinţe pe care promisese să i le 
îndeplinească. Dar, în definitiv, nu prea mai era 
în apele lui de când cu lovitura la cap cauzată 
de prăbuşirea avionului/submarinului creat de 


Zadie pentru călătoria lor pe deasupra abisului. 
McCreeby se lovise destul de rău de periscop, 
aşa că Dybbuk se văzuse nevoit să-l târască 
afară. De atunci încoace, McCreeby se tot 
repeta şi părea nedumerit ori de câte ori 
Dybbuk îi spunea câte ceva. Dybbuk bănuia că 
suferise o comoţie. El însuşi tot nu-şi putea 
reveni din uimirea provocată de transformarea 
avionului într-un submarin pitic. Să fi fost vorba 
doar de incompetenţa ca djinn a lui Zadie sau 
era oare altceva? Vreo altă manifestare a 
puterilor de djinn interferând cu cele ale ei? A 
lui Nimrod sau a gemenilor. Sau chiar a lui 
Manco Capac. 

Aşa că, lăsând în urmă puntea, cu tot cu 
Zadie, Dybbuk şi McCreeby îşi continuaseră 
drumul pe o potecă şerpuită din piatră galbenă, 
aflată deasupra abisului. Fusese un drum 
parcurs în pas vioi, iar aerul curat de munte 
avea un gust pur şi dulceag. Până şi McCreeby 
păruse înviorat. Inspira întruna zgomotos pe 
nări, ca un instructor personal de fitness 
străduindu-se să-şi entuziasmeze clientul. Şi, 
după o oră, două, McCreeby îşi recăpătase 
simţurile în suficientă măsură încât să observe 
că Zadie nu mai era cu ei. Dar, în clipa în care 
întrebase unde era, Dybbuk se simţise obligat 
să-i ofere un răspuns care să nu le întârzie 
înaintarea susţinută pe munte pentru prea mult 
timp. Într-adevăr, se simţea destul de 


îndreptăţit să-i vâre în minte lui McCreeby ceea 
ce voia ca el să creadă, din moment ce acelaşi 
lucru, conform puternicelor sale bănuieli, îi 
făcuse McCreeby lui, folosindu-se de Zadie. 

— A murit, îl informă el, prefăcându-se trist. 

— A murit? repetă McCreeby. Cum? Ce naiba 
s-a întâmplat? 

— Chiar nu-ţi aminteşti? 

— Nu cred că-i vorba că nu-mi amintesc, zise 
McCreeby. Ci pur şi simplu n-am mai gândit cum 
trebuie de când am ajuns în submarinul pitic. 
Poate să fie asta? 

Dybbuk încuviinţase. 

— Te-ai lovit la cap, asta a fost. 

— Acum mă simt mai bine. Zi-mi ce-i cu Zadie. 

— Ei bine, spuse Dybbuk, îţi aduci aminte 
când i-ai cerut să taie puntea? Cu o macetă? Ca 
să împiedice pe oricine, cum ar fi Nimrod, să 
vină după noi? 

— Am zis eu aşa ceva? 

— Da, minţi Dybbuk, ai zis. 

În realitate, Dybbuk fusese cel care-i 
propusese lui Zadie să procedeze astfel. 

— Şi-ţi aduci aminte că era făcută din păr 
omenesc? 

— Da, confirmă McCreeby. Măcar atât îmi 
aduc aminte. Cine-ar fi crezut că au existat 
atâţia incaşi dispuşi să se tundă? 

— Aşa că, atunci când Zadie a încercat să taie 
puntea, unele dintre firele de păr parcă au prins 


viaţă şi, ca tot atâţia şerpi boa constrictor, au 
sugrumat-o în timp ce refăceau puntea. Înainte 
să-şi poată rosti cuvântul de concentrare, părul i 
se şi înfăşurase în jurul gâtului. N-a mai putut să 
facă nimic. ŞI nici eu. 

— Fir-ar să fie, comentă McCreeby. Biata 
Zadie. 

— Putea să i se-ntâmple oricăruia dintre noi, 
răspunse Dybbuk, ridicând nonşalant din umeri. 

— Adică oricăruia dintre noi care ar fi încercat 
să taie puntea cu maceta, preciză McCreeby. 

Dybbuk încuviinţă solemn. 

— Ai fost foarte curajos, afirmă el. 

— Aşa am fost? 

— Da. Nu-ţi aduci aminte? Ai încercat să tai 
din părul care o strangula cu propria ta macetă 
şi ai scăpat ca prin urechile acului să fii, la 
rândul tău, sugrumat. 

— Fir-ar să fie, repetă McCreeby. Se pare că 
am avut mare noroc c-am scăpat. 

— Ai fost foarte norocos, aşa este. Chiar pot s- 
o spun. 

— Că iar îmi amintesc. Biata Zadie. A murit, 
zid? 

— A murit. 

— Ce păcat, oftă McCreeby. Ţâţâi din buze, 
apoi izbi cu piciorul o piatră aflată în calea lui. 
Avea să-i îndeplinească trei dorinţe bătrânului 
Virgil McCreeby. Mă cam bazam pe ele. Doar cât 
să fiu apărat de Nimrod. 


— O să-ţi îndeplinesc eu trei în plus, promise 
Dybbuk. Când îmi voi recăpăta puterile. Ca să 
compensez pierderea celor trei de la ea. 

Desigur, McCreeby ar fi trebuit să-l contrazică. 
Să-i atragă atenţia că o a patra dorinţă le anula 
întotdeauna pe primele trei. Numai că n-o 
făcuse. Dybbuk ajunsese la concluzia că poate 
McCreeby încă nu-şi revenise în întregime de pe 
urma loviturii la cap. Ori asta, ori era prea 
diplomat ca să-l contrazică. La urma urmei, fără 
Dybbuk, Virgil McCreeby nu mai avea vreo 
şansă de a i se îndeplini nici măcar trei dorinţe. 

Îşi Continuară drumul şi, cam după o oră, 
ajunseră la o cotitură, observând că traseul din 
piatră galbenă trecea printre nişte plante înalte, 
unduitoare. Erau cam cât un stat de om, 
maronii, cu flori de un roz deschis, de forma 
unor ţevi pentru scurgere, semănând vag cu 
nişte ciuperci. La început, Dybbuk avu impresia 
că vântul era cel care le făcea să se unduiască. 
Şi abia după ce le urmări timp de aproape un 
minut încheiat observă că plantele se mişcau 
foarte puţin, precum o specie ciudată de animal 
subacvatic. Abia atunci îşi dădu seama că 
plantele erau, foarte probabil, carnivore. 

— Ce mai aşteptăm? îl întrebase McCreeby şi, 
imediat, făcându-şi loc pe lângă Dybbuk, păşise 
pe cărare. Paititi e imediat în faţa noastră. 

Dybbuk îl înhăţase pe McCreeby de rucsac şi-l 
smucise înapoi. 


— Ce e? Care-i problema? 

— Priveşte, spuse Dybbuk, arătându-i un mic 
tapir care se împleticea pe cărare. 

Florile roz se întoarseră în direcţia animalului, 
ca şi cum ar fi avut ochi. În clipa imediat 
următoare, Dybbuk şi McCreeby auziră o serie 
de zgomote ca de scuipat, apoi li se tăie 
respiraţia când zăriră câteva filamente tubulare 
ascuţite ţâşnind din fiecare floare precum 
săgețile dintr-o  sarbacană, izbind carnea 
cenuşie, pieloasă, a tapirului. O fracțiune de 
secundă mai târziu, animalul se prăbuşi mort la 
pământ. Trecură alte câteva secunde, iar 
filamentele acelea tubulare se umpluseră de 
roşu. Parcă priveau o transfuzie desfăşurată 
într-un spital. Plantele  absorbeau sângele 
tapirului. 

— Fir-ar să fie! exclamă McCreeby. Plantele 
astea sunt carnivore. 

— Puțin spus, remarcase Dybbuk. 

— Cam în genul capcanei muştelor Venus, 
însă la o scară mai mare. 

— Mult mai mare! Aş zice că sunt în stare să 
omoare şi un om, nu crezi? 

Una dintre plante se opri pentru o clipă din 
gâlgâit şi scoase un zgomot foarte asemănător 
cu un râgâit. 

— Din moment ce trebuie să trecem de ele 
fără să fim şi noi loviți de săgețile otrăvitoare, 
propun să profităm de faptul că tocmai se 


hrănesc şi să mergem cât mai repede cu 
putinţă, spuse Dybbuk. 

Şi, până să apuce McCreeby să mai zică ceva, 
Dybbuk o luă la fugă pe cărare, trecând dincolo 
de plantele-vampir. 

— Bună idee, adăugă McCreeby, pornind în 
goană după el. 

Ceea ce Dybbuk calificase ca fiind un gest 
neobişnuit de curajos pentru un individ pe care 
îl considera un laş desăvârşit, ajungând la 
concluzia că McCreeby încă se resimțea de pe 
urma comoţiei. 

Însă nu toate plantele îşi aruncaseră săgețile 
mortale în tapir, aşa că, în timp ce McCreeby se 
zorea pe potecă, două dintre ele îşi scuipară 
ucigătoarele organe pentru hrănire în direcţia 
lui. Una dintre ele nu-l nimeri. Cealaltă se izbi 
de rucsacul lui McCreeby. Noroc că ghiozdanul 
era atât de mare. Magul nu observase însă, 
continuându-şi fuga. Cel puţin până când 
filamentul ajunse să se întindă în toată 
lungimea lui; când se întâmplă asta, bărbatul fu 
ridicat, cu tot cu rucsac, de la pământ: atât de 
mare era forţa săgeţii şi a filamentului, încât îl 
doborără. 

În clipa în care se prăbuşise cu putere la 
pământ, lingura, cuțitul, furculita şi cana lui de 
tablă se revărsară din rucsacul prost închis. 
McCreeby rămase întins pe jos, agitându-şi 
braţele şi picioarele în încercarea de a-şi 


recăpăta echilibrul, ca un uriaş cărăbuş negru. 

— Hei, ajută-mă! răcni McCreeby. Chestiile 
astea oribile m-au prins în cârligele lor! 

Dybbuk scoase un zgomot ca de fagot şi-şi 
dădu ochii peste capul său cu părul lung. Dar nu 
avea de ales decât să se întoarcă şi să-l ajute pe 
McCreeby. În rucsacul lui, McCreeby ducea 
toiagul de aur al lui Manco Capac şi câteva 
dintre celelalte vestigii incașe necesare pentru 
oficierea ritualului Kkutumunkichu. Fără acestea, 
călătoria până la Paititi ar fi însemnat o totală 
pierdere de vreme. 

Ajungând la McCreeby, îl întoarse cu faţa în 
jos şi reteză cu maceta filamentul din săgeata 
plantei-vampir. Supurând O cantitate 
surprinzător de mare dintr-un lichid roşu şi urât 
mirositor pe cărarea din piatră galbenă, 
filamentul şerpui înapoi la proprietarul său, 
precum tentaculul unei caracatiţe rănite. Dar 
Dybbuk fu încă şi mai surprins când auzi că 
planta emite un sâsâit puternic, ca un gândac 
ameninţat. 

McCreeby se ridică de jos, cutremurându-se 
de dezgust. 

— Uhh, exclamă el. Oribil, oribil, oribil! Ai 
văzut-o? Planta aia mare şi urâtă aproape că m- 
a dat gata! 

Virgil McCreeby îşi examină apoi rucsacul, 
încreţindu-şi nasul de scârbă, şi trase din el 
săgeata  vâscoasă. Era lungă de vreo 


cincisprezece centimetri, cu ghimpi la fel de 
ascuţiţi ca spinii unui cactus. O azvârli cât colo, 
apoi culese cele câteva obiecte care i se 
rostogoliseră afară din rucsac. 

— Mersi mult, Dybbuk, spuse el, uitând doar 
pentru o clipă de uriaşa sensibilitate 
manifestată de băiatul djinn faţă de neobişnuitul 
său prenume. 

— Buck, îl corectă Dybbuk. Doar Buck, bine? 


La nu mai mult de o oră de când trecuseră de 
plantele-vampir, zăriră oraşul pierdut Paititi, 
întins pe o creastă înălţată precum o coroană 
înaltă, în mijlocul văii pline de nori. Un loc mai 
fermecat cu greu şi-ar fi putut imagina cineva, 
îşi spuse în sinea lui Dybbuk. Chiar şi un djinn. O 
fâşie îngustă de stâncă ducea spre vârf şi spre 
clădirile principale, care, cu toate că erau în 
mod evident de origine incasă, se aflau într-o 
stare de conservare cu mult mai bună decât 
cele din Machu Picchu sau, dacă tot venise 
vorba, decât Portalul Blestemat. Deşi uzate şi 
tocite de trecerea timpului, nici măcar una 
dintre pietrele mari, ingenios plasate şi perfect 
potrivite nu fusese acoperită de verdeață, ca 
alte ruine incașe. Clădirile pătrăţoase nu erau 
însă mai mult decât nişte carapace, fără 
ferestre sau uşi şi fără destinaţii evidente, în 
afara uneia dintre ele, pline cu arme şi armuri 
incașe. Dar principala clădire centrală era 


deosebită. Avea forma unui mic dom şi se 
remarca prin uşa din aur masiv. 

— Un palat? întrebă McCreeby. 

— Posibil, zise Dybbuk. 

— Priveşte uşa asta, Buck! se minună 
McCreeby, cu răsuflarea tăiată. E chiar mai 
mare decât aia din Portal. Şi e din aur masiv. 
Trebuie să fie nepreţuită! 

Dybbuk ridică din umeri. Pe el, aurul nu-l prea 
interesa. Într-o vreme fusese capabil să facă 
astfel de lucruri să apară la simpla rostire a unui 
cuvânt şi nu înţelesese niciodată cu adevărat de 
ce pământenii erau atât de fascinaţi de el. La 
urma urmei, aurul nu era decât un metal şi-atâăt. 
Mai viu colorat decât fierul sau cuprul, dar tot 
un metal rămânea. Puterea era cea care-l 
interesa pe el. Puterile de djinn, mai precis. Mai 
ales acum, când nu le avea. 

Mai ciudat decât faptul că uşa era 
confecţionată din aur masiv era desenul gravat 
pe ea, părând să înfăţişeze o ciupercă uriaşă. 

— Adoratori de ciuperci? întrebă Dybbuk, 
izbucnind în râs. 

— Foarte probabil, fu de acord McCreeby. 

— Glumeam, zise Dybbuk. 

— Eu nu. Anumite soiuri de ciuperci erau sacre 
pentru incaşi. Şi în mod special pentru oamenii 
lor sfinţi. Ei le numeau teonanact!/ sau „carnea 
zeilor”. De fapt, aztecii considerau ciupercile ca 
fiind de origine divină. 


— Nu pot să sufăr ciupercile, pufni Dybbuk. Nu 
pot să-mi închipui de ce şi-ar dori cineva să le 
mănânce. 

— Când preoţii incaşilor mâncau din ciupercile 
alea, credeau că au viziuni. Dar habar n-am ce 
legătură ar putea să aibă ciupercile cu ritualul 
kutumunkichu. 

— Poate aflăm ceva înăuntru, zise Dybbuk, 
împingând uşa din aur masiv. 

— la uite numai cât de grea e! remarcă 
McCreeby. Şi cât de frumos se potriveşte în toc! 
Incaşii ăştia erau nişte ingineri formidabili, dacă 
stai să te gândeşti. 

Până şi Dybbuk se văzu nevoit să admită că 
McCreeby avea dreptate. Domul în sine era 
perfect sferic, ca un balon, ajungând la vreo 
zece-doisprezece metri înălţime. Fiecare dintre 
pietrele sale uriaşe, netede, se potrivea perfect 
cu celelalte. Înăuntru aerul era rece, aproape 
clinic. Mai multe trepte din piatră urcau spre o 
rocă albă, de formă circulară, în mijlocul căreia 
se afla o vergea înaltă, la rândul ei din aur. 

— Aproape dă impresia că a fost construit 
pentru adăpostirea a ceva anume, constată 
McCreeby în timp ce urca treptele. Hei, vino şi 
uită-te la asta! 

Dybbuk urcă şi el treptele şi, oprindu-se în 
spatele lui McCreeby, observă că vergeaua din 
aur cobora până la câteva sute de metri sub ei, 
în beznă. 


— Ce-i asta? 

— Nu ştiu, mărturisi McCreeby. 

— Şi acum ce facem? 

McCreeby ridică din umeri. 

— Potrivit vechii cronici dictate de preotul 
incaş Ti Cosi, partea finală a ritualului 
kutumunkichu s-ar găsi aici. 

— Ar putea să fie asta? întrebă Dybbuk, 
arătând spre o inscripţie de pe spatele uşii prin 
care intraseră în domul de pe stâncă. 

— Da. Asta trebuie să fie. 

Se duseră să privească inscripţia. 

— Ciudat, zise McCreeby. 

— Ce anume? 

— Cuvintele inscripţiei. Sunt în spaniolă. 

— Şi ce e ciudat în asta? se miră Dybbuk. 
Toată lumea vorbeşte spaniola în ţara asta. 

— Da, dar nu şi atunci, la mijlocul secolului al 
şaisprezecelea, preciză McCreeby. La urma 
urmei, asta-i un templu incaş. Ei vorbeau 
Quechua. Mai mult decât atât, incaşii nu scriau 
niciodată nimic. Cu atât mai puţin în spaniolă. Îi 
urau pe spanioli. Spaniolii le furaseră aurul şi le 
uciseseră regii. 

— Uiţi de cronica lui Ti Cosi, fi atrase atenţia 
Dybbuk. Aia e în spaniolă. 

— Pentru că i-a fost dictată unui preot spaniol, 
îi explică McCreeby. Din câte se ştie, se poate 
să fi fost dictată în graiul Quechua, apoi tradusă 
de preot. 


Dybbuk ridică iarăşi din umeri. 

— Şi atunci care-i problema? Doar ştii să 
citeşti în spaniolă. Aşa că dă-i bătaie şi citeşte. 

— Nimic din ce ţi-am spus nu ţi se pare măcar 
un pic ciudat? 

— Poate dac-o să citeşti inscripţia, o să trag 
singur concluziile, răspunse Dybbuk, săgetându- 
i pe McCreeby cu un zâmbet sarcastic. 

— Ai răbdare, băiete, îl domoli McCreeby. 
Ajung şi la asta. 

Dybbuk îşi muşcă buzele. Îi displăcea să i se 
spună „băiete”, de parc-ar fi lucrat în holul cine 
ştie cărui hotel scump; în plus, îi displăcea ca un 
pământean să-i ceară să aibă răbdare. Lui. 
Dybbuk, ajinnul. Zis şi Jonathan Tarot, vedeta 
de televiziune. Fiul lui Iblis, Ifritul. Era un motiv 
în plus să-i displacă şi Virgil McCreeby. Pentru 
că, între timp, lui Dybbuk ajunsese să-i displacă 
McCreeby aproape la fel de mult pe cât îi 
displăcea păianjenul veninos, animalul de 
companie pe care magul englez îl ţinea în 
buzunarul cămăşii. Îi displăceau unghiile lui 
lungi şi ascuţite la vârfuri, precum tot atâtea 
spade minuscule, şi-i mai displăcea şi felul în 
care McCreeby şi le pilea întotdeauna cu o coală 
de  şmirghel. Îi displăcea modul în care 
McCreeby fi amintea de fiul său, Finlay, de care 
lui Dybbuk nu-i plăcuse niciodată cu adevărat, 
nici măcar cât timp fuseseră prieteni. li 
displăceau barba lui McCreeby şi burta lui 


voluminoasă şi costumele din tweed şi accentul 
lălăit, aiurit, de actor englez. Dar în mod special 
îi displăcea mirosul straniu al lui McCreeby, 
provocat de unguentul cu care se freca. 
McCreeby îl numea unguent pentru zbor şi 
spunea că ar fi fost preparat din raze de lună, 
miere şi smirnă. Era o aberaţie, fireşte. 
McCreeby nu putea să zboare. Susţinea asta 
doar ca să-i facă pe oameni să creadă că e 
puternic. Totul făcea parte din imaginea de 
magician măreț. Când ajunseseră pentru prima 
dată în Lima, un director de hotel i se adresă lui 
Dybbuk luându-l din greşeală pe McCreeby 
drept tatăl lui, iar Dybbuk simţise că-i vine să-l 
strângă de gât. 

Pe măsură ce ochii lacomi ai lui McCreeby 
parcurgeau inscripția, buzele  murmurau 
cuvintele în spaniolă. 

— O, e fascinant! 

Bătând de emoție darabana cu degetele, 
McCreeby scoase un carneţel din buzunar şi 
începu să scrie cu un ciot de creion. 

— Este un set de instrucţiuni despre ce 
trebuie făcut în continuare pentru oficierea 
ritualului. 

Dybbuk oftă nerăbdător. 

— Ei bine, dar ce facem? Ai de gând să-mi 
spui sau trebuie să scot totul de la tine cu forţa? 

McCreeby păru descumpănit. 

— Ştii ce, nu e nevoie să vorbeşti aşa cu mine, 


îl mustră el. După ce am bătut atât drum 
împreună! Am crezut că suntem prieteni. 

— Suntem, zise Dybbuk. Îmi cer scuze. 
Bănuiesc că-i din cauza oboselii. Poate şi a 
altitudinii. O să mă simt mai bine când o să-mi 
recapăt puterile. Îi zâmbi încurajator mai 
vârstnicului său însoțitor. Presupun că amândoi 
o să ne simţim mai bine. 

McCreeby zâmbi şi el. 

— Cam aşa. Ei bine, să-i dăm drumul. Unde 
mi-e rucsacul? 

— Afară, îl informă Dybbuk. Mă duc eu să ţi-l 
aduc. 

— Mersi. Drăguţ din partea ta. 

În timp ce Dybbuk ieşea, McCreeby urcă 
treptele, privi cu atenţie de-a lungul tijei din aur 
şi clătină din cap, minunându-se. Mai privi o 
clipă, după care, apucând vergeaua, îi scoase 
vârful, aşa cum prevedeau instrucţiunile de pe 
spatele uşii de la intrarea domului. 

— Extraordinar! murmură el. 

Dybbuk se întoarse cu rucsacul. 

— Ei, şi-acum, zise McCreeby, fii amabil şi dă- 
mi piesele pe măsură ce ţi le cer. 

Dybbuk deschise rucsacul şi începu să aşeze 
piesele pe podeaua domului-container. 

— Lacrimile Soarelui, ceru McCreeby. 

Dybbuk îi înmână două discuri din aur pe care 
McCreeby le privi cu atenţie. 

— După cum vezi, asta nu e nicidecum o 


vergea, ci un tub. Şi, conform instrucţiunilor, 
vom arunca primul disc în tub, zise el. 

McCreeby ridică discul deasupra tubului, 
aliniind marginile perimetrelor corespunzătoare. 
Apoi îl lăsă să cadă. Pentru o clipă, discul 
rămase acolo unde era, înainte de a se aşeza 
puţin şi de a se lansa într-o alunecare perfectă 
de-a lungul tubului, cu un perceptibil suspin 
metalic. 

— Uită-te la asta, spuse el pe un ton 
admirativ. Ce precizie extraordinară la 
meşteşugarii ăştia  incaşi! Îți cam taie 
răsuflarea, nu? 

Dybbuk scoase un zgomot ca de fagot şi-şi 
dădu ochii peste capul cu păr lung. 

— Dacă spui tu, comentă el. 

— Păi chiar spun, insistă McCreeby. Ei, şi- 
acum. Cel de-al doilea disc porneşte după 
primul. 

Lua următorul disc şi-l lăsă 
lungul tubului. Încă o dată, păru c 
perfect. 

— Minunat. N-o să mai dureze mult. Tu vei 
avea puterile de djinn, iar eu, puterea de a face 
aur. 

McCreeby chicoti, frecându-şi mâinile. 

— Ei, şi-acum, dac-ai putea să-mi dai toiagul 
ăla din aur, care arată atât de minunat. 

Dybbuk ridică toiagul. Era greu, lung cam de 
patruzeci de centimetri şi cu diametrul de vreo 


ă cadă de-a 
S 


S 
că se potriveşte 


cinci centimetri. În vârful lui stătea pe vine un 
mic zeu al incaşilor purtând un soi de coroană 
semicirculară, ca un soare răsărind. Zeul era 
destul de urât şi de crăcănat, iar pe sub coroană 
i se vedeau lobii urechilor cât un moț de curcan, 
bătute cu jad şi cu lapislazuli. Toiagul în sine 
avea o formă perfect cilindrică, de parcă ar fi 
fost strunjit mecanic şi, în timp ce i-l întindea lui 
McCreeby, Dybbuk observă că diametrul 
toiagului era cam acelaşi cu cel al discurilor. Cu 
toate că era destul de mic, cântărea probabil 
mai mult de două kilograme şi jumătate. 

— Acum o să verificăm mecanismul, bine? 

— Mecanismul? Care mecanism? 

McCreeby luă toiagul şi, după ce-şi consultă 
carneţelul, răsuci trupul zeului cu nouăzeci de 
grade. 

Urmă un ţăcănit perceptibil şi apoi tija îi căzu 
în palmă. 

— Mecanismul ăsta, zise McCreeby. 

— Frumos, recunoscu Dybbuk. Dar de ce face 
asta? 

— Ei bine, îi explică McCreeby, ideea e să 
introducem tija de aur în tubul de aur. Imi 
închipui că se va potrivi perfect, la fel ca cele 
două discuri de aur. Când vom hotări că suntem 
pregătiţi, vom răsuci corpul zeului, eliberând 
astfel tija, care se va prăbuşi de-a lungul tubului 
din aur. Presupun că tubul este cât muntele de 
înalt, ceea ce înseamnă că, până să ajungă tija 


la capătul de jos al tubului şi să se ciocnească 
de cele două discuri, va avea cam aceeaşi 
viteză cu cea a unui glonţ pe ţeava unei arme. 
Sau pe-aproape. 

— Asta-i tot? 

— Da, tot ce mai avem acum de făcut e să 
ataşăm cel de-al treilea disc de partea de jos a 
tijei. 

— Şi cum o să facem asta? 

— Incă o dată, merg pe ghicite, dar îmi 
imaginez că discul e magnetic. 

— Dar aurul pur nu e magnetic, îl contrazise 
Dybbuk. 

— Nu, păi, evident că tija nu-i făcută din aur 
pur, îi explică McCreeby. Aurul nu e un metal 
prea folositor în magie. Cu excepţia cazurilor în 
care e produsul finit, desigur. Ne place să facem 
aur. Dar nu să-l folosim pentru altceva. Dacă 
astea ar fi fost făcute din aur veritabil, nu prea 
cred că le-am mai lăsa să cadă până-n 
măruntaiele pământului. Nu, îmi închipui că tija 
este din plumb. Plumbul e mult mai folositor 
pentru un alchimist. Există atâtea lucruri pe 
care le poţi face cu el. 

Dybbuk  încuviinţă. Totul îi suna destul de 
convingător. 

— Ei, şi-acum, continuă McCreeby, dă-mi te 
rog cel de-al treilea disc. Cel mai greu dintre 
cele trei. 

— Trei discuri? Dybbuk se încruntă. Dar nu 


erau decât două. 

— Nu, nu. Sunt trei. 

Se opri, cât timp Dybbuk scotocea prin rucsac 
după cel de-al treilea disc. 

— Au fost tot timpul trei discuri. Trebuie să-ţi 
aminteşti. Ştii ce, nu mai face pe nebunul! 
Gluma-i glumă, dar noi ar trebui să oficiem aici 
un ritual important şi sacru. Îmi amintesc foarte 
clar cum nepotul lui Nimrod ţi-a dat trei discuri. 

Plesni nerăbdător din degete spre Dybbuk. 

— Dar nu fac pe nebunul, protestă Dybbuk. 

Începu să azvârle lucrurile din rucsac peste tot 
prin dom, în disperarea lui de a găsi discul 
dispărut. Până să golească de tot rucsacul, era 
deja furios. 

— Nu-i aici. 

— Trebuie să fie, insistă McCreeby pe când 
cobora treptele. 

— Vezi şi singur. 

Şi Dybbuk întoarse rucsacul golit cu fundul în 
sus, deasupra capului lui McCreeby. 

Enervat, McCreeby i-l smulse din mână şi 
scotoci prin toate buzunarele. 

— Nu-i aici, constată şi el. 

— Doar ţi-am spus, comentă Dybbuk. 

— Şi ce-o să facem? Nu putem termina ritualul 
fără cel de-al treilea disc. 

Dybbuk se gândi o clipă. 

— Dar chiar avem nevoie şi de al treilea disc? 
întrebă el. Adică, avem deja două acolo, jos. Ce- 


ar putea să realizeze un al treilea? Poate că e 
doar de rezervă. 

— Ritualurile implică respectarea unei 
proceduri prestabilite pentru desfăşurarea unei 
ceremonii, recită bățos McCreeby. Nu poţi să 
amesteci şi să potriveşti părţile care-ţi convin şi 
cele care nu. Cel de-al treilea disc ar putea 
foarte bine să fie cel mai important dintre toate 
vestigiile noastre incașe. 

Dybbuk se întoarse cu faţa spre inscripţia de 
pe uşă, ca şi cum ar fi sperat să-i ofere vreun 
indiciu în legătură cu ce trebuie făcut în 
continuare. 

— La urma urmei, ce zice acolo? 

— E mai mult o descriere a ce trebuie făcut, 
răspunse McCreeby. Discul doi urmează după 
discul unu, cum trebuie eliberată tija de 
constrângerea micului zeu din vârf. Ultima parte 
chiar n-o înţeleg. Și el fulgor de mal soles fueron 
a reventar a la vez en el cielo, que seria como el 
esplendor del podero... într-o traducere brută, 
ar însemna ceva de genul: „Dacă strălucirea a o 
mie de sori ar năvăli deodată pe cer, ar fi 
precum splendoarea celui puternic.” 

— Ce-o mai însemna şi asta, zise Dybbuk. Un 
bronz de toată frumuseţea, bănuiesc. 

— Eu aş înclina să cred că, de fapt, cel 
puternic era Manco Capac, spuse McCreeby. Dar 
ai putea foarte bine să fii şi tu, dacă izbutim s-o 
scoatem la capăt. Tu, dragul meu Buck, ai putea 


fi cel puternic. Dar trebuie să găsim cel de-al 
treilea disc, altfel nu putem să fim siguri de 
nimic. 

Dybbuk se plesni peste frunte. 

— Sigur că da! strigă el. Cel de-al treilea disc. 
Pun pariu că ştiu unde e. Pe aleea plantelor- 
vampir. Trebuie că ţi-a alunecat din rucsac 
atunci când ai căzut. Probabil că mai zace încă 
pe poteca aia. Unul dintre noi trebuie să se 
întoarcă şi să-l ia. F 

— N-o să fiu eu ăla, anunță McCreeby. Incă n- 
am uitat ce s-a întâmplat cu purcelul ăla. 

— Tapir se numeşte, îl corectă obosit Dybbuk. 

— În fine, oricum s-o fi numit chestia aia, n-a 
fost decât un bidon uriaş de Coca-Cola pentru 
plantele alea sinistre, comentă McCreeby 
clătinând din cap. Uite ce e, eu sunt mai bătrân 
ca tine. Şi-s obosit. E o oră de mers pe jos pe 
cărarea aia. Şi încă o oră înapoi. Asta e nimica 
toată pentru un tânăr ca tine, Buck. Pe urmă, tu 
te mişti mai repede decât mine. 

Eşti mai sprinten. Asta înseamnă că ai mult 
mai multe şanse să te fereşti de săgețile alea 
otrăvite. 

Dybbuk se gândi pentru o clipă, apoi căscă. 

— Eu cred că tu ar trebui să te duci să iei 
discul. Ştii de ce? Acum, că mi-ai spus ce 
trebuie făcut, eşti mai puţin indispensabil decât 
mine. Schiţă un zâmbet viclean. Uite ce e. Să 
presupunem că mi s-ar întâmpla ceva. Tu vrei 


să ţi se îndeplinească trei dorinţe, nu-i aşa? 

— Purcel mic şi laş, bombăni McCreeby. 

— Sau poate şase dorinţe, după cum am 
propus mai devreme, adăugă el ridicând din 
umeri. Câte vei vrea. 

— Probabil că mă crezi idiot! se  răsti 
McCreeby. Ştim amândoi că o a patra dorinţă 
îndeplinită de acelaşi djinn le anulează pe toate 
cele trei de dinainte. 

— Bine, bine. Îţi spun eu cum facem. Te duci 
tu şi, de îndată ce-mi voi recăpăta puterile, 
merg şi eu şi-o salvez pe Zadie. Ea o să-ți 
îndeplinească trei dorinţe, exact cum am 
convenit la începutul expediției ăsteia. 

— Parcă spusesei că Zadie a murit. 

Dybbuk zâmbi încurcat. 

— Am zis doar aşa, ca să nu mai pierdem 
timpul încercând s-o eliberăm. 

— Biata Zadie, zise McCreeby. 

— Biata Zadie, pe naiba! Ne înnebunea pe 
amândoi, ştii bine, argumentă Dybbuk, 
clătinând din cap. În plus, era evident că nu. 
Aveam cum s-o scoatem din puntea aia fără să 
sfârşim şi noi la fel ca ea. 

McCreeby zâmbi strâmb. 

— Chiar eşti de-a dreptul nemilos, nu? zise el. 
Eşti într-adevăr fiul tatălui tău. Da, o să 
trebuiască să fiu cu mare grijă faţă de tine, 
Buck. 

Rânjetul lui Dybbuk i se uscă pe faţă, apoi 


dispăru. 

— Ce ştii tu despre tatăl meu? 

— Ştiu cine e, afirmă McCreeby. Şi cine eşti tu, 
fiu al lui Iblis. Doi djinni, nu unul singur. 
Jumătate Marid, jumătate Ifrit. Jekyll şi Hyde. 
Ca gemenii. Bun şi rău. De fapt, am impresia că 
gemenii despre care vorbeşte profeția sunt 
amândoi în tine, băiete dragă. 

— Dacă ştii toate astea, mă întreb de ce nu 
faci pur şi simplu ceea ce ţi se spune, răspunse 
Dybbuk. Uite ce e, n-o să păţeşti nimic. Poţi să 
porţi o armură de-aia incasă, din cele pe care le- 
am găsit în una dintre celelalte clădiri. E şi un 
scut pe-acolo pe care poţi să-l iei cu tine. 

— Foarte bine, mă duc, cedă McCreeby. Dar 
aminteşte-ţi un singur lucru: ai jurat pe viaţa 
mamei tale să-mi îndeplineşti trei dorinţe dac-o 
să te ajut. Ei bine, te ajut. Mă aştept să te ţii de 
cuvânt. 

Apoi adăugă pe un ton ameninţător: 

— Şi, dac-ar şti, mama ta ar aştepta de la tine 
acelaşi lucru. Cât timp voi fi eu plecat, îţi propun 
să te gândeşti bine la promisiunea asta. Şi la ce 
ar putea să însemne. Pentru ea şi pentru tine. 


Referire la celebrul roman al scriitorului scoţian Robert Louis Balfour 
Stevenson (1850 —1894), cu titlul complet The Strange Case of Dr. 
Jekyll and Mr. Hyde (,„Straniul caz al doctorului Jekyll şi al domnului 
Hyde”), apărut în anul 1886, în care medicul Henry Jekyll descoperă o 
soluţie care-l transformă, la început cu voia sa, apoi involuntar, într-un 
monstru numit Hyde. O astfel de metaforă este frecvent utilizată în 
cazurile în care se descriu personalităţile contradictorii, oscilând între 
extremele binelui şi, respectiv, răului (n. tr.). 


Capitolul 26 
Papucii cu căpşuni 


— Mă dor picioarele, se plânse Philippa, 
prăbuşindu-se greoaie pe o margine a potecii 
din piatră galbenă. 

— Pe toţi ne dor picioarele, adăugă John. 

— Nu mă surprinde câtuşi de puţin, zise şi 
Zadie. Mergem pe jos de atâtea ore. 

— La ce te-ai fi aşteptat într-o expediţie prin 
jungla Amazonului? o repezi John. La o limuzină 
cu şofer? 

Incă nu se obişnuise cu gândul că Zadie nu 
mai era aceeaşi persoană care păruse să fie mai 
înainte. 

Zadie clătină din cap şi ridică din umeri. 

— Scuze, zise ea. Ziceam şi eu. 

— Nu, tu să mă scuzi, îi răspunse John. Nu era 
cazul să sar în sus în halul ăsta. 

Între timp, Nimrod examina îngrijorat drumul 
din faţa lor. Era nerăbdător să pornească mai 
departe, dar îşi dădea seama că însoțitorii lui 
aveau nevoie de puţină odihnă. 

— Foarte bine, anunţă el. Vom face o pauză 
de cincisprezece minute. Dar atât. Nu ne 
permitem să irosim mai mult timp. 

Groanin se aşeză lângă Philippa şi-şi tamponă 
fruntea cu o batistă mare cât o faţă de pernă. 

— Nu pot să-mi dau seama ce mă doare mai 


rău, se văită el. Picioarele sau stomacul. Vă zic 
eu, şefu', sunt de-a dreptul lihnit. 

— Mă tem că o să trebuiască să mai aştepţi 
puţin până la următoarea masă, răspunse 
Nimrod. Dacă Dybbuk şi McCreeby izbutesc să 
detoneze bomba, nici măcar n-o să-ţi mai dai 
seama că ţi-e foame. 

— Dar n-aţi auzit? O întreagă armată îmi 
mărşăluieşte prin stomac. 

In timp ce vorbea, stomacul lui Groanin începu 
să huruie cu un zgomot răsunător. 

— Şi, dacă n-aţi observat, armata asta începe 
să se şi răzvrătească. 

Intre timp, Philippa îşi descălţase ghetele şi 
ciorapii şi-şi examina tălpile, făcându-l pe John 
să se ţină de nas. 

— Mie nu-mi miros picioarele!  protestă 
Philippa. 

— Tuturor le miros picioarele, o contrazise 
Groanin. Cel mai adesea a brânză. 

Işi desfăcu şireturile de la o gheată, o 
descălţă, apoi se holbă nefericit la un ciorap 
care părea să fie mai unsuros decât ambalajul 
de la o porţie de peşte cu cartofi prăjiţi. 

— Vă zic eu, tuturor le miros picioarele. Nu-i 
firesc să ai picioare care să nu pută un pic după 
o repriză de marş forţat. Ştiu că ale mele put. 
Ca o brânză Cheddar englezească iute. Sau ca o 
bucăţică drăguță de Stilton. Sau, poate, ca o 
halcă de Yorkshire cu mucegai. Sunt momente - 


ăsta fiind unul dintre ele - când îmi ajunge la 
nas o boare de la propriile picioare şi-mi zic în 
sinea mea: măcar dac-aş avea ceva pâine şi 
murături, nişte ridichi şi ceapă verde, alături de 
o halbă de bere amară. Groanin zâmbi la gândul 
că şi-ar putea mânca propriile picioare. Da, aşa- 
i, îs momente când îmi trece prin cap că 
picioarele mele ar fi o cină destul de bună. 

— Uhh, Groanin, se cutremură John. E 
dezgustător! 

— Pentru tine, poate. Dar nu te-a invitat 
nimeni să mănânci cu mine, este? îţi zic eu, n-ai 
fost invitat la frumoasa masă întinsă de mine şi 
de picioarele mele. 

Zadie ridică de jos una dintre ghetele Philippei 
şi o privi cu un ochi critic. 

— Ghetele tale nu par să fie la fel de comode 
ca ale mele, observă ea. Dar avem exact 
aceeaşi măsură. N-ai vrea să le porţi pe-ale 
mele? 

Philippa zâmbi şi-şi afundă mâinile în rucsac. 

— E drăguţ din partea ta, Zadie, zise ea. Dar 
mă gândeam să-i port pe-ăştia o vreme. 

Scoase din rucsac o pereche de pantofi aurii. 

— Sunt fantastic de comozi. Şi, mai mult decât 
atât, nu miros a brânză. Miros a căpşuni 
sălbatice. 

— Cred c-o să fie o schimbare plăcută faţă de 
brânză, comentă John. 

— Căpşunile sunt foarte bune, nu zic nu, 


interveni Groanin. Dar nu sunt ce-aş numi o 
masă ca lumea. Căpşunile nu prea sunt 
consistente. 

— Pot? întrebă Zadie. 

— Sigur. 

Philippa îi întinse lui Zadie pantofii, iar cealaltă 
fată djinn şi-i lipi de nări. 

— O, Doamne, dar miros minunat, exclamă 
Zadie. Nu cred să fi văzut vreodată o pereche 
de pantofi care să fie atât de parfumati ca ăştia. 

— Căpşunile fac parte din genul Fragaria, le 
informă absent Nimrod. Care vine de la 
„fragans”, însemnând „parfumat”. Toată lumea 
mănâncă în ziua de azi căpşuni şi totuşi în unele 
regiuni ale Americii de Sud au fost considerate 
otrăvitoare până pe la mijlocul secolului al 
nouăsprezecelea. 

— Nu sunt mulţi care să ştie asta, zise 
Groanin, făcând o mutră lungă. Dar nu-mi dau 
seama de ce. 

— Pantofii ăştia sunt ca o adiere de vară, se 
extazie Zadie, adulmecând din nou cu putere 
interiorul pantofilor. Partea ciudată este că se şi 
simte gustul de căpşuni. 

Zadie îi dădu pantofii înapoi Philippei. 

— De unde-i ai? Din New York? De pe Fifth 
Avenue? Dintr-un magazin de lux, pun pariu! 

— De fapt, i-am primit cadou de la cineva, 
mărturisi Philippa, strecurându-şi picioarele în 
pantofi. Când am fost în China. Un mare djinn, 


numit Kublai Han, mi i-a dăruit. 

— Cine, acel Kublai Han? 

— Da, confirmă Philippa, ridicându-se în 
picioare. Ştii, mi se pare ciudat, dar acum, că m- 
am încălţat cu ei, mă simt de parc-aş fi în stare 
să merg la infinit. 

— N-ai cumva o pereche în plus? se interesă 
Groanin. Mă dor picioarele de mor. Vă jur, le 
simt de parc-ar fi mers până la Tipperary”? şi 
înapoi. Mi-aş fi dorit... 

— Ba nu, îl opri Nimrod. Adu-ţi aminte ce-am 
zis. Nimeni nu-şi doreşte nimic. Indiferent care 
ar fi stimulul. 

— În caz c-aţi uitat, comentă Groanin, eu sunt 
singura persoană din echipa asta care nu e un 
afurisit de djinn. Şi, prin urmare, ceea ce-mi 
doresc pentru mine şi pentru picioarele mele nu 
atrage nicio consecinţă asupra altora. 

Nimrod se încruntă. 

— Pauza s-a terminat, hotărî el, ridicându-şi 
rucsacul. 

— Supraveghetor de sclavi, bombăni Groanin. 

Îşi târşâiră picioarele mai departe. Cu toate 
că, în cazul Philippei, părea mai degrabă că 
pluteşte prin aer. 

După încă o oră ajunseră la o cotitură şi 
văzură cum cărarea din piatră galbenă trece 
59 Regiune din Irlanda. Personajul face o aluzie la celebrul cântec de 
music-hall şi marş intitulat /t's a long Way to Tipperary („E cale lungă 


pân’ la Tipperary”). In timpul Primului Război Mondial a fost unul 
dintre cele mai populare cântece printre soldaţii britanici (n. tr.). 


printre nişte plante înalte şi unduitoare. Nu 
florile de culoare roz ale plantelor, nici măcar 
neobişnuita, sinistra lor mişcare nu le atraseră 
atenţia în primul rând, cât bărbatul înveşmântat 
într-o armură incasă completă care se târa pe 
pământ în faţa lor. Ghemuit în spatele unui scut 
mare, dreptunghiular, părea să caute ceva. 

— Asta-i Virgil McCreeby, îşi dădu seama John. 

— Da, confirmă Nimrod. 

— Pare să se teamă de ceva, remarcă 
Groanin. 

— De florile alea, zise Philippa. Parc-ar fi 
sarbacane. 

— De unde şi nevoia de armură şi de scut, 
comentă Nimrod. Probabil că plantele astea 
aruncă săgeți otrăvitoare. 

Vrând parcă să confirme teoria lui Nimrod, mai 
multe săgeți izbiră scutul incaş al lui McCreeby 
şi ricoşară din el cu un zgomot metalic, ca al 
picăturilor de ploaie căzând pe un acoperiş din 
tablă ruginită. McCreeby scheună de frică. Dar 
apoi chiui de bucurie când degetele sale grăsulii 
dibuiră obiectul pe care, în mod evident, îl 
căuta. Un disc din aur. 

— E una dintre Lacrimile Soarelui! sări Zadie, 
recunoscând-o imediat. Le-am furat de la 
Muzeul Peabody din New Haven. 

— Or fi scăpat una din ele când au trecut 
prima dată pe-aici, zise Philippa. 

— Cel mai probabil în timp ce fugeau de 


plantele alea, o aprobă Nimrod. 

— lar acum s-a întors după ea, adăugă 
Philippa. 

— Înseamnă că n-am ajuns prea târziu, trase 
concluzia Nimrod. Încă mai au de încheiat 
ritualul. 

Tot chiuind, strângând în mână discul de aur, 
McCreeby se ridică de pe potecă şi se retrase la 
loc sigur, cât mai departe de plantele-vampir şi 
la vreo treizeci de metri distanţă faţă de 
urmăritorii săi. Tocmai se pregătea s-o ia la fugă 
când Nimrod strigă după el. 

— McCreeby, stai o clipă, te rog! 

McCreeby se întoarse şi, zărindu-l pe Nimrod, 
îi făcu un semn cu mâna, îndemnându-l să 
înainteze. 

— Hai încoace să stăm de vorbă, nu vrei? îl 
îmbie el. 

— Nu prea cred, răspunse Nimrod. 
Deocamdată o să stăm aici. Până când găsim o 
cale să trecem pe lângă plantele acelea 
otrăvitoare. 

McCreeby izbucni în râs. 

— Nu doar otrăvitoare, mă tem. Mai beau şi 
sânge. Dar tot mi-ar plăcea să culeg una. Ar fi 
interesant de văzut ce efect ar avea la expoziţia 
horticolă de la Chelsea. Dar cred c-o să am 
nevoie de mai mult decât de o pereche de 
mănuşi ca să cultiv una. Nu ţi se pare? 

Una dintre plantele-vampir aflate mai aproape 


de McCreeby scuipă o săgeată care căzu doar la 
mică distanţă de scutul lui. 

— Vezi ce voiam să spun? continuă McCreeby. 
Ei bine, poate c-o să vă găsiţi ceva armuri. Sau, 
dacă mă gândesc mai bine, poate nu. Ştiţi ce, 
mă întreb de ce nu vă puneţi o dorinţă să vă 
descotorosiţi de ele sau de mine şi să terminaţi 
povestea. 

Şi McCreeby începu să cerceteze cerul de 
deasupra lui, de parcă ar fi căutat să observe 
cine ştie ce formă de atac aerian din partea 
djinnilor. 

— Am vrut să-ţi dau mai întâi o şansă, blufă 
Nimrod. Să-ţi repari greşelile. 

— Drăguţ din partea ta, bătrâne, zău aşa. 
Apropo, ce uşurare şi ce plăcere să văd că eşti 
bine, Zadie. Nu-mi porţi pică, sper. Clar că n-a 
fost ideea mea să te lăsăm baltă. 

— Nu-ţi port pică, Virgil, îi răspunse Zadie. 

— Este ultima ta şansă, McCreeby! repetă 
Nimrod. Lasă discul jos şi predă-te! Altfel te 
transform în broasca râioasă despre care ţi-am 
pomenit ultima dată când am vorbit. 

Însă McCreeby scutură din cap. 

— Mă tem că n-o să înghit găluşca, Nimrod. 
Dacă n-ai aruncat până acum deochiul asupra 
mea sau a plantelor-vampir de colo, asta-i 
pentru că ai un motiv al naibii de întemeiat. E 
foarte probabil să nu poţi. la stai un pic... da. 
Acum înţeleg totul. Zadie şi-a dorit un avion şi 


ne-am trezit încercând să zburăm într-un 
submarin pitic. N-a fost un prea mare succes. 
Asta e, nu? E ceva în legătură cu intrarea prin 
Portalul Blestemat, din cauza căruia n-o să- 
ndrăzneşti să-ţi foloseşti puterile. McCreeby 
chicoti. Of, Doamne, ce mare ghinion pentru voi 
toţi! 

— Ascultă-mă, McCreeby, ceru Nimrod. Numai 
o clipă, te rog! 

— Intr-o problemă de viaţă şi de moarte, nu? 
completă McCreeby pe un ton batjocoritor. 

— Nu, e mai important de-atât. Te rog, 
ascultă. 

— Cum, gata cu amenințările că mă 
transformi într-o broască râioasă? N-a prea fost 
politicos din partea ta, să ştii, Nimrod. N-a fost 
absolut deloc politicos. 

— Ascultă-mă, McCreeby! Probabil că n-ai 
aflat încă, dar întreaga zonă nu este altceva 
decât o imensă bucată de uraniu. Ştii ce sunt 
pietrele astea galbene pe care calci acum? 

Şi ele sunt din uraniu. Asta este puterea pe 
care ai de gând s-o invoci cu ritualul 
Kutumunkichu. Puterea atomică. Întregul munte 
de aici este un reactor nuclear natural care 
trece printr-o reacţie în lanţ continuă de câteva 
secole încoace. Cred că Lacrimile Soarelui sunt 
confecţionate din poloniu, din litiu şi din oţel. 
Vergeaua incasă aflată în posesia ta este, de 
asemenea, din uraniu. Probabil dintr-un uraniu 


chiar mai pur decât materialul pe care stăm 
acum cu picioarele. 

McCreeby continuă să chicotească. 

— Nu te opri. Mă distrez de minune. E foarte 
interesant. 

— Presupunerea mea e că există un soi de 
butoi sau de ţeavă în care trebuie să pui două 
dintre discurile acelea. Pe cel de-al treilea 
probabil îl ataşezi de toiagul incaş, pe care apoi 
îl azvârli de-a lungul ţevii, drept în inima 
muntelui acestuia de uraniu. 

—E de-a dreptul ingenios,  comentă 
McCreeby. Sunt impresionat. Nu eşti numai un 
djinn destul de puternic, ci eşti un djinn destul 
de puternic dotat şi cu o imaginaţie bogată. 

— Ascultă-l, te rog, Virgil, interveni Zadie. 
Totul e adevărat. 

— Când vergeaua atinge masa zăcământului 
de uraniu, întregul munte ajunge în punctul 
critic, explică mai departe Nimrod. Moleculele 
de uraniu vor fi într-o asemenea stare de 
agitaţie, încât vor începe să clocotească. 

— Şi, astfel, explodează. Corect? 

— Nu tocmai. Aici intră în scenă Lacrimile 
Soarelui. De unul singur, întregul munte va 
deveni extrem de radioactiv, dar fără să 
producă o explozie nucleară. Pentru asta ai 
nevoie de cele trei discuri. Uite ce e, McCreeby, 
eu nu sunt specialist nuclear. Luate în mod 
izolat, toate piesele acelea diferite sunt 


inofensive, dar, când le reuneşti, obţii într- 
adevăr un big bang“ de excepţie. Eu cred că 
Lacrimile Soarelui sunt cele care vor porni o 
reacţie în lanţ şi vor face ca masa de uraniu - 
mai precis, muntele însuşi - să sară în aer în mii 
de bucățele. Şi nu numai muntele. Întreaga 
ţară. Intreaga emisferă. Vorbim aici de o 
explozie de un milion de ori mai puternică decât 
cea a primei bombe atomice. 

— Mda,  chestii-trestii. Chiar vrei să mă 
convingi că incaşii cunoşteau secretul energiei 
atomice, Nimrod? Probabil că mă iei drept un 
idiot, bătrâne. 

— Manco Capac a fost un djinn extrem de 
puternic. Până şi tu ar trebui să ştii asta, 
McCreeby. De-a lungul întregii istorii au existat 
câţiva djinni care au cunoscut secretul fisiunii 
nucleare cu sute de ani înainte să-l afle oamenii. 
Şi ideea ca voi să oficiaţi ritualul kutumunkichu, 
ca Manco? Totul este de fapt planul lui Ti Cosi, 
prin care voia să se răzbune pe conchistadorii 
spanioli. Să provoace Pachacuti. Marea 
distrugere. Despre asta era vorba. Voi nu 
desfăşuraţi un ritual care să-ţi dea ţie puterea 
de a obţine aur, McCreeby, sau să-l ajute pe 
Dybbuk să-şi recapete puterile de djinn. Voi 
construiți o bombă atomică menită să distrugă 
s Numele sub care este cunoscută una dintre cele mai populare teorii 
privitoare la naşterea universului, ce susţine că totul a pornit de la 


explozie cosmică - aşa-numita big bang -, petrecută în urmă cu zece 
până la douăzeci de miliarde de ani (n. tr.). 


lumea! 

— Nu pot să-mi dau seama ce ar avea toate 
astea de-a face cu lumea reală. Doar suntem 
într-o altă dimensiune, nu? 

— Mai este şi o altă cale prin care se poate 
ajunge aici, fără să fie necesară pătrunderea 
prin Portalul Blestemat, îl contrazise Nimrod. 
Lumea asta şi cea a noastră sunt legate între 
ele. lar asta înseamnă că ambele riscă 
distrugerea. 

McCreeby îşi privi ceasul, făcând un întreg 
spectacol din gestul lui. 

— Nimrod? Ce-aş putea să spun? A fost 
fascinant. Serios. Şi mi-ar face mare plăcere să 
stau aici la taifas cu tine. Cu toate astea, 
trebuie să-mi văd de drum. Dybbuk aşteaptă să 
aduc cel de-al treilea disc. 

Şi, zicând acestea, se răsuci pe călcâie şi 
plecă. 


— Pur şi simplu trebuie să-l împiedicăm să-şi 
încheie ritualul, zise Nimrod, în timp ce priveau 
cum McCreeby îşi începea urcuşul trudnic pe 
deal spre oraşul pierdut, Paititi. 

— Dar cum? întrebă Groanin. N-avem cum să 
trecem de aspidistrele“! astea oribile. Şi, aţi 
spus-o, nu vă permiteţi, nici măcar unul dintre 
ê În realitate, aspidistra este o plantă perenă, cu flori foarte greu de 
observat, uneori ascunse complet, originară din China şi din Japonia, 


foarte populară pentru cultivarea în ghivece şi jardiniere datorită 
remarcabilei sale rezistente la condiţiile nefavorabile (n. tr.). 


voi, să vă folosiţi puterile, de teamă să nu iasă 
pe dos. 

Clătină din cap. 

— Asta-i chestia care mă sâăcâie cel mai mult 
la voi, djinnii. Se pare că tocmai atunci când 
aveţi mai mare nevoie de puterile voastre ele 
nu sunt niciodată acolo. Nici nu-mi mai aduc 
aminte de câte ori s-au întâmplat chestii de- 
astea. 

— Taci, Groanin, zise Nimrod. 

— Am înţeles, domnule. 

— Sunt nevoit să risc, se hotări Nimrod. Să 
vedem. Dacă aş vrea să-mi doresc o cană de 
cafea, ar trebui să-mi doresc... ce? 

— O cană de ceai? propuse Groanin. 

— QWERTYUIOP! rosti Nimrod şi o găleată cu 
noroi îşi făcu apariţia pe potecă, în faţa lor. 

Groanin îşi cufundă un deget în noroi şi-l linse. 

— Ei bine, anunţă el, chiar are două cuburi de 
zahăr, aşa cum vă place, domnule. 

— Nu văd la ce ne-ar folosi asta, zise John. 

— A fost un experiment, răspunse enervat 
Nimrod. De dorinţă contrarie. Mi-am dorit o 
cană de ceai, ca să pot obţine o cană de cafea. 

— Ei bine, n-a mers, constată John. 

— Aşadar, dacă ai vrea o pisică, întrebă 
Philippa, ar trebui să-ţi doreşti un câine sau un 
şoarece? 

— Înţelegi şi tu care-i problema, comentă 
Nimrod. 


Philippa îl săgetă pe John cu un zâmbet 
sarcastic, vrând să sublinieze că înţelesese un 
lucru, în timp ce fratele ei, nu. 

— Dificultatea rezidă în modul corespunzător 
de fixare a părţii frontale a minţit asupra 
lucrului pe care nu-l vrei, dacă lucrul pe care 
chiar îl vrei se află undeva, în spatele ei. 

— Pricepeţi şi chestia asta, bombăni Groanin. 
Dacă puteţi. 

— Dar ţi-a ieşit foarte bine cu piesa de şah, 
observă Philippa. 

— Acela a fost un caz simplu de dorinţă 
contrarie, explică Nimrod. Într-un anumit sens, 
cuvântul negru este deja încorporat alături de 
cuvântul alb. Mai ales în jocul de şah. Intr- 
adevăr, o piesă de şah devine mai albă atunci 
când există în relaţie cu o piesă neagră. 

Groanin îşi azvârli braţele în sus, apoi le lăsă 
să cadă pe creştetul său chel, cu un plescăit de 
exasperare răsunător. 

— Virgil McCreeby o să dispară de tot până să 
terminaţi cu toate exerciţiile astea lingvistice, 
comentă el. Şi noi la fel, dac-o să aibă ocazia să- 
şi folosească discul ăla, al treilea. 

Philippa tropăi cu _ tocurile sale aurite pe 
poteca de piatră galbenă şi un puternic parfum 
de căpşuni umplu aerul de munte. 

— Of, asta mă înnebuneşte de-a binelea! 
exclamă ea, simțind un puternic, dar plăcut gust 
de căpşuni în gură, ceea ce i se păru foarte 


ciudat. 

Tropăi din nou, numai că, de data asta, totul 
avea un gust şi se simţea cu adevărat foarte 
ciudat, mai ales sub picioarele ei, pentru că, în 
clipa în care-şi cobori privirea spre pantofii ei 
aurii, constată că nu mai stăteau pe poteca din 
piatră galbenă, ci pe trupul turtit al lui Virgil 
McCreeby, care zăcea ca paralizat, gemând 
dedesubtul ei, ca un mijlocaş care a fost placat 
într-o partidă de fotbal american. 

Între timp, discul auriu care se aflase între 
degetele grăsulii ale lui McCreeby se rostogolea 
acum pe potecă, spre locul în care încă aşteptau 
Nimrod şi ceilalţi; locul în care, cu nici cinci 
secunde mai devreme, stătuse şi ea. 

— Tot mai curios şi încă tot mai curios, zise 
Philippa atât de surprinsă, că, pentru o clipă, 
uită să se exprime corect*?. 

Nimrod ridică discul şi îl vări în buzunar. 

Philippa se uită la unchiul ei şi, întâlnindu-i în 
cele din urmă privirea, îşi înălţă braţele uimită, 
de parcă ar fi vrut să spună „Nu am nici cea mai 
mică explicaţie de ce sunt aici, când, doar acum 
câteva secunde, eram acolo, cu voi”. 

ingrijorat, Nimrod porni spre nepoata lui, până 
în clipa în care una dintre plantele-vampir îşi 
întoarse floarea în direcţia lui, moment în care, 
cu înţelepciune, păru să se răzgândească, 


€ Parafrază a unei replici din cartea „Alice în Ţara Minunilor”, de Lewis 
Carroll, traducere de Mirella Acsente, 2006, Corint Junior (n. red.). 


tocmai când o săgeată otrăvitoare venea în zbor 
spre el. Săgeata căzu departe de Nimrod, însă 
intenţiile vietăţii erau suficient de limpezi. Nu 
exista cale de trecere printre plantele-vampir. 
Cel puţin o cale pe care fie el, fie Philippa să fie 
în stare s-o explice. * 

— Cât de mult urăsc florile astea blestemate, 
strigă Philippa, tropăind cu tocurile pe spinarea 
lui Virgil McCreeby şi, încă o dată, delicioasa 
aromă a căpşunilor umplu aerul şi propria ei 
gură. 

— Au! chelălăi McCreeby. Uuuuu! 

De data asta, rămase exact acolo unde se 
afla. Florile-vampir, în schimb, se deplasară. 
Sau, într-o exprimare mai precisă, dispărură. 
Absolut toate. Acum erau acolo, iar în clipa 
următoare nu mai erau. Simplu şi rapid. Părând 
mai degrabă năuciţi de această norocoasă 
întorsătură a evenimentelor, Nimrod şi ceilalţi 
se apropiară încetişor pe potecă. 

— Aăă... ce s-a întâmplat? o întrebă John pe 
Philippa. 

— Nu ştiu, se apără Philippa. Tot ce ştiu e că 
nu mi-am pus vreo dorinţă. Nici măcar nu mi-am 
rostit cuvântul de concentrare. Şi totuşi, cumva, 
de fiecare dată ceea ce am gândit a fost exact 
ceea ce s-a şi întâmplat. 

— "ŢI-o jos, gemu McCreeby. Nu pot să respir. 

Philippa aruncă o privire sub picioarele ei şi-şi 
dădu seama că încă stătea cocoţată pe englez. 


Şi o puternică mireasmă de căpşuni continua să 
plutească prin aer. 

— Ce-i cu mirosul ăsta? se miră Zadie. 

— Căpşuni, zise Philippa, coborând de pe 
spinarea împlătoşată a lui McCreeby. Nu ştiu 
cum, dar, când bat din picioare, mirosul de 
căpşuni emanat de pantofii mei aurii pare să se 
înteţească. 

— Nu cred să fie numai asta, interveni Nimrod, 
îngenunchind la picioarele ei şi examinându-i cu 
mare atente pantofii. Mi se pare că pantofii 
aceştia pe care ţi i-a dăruit Kublai Han sunt 
papuci gestalt. 

— Ghes ce? întrebă Groanin. 

— Gestalt“, repetă Nimrod. Am auzit de aşa 
ceva, dar n-am crezut niciodată că ar exista în 
realitate. Sunt convins că, la chinezi, poartă un 
alt nume, dar aşa le spunem noi în prezent. Se 
zice că, atunci când îi poartă un djinn, întregul 
devine mai mare decât suma componentelor lui. 
Adevăratele dorinţe ale unui djinn izbucnesc în 
mod spontan, fără legătură cu procesul 
enunţării dorințelor. Trebuie doar să te gândeşti 
cu tărie la ceva anume, iar gândul acesta 
izbucneşte de îndată, în chip de realitate 
deplină. Papucii aceştia probabil că au o putere 
imensă. 

s Referire la o şcoală de psihologie purtând acelaşi nume şi care se 
ocupă în principal de procesele percepţiei. Conform acesteia, 


imaginile sunt percepute ca un model sau ca un întreg, nu doar ca 
sumă a componentelor acestora (n. tr.). 


— Şi eu, care mă gândeam că nu e decât o 
pereche de pantofi frumoşi, răspunse Philippa. 

— Dacă sunt atât de puternici, poate c-ar fi 
mai bine să-i scoţi imediat, fu de părere John. 
Măcar până când o să ştii să-i stăpâneşti mai 
bine. 

— Poate că ai dreptate, zise Philippa. Dar ce 
facem cu Dybbuk? N-ar trebui să mergem... n-ar 
trebui să merg şi să-l opresc imediat? 

— Nu-ţi face probleme, o linişti Nimrod. Fără 
cel de-al treilea disc nu poate să provoace o 
explozie atomică. 

— Vrei să spui că toată aiureala aia despre 
bombe atomice era adevărată? se miră 
McCreeby, ridicându-se în şezut şi frecându-şi 
umerii îndureraţi. 

— Cât se poate de adevărată, confirmă 
Nimrod. Ti Cosi chiar avea de gând să provoace 
distrugerea totală a conchistadorilor. Exact aşa 
cum făgăduise Manco Capac. 

— Ciudat, cum de nu l-am mai văzut pe 
Manco, remarcă John. 

— Ei, ce să spun! exclamă McCreeby 
chicotind. A, asta era! Asta explică faza cu 
ciuperca. Pe uşa camerei pentru ritual din Paititi 
este gravată o ciupercă. Ei bine, evident că eu 
am crezut c-ar fi ciuperca sacră. Teonanactl sau 
„carnea zeilor”. Ştiţi ceva, doar nu credeţi cu 
adevărat că încercam să asamblez o bombă 
nucleară, nu? 


— Ba chiar cred, întări Nimrod. Nu o ciupercă 
este gravată pe uşa camerei ritualului, ci un nor 
în formă de ciupercă. De genul celor care se 
formează în urma unei explozii nucleare. 

McCreeby fluieră de uimire. 

— Şi uite-mă acolo, punând laolaltă, fără griji, 
componentele propriei mele distrugeri! 

— Dacă ar fi fost vorba de propria ta 
distrugere, McCreeby, preciză Nimrod, nu era 
un motiv de prea mare îngrijorare. Dar, din 
moment ce implică distrugerea a unei bune 
părţi din emisfera aceasta, suntem obligaţi să 
facem ceva în privinţa asta. 

Groanin îi arse magicianului o palmă după 
ceafă. 

— Problema ta, Virgil McCreeby, e că judeci pe 
toată lumea după propriile tale standarde joase 
şi detestabile, zise el. Ticălos ce eşti! Dacă i se- 
ntâmplă ceva tatălui lor, o să vezi tu 
ciomăgeală! 

— A, da. Uite ce e. Daţi-mi voie să-mi sun 
acoliţii imediat, ceru McCreeby. Tot ce-mi 
trebuie e un telefon prin satelit. Pe al meu l-am 
lăsat în Paititi. 

Philippa bătu din picior şi, de îndată, îi întinse 
un telefon. Înfricoşat, din cauză că începea să-şi 
dea seama cât de uluitoare erau puterile de 
care dispunea Philippa, McCreeby luă telefonul 
şi formă un număr. 

— Aăă... ce oră o fi în New York? se interesă 


el. 

— Ciudat, constată John. Ceasul meu a stat. 

— Şi al meu, zise şi Groanin. 

— Hmm, telefonul ăsta nu funcţionează, 
remarcă McCreeby. 

— Poate c-o fi efectul papucilor gestalt, 
presupuse Philippa. 

— Poate, zise Nimrod. 

— Uite ce e, se repezi McCreeby. Nu e decât 
un gând, dar tânărul Dybbuk nu e ceea ce s-ar 
putea numi o persoană răbdătoare, nu vi se 
pare? De fapt, aş zice că Dybbuk e mai degrabă 
un tip impulsiv, voluntar. Ca să nu zic 
încăpățânat. 

— L-ai descris perfect, bombăni Groanin. 

— Motivul pentru care am adus asta în 
discuţie este că, înainte să plec din Paititi, 
întorcându-mă încoace să caut cel de-al treilea 
disc, Buck m-a întrebat dacă nu putem să 
terminăm ritualul kutumunkichu şi fără discul 
asta. Fireşte, i-am zis că ar fi imposibil. Slavă 
Cerului că l-am oprit, este? Desigur, nu era 
răspunsul pe care ar fi dorit să-l audă. De fapt, 
chiar s-a enervat foarte tare din cauza asta. 

— l-ai arătat ce trebuie să facă? vru să ştie 
Nimrod. 

— Detaliile privind săvârşirea ritualului sunt 
trecute pe o inscripţie în clădirea principală, 
explică McCreeby. Eu n-am făcut decât să le 
citesc. În realitate, nu i-am arătat nimic din ceea 


ce n-ar fi putut să citească şi singur. Dar acum 
mi-a trecut prin gând să întreb ce s-ar putea 
întâmpla dacă băiatul s-ar apuca pur şi simplu 
să lase vergeaua din uraniu să cadă pe tub, 
peste zăcământul de uraniu, după primele două 
Lacrimi ale Soarelui. 

— Uraniul din zăcământ ar începe să fâsâie, îi 
răspunse Nimrod. Nu s-ar produce o explozie, ci 
doar o mare cantitate de radiaţii. 

McCreeby făcu o faţă lungă. 

— Ei, şi asta n-ar explica motivul pentru care 
telefonul nu funcţionează? Şi de ce v-au stat 
ceasurile? 

— Pe lampa mea, ai dreptate! exclamă 
Nimrod. Radiațiile electromagnetice! Măcar dac- 
am avea un contor Geiger. 

— Adică o maşinărie de-aia care măsoară 
radiațiile? vru să ştie John. 

— Adică, de-asta? Philippa bătu din picior, 
după care-i întinse lui Nimrod o cutie electrică, 
de culoarea căpşunii, cu un cadran şi un tubuleţ 
trandafiriu cam de mărimea unui cioc de rață. 

— Da, acesta este, confirmă Nimrod. E un 
contor Geiger. 

Luând aparatul din mâinile Philippei, îl porni şi- 
| ţinu cu tubul în sus. Acul cadranului se mută 
dintr-o parte în cealaltă a aparatului, pe măsură 
ce tubul din mâna lui Nimrod înregistra radiaţiile 
din fundal. Nimrod clătină din cap şi-şi muşcă 
buzele, aproape să şi le reteze. 


— Dementul! exclamă el. Idiot mic! 

— Vrei să spui că s-a dus şi a făcut-o? strigă 
McCreeby. Magicianul se ridică brusc în picioare 
şi, cuprinzându-şi trupul cu braţele, privi în jur 
cu o îngrijorare crescândă. Of, Doamne, ce-am 
făcut? 

— Probabil c-a mers mai departe şi fără discul 
din poloniu, zise Nimrod. Întreaga zonă e un 
uragan de radioactivitate. Trebuie să plecăm 
de-aici imediat. Cât mai curând cu putinţă. 

— Ai-ai! exclamă McCreeby. 

Groanin tuşi, dregându-şi vocea. 

— Dati-mi voie să mă lămuresc, zise el. Vreţi 
să-mi spuneţi că, după ce am bătut mii de 
kilometri ca să-l găsim - nu mai pun la 
socoteală şi cum am scăpat de vânătorii de 
capete, de miriapodele gigant şi de câte şi mai 
câte -, n-o să mergem să vedem oraşul pierdut 
Paititi? 

— Mă tem că nu, bătrâne, îi răspunse Nimrod. 
Radiațiile sunt lucruri complicate. Nu poţi să le 
vezi, dar sunt destul de mortale. Ar putea să fie 
deja prea târziu şi pentru noi. 

— Dar pentru Buck? întrebă John. Doar nu 
putem să-l lăsăm aici, în Paititi! Trebuie să 
mergem să-l salvăm. Trebuie să-l luăm acasă! 

— Mă tem că nu avem absolut deloc 
posibilitatea asta, îl contrazise Nimrod. Va 
trebui să plecăm acum, altfel nu vom mai putea 
pleca niciodată. Îmi pare rău, dar, după toate 


probabilitățile, deja nu mai are ce face cu 
ajutorul nostru. Am spus-o, ar putea să fie prea 
târziu chiar şi pentru noi. 

Philippa tropăi din picioarele ei încălţate cu 
papuci aurii cu miros de căpşuni. 

— Nu, zise ea. Nu, nu şi iar nu! 

Vocea ei răsună straniu în interiorul buncărului 
nuclear din beton căptuşit cu plumb, pe care 
voinţa ei şi papucii gestalt îl creaseră într-o 
fracțiune de secundă. Avusese la şcoală un 
proiect legat de Războiul Rece, aşa că văzuse 
fotografii ale adăposturilor nucleare clădite în 
acea vreme, iar pe acesta Philippa şi-l închipui 
cu foarte mare acuratețe în toate amănuntele, 
cu excepţia culorii. Era convinsă că buncărele 
nu avuseseră vreodată culoarea căpşunii, dar, 
din nu se ştie ce motiv, ea avea în minte 
căpşuni. Oricum, cel puţin se asorta cu 
costumele de protecţie împotriva radiaţiilor, 
semitransparente, împestriţate cu căpşuni, pe 
care toată lumea, inclusiv ea, le purta acum. Ca 
să nu mai punem la socoteală cele câteva 
castroane pline cu căpşuni pe care le furnizase 
în caz că i se făcea cuiva foame. Şi draperiile 
căpşunii de la ferestrele din sticlă plumbuită. 

— John are dreptate, zise ea. Nu putem să-l 
lăsăm aici. Vă rog, aşteptaţi şi încercaţi să aveţi 
răbdare. N-o să fiu plecată decât o clipă. O să 
fiţi cu toţii în siguranţă aici, înăuntru. Există o 
cameră pentru decontaminare, filtre funcţionale 


pentru aer şi, dincolo de uşa asta, o sufragerie 
foarte confortabilă, cu televizor şi bibliotecă. ŞI 
un frigider. Mă tem că e plin în cea mai mare 
parte cu căpşuni, Groanin. 

— Dar de ce totul trebuie să fie mereu roz? se 
plânse John, strigând prin capişonul lui din 
plastic în nuanţa căpşunii. Toate chestiile pe 
care le face ea sunt mereu roz. Ştii ce părere 
am eu despre roz, Philippa. Nu s-ar putea să am 
şi eu un costum galben? Sau unul albastru? 

— Nu e roz, insistă Philippa. E căpşuniu, 
preciză, scuturând nerăbdătoare din cap. Şi n- 
am vreme de astea. Trebuie să mă duc să-l caut 
pe Dybbuk. 

Philippa îşi întoarse privirea spre unchiul ei, 
care-i făcu un semn aprobator, după care o 
îmbrăţişă mândru, atât cât le permiteau 
costumele lor complet ventilate şi etanşe. 

— Te rog să ai grijă, zise Nimrod. 


Capitolul 27 
Dublă personalitate 


În timp ce aştepta ca McCreeby să revină cu 
discul, Dybbuk se distră îmbrăcând câteva din 
veşmintele incașe pe care le găsiseră în Paititi, 
apoi luptându-se cu un adversar imaginar, 
folosind o secure de război. Securea nu era, 
constată el, grozav de ascuţită. Nici măcar una 
dintre securile şi lăncile incaşilor nu păreau prea 
ascuţite şi lui Dybbuk i se păru limpede motivul 
pentru care spaniolii cuceriseră cu atâta 
uşurinţă America de Sud. Armele incaşilor erau 
nişte prostii. 

Singura armă care-i plăcea era un soi de 
ghioagă cu un mâner lung din lemn şi o sferă 
din cupru cu opt ţinte la celălalt capăt. Arăta 
amuzant de primitiv, dar era destul de eficientă 
dacă venea vorba de transformarea ţestelor în 
chiseliţă. Se îndoia însă că ar fi putut străpunge 
armurile spaniole. Nu era de mirare că Ti Cosi 
căutase un alt tip de armă pentru distrugerea 
spaniolilor. 

După ce Dybbuk se sătură de mânuirea 
ghioagei, încercă o praştie şi-şi petrecu un vesel 
sfert de oră azvârlind cu pietre cât ouăle în 
capul cioplit pe perete care părea să fie al unui 
zeu sau al unui rege. Ajunse să aibă destulă 
dexteritate şi la această îndeletnicire şi nu trecu 
mult până când nestăvilitul lui vandalism 


băieţesc mutilă în mare parte străvechea 
sculptură. 

Căutând în jur altceva de distrus, Dybbuk 
nimeri peste un arc şi ajunse la un anumit grad 
de plăcere în expedierea săgeţilor într-un scut 
din bronz şi într-o platoşă de genul celei pe care 
şi-o luase McCreeby să se apere de plantele- 
vampir. Şi-şi dădu repede seama că nici una,nici 
alta nu ofereau cine ştie ce protecţie în faţa 
unei săgeți. 

Şi-atunci, se întrebă el, oare cum ar fi rezistat 
în faţa unei săgeți otrăvite? 

Ca să-şi răspundă la această întrebare, 
Dybbuk se întoarse în domul-container, să mai 
arunce o privire asupra rucsacului lui McCreeby: 
cel care fusese lovit de o săgeată de planta- 
vampir. Şi fu surprins descoperind că săgeata 
otrăvitoare pătrunsese, din câte se părea, prin 
nailonul dur de Cordura, dar şi prin conţinutul 
rucsacului - inclusiv prin tabachera din tablă a 
lui McCreeby -, cale de câţiva centimetri. 
Aceasta fu cea din urmă descoperire - gaura din 
tabacheră - care-l convinse pe Dybbuk că nu 
avea rost să aştepte întoarcerea lui McCreeby. 

— Sărmanul McCreeby, spuse el cu voce tare, 
fiindcă profunda tăcere şi singurătate din Paititi 
începea să-l cam apese un pic. Phii, săgețile 
astea trebuie că sunt mai ascuţite şi mai 
zdravene decât am crezut! 

Presupunând asta, Dybbuk se înşela. Gaura 


din tabachera lui McCreeby nu fusese provocată 
de săgeata plantei-vampir, ci de cuțitul din 
armata elveţiană al englezului, atunci când 
căzuse pe potecă. 

Dybbuk îşi privi nerăbdător ceasul scump, din 
aur - singurul lucru pe care nu-l vânduse după 
experienţa Jonathan Tarot - şi-şi spuse că 
întoarcerea lui McCreeby întârziase cam mult. 

— Idiotul ăsta leneş şi gras trebuia să se fi 
înapoiat până acum! 

Dybbuk se înşela şi în această privinţă. Era 
cale de o oră de mers până în locul în care 
creşteau plantele-vampir, iar întoarcerea mai 
lua o oră. McCreeby plecase de mai puţin de 
nouăzeci de minute. 

Zâmbi cu prefăcătorie. 

— E clar că s-a zis cu individul. Sărmanul 
McCreeby! Hei, ia stai puţin! Sărmanul de mine! 
Presupun că de-acum sunt pe cont propriu. 

Dybbuk se duse să se aşeze, picior peste 
picior, în faţa sculpturii pe care, puţin mai 
devreme, o folosise ca ţintă de antrenament. 
Acolo îşi petrecu niscaiva minute cântărind 
posibilităţile de a merge el însuşi să caute 
discul, înşirându-şi apoi diferitele motive pentru 
care considera că n-ar fi o idee bună. 

— Mai întâi, că pericolul e evident, zise el. 
Dacă McCreeby e mort, aş putea să fiu şi eu 
omorât. Cu plantele astea nu prea e bine să te 
pui. Săgeţile sunt mortale. În al doilea rând, în 


cazul în care McCreeby nu e mort, ci doar rănit, 
aş putea fi nevoit să-l ajut, ceea ce ar fi destul 
de dificil, pentru că e prea gras ca să-l car după 
mine, iar eu nu mă pricep să folosesc vreuna 
dintre chestiile alea medicale din rucsacul lui. 
Astea ar fi două motive destul de întemeiate. 

Norii se deplasară peste înaltul pisc pe care 
era amplasat Paititi, aruncând umbre stranii ce 
se ondulau pe vechiul tărâm. Un condor se 
rotea pe cer în apropierea soarelui. Dar Dybbuk 
avea impresia că era un vultur care aştepta să-i 
înfulece stârvul. Se cutremură. 

— In al treilea rând, locul ăsta e friguros şi 
sinistru şi mie nu-mi prea place să stau aici de 
unul singur. Cu cât mai repede o să pot încheia 
ritualul şi s-o şterg de-aici, cu atât mai bine. 
Cred că tăcerea asta începe să mă cam dea 
gata. Sunt sigur că mi-ar displăcea profund să 
stau aici peste noapte. 

Azvărli încă o piatră în sculptură. 

— Nu ştiu cum o suporţi tu, amice. 

Apoi continuă enumerarea motivelor: 

— În al patrulea rând, de felul lui, McCreeby 
era un tip foarte năzuros şi mereu partizanul 
ideii de a face totul ca la carte, aşa cum se 
cuvine, chiar dacă în cele mai multe situaţii poţi 
s-o mai iei şi pe scurtătură. De asta sunt sigur 
din propria experienţă. Sincer vorbind, era puţin 
cam enervant şi, doar pentru că el credea că n- 
am putea să ne descurcăm fără cel de-al treilea 


disc, asta nu înseamnă că aşa şi trebuie să fie. 
Dacă ritualul e măcar pe jumătate atât de 
puternic pe cât se presupune, nu pot să cred că 
un tâmpit de disc mititel ar putea să conteze 
într-atât. 

O altă umbră traversă solul, numai că de data 
asta părea să aibă formă omenească. Dybbuk 
se gândi că probabil era McCreeby, ceea ce-i 
provocă o serie de senzații amestecate. Era 
mulțumit să-l vadă pe McCreeby întors, fiindcă 
se simțea singur, dar în acelaşi timp de-abia 
aştepta să scape din nou de el. 

— Ei bine, dar ştiu că ai cam stat, zise 
Dybbuk. L-ai adus? Ai găsit discul? 

Ridicându-şi privirea, se pomeni că se 
holbează la o siluetă profilată în razele 
strălucitoare de soare. O siluetă care nu-i 
răspunse. O siluetă care părea că poartă o 
mantie din pene. 

Dybbuk ţâşni în picioare. Nu era nicidecum 
McCreeby, ci cu totul altcineva. Cineva sau ceva 
de nedescris. Un incaş nu prea diferit de micul 
cap cioplit în piatră. Faţa incaşului era, de 
asemenea, desfigurată, dar nu de pietrele 
azvârlite de praştia vreunui puştan nepăsător, ci 
de cel mai mare vandal dintre toţi: însuşi 
timpul. Înfăţişarea ca de maimuţă era cea a 
unui bărbat mumificat, pe jumătate gol, parţial 
craniu şi parţial carne întărită de trecerea 
secolelor, cu un fel de material îndesat de 


îmbălsămătorii săi, de mult decedați, în 
străvechile lui nări şi în urechile ca două semne 
de întrebare, ca să împiedice scurgerea a ceva 
descompus, lichid. Câţiva dinţi se zăreau pe 
maxilarul superior al gurii înţepenite. Dar în 
orbitele mari şi afundate, în spatele pleoapelor 
pe jumătate închise, se zbătea încă un soi de 
viaţă sinistră, precum peştişorii aurii în două 
boluri cu apă foarte murdară. 

Din instinct, Dybbuk se trase înapoi din faţa 
unei siluete pe care pe jumătate o recunoştea, 
pe jumătate o ghicea ca fiind cea a lui Manco 
Capac. Acelaşi Manco Capac a cărui siluetă 
mumificată rămăsese vreme de un întreg secol 
în Muzeul Peabody, cadou din partea 
exploratorului şi profanatorului de morminte 
Hiram Bingham. 

— Cu tine vorbeam? întrebă neliniştit Dybbuk. 
Dacă da, n-am vrut să fiu lipsit de respect faţă 
de tine sau de poporul tău. Şi eu sunt djinn. La 
fel ca tine. Numai că eu mi-am pierdut complet 
puterile. Tocmai de-asta mă aflu aici. Să 
săvârşesc ritualul kutumunkichu şi să mi le 
recapăt. La fel cum ai făcut şi tu, corect? 

— Văd că gemenii au sosit, şuieră silueta. 

— Gemenii? repetă Dybbuk, privind în jur. 
Doar nu sunt aici, nu? 

— Tu, băiete, şuieră Manco Capac. Tu eşti 
gemenii. Doi băieţi într-un singur trup. De parcă 
n-ai fi ştiut. 


— Te  înşeli, protestă Dybbuk, bătând în 
retragere din faţa mumiei lui Manco Capac. 
Bine, uite... mă bucur că te-am cunoscut, dar 
acum o să-mi termin treaba şi-o să-mi văd de 
drum, OK? 

Nerăbdător să se vadă plecat din Paititi cât 
mai curând cu putinţă, Dybbuk alergă înapoi în 
dom şi ridică de jos toiagul, cu un amestec de 
grabă şi de respect. Înghiţindu-şi frica, urcă 
greul obiect pe trepte. Verifică mecanismul 
eliberator întocmai cum îl văzuse făcând pe 
McCreeby, după care strecură cu precizie 
vergeaua în tubul din aur, apreciind pentru 
prima dată măiestria meşteşugului vechilor 
incaşi, care modelaseră toate aceste piese din 
metale preţioase şi semiprețioase. Teama de 
Manco Capac şi nerăbdarea în legătură cu ce 
avea să facă - în legătură cu ce avea să devină 
- îi dominau acum gândurile. Oare o să meargă? 
Oare energia şi căldura degajate îi vor reda 
puterile de djinn sau îl vor distruge? Era dispus 
să-şi asume riscul. Ce altceva ar fi putut să 
facă? Dybbuk îşi şterse transpiraţia de pe palmă 
şi apoi o întinse, vrând să răsucească vârful 
toiagului. 

Atunci, o voce pe care o recunoscu îl opri. 

— Înainte de a face asta, tinere Dybbuk, 
cântăreşte zicala: un păstrăv în cratiţă este mai 
bun decât un somon în apa mării. 


Dybbuk se întoarse în direcţia din care venea 
vocea cunoscută. Fu nevoit să-şi încordeze 
privirea ca să vadă cine sau ce vorbise, cu toate 
că simţea până în măduva oaselor că ştie precis 
a cui voce o auzise. 

Era domnul Rakshasas. 

Sau, mai degrabă, era o variantă subţiată, 
aproape invizibilă, fantomatică, a ceea ce 
fusese odată domnul Rakshasas. Nu atât o 
fantomă, cât fantoma unei idei pe care o 
avusese odinioară domnul Rakshasas, cu multă 
vreme în urmă: ideea că, într-o zi, lui Dybbuk 
aveau să-i fie de trebuinţă ceva sfaturi înțelepte 
şi părinteşti, de genul cărora era puţin probabil 
să le primească de la adevăratul său tată, Iblis. 

— Domnul Rakshasas, spuse Dybbuk. Mai 
întâi, Manco Capac. lar acum, dumneata. Incepe 
să semene cu un congres al strigoilor! 

— Te-am auzit vorbind cu faţa aia de prună 
uscată. La început, a fost un djinn cumsecade. 
Dar mă tem că trecerea a atât de mult timp i-a 
stafidit sufletul. 

— Mai degrabă l-aş admira, răspunse Dybbuk. 

— N-a fost niciodată vreo oaie capie în turmă 
căreia să nu-i placă să aibă un tovarâăş. 

— Dar ce cauţi aici? îl întrebă Dybbuk pe 
domnul Rakshasas. Credeam că eşti mort. 

— Nu sunt într-atât de mort încât să nu-mi pot 
răpi puţin timp, cât să vin aici şi să te împiedic 
să-ţi arunci viaţa pe apa sâmbetei, tinere eedjit, 


zise domnul Rakshasas. Nu este uşor să fii copil 
al lămpii atunci când ţi se ia lumina. Cu ani în 
urmă, când ne-am cunoscut pentru prima oară, 
m-am hotărât să ataşez o palidă versiune- 
surogat a mea de tine şi de gemeni, de John şi 
de Philippa. Ca un fel de înregistrare personală, 
dacă vrei. Sau ca o conştiinţă, dacă preferi. 
Astfel încât, într-o clipă de mare criză personală, 
să pot apărea şi să-ţi pot oferi îndrumările 
necesare. În particular. Sigur că o şoaptă la 
ureche se aude mai tare decât un strigăt de pe 
cel mai înalt deal. Oricum, sfatul meu pentru 
tine este acesta, băietane: chiar dacă nu mai ai 
puterile, măcar ţi-a mai rămas viaţa. Răsuceşte 
capul toiagului aceluia incaş, eliberând tija, şi 
regreta-vei până în ziua morţii, dacă vei trăi 
până atunci. 

Dybbuk oftă. 

— Nu există altă cale prin care să-mi recapăt 
puterile. Şi chiar nu pot să trăiesc ca un 
pământean. Ştiu asta, am încercat-o. Aşa că te 
rog, domnule Rakshasas, fă-mi un serviciu şi 
pleacă! 

— O gură tăcută este dulce la auz, sigur. ŞI, 
dacă tu crezi cu adevărat astfel, atunci 
înseamnă că eşti un eedjit mai mare decât te- 
am crezut. Ascultă-mă, Buck, flăcăule. Atunci 
când cârâie cocoşul bătrân, cocoşul tânăr 
învaţă. Îţi vrei puterile înapoi? Nu aceasta este 
calea. N-a fost vreodată un papuc vechi să nu 


facă pereche cu un ciorap vechi. În timp, îţi va 
apărea o soluţie mai bună. Ţi-o garantez. 

Dybbuk clătină din cap. 

— La ce bun promisiunile dumitale? întrebă el. 
Nici măcar nu exişti cu adevărat. 

— Încăpăţânat mai eşti, Dybbuk Sachertorte, 
zise domnul Rakshasas. Ai limba de năpârcă, 
fără urmă de tăgadă. Exact ca tatăl tău. Sigur, 
nu-ţi spun eu acum mai multe decât ştii tu 
însuţi, în străfundul sufletului. Comiţi o mare 
greşeală. 

— Atunci, greşeala mea o să fie, spuse 
mohorât Dybbuk. Nu a altcuiva. 

— Încă o greşeală dintr-un lung şir de greşeli. 

— E dreptul meu să fac propriile greşeli, 
insistă Dybbuk. 

— E lucru sigur, vulpea nicicând nu-şi găseşte 
sfetnic mai bun decât pe sine, oftă domnul 
Rakshasas, clătinând din cap. Ascultă-mă, 
tinere, ascultă-mă, flăcău. Nu ai pantofi în 
picioare. Şi-atunci la ce bun să cari umbrela 
după tine? Uită de ideea asta. Va ieşi rău şi 
pentru tine, şi pentru cealaltă jumătate a ta. 

— Cealaltă jumătate a mea? îl îngână Dybbuk, 
ridicând din umeri. Ce vrei să spui? 

— E lucru sigur, nu doar atomii se pot divide, 
Dybbuk. 

Dybbuk scoase un zgomot ca de fagot şi-şi 
dădu ochii peste cap. 

— Buck, preciză el. Doar Buck, bine? 


Era pentru ultima dată când avea să mai 
rostească replica aceasta. 

— Şi oamenii pot, continuă domnul Rakshasas. 
Un om îşi poate pierde nu numai pălăria într-un 
vânt straşnic. 

— Uite ce e, nu ştiu de ce-ţi mai baţi capul cu 
mine, zise Dybbuk. Nu sunt cel care crezi 
dumneata c-aş fi. 

— Dacă n-aş fi crezut că există ceva bun în 
tine, Buck, n-aş fi fost aici, acesta-i adevărul. 
Există bine şi rău în oricine. În tine, mai ales. 

— Ce-mi pasă mie să fiu bun? spuse Dybbuk. 
Partea mea bună e cea care mă face să fiu slab. 
Dacă n-ar fi fost asta, cine ştie, aş fi avut încă 
puterile de djinn. Faptul că am fost drăguţ cu 
oamenii, străduindu-mă să-i distrez, m-a adus 
unde sunt acum. 

— Sunt aiureli, iar tu o ştii. 

— O să număr până la trei, după care o să 
răsucesc capul toiagului ăstuia, se hotărî 
Dybbuk. 

— Dacă număra-vei până la trei, niciodată nu 
vei auzi numărând până la cinci, m-ai auzit? 

— Unu. 

— Energia pe care o degaji este de un alt tip, 
Dybbuk. Şi n-o să-ţi placă modul în care arată 
sau se simte. 

— Doi. 

— Însuşi purtătorul luminii, fiul zorilor, 
luceafărul dimineții... a căzut, pierzându-şi 


măreţia şi detestându-se pentru eternitate. 

— Trei. 

— O să-ţi deteşti propria persoană. 

— Deja mă detest, zise Dybbuk, după care 
răsuci capul toiagului. Simţi cum mecanismul 
din interiorul micului zeu incaş scoate un 
țăcănit, iar tija toiagului din uraniu placat din 
abundență cu aur se prăbuşi în adâncurile 
muntelui de piatră galbenă. Îndreptă spre 
domnul Rakshasas un zâmbet sarcastic. Gata, s- 
a făcut, anunţă el. 

Umbra bătrânului djinn încuviinţă în tăcere. 

— Ei bine, am încercat, zise el. Dar lucru sigur 
este că la fel de mult greşeşti dându-i cireşe 
unui porc ca oferindu-i sfaturi bune unui nebun. 
Nu te voi mai tulbura vreodată. 

Şi, spunând acestea, dispăru. 

— Credeam că n-o să mai pleci odată, zise 
Dybbuk. 

Rămăsese în mână cu micul cap al toiagului, 
însă, fiind acum lipsit de tubul aurit, părea să nu 
mai aibă rost să-l ţină în continuare. Trecură 
câteva secunde şi, întrebându-se dacă se 
petrecuse ceva cu adevărat, scoase o lanternă 
din rucsac şi privi cu atenţie prin tub, în 
adâncurile muntelui atomic. 

O fracțiune de secundă mai târziu, simţi un val 
de energie şi o puternică sclipire de curaj. Ceva 
se întâmplase. Era de-a dreptul incontestabil. 

Pentru o clipă, o uriaşă greață puse stăpânire 


asupra lui. Aceasta se estompă repede, 
lăsându-i o senzaţie de ceva nou şi dulce. Şi, 
pentru prima dată, se văzu pe sine în chip de 
ceea ce nu mai era. O fiinţă slabă şi 
dezordonată, încătuşată de lanţurile prieteniei, 
ale obligaţiilor şi ale decenţei. 

Persoana aceea era acum separată de el. 

În timp ce el însuşi era mai puternic şi întru 
totul nepăsător faţă de nevinovăție şi de 
bunătate. Şi Dybbuk se cunoscu, în această 
primă clipă a noii sale vieţi, ca fiind mult mai 
înrăit, de un milion de ori mai înrăit decât visase 
vreodată că ar fi posibil. 

În timp ce Dybbuk celălalt, Dybbuk cel bun, 
cel care acum stătea separat faţă de el, cu 
chipul plin de groază faţă de ceea ce devenise, 
era un obiect al dispreţului şi al deriziunii. 

Şi, în timp ce Dybbuk cel bun se prăbuşea la 
pământ, Dybbuk cel rău îşi întindea braţele cu 
înfăţişare puternică, iar simplul gând la propria-i 
răutate pură îl întărea şi-l încânta precum un 
duş fierbinte. 


Făcându-şi apariţia înăuntrul domului din 
Paititi o fracțiune de secundă mai târziu, 
Philippa, înveşmântată în costumul ei anti- 
radioactiv, constată cu groază nivelul radiaţiilor 
din oraşul pierdut al incaşilor. Pur şi simplu 
depăşiseră cu totul limitele cadranului. Dar şi 
mai oribilă era conştientizarea faptului că acum 


existau doi Dybbuk. Părea că el însuşi s-ar fi 
divizat, precum unul dintre atomii a căror 
imensă şi  ucigătoare putere căutase s-o 
controleze. 

Una dintre aceste două siluete - acel Dybbuk 
pe care-l recunoştea mai lesne ca fiindu-i 
vechiul prieten - zăcea pe pământ, ghemuit ca 
apărare împotriva uraganului neutronilor de 
uraniu care urla acum în interiorul domului- 
container. Părea complet epuizat. Pielea îi 
căpătase o muribundă nuanţă cenuşie, iar în 
mâini avea smocuri mari din propriul păr negru. 
Din instinct, Philippa ştiu că acel Dybbuk era în 
pragul morţii. Şi că ea ar fi putut să-l aline dacă 
n-ar fi fost prezent celălalt, cel de-al doilea 
Dybbuk. 

Cel de-al doilea Dybbuk era o versiune mai 
vioaie, evident mai sănătoasă, a băiatului care 
zăcea pe pământ. Era mai înalt, mai puternic şi 
mai matur decât celălalt Dybbuk. Mai nemilos, 
de asemenea. Tot binele care se citise altădată 
în ochii lui Buck acum dispăruse. Răul îi era atât 
de limpede întipărit pe chip, încât Philippa 
observă pentru prima oară o puternică 
asemănare cu tatăl lui, Iblis. Şi o puternică 
senzaţie, o presimţire a faptului că el n-o va 
lăsa să se apropie de celălalt Dybbuk o 
determină să păstreze distanţa. 

— Buck, zise ea, ce-ai făcut din tine? 

— Am înţeles cine şi ce sunt cu adevărat, îi 


răspunse cel de-al doilea Dybbuk. Apoi chicoti 
uşor. Mi-am descoperit eul adevărat. Am preluat 
controlul de la jumătatea mea mai bună. Mai 
bine mai târziu decât niciodată, presupun. 

— Nu cu tine vorbesc, îl repezi Philippa. Eu 
vorbesc cu celălalt Dybbuk. Cu Dybbuk cel bun. 
Cu tine vorbesc, Buck. Eu sunt, Philippa. Mă 
auzi? Lasă-mă să te ajut dacă pot. 

— E prea târziu pentru el, zise cel de-al doilea 
Dybbuk, Dybbuk cel rău. Aş fi crezut că este 
evident. Chiar şi pentru tine, Philippa. 

— Buck, insistă Philippa, ascultă-mă. Vino la 
mine. Pot să te ajut, dac-o să mă laşi. 

— Îţi pierzi timpul, o persiflă Dybbuk. 

Philippa se opri, căutând în minte altceva care 
i-ar fi putut dărui putere băiatului întins la 
pământ. 

— Gândeşte-te la sora ta, Faustina. Şi la 
mama ta. Buck, lasă-mă să te ajut, de dragul 
lor. Gândeşte-te la dragostea lor faţă de tine. 

— Dragoste... j 

Dybbuk scoase un sunet de batjocură. Insă 
băiatul întins la pământ îşi înălţă slăbit capul, 
privind fix înainte, de parcă n-ar fi văzut nimic. 

— Phil? croncăni el. Tu eşti? Ajută-mă! Te rog. 

— Eşti terminat, zise Dybbuk. Dybbuk îmi este 
numele şi ceea ce sunt. Răutăcios. Deviat. 
Dislocat. Ca un atom divizat. Ceea ce 
întotdeauna am fost menit să fiu. Nu există 
răsplată pentru faptul de a fi bun. Nu există 


recunoaştere. Oamenii cred doar că eşti slab. 
Tăria este cea care contează. Să fii neîndurător. 

— Nu-l asculta, Buck, insistă Philippa. Încă mai 
poţi să triumfi asupra lui. Împotriva răului lui. 

Îi întinse mâinile. 

— Întoarce-te cu mine. Eu pot să te ajut. 
Puterea mea e mult mai mare decât a lui. 
Dybbuk o ştie, de-aia nu se apropie de mine. 

— Puterea ta e mai mare decât a mea, e- 
adevărat, admise Dybbuk, punându-şi un picior 
pe spinarea lui Buck. Însă a mea e cu mult mai 
mare decât a lui. 

Şi, zicând acestea, zdrobi ce mai rămăsese din 
partea lui încă bună. 

— lată, zise el în cele din urmă. Eşti fericită 
acum? M-ai făcut să-l omor, am impresia. Hopa! 
Hi-hî. Au, uite! Bietul de mine! 

Toate acestea păreau să-l facă pe Dybbuk şi 
mai puternic. 

Acum, că jumătatea cea bună fusese, în 
sfârşit, înlăturată din drumul lui, Dybbuk simţi o 
bruscă şi înviorătoare sporire a propriilor puteri 
recăpătate de djinn. Într-adevăr, se simţea cu 
mult mai puternic decât fusese vreodată; ca şi 
cum partea lui bună ar fi tras mereu înapoi 
partea extrem de rea. La fel ca cel mai jalnic 
dintre lucrurile omeneşti, conştiinţa 
pământenilor. 

In acelaşi timp, Dybbuk înţelese că Buck 
ştiuse probabil întotdeauna cine şi ce era cu 


adevărat Dybbuk. Bietul Buck! Cât mai luptase 
împotriva acestui fapt! Trebuie să fi fost extrem 
de conştient de faptul că Dybbuk era, din cap 
până-n picioare, la fel de răutăcios ca tatăl său 
cel adevărat, Iblis. Poate chiar mai răutăcios. ŞI, 
ştiind că Iblis încercase s-o distrugă pe Philippa, 
Dybbuk nu şovăi. Se hotărî să încerce acelaşi 
lucru. 

Până în clipa aceea, fusese prudent faţă de 
Philippa, simțind că puterile ei de djinn erau 
cumva sporite de cine ştie ce străveche forţă 
prezentă în ciudaţii papuci aurii pe care-i purta. 
Însă prudenţa de mai devreme se risipise acum. 
Orice sentiment decent pe care-l avusese 
vreodată faţă de Philippa dispăruse. Uitase 
complet numeroasele servicii pe care i le făcuse 
ea în trecut. Şi, rostindu-şi încet cuvântul de 
concentrare, se strădui să-şi focalizeze întreaga 
rea-voinţă asupra fostei sale prietene. Oare nu 
Philippa şi tâmpitul de frate-său, John, fuseseră 
cei care ajutaseră la întemnițarea tatălui lui în 
interiorul unei armuri din jad, undeva în China? 
Philippa avea să plătească pentru asta. Dybbuk 
arătă spre cerul de deasupra oraşului Paititi. 

— Îmi doresc un nor mare şi întunecat, anunţă 
el. 

Îndată, cerul se întunecă ameninţător şi un 
nor de furtună cât un întreg oraş se materializă 
deasupra capului Philippei. 

— Şi din norul cel mare şi negru îmi doresc să 


apară o uriaşă furcă de fulger care să te 
spulbere, aruncându-te în uitare! urlă el. 

O fracțiune de secundă mai târziu, piscul 
muntelui fu izbit de un fulger luminos mare cât 
însuşi fluviul Amazon. Acesta despică stânca 
până la o adâncime de câţiva metri, lăsând o 
urmă fumegândă de pârjol, mare cât un 
autobuz. Însă Philippei nu-i făcu vreun rău. Cât 
timp purta papucii, era apărată de vechea 
putere de djinn a marelui Kublai Han. Cu câteva 
secunde înainte ca fulgerul să lovească stânca, 
producând un zgomot ca de tren ciocnit, 
Philippa fu transportată puţin mai încolo, într-un 
loc sigur. 

— Termină! urlă Philippa. Termină sau o să-ţi 
fac rău, Dybbuk! Nu eşti singurul care poate să 
execute scamatorii de-astea. Puterea mea e la 
fel de mare ca a ta. Mai mare. 

Dar nu mai apucă să-şi încheie propoziţia. 
Următoarea dorinţă a lui Dybbuk făcu să zboare 
prin aer un bolovan enorm, care rată cu puţin s- 
o zdrobească pe Philippa. 

Senzaţia că el îi voia cu adevărat răul fu 
suficientă pentru ca Philippa să bată din picior 
de furie şi de neputinţă. Îşi irosea timpul. El era 
pierdut pentru lumea binelui. Acum îşi dădea 
seama de asta. lar înţelegerea acestui lucru fu 
suficientă ca s-o readucă într-o cilipită în 
buncărul nuclear în care-şi lăsase unchiul, 
fratele şi prietenii adevăraţi. Ca să nu-l mai 


punem la socoteală şi pe Virgil McCreeby. 

— N-am vreme de explicaţii, zise ea şi, bătând 
iarăşi din piciorul încălţat cu papuc din căpşuni, 
îi transportă pe toţi, cât ai clipi din ochi, în 
tabăra lor, aflată de cealaltă parte a Portalului 
Blestemat, chiar în timp ce Muddy îl întâmpina 
pe Sicky, reîntors din călătoria lui în satul 
indienilor Xuanaci, iar Hector, cățelul, se 
întorcea în sfârşit, după ce se rătăcise prin 
pădurea tropicală. 

Philippa mai măsură o dată nivelul radiaţiilor 
cu contorul Geiger căpşuniu şi, constatând că 
era unul destul de normal, începu să se 
destindă puţin. 

— Acum putem să ne scoatem costumele 
astea stupide, anunţă ea. 

— N-ai lipsit decât o fracțiune de secundă, zise 
John. Ce Dumnezeu s-a întâmplat? 

— Mai multe decât aş fi în stare să povestesc, 
îi răspunse Philippa. Cel puţin, pentru moment. 
Şi ochii i se umplură de lacrimi. 

Nimrod îi puse cu blândeţe mâna pe umăr. 

— Ne povesteşti mai târziu, spuse el. Când o 
să te simţi mai pregătită. 

Timp de o oră sau două rămase tăcută, de una 
singură, recăpătându-şi treptat stăpânirea de 
sine. Şi, când observă că n-o priveşte nimeni, 
săpă o groapă foarte adâncă şi îngropă acolo 
papucii gestalt. 

Ceva mai târziu, John îi zise: 


— Spune-mi doar un lucru. Dybbuk e mort? 

— Nu, răspunse ea. Da. 

— Ei bine, care din două? întrebă el. 

Philippa se gândi intens pentru o clipă şi simţi 
cum ochii i se umplu iarăşi de lacrimi. Ştia că 
amintirea a ceea ce văzuse în oraşul pierdut 
Paititi avea s-o însoţească pe vecie. 

— A ales, zise ea. Greşit. 

— Asta ce mai înseamnă? insistă John. 

— Ce vreau să spun este că, din câte cred, 
Buck cel pe care-l ştiam a murit. Acum există un 
alt Dybbuk. Un Dybbuk diferit. Plin de răutate, la 
fel ca tatăl lui. 

— Mă temeam de aşa ceva, interveni Nimrod. 

— Şi eu, aprobă John, apoi se îndepărtă 
întristat. 

— Ar trebui să sunăm acasă, propuse Philippa. 

— Am sunat eu deja, o informă Nimrod. Tatăl 
tău e salvat. Mama ta e acum cu el, acasă. 

— Slavă Domnului! 

— Slavă Domnului, într-adevăr, zise Nimrod. 


Capitolul 28 
Făcând ce trebuie 


După ce  conchistadorii lui Pizarro şi 
mumificaţii regi  incaşi terminară să se 
ciopârţească reciproc, iar pacea se aşternu la 
loc peste pădurea tropicală, Sicky fu numit 
căpetenia indienilor Xuanaci într-o 
impresionantă şi întinsă ceremonie, la care mai 
participară şi Nimrod, John, Philippa, Groanin, 
Zadie, Muddy, câinele Hector şi Virgil McCreeby, 
ca şi numeroşi membri ai tribului lui Sicky, 
Prozuanaci. Până şi sărmanul domn Vodyannoy 
se simţi suficient de refăcut în urma contactului 
său cu broasca-săgeată otrăvitoare încât să iasă 
din propria lampă şi să participe la rândul lui, 
chiar dacă pentru scurt timp. 

După ceremonie, Zadie se hotări să nu se 
întoarcă în New York împreună cu ceilalţi, ci să 
rămână în pădurea tropicală şi să muncească 
alături de indienii Xuanaci. 

— Ştiu că am fost hipnotizată şi aşa mai 
departe, explică ea. Dar chiar simt că sunt 
datoare să fac ceva pentru ei. Cu un picuţ de 
putere de djinn, mă gândesc că aş putea să 
înfiinţez o şcoală. 

— Bună idee, o aprobă Nimrod. Numai că o să 
ai nevoie de un profesor bun care să te ajute. 
Şi-şi îndreptă privirea spre Virgil McCreeby. 

— Nu, se împotrivi McCreeby. Nimrod, nu se 


poate să vorbeşti serios! 

— Ba eu cred c-ar fi o idee bună, insistă 
Nimrod. 

— Şi eu, îl susţinu Zadie. 

— Haide, Nimrod,  fie-ţi milă!  protestă 
McCreeby. Eu, profesor de şcoală? Cum poţi să- 
ţi închipui? 

— Fie vorba între noi, McCreeby, zise Nimrod, 
întâmplarea face să ştiu că, mai demult, ai fost 
directorul unei şcoli pentru băieţi din Elveţia. 

— Da, dar asta a fost demult. lar băieţii erau 
elveţieni. Pe elveţieni poţi să-i înveţi orice, 
poate în afară de cum să întârzie. 

— Sunt sigur că vei face o treabă foarte bună 
aici, continuă Nimrod. Vei rămâne cu Zadie şi-o 
vei ajuta să înfiinţeze şcoala. Consideră că este 
pedeapsa ta. O pedeapsă pe care Zadie o va 
aplica în cel mai strict mod cu putinţă. 

— Socoteşte-te norocos pentru că nu-i lăsăm 
pe Xuanaci să-ţi pună căpăţâna pe un colier, 
interveni Groanin. Sau să te dea de mâncare la 
piranha ăia. Sau să-ţi vâre un miriapod gigant 
peruan pe după gulerul cămăşii. Fă ceea ce 
trebuie măcar o dată, omule! 

— Ai grijă numai să nu încerce iar să te 
hipnotizeze, o sfătui Nimrod pe Zadie. i 

— Fii fără grijă. Acum sunt cu ochii pe el. li 
cunosc toate trucurile. 

După ce Philippa şi John terminară să-şi ia 
rămas-bun de la Zadie, îl îmbrăţişară pe Sicky 


şi-i urară noroc în noua lui funcţie. Sicky îşi 
înghiţi lacrimile  emoţiei provocate de 
despărţirea de noii săi prieteni. 

— Întoarceţi-vă oricând! îi invită Sicky. O să 
aveţi atunci parte de un adevărat bun-venit în 
junglă. 

Sicky, chiar dacă avea capul neobişnuit de 
mic, nu suferea de vreun beteşug în privinţa 
inimii. 

— Muddy, zise Groanin, strângându-i mâna 
barcagiului, mi-a făcut plăcere. Îţi zic eu, mi-a 
făcut plăcere. 

— Te-am auzit de prima dată, comentă 
Muddy. 

— Şi acum ce-o să faci? 

— Acum, că Sicky e un şef important, o să 
renunţ să fiu bucătar. 

Groanin îl aprobă cu o înclinare a capului. 

— Crede-mă, procedezi cum trebuie. După 
părerea mea, erai un bucătar groaznic. Şi ce-o 
să faci? 

— Eu? zise Muddy. O să preiau afacerea lui 
Sicky, de ghid turistic. 

Aşa că Muddy fu cel care-i conduse înapoi la 
Manu, unde aşteptară un avion care să-i poarte 
până la Lima. 

— Va mai trece o vreme până când arborii 
lupuna pe care i-am plantat vor creşte şi oricare 
dintre noi, djinnii, va reuşi să zboare în 
siguranţă cu vârtejul, zise Nimrod. Desigur, 


presupun că Philippa ne-ar putea duce acasă 
doar bătând din picioare, dac-ar vrea. 

— Nu, n-aş putea, îl contrazise Philippa. Am 
îngropat papucii gestalt undeva, în junglă. 

— Ce-ai făcut? strigă John. 

— Era prea multă putere, explică Philippa. Şi- 
aşa e destul de greu să fii djinn, darămite să 
mai trebuiască să mă descurc şi cu papucii ăia, 
în acelaşi timp. N-aveam decât să mă gândesc 
la un lucru şi se şi întâmpla instantaneu. Pur şi 
simplu nu puteam să suport responsabilitatea 
asta. Îmi pare rău, dar vom lua avionul spre 
casă, la fel ca oricine altcineva. 

Nimrod o aprobă cu seriozitate. 

— Am făcut ce trebuia? întrebă ea, 
pomenindu-se strâns îmbrăţişată de unchiul ei. 

— E nevoie de multă înţelepciune ca să-ţi dai 
seama că ai prea multă putere, spuse Nimrod. 
De multă înţelepciune şi de un suflet mare. Aşa 
că, da, aş crede că ai făcut ce trebuia. 

— Dar cum rămâne cu Paititi? întrebă John. 
Cum rămâne cu nivelul radiaţiilor de pe munte? 
Cum rămâne cu Portalul Blestemat? Dacă intră 
cineva prin el? N-o să fie în pericol? 

— Ba da, tocmai de-aia Sicky şi Xuanaci s-au 
hotărât să stea de pază la uşă. Ca să împiedice 
ca cineva să între din greşeală prin Portal. O să 
şi încuie uşa. Ar trebui să fie suficient până când 
găsim ceva şi mai sigur de-atât, zise Nimrod, 
arătându-le două încuietori masive din bronz. 


— Le-ai făcut folosindu-te de puterile de djinn? 
spuse John. 

— Nu, răspunse Nimrod. De fapt, sunt ale lui 
Groanin. Le avea la valiză. 

Groanin se strâmbă. 

— Nu te poţi încrede în hamalii de la 
Aeroportul Heathrow, zise el. 

— Sunt sigură că nu-i adevărat! se revoltă 
Philippa. 

— Ba e. Am fost hamal la Heathrow. 


Câteva zile după aceea, unchiul Nimrod, 
domnul Groanin, domnul Vodyannoy şi gemenii 
ajunseră înapoi în New York. 

Domnul  Vodyannoy se duse imediat în 
apartamentul său din clădirea Dakota, unde 
Nimrod  aranjase ca Marion Morrison, o 
infirmieră pentru djinni, să vină şi să aibă grijă 
de el. (Şi, după vreo trei luni, era destul de 
înzdrăvenit. Destul de  înzdrăvenit cât să 
găzduiască un nou turneu de Djinnverso în casa 
lui din New Haven.). 

Ceilalţi se duseră direct la reşedinţa familiei 
Gaunt de pe Strada 77 de Est, unde gemenii îşi 
găsiră ambii părinţi aşteptându-i. Domnului 
Gaunt părea să-i fi priit experienţa cu răpitorii. 
Doamna Gaunt arăta pur şi simplu fabulos, 
adică, altfel spus, extrem de fermecătoare şi 
exact aşa cum şi-o aminteau gemenii. Până şi 
domnul Groanin îi spuse cât de bine arăta. 


Exista totuşi o diferenţă minoră. O dată în 
viaţă, părea că maărunţelul lor tată se afla la 
comandă. Doamna Gaunt era mult mai 
respectuoasă faţă de soţul ei, cu toate că numai 
ochiul ager al fratelui său descoperi acest lucru 
şi bănui ce semnificaţie avea. 

După ce gemenii terminară să-şi îmbrăţişeze 
părinţii şi să le povestească toate aventurile 
prin care trecuseră, Nimrod se retrase, iar cei 
doi englezi se cazară la hotelul Carlyle, de după 
colţ, hotelul preferat al lui Nimrod din întreaga 
lume. 

— Nu ştiu ce părere ai, Groanin, dar mie mi-e 
foame, zise Nimrod. 

— Aş putea să înfulec şi un cal! mărturisi 
Groanin. 

— Nu vrei mai bine o friptură zemoasă, 
înăbuşită în ceapă? propuse Nimrod. 

— O friptură sigur va merge la fix, acceptă 
Groanin. Atât timp cât o fac aşa cum trebuie. Să 
ştii să faci ce trebuie în bucătărie, ei bine, cum 
altfel să se măsoare gradul de civilizaţie? 

Dar, după ce terminară de mâncat fripturile, 
care se dovediră excelente, Groanin îşi găsi un 
alt motiv pentru care să se plângă. 

— Aş vrea să fi avut mai mult timp să-mi iau 
rămas-bun de la puştanii ăia, zise el. Deja mi-e 
dor de ei. Vă zic eu, deja mi-e dor de ei. De ce 
v-aţi grăbit atâta să plecăm de-acolo? 

— Pentru că, zise Nimrod, am hotărât că 


facem ce trebuie dacă lăsăm familia Gaunt 
reunită în intimitatea ei. Vezi dumneata, dragul 
meu Groanin, doar de asta are nevoie oricare 
familie fericită - indiferent cât de ciudată ar fi. 
Să fie lăsată în intimitatea ei. 

— Sună ca începutul unui roman, remarcă 
Groanin. Sau, poate, ca finalul unuia. 


